༄། །ཤྲཱིམེགྷརཏྣཔྲབྷམཧཱདྷརྨརཱཛཝགིནྡྲབིཛསྱབིམོཀྵསམུདྲཙིཏྟནཱམབིཧཏིསྨ། །

༄༅། །དཔལ་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ཞེས་བྱ་བ་བཞུགས་སོ། །

 ༄༅། །ཆོས་སྐུའི་ཀློང་དུ་ཐིག་ལེ་ཉག་གཅིག་ཀྱང༌། །སྙིང་རྗེ་གཞན་དབང་གིས་དྲངས་སྒྱུ་འཕྲུལ་སྐུ། །མོས་པའི་མདུན་དེར་འཕགས་པ་སྤྱན་རས་གཟིགས། །ཆབ་ཀྱི་ཟླ་གཟུགས་ཇི་བཞིན་འཆར་ལ་འདུད། །གང་གི་རྣམ་འཕྲུལ་བརྒྱད་ཅུ་རྩ་བཞི་ཡིས། །སྙིང་པོའི་བསྟན་པ་གསལ་བར་ཞལ་བཞེས་བཞིན། །འབྲུག་པའི་གདུང་ལས་ཆོས་རྒྱལ་དངོས་བྱོན་པ། །ངག་དབང་རྣམ་རྒྱལ་ཞབས་ལ་ཕྱག་བགྱིའོ། །ལྷོ་ཕྱོགས་ཙནྡན་བཀོད་པའི་རྒྱལ་ཁམས་འདིར། །བླ་མ་ལྷ་དང་སྲུང་མས་ལུང་བསྟན་བཞིན། །གདུལ་བྱའི་ཞིང་དུ་བཟུང་བར་མཛད་པའི་ཚུལ། །མདོ་ཙམ་ཡི་གེའི་ལམ་ནས་གསལ་བར་བྱ། །ཞེས་མཆོད་པར་བརྗོད་པའི་ཚིག་གིས་སྐབས་ཕྱེ་ནས། འདིར་གང་ཞིག་བཤད་པར་བྱ་བ་ནི། རང་རེའི་ལྷོ་ཕྱོགས་ཙནྡན་བཀོད་པའི་རྒྱལ་ཁམས་འདི་ཉིད་སྔོན་སངས་རྒྱས་གཉིས་པ་པདྨ་འབྱུང་གནས་ཀྱི་ཞབས་ཀྱིས་བཅགས་ཤིང་སྦས་ཡུལ་དུ་བྱིན་གྱིས་བརླབས། བར་དུ་གངས་རིའི་ཁྲོད་དུ་སངས་རྒྱས་ཀྱི་བསྟན་པ་དར་བ་ནས་བཟུང་བོད་ནས་གསང་སྔགས་གསར་རྙིང་གི་སྐྱེས་ཆེན་དམ་པ་མཁས་ཤིང་གྲུབ་པ་བརྙེས་པ་ཇི་སྙེད་ཅིག་བྱོན་པར་སྣང་ཡང༌། རང་རེའི་རྒྱལ་ཁབ་འདི་ཉིད་ཆོས་ཀྱི་གླིང་དུ་བསྒྱུར་ནུས་པ་ཅི་ཡང་མ་བྱུང་ཞིང༌། ཐ་མར་བདག་ཅག་ལྷོ་ཕྱོགས་པ་སྤྱི་བོ་གནམ་ལ་བསྟན་པ་རྣམས་ཀྱི་ལྷ་སྐལ་འཕགས་མཆོག་སྤྱན་རས་གཟིགས་དབང་སྔགས་འཆང་རྡོ་རྗེ་འཛིན་པའི་ཚུལ་དུ་བྱོན་པ། མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་པར་རྒྱལ་བ་དཔལ་བཟང་པོ་འདི་ཉིད་བྱོན་པ་ནས་བཟུང༌། འཕྲིན་ལས་རྣམ་བཞིའི་སྒོ་འབུམ་ཕྲག་དུས་གཅིག་ལ་འབྱེད་དེ། ལྷོ་ཁྲིམས་མེད་ལ་ཁྲིམས་དང༌། རྫ་ལུང་མེད་ལ་ལུང་འདོགས་པ་ལྟ་བུ་ལེགས་བྱས་དགེ་བའི་སྣང་བ་དར་ལ་ཕབ། ཆོས་སྲིད་ཉི་ཟླའི་སྣང་བ་ད་ལྟའི་བར་དུ་དགུང་ལས་ཡོལ་བ་མེད་པའི་བཀའ་དྲིན་མཛད། དུས་དེ་ནས་བཟུང་ལྷོ་རོང་མུན་པའི་གླིང་འདི་ཡང་གསང་ཆེན་འོག་མིན་ཞིང་དང་མཚུངས་པར་རྒྱལ་ཁབ་ཆོས་ཀྱི་གླིང་དུ་བསྒྱུར་བར་མཛད་པའི་གཏམ་ལྷ་དང་བཅས་པའི་འཇིག་རྟེན་ན་སྙན་པར་གྲགས་པའི་སྒྲ་དབྱངས་ལྷའི་རྔ་བོ་ཆེ་ལྟར་ཡོངས་སུ་གྲགས་པ་ནི་མངོན་སུམ་ཚད་མས་གྲུབ་ཅིང༌། གྲུབ་པ་ལྟར་རང་རེའི་ལྷོ་ནང་གི་སྐྱེ་བོ་ཆེ་ཕྲ་ཐམས་ཅད་ཀྱིས་ཀྱང་བླ་མ་ངག་དབང་རྣམ་རྒྱལ་གྱི་བཀའ་དྲིན་དང་ཐུགས་རྗེ་རྗེས་སུ་དྲན་པའི་དམིགས་རྐྱེན་དུ་འདིར་བླ་མའི་རྣམ་ཐར་རྒྱ་མཚོ་ལྟ་བུ་ལས་སྙིང་པོ་བསྡུས་ཏེ་མདོ་ཙམ་བཤད་པ་ལ་གསུམ། ཐོག་མར་དགེ་བ་གླེང་གཞིའི་དོན། བར་དུ་དགེ་བ་རྣམ་ཐར་དངོས། ཐ་མར་དགེ་བ་མཇུག་གི་དོན་བཤད་པའོ། །དང་པོ་ནི། བདག་ཅག་གི་སྐྱབས་མགོན་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་འདི་ཉིད་གནས་ཚུལ་གྱི་དབང་དུ་བྱས་ན། གདོད་ནས་སྐུ་བཞིའི་གོ་འཕང་མངོན་དུ་གྱུར་ཏེ་དབྱིངས་དང་ཡེ་ཤེས་གཉིས་སུ་མེད་པའི་བདག་ཉིད་ཅན་རང་ངོར་ཆོས་ཀྱི་སྐུ་ལས་མ་གཡོས་པར་བཞུགས་པ་ཞིག་གོ །སྣང་ཚུལ་གཟུགས་སྐུའི་དབང་དུ་བྱས་ཀྱང་དག་དང་མ་དག་པའི་གདུལ་བྱའི་སྣང་ངོར་སྒྱུ་འཕྲུལ་སྣ་ཚོགས་པའི་རོལ་པ་རྣམ་པ་ཐམས་ཅད་པར་འཆར་བ་ཞིག་སྟེ། རྒྱུད་བླ་མ་ལས། ཆོས་ཀྱི་སྐུ་ལས་མ་གཡོས་བཞིན། །སྤྲུལ་པའི་རང་བཞིན་སྣ་ཚོགས་ཀྱིས། །ཞེས་དང༌། ཡོངས་སུ་མ་དག་ཞིང་རྣམས་སུ། །སྲིད་པ་ཇི་སྲིད་གནས་པར་སྟོན། །ཞེས་སོ། །དེ་ལྟ་ནའང་རང་ཅག་ཚུར་མཐོང་གི་གདུལ་བྱ་རྣམས་ཀྱི་བསམ་པའི་མེ་ལོང་དང་འཚམས་པའི་གཟུགས་བརྙན་འགྲོ་བའི་དོན་དུ་ཇི་ལྟར་བྱོན་པའི་རིམ་པ་ཞལ་གྱིས་བཞེས་ཚུལ་འཁྲུངས་རབས་ཕུན་སུམ་ཚོགས་པ་ལྟར་བརྗོད་ན། ཐོག་མར་བདེ་བ་ཅན་གྱི་ཞིང་དུ་སངས་རྒྱས་སྣང་བ་མཐའ་ཡས་ཀྱི་སྤྱན་སྔར་འཕགས་མཆོག་འཇིག་རྟེན་དབང་ཕྱུག་གི་སྐུར་བཞེངས་ཏེ་སེམས་ཅན་དཔག་ཏུ་མེད་པའི་དོན་མཛད། དེའི་འོག་ཏུ་བྱང་ཕྱོགས་ཤཱམྦྷ་ལའི་སེངྒེའི་ཁྲི་ལ་རིགས་ལྡན་པདྨ་དཀར་པོའི་སྐུར་བཞེངས་ཏེ་དཔལ་ལྡན་དུས་ཀྱི་འཁོར་ལོའི་རྒྱས་འགྲེལ་མཛད་དེ་རྒྱ་བོད་གཉིས་སུ་ཆོས་འདིའི་འགྲོ་དོན་ད་ལྟའི་བར་དུ་བྱུང༌། དེའི་འོག་ཏུ་བོད་ཆོས་ཀྱི་རྒྱལ་པོ་སྲོང་བཙན་སྒམ་པོའི་སྐུར་བཞེངས་ཏེ་སངས་རྒྱས་བསྟན་པའི་སྲོལ་དང་པོ་གཏོད་དེ་པུ་རྒྱལ་བོད་ཀྱི་རྒྱལ་ཁམས་ཆོས་ལ་བཀོད། དེའི་འོག་ཏུ་ཟ་ཧོར་གྱི་ཡུལ་ན་མཁན་ཆེན་ཞི་བ་འཚོའི་སྐུར་བཞེངས་ཏེ་བོད་དུ་མཁན་སློབ་ཆོས་གསུམ་གདན་འཛོམས་ནས་རྒྱལ་བསྟན་བོད་དུ་དྲངས་པར་མཛད། དེའི་འོག་ཏུ་ཁ་ཆེའི་ཡུལ་ན་པཎ་ཆེན་ནཱ་རོ་ཏ་པའི་སྐུར་བཞེངས་ཏེ་བཀའ་བརྒྱུད་བསྟན་པའི་ལམ་སྲོལ་བཏོད། དེའི་འོག་ཏུ་གཉལ་སྨད་སྙི་བའི་རིགས་སུ་ཆོས་རྗེ་དྭགས་པོ་ལྷ་རྗེའི་སྐུར་བཞེངས་ཏེ་དཔལ་ལྡན་དྭགས་པོ་བཀའ་བརྒྱུད་ཀྱི་ཆོས་ཀྱིས་བོད་ཡུལ་མཐའ་དབུས་ཀུན་ཏུ་ཁྱབ་པར་མཛད། དེའི་འོག་ཏུ་མྱང་སྟོད་རྒྱའི་རིགས་སུ་ཆོས་རྗེ་འགྲོ་བའི་མགོན་པོའི་སྐུར་བཞེངས་ཏེ་དཔལ་ལྡན་འབྲུག་པ་དཀར་བརྒྱུད་ཀྱི་ཆོས་ཀྱིས་བྱ་རྒོད་པོའི་ཉིན་ལམ་བཅོ་བརྒྱད་ཀྱི་བར་དུ་ཁྱབ་པར་མཛད། དེའི་འོག་ཏུ་ཤར་ཕྱོགས་མངོན་དགའི་ཞིང་དུ་བྱང་སེམས་སྣང་བ་རྡུལ་བྲལ་གྱི་སྐུར་བཞེངས་ཏེ་དག་པའི་སེམས་ཅན་དཔག་ཏུ་མེད་པའི་དོན་མཛད། དེའི་འོག་ཏུ་གངས་ཅན་ཕུལླ་ཧ་རིར་རྒྱལ་དབང་ཀུན་དགའ་དཔལ་འབྱོར་གྱི་སྐུར་བཞེངས་ཏེ་ལྷོ་མོན་དྭགས་ཀོང་ཙཱ་རི་སོགས་སུ་ཕྱོགས་བྲལ་གྱི་འགྲོ་དོན་བསམ་གྱིས་མི་ཁྱབ་པར་མཛད། དེའི་འོག་ཏུ་བྱ་ཡུལ་གོང་མའི་སྲས་སུ་འཇམ་དབྱངས་ཆོས་ཀྱི་གྲགས་པའི་སྐྱེ་བ་བཞེས་ཏེ་དཔལ་ལྡན་འབྲུག་པའི་བཤད་སྒྲུབ་ཀྱི་བསྟན་པ་སྤེལ་བར་མཛད། དེའི་འོག་ཏུ་ཤར་ཕྱོགས་ཀོང་པོའི་ཡུལ་དུ་ཀུན་མཁྱེན་པདྨ་དཀར་པོའི་སྐུར་བཞེངས་ཏེ་དཔལ་ལྡན་འབྲུག་པའི་བསྟན་པའི་ལམ་སྲོལ་འབྱེད་པ་ལ་རྒྱལ་བ་གཉིས་པ་བྱོན་པ་ལྟ་བུ་བསྟན་པའི་ཕྱག་རྗེས་བསམ་པའི་རྭ་བ་ལས་བརྒལ་བ་ཙམ་དུ་མཛད། དེའི་འོག་ཏུ་བདག་ཅག་ལྷོ་ལྗོངས་པ་རྣམས་ཀྱི་གཙུག་རྒྱན་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་པར་རྒྱལ་བ་འདི་ཉིད་བྱོན་པ་སྟེ། དེ་ཡང་གང་ལས་འཁྲུངས་པའི་གདུང་རབས་ཀྱི་ཁུངས་ཅུང་ཟད་སྨོས་ན། སྔོན་རྒྱ་ནག་གི་ཡུལ་དུ་འཕགས་པ་སྤྱན་རས་གཟིགས་ཀྱི་སྤྲུལ་པ་ལྷའི་རིགས་ལས་བྱུང་བའི་གྱད་སྟོབས་པོ་ཆེ་ལྷ་དགའ་ཞེས་བྱ་བ་ཞིག་བྱུང་བ་དེ། བོད་ཆོས་ཀྱི་རྒྱལ་པོ་སྲོང་བཙན་སྒམ་པོའི་སྐབས་རྒྱ་བཟང་དང་ཀོང་ཇོ་དང་མཉམ་དུ་ཇོ་བོ་ཤཱཀྱ་མུ་ནི་གདན་འདྲེན་པའི་ཁ་ལོ་པ་མཛད་ནས་བོད་དུ་བྱོན་པ་ལས། རྒྱལ་པོས་གཙང་ཕྱོགས་མྱང་སྟོད་ཁུ་ལེའི་ཡུལ་དུ་གནས་གཞིས་གནང་ནས་ཡུལ་ཆགས་པའི་གདུང་རབས་ལས། ཨོ་རྒྱན་རིན་པོ་ཆེའི་དངོས་སློབ་རྒྱ་འཇམ་དཔལ་གསང་བ་ཞེས་བྱ་བའི་གྲུབ་ཐོབ་ཞིག་བྱུང་བ་དེའི་གཟིགས་སྣང་ལ། ལ་སྟོད་ཀྱི་མདོར་མཚོ་ཆེན་པོ་ཞིག་ལ་མེ་ཏོག་པདྨ་དཀར་པོ་བརྒྱད་ཅུ་རྩ་བཞི་འཁྲུངས་པར་གཟིགས་པས། རྒྱའི་གདུང་རབས་འདི་ལས་སྤྱན་རས་གཟིགས་ཀྱི་སྤྲུལ་པ་བརྒྱད་ཅུ་རྩ་བཞི་འབྱུང་འགྱུར་གྱི་ལུང་བསྟན་མཛད་པ་ནི། ས་བྱང་ཕྱོགས་བོད་ཀྱི་རྒྱལ་ཁམས་འདིར། །ང་ཐུགས་རྗེ་ཆེན་པོའི་བརྒྱུད་པ་ལ། །ཁྱད་པར་ལྷ་ཡི་རྣམ་འཕྲུལ་ནི། །བཅུ་ཕྲག་བརྒྱད་ཀྱི་བར་དུ་བྱོན། །ཞེས་སོ། །གཞན་ཡང་གདུང་རབས་འདི་ལས་བསྟན་པ་སྔ་དར་གྱི་སྐབས་སུ་མཁན་པོ་བྷོ་དྷི་ས་ཏྭས་རབ་ཏུ་བྱུང་བ་བཏུབ་མི་བཏུབ་ཉམས་སད་པའི་ཕྱིར་སད་མི་བདུན་གྱི་ཁྲོད་ནས་སརྦ་རཏྣ་མཚོ་དང༌། ཡེ་ཤེས་དབང་པོ་གཉིས་བྱོན། ཕྱི་མས་མཁན་པོའི་ཁྲི་ཐོག་བཟུང་ནས་བོད་ཀྱི་བླ་མཆོད་དུ་མཛད་པ་དང༌། བསྟན་པ་ཕྱི་དར་གྱི་སྐབས་སུ་རྒྱ་བརྩོན་འགྲུས་སེངྒེས་ཇོ་བོ་རྗེ་བོད་དུ་གདན་འདྲེན་པའི་ལོ་ཙཱ་བར་མཛད་ནས་གངས་ཅན་བོད་ཀྱི་ཡུལ་དུ་བཀའ་དྲིན་ཆེ་བར་མཛད། ཁྱད་པར་རྒྱའི་གདུང་རབས་འདི་ལ་དགོངས་ནས་ཨོ་རྒྱན་རིན་པོ་ཆེས་ཀུ་ལ་ཁ་རིའི་ལུང་བསྟན་མཛད་པ་ལས། ནཱ་རོའི་སྤྲུལ་པ་རྒྱ་ཡི་རིགས་སུ་གྲགས་པ་འབྱུང༌། རྒྱ་གར་གྱི་གྲུབ་ཐོབ་དགུས་ཀྱང་དེའི་ཕྲིན་ལས་ཀྱི་གྲོགས་བྱེད་དེ་སྙིང་པོའི་བསྟན་པ་མཁའ་ཁྱབ་ཏུ་སྤེལ་བར་འགྱུར་རོ་ཞེས་ལུང་བསྟན་པ་ལྟར། རྒྱའི་གདུང་རབས་མང་དུ་བྱོན་པའི་མཐར་རྒྱ་བསོད་སྟག་ཅེས་བྱ་བའི་སྐྱེས་བུ་སྟོབས་ཅན་ཞིག་བྱུང༌། དེའི་སྲས་རྒྱ་ཟུར་པོ་ཚ་པེ་དང༌། དེ་ལས་སྲས་སྐུ་མཆེད་མདུན་བྱོན་པ་སྟེ། ཆེ་བ་སྐལ་ལྡན། དེའི་འོག་ལྷ་གཉན། དེ་ལས་རིམ་པར་ལྷ་འབུམ། མང་བཙན། ཇོ་ཚུལ། སྒོམ་པད། ཐ་ཆུང་ཆོས་རྗེ་འགྲོ་བའི་མགོན་པོ་ཞེས་བྱ་བ་ཡུལ་དང་གདུང་དང་ན་བཟའ་ལས་མཚན་དུ་ཆགས་པ་གང་འདི་ཉིད་བྱོན་པ་ནས་བཟུང༌། སྙིང་པོའི་བསྟན་པ་དབྱར་མཚོ་ལྟར་སྤེལ་ཏེ་སློབ་མ་གངྒའི་རྡུལ་སྙེད་ཀྱི་གྲངས་དང་མཉམ་པའི་འཁོར་འགྱེད་ལན་གསུམ་གྱི་བར་དུ་བཀྱེ་བར་མཛད་པའི་སྐབས། གདན་ས་ར་ལུང་དུ་གདུང་རབས་བརྟག་པར་དགོངས་ནས་ཚོགས་པ་རྣམས་ལ། སང་ཉིན་མཆོད་རྟེན་བརྒྱ་རྩ་བཞེངས་ཤིག་ཅེས་གསུངས་པས། དེའི་ཉིན་མཆོད་རྟེན་དགུ་ལས་མ་གྲུབ་པའི་ཚེ། འཕགས་ཡུལ་གྱི་གྲུབ་ཐོབ་བརྒྱད་ཅུ་ཅི་རིགས་པར་རི་དྭགས་རྒྱལ་པོའི་མཚན་ཅན་དགུར་འབྱུང་བའི་ལུང་བསྟན་མཛད། ད་དུང་བཞེངས་ཤིག་གསུངས་པས། དེའི་སང་ཉིན་ཇི་ལྟར་འབད་ཀྱང་གསུམ་ལས་མ་གྲུབ་པས། དེ་ལ་རིགས་གསུམ་རྣམ་སྤྲུལ་བྱོན་པར་ལུང་བསྟན། དེ་ནས་བསྟན་པ་གདུང་གིས་ཡུན་དུ་མི་ཟིན་པར་གཟིགས་ཏེ་དེའི་མཇུག་ཏུ་ཁོ་བོ་རང་ལན་ཅིག་འོང་དགོས་པར་འདུག་གསུངས་ཏེ། ཆོས་རྗེ་རང་ཉིད་མཚུངས་མེད་རྒྱལ་བའི་དབང་པོ་ཉིད་དུ་འབྱོན་འགྱུར་ཞལ་གྱིས་བཞེས། དེ་ནས་གདན་ས་ར་ལུང་དུ་གདུང་རབས་ནོར་བུའི་ཕྲེང་ཚོགས་བྱོན་ཚུལ་ནི། ཆོས་རྗེའི་གཅེན་སྐལ་ལྡན། ཇོ་ཚུལ། སྒོམ་པད་གསུམ་ནི་རབ་ཏུ་བྱུང་ནས་གདུང་སྲས་མེད། ཆོས་རྗེའི་རྒྱལ་ཚབ་སངས་རྒྱས་དབོན་རས་ནི། ཆོས་རྗེའི་གཅེན་ལྷ་གཉན་གྱི་སྲས་སུ་རབ་བྱུང་གསུམ་པའི་མེ་བྱ་ལ་འཁྲུངས། དགུང་གྲངས་དྲུག་ཅུ་རེ་གཅིག་གི་བར་དུ་གདན་ས་བཟུང༌། ཆོས་རྗེ་གཞོན་དུ་སེངྒེ་ནི། དབོན་རས་ཀྱི་གཅེན་པོ་ལྷ་བཙན་གྱི་སྲས་སུ་རབ་བྱུང་གསུམ་པའི་ལྕགས་སྤྲེལ་ལ་འཁྲུངས། དགུང་གྲངས་རེ་བདུན་གྱི་བར་དུ་གདན་ས་བཟུང༌། ཆོས་རྗེ་ཉི་མ་སེངྒེ་ནི། གཞོན་ནུ་སེངྒེའི་གཅུང་པོ་སློབ་དཔོན་རིན་ཆེན་དཔལ་གྱི་སྲས་སུ་རབ་བྱུང་བཞི་པའི་ལྕགས་ཕག་ལ་འཁྲུངས། དགུང་གྲངས་དོན་བདུན་པ་མེ་ཕག་ལ་གཤེགས། དེ་ཡན་ཆོས་རྗེའི་གཅེན་ལྷ་གཉེན་གྱི་གདུང་རབས་ཡིན། དེ་ནས་ཆོས་རྗེའི་གཅེན་ལྷ་འབུམ་ལ་སྲས་བཞི་བྱུང་བའི་ཐ་ཆུང་ལྕོང་མགོའི་སྲས་སློབ་དཔོན་དབོན་སྟག་ལས་གཅེན་སེངྒེ་ཤེས་རབ་དང༌། གཅུང་སེངྒེ་རིན་ཆེན་གཉིས་འཁྲུངས། གཅེན་གྲུབ་ཐོབ་ཨོ་རྒྱན་པས་གདན་དྲངས་ཏེ་རྒོད་ཚང་པའི་གདན་ས་བར་འབྲོག་རྡོར་གླིང་དུ་ཚོགས་པ་བསྐྱངས་པས་མཚན་རྡོར་གླིང་པར་གྲགས། དགུང་གྲངས་ཞེ་གཅིག་ལ་གཤེགས། གཅུང་སེངྒེ་རིན་ཆེན་ནི། རབ་བྱུང་བཞི་པའི་ས་རྟ་ལ་འཁྲུངས། འདིས་སྤོས་སྐྱའི་གདན་ས་བཏབ་པས་མཚན་སྤོས་སྐྱ་པར་གྲགས། དགུང་གྲངས་ང་དྲུག་པ་ཆུ་གླང་ལ་གཤེགས། ཆོས་རྗེ་སེངྒེ་རྒྱལ་པོ་ནི། ཆོས་རྗེ་སྤོས་སྐྱ་པའི་སྐབས་ནས་དབོན་བརྒྱུད་གཞན་མེད་པར་གདུང་གི་ཆོ་ག་མཛད་དགོས་བྱུང་བས། དེའི་སྲས་སུ་རབ་བྱུང་ལྔ་པའི་ས་གླང་ལ་འཁྲུངས། དགུང་གྲངས་སོ་བརྒྱད་པ་མེ་སྟག་ལ་གཤེགས། འཇམ་དབྱངས་ཀུན་དགའ་སེངྒེ་ནི། ཆོས་རྗེ་སེངྒེ་རྒྱལ་པོའི་སྲས་སུ་རབ་བྱུང་ལྔ་པའི་ཤིང་སྟག་ལ་འཁྲུངས། ལྷོ་རོང་དུའང་འགྲོ་དོན་ཡུན་རིང་མཛད། དགུང་གྲངས་སོ་བཞི་པ་མེ་ཕག་ལ་གཤེགས། ཆོས་རྗེ་བློ་གྲོས་སེངྒེ་ནི། འཇམ་དབྱངས་ཀུན་དགའ་སེངྒེའི་སྲས་སུ་རབ་བྱུང་དྲུག་པའི་ཤིང་བྱ་ལ་ལྷོར་འཁྲུངས། དགུང་གྲངས་ཞེ་དྲུག་པ་ལྕགས་རྟ་ལ་གཤེགས། ཆོས་རྗེ་ཤེས་རབ་སེངྒེ་ནི། བློ་གྲོས་སེངྒེའི་སྲས་སུ་རབ་བྱུང་དྲུག་པའི་ལྕགས་ཕག་ལ་འཁྲུངས། དགུང་གྲངས་ཉི་ཤུ་རྩ་གཉིས་པ་ཆུ་སྤྲེལ་ལ་གཤེགས། དེ་ཡན་ཆད་སེངྒེ་མཚན་དགུ་རྫོགས་ཏེ་རིགས་གསུམ་རྣམ་འཕྲུལ་བྱོན་པ་ལས། འཇམ་དབྱངས་སྤྲུལ་པ་ཡེ་ཤེས་རིན་ཆེན་ནི། ཆོས་རྗེ་བློ་གྲོས་སེངྒེའི་སྲས་སུ་རབ་བྱུང་དྲུག་པའི་ཤིང་འབྲུག་ལ་འཁྲུངས། དགུང་གྲངས་ལྔ་བཅུ་པ་ཆུ་སྦྲུལ་ལ་གཤེགས། འདི་ལ་སྲས་གསུམ་འཁྲུངས་པའི་ཆེ་བ་གསང་བདག་སྤྲུལ་པ་ནམ་མཁའ་དཔལ་བཟང་ནི། རབ་བྱུང་བདུན་པའི་ས་སྟག་ལ་འཁྲུངས། རྟེན་ངེས་མེད་དུ་མཛད་དེ་འཁོར་གསུམ་ཉི་ཟེར་ལ་བསྐྱལ་མཚན་ར་སྨྱོན་དུ་གྲགས། དགུང་གྲངས་ཉེར་བརྒྱད་པ་ཤིང་སྦྲུལ་ལ་གཤེགས། འབྲིང་པོ་སྤྱན་རས་གཟིགས་སྤྲུལ་ཤེས་རབ་བཟང་པོ་ནི། རབ་བྱུང་བདུན་པའི་ལྕགས་འབྲུག་ལ་འཁྲུངས། དགུང་གྲངས་སོ་དགུ་པ་ས་རྟ་ལ་གཤེགས། ཐ་ཆུང་དྲུང་པ་རྡོ་རྗེ་རྒྱལ་པོ་ལས་སྲས་ནང་སོ་རིན་ཆེན་བཟང་པོ། དེའི་སྲས་སུ་རབ་བྱུང་བརྒྱད་པའི་ཤིང་ཕག་ལ་ཆོས་རྗེ་ཀུན་དགའ་ལེགས་པ་འཁྲུངས་པའོ། །དེ་ནས་དོན་བརྒྱུད་གདམས་པའི་མངའ་བདག་ཆོས་རྗེ་འགྲོ་བའི་མགོན་པོ་གཙང་པ་རྒྱ་རས་འདི་ཉིད་སླར་གདུང་རབས་འདིར་བསམ་བཞིན་དུ་བྱོན་པའི་ལུང་བསྟན་མཛད་པ་ནི། འདིར་ཡང་གདུང་གསོབ་བརྒྱད་ཅུ་རྩ་བཞིའི་དགུས། །བླ་མའི་བརྒྱུད་འཛིན་བསྟན་པ་རྒྱས་བྱེད་འགྱུར། །ཞེས་གསུངས་པ་ལྟར། སྙིང་པོའི་བསྟན་པ་ཡོངས་སུ་གསལ་བར་མཛད་པའི་ཕྱིར་ཆོས་རྗེ་འགྲོ་བའི་མགོན་པོ་རང་གི་སྤྲུལ་པ་དགུ་སླར་འབྲུག་པའི་གདུང་རབས་འདི་ལས་འབྱོན་པར་གསུངས་པ་ལས། གསལ་བྱེད་དང་པོ་རྒྱལ་བའི་དབང་པོ་ཀུན་དགའ་དཔལ་འབྱོར་ནི། སྤྱན་རས་གཟིགས་སྤྲུལ་ཤེས་རབ་བཟང་པོའི་སྲས་སུ་རབ་བྱུང་བདུན་པའི་ས་སྤྲེལ་ལ་འཁྲུངས། དགུང་གྲངས་ཞེ་དགུ་པ་མེ་སྤྲེལ་ལ་གཤེགས། དེ་ནས་འབྲུག་ཆེན་ངག་དབང་ཆོས་ཀྱི་རྒྱལ་པོ་ནི། རྒྱལ་དབང་རྗེའི་གཅུང་ལྷ་དབང་གི་སྲས་སུ་རབ་བྱུང་བརྒྱད་པའི་ཤིང་བྱ་ལ་འཁྲུངས། འདི་ལས་གདུང་རབས་སྐུ་མཆེད་གཉིས་འཁྲུངས་པའི་གཅེན་ངག་དབང་གྲགས་པ་དང༌། གཅུང་ངག་གི་དབང་ཕྱུག་གཉིས་བྱོན། ཕྱི་མའི་སྲས་སུ་རང་གི་ཡབ་ངག་དབང་ཆོས་རྒྱལ་གྱི་ཡང་སྲིད་མི་ཕམ་ཆོས་ཀྱི་རྒྱལ་པོ་བྱོན་པ་དང༌། དེའི་སྲས་མི་ཕམ་བསྟན་པའི་ཉི་མ་ནི། རབ་བྱུང་བཅུ་པའི་མེ་ཡོས་ལ་འཁྲུངས། གདུང་འཛིན་རིན་པོ་ཆེ་མི་ཕམ་བསྟན་པའི་ཉི་མ་ལས་ཆོས་རྗེ་འགྲོ་བའི་མགོན་པོ་གཙང་པ་རྒྱ་རས་སླར་ཡང་རང་གི་གདུང་རབས་འདིར་བསམ་བཞིན་དུ་སྙིང་པོའི་གསལ་བྱེད་གཉིས་པར་འབྱོན་འགྱུར་གྱི་སྔ་ལྟས་སུ་བྱིས་པ་ཆུང་ངུ་ཡན་ཆད་ཀྱིས་ཀྱང༌། དཔལ་ལྡན་འབྲུག་པ་བྱོན་ཟེར་བྱོན། །སྒོམ་ཞྭ་གནམ་ལ་རོངས་སེ་རོང༌། །ཞེས་དགའ་དགའ་ལྟར་འཕར་ཏེ་བྲོ་འཁྲབ་པ་དང་གླུ་ལེན་པ་ཡང་བྱེད་དོ། །དེ་ཡང་རྣམ་འགྲེལ་ལས། སྐྱེས་བུས་མང་དུ་སྨྲ་བ་ལ། །བདེན་པའི་དོན་གཅིག་མེད་པ་མིན། །ཞེས་གསུངས་པ་ལྟར་རོ། །དེ་ལྟར་ཡབ་མེས་གཉིས་དང༌། མཁས་གྲུབ་ལྷ་དབང་བློ་གྲོས། སྤྲུལ་སྐུ་པད་དཀར་དབང་པོ་སྟེ་ཡོངས་འཛིན་བཞི་ཀའི་ཐུགས་སྲས་སྙིང་གི་ནོར་དང་གཙུག་གི་རྒྱན་ལྟ་བུ་གྱུར་པ་ཆོས་རྗེ་འགྲོ་བའི་མགོན་པོ་དང་ཀུན་མཁྱེན་པདྨ་དཀར་པོ་གཉིས་ཐུགས་ཀྱི་ཡེ་ཤེས་གཉིས་སུ་མེད་པའི་དབང་གིས་སླར་འབྲུག་པའི་གདུང་དུ་ཅིག་ཅར་དུ་བྱོན་པའི་སྙིང་པོའི་གསལ་བྱེད་གཉིས་པ་ནི། བདག་ཅག་ལྷོ་ལྗོངས་པ་ཡོངས་ཀྱི་སྤྱི་ནོར་པད་དཀར་གསུམ་པ་ངག་གི་དབང་པོ་ཕྱོགས་ལས་རྣམ་པར་རྒྱལ་བ་འདི་ཉིད་ཡིན་པར། ཀུན་མཁྱེན་ཞབས་ཀྱིས་ཀྱང་བཅོམ་ལྡན་སྙིང་རྗེ་མའི་རང་འགྲེལ་ལས། མ་འོངས་པ་ན་གདུང་འཛིན་སྤྲུལ་པའི་སྐུ་ངག་དབང་རྣམ་རྒྱལ་འབྱོན་འགྱུར་འདི་སྙིང་པོའི་གསལ་བྱེད་གཉིས་པ་ཡིན་ལ། ད་དུང་བདུན་ངག་དབང་རྣམ་རྒྱལ་གྱི་གདུང་རབས་ལས་འབྱོན་ཏེ་སྙིང་པོའི་བསྟན་པ་གསལ་བར་བྱེད་དོ། ཞེས་དང༌། ཡེ་ཤེས་མཁའ་འགྲོ་མའི་ལུང་བསྟན་ལས། གདུང་འདིར་སྤྲུལ་པ་དགུ་རུ་ལུང་བསྟན་པའི། །སྙིང་པོའི་གསལ་བྱེད་གཉིས་པར་གསོལ་བར་འདེབས། །ཞེས་གསུངས་པ་ལྟར་རོ། །དེ་ནས་རེ་ཞིག་ཀུན་མཁྱེན་པདྨ་དཀར་པོ་སྐུ་ཚེ་འདི་ཉིད་ཀྱི་འཕྲིན་ལས་མཐར་ཕྱིན་ཏེ་ཞིང་ཁམས་གཞན་དུ་གཤེགས་པར་དགོངས་ནས། ཡུན་རིང་མི་བཞུགས་པའི་བཀའ་སྩོལ་བའི་ཚེ། གདུང་བརྒྱུད་རིན་པོ་ཆེ་མི་ཕམ་བསྟན་པའི་ཉི་མས་ཐུགས་ཀྱིས་མ་བཟོད་པར། དད་པ་དང་ངེས་འབྱུང་གིས་སྤྱན་ཆབ་བསིལ་ཞིང་ཕྱག་ཐལ་མོ་སྦྱར་ནས། བསྟན་པ་དང་སེམས་ཅན་གྱི་དོན་ལ་བཞུགས་པར་གསོལ་བ་འདེབས་པར་མཛད་པས། འདུས་བྱས་མཐའ་བཞི་ལས་མ་འདས་པའི་ཚུལ་གྱི་བཀའ་མཆིད་འབའ་ཞིག་མཛད་དེ་ཞལ་གྱིས་མ་བཞེས་པའི་ཚེ། གལ་ཏེ་འདུལ་བྱའི་དབང་གིས་རེ་ཞིག་སྐུ་མྱ་ངན་ལས་འདའ་བར་སྲིད་ཀྱང༌། བྱང་ཆུབ་སེམས་དཔའ་བསམ་བཞིན་དུ་སྲིད་པ་མཐའི་བར་འགྲོ་བའི་དོན་དུ་བྱོན་དགོས་པས་སྐུའི་སྐྱེ་བ་གང་དུ་བཞེས་ཞེས་གསོལ་བ་ན། སྐྱེ་བ་གདུང་བརྒྱུད་རིན་པོ་ཆེ་རང་གི་སྲས་སུ་འབྱོན་འོང་ཞེས་མཚན་དང་མཛད་པ་ལུང་བསྟན་པའི་བརྟན་བཞུགས་འདི་ཡང་གནང་སྟེ། སྔོན་བྱོན་རྒྱལ་བ་ཀུན་གྱི་སྤྲུལ་པའི་གཞི། །མ་བྱོན་རྒྱལ་བ་རྣམས་ཀྱི་འབྱུང་ཁུངས་པ། །ད་ལྟའི་སྐྱོབ་པ་དག་དང་དབྱེར་མེད་པའི། །ཆོས་ཀྱི་རྒྱལ་པོའི་ཞབས་པད་བརྟན་གྱུར་ཅིག །ཅེས་ཆོས་སྲིད་ལུགས་གཉིས་ཀྱི་མངའ་བདག་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་ཉིད་དུ་འབྱོན་འགྱུར་ཞལ་གྱིས་བཞེས་པར་མཛད་དོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ལས། ཐོག་མར་དགེ་བ་གླེང་གཞིའི་དོན་མདོ་ཙམ་བསྟན་པའི་སྐབས་ཏེ་ལེའུ་དང་པོའོ།། ༈ །།གཉིས་པ་བར་དུ་དགེ་བ་རྣམ་ཐར་དངོས་བཤད་པ་ལ་གཉིས། བོད་སྐོར་བསྡུས་ཏེ་བསྟན་པ་དང༌། ལྷོ་སྐོར་རྒྱས་པར་བཤད་པའོ། །དང་པོ་ནི། དེ་ནས་མི་རིང་བར་ཀུན་མཁྱེན་པདྨ་དཀར་པོ་ཞི་བའི་དབྱིངས་སུ་གཤེགས་ནས་རྒྱལ་བ་ཐམས་ཅད་ཀྱི་སྐུ་གསུང་ཐུགས་གཉིས་སུ་མེད་པའི་ཡེ་ཤེས་མཉམ་པ་ཉིད་ཀྱི་དབྱིངས་སུ་བཞུགས་པ་ལས། མི་ཕམ་ཆོས་ཀྱི་རྒྱལ་པོ་ཡབ་སྲས་དང་རིག་པ་འཛིན་པའི་དགེ་འདུན་གྱི་ཚོགས་དང་བཅས་པ་རྣམས་ཀྱིས་མཆོད་པ་རྒྱ་ཆེན་པོ་བཤམས་ནས་བླ་མ་རྗེས་སུ་དྲན་པའི་གདུང་དབྱངས་ཀྱིས་ཞིང་འདིར་སྤྲུལ་པའི་སྐུ་མྱུར་དུ་འབྱོན་པའི་གསོལ་བ་ཡང་དང་ཡང་དུ་འདེབས་པས། སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་མི་མཁྱེན་པ་དང་མི་གཟིགས་པ་མེད་དེ། འདུས་པ་ལས། བླ་མ་ལ་གུས་སློབ་མ་ཡིས། །སྒྲ་རིང་བ་དང་གསལ་བ་དང༌། །སྐད་གསང་འཐོན་པོས་གསོལ་འདེབས་ན། །དེ་ལ་ངས་ནི་བྱིན་གྱིས་རློབས། །ཞེས་དང༌། གུར་ལས། དཔེར་ན་སྐྱེས་ཆེན་གང་ཞིག་ལ། །ཆེ་ལ་མྱུར་བའི་སྒྲས་འབོད་ན། །ཐོས་པ་ཙམ་གྱིས་འོང་བ་བཞིན། །སངས་རྒྱས་སྐད་ཅིག་ཉིད་ལ་འབྱོན། །ཞེས་སོ། །དེ་ལྟར་འཕགས་པའི་གང་ཟག་རྣམས་རང་གིས་ཞལ་བཞེས་མཛད་པ་ལས་ནམ་ཡང་གཞན་དུ་མི་འགྱུར་བས་བསམ་བཞིན་དུ་ཇི་ལྟར་སྐྱེ་བ་བཞེས་པའི་ཚུལ་ནི། སྔོན་བདག་ཅག་གི་སྟོན་པ་དགའ་ལྡན་གྱི་གནས་ནས་ངོ་མཚར་གཟིགས་པ་ཆེན་པོ་རྣམ་པ་ལྔའི་སྒོ་ནས་འཛམ་བུའི་གླིང་དུ་སྐྱེ་བ་བཞེས་པར་མཛད་པ་ལྟར། གངས་རིའི་ཁྲོད་དུ་ཤིང་སཱ་ལའི་རྒྱལ་པོ་ལྟར་སྲིད་ན་མངོན་པར་མཐོ་བ་དཔལ་ལྡན་འབྲུག་པའི་གདུང་རབས་དྲི་མ་མེད་པ་ལས་བྱོན་པའི་ཡབ་ཟླ་བའི་ཐོད་ཅན་འཁོར་ལོ་སྡོམ་པ་དངོས་མི་ཕམ་བསྟན་པའི་ཉི་མ་དང༌། ཡུམ་སྡེ་པ་སྐྱིད་ཤོད་པའི་སྲས་མོ་རྡོ་རྗེ་བཙུན་མོའི་རྣམ་རོལ་བསོད་ནམས་དཔལ་གྱི་མཚན་ཅན་གང་ལས། ཐམས་ཅད་མཁྱེན་པའི་ཡེ་ཤེས་མངའ་བའི་སྐུ་གང་ཞིག་ལྷུམས་སུ་ཞུགས་པའི་དུས་སུ་ཡུམ་གྱི་མནལ་ལམ་དུ་གསེར་གྱི་རྡོ་རྗེ་རྩེ་དགུ་པ་འོད་དང་ལྡན་པ་ཞིག་ཁོང་དུ་ཞུགས་པ་རྨིས། དུས་དེ་ནས་བཟུང་སྟེ་དཔལ་ལྡན་ལྷ་མོས་ཉིན་གྱི་བྱ་ར་དང་མཚན་གྱི་མེལ་ཚེ་བྱེད་པའི་ཚུལ་གྱིས་བསྲུང་ཞིང་སྐྱོང་བ་དང༌། ཡེ་ཤེས་མགོན་པོ་རྣམས་ཀྱིས་ཀྱང་བར་ཆད་སེལ་ཞིང་སྐྱོབ་པའི་རྟགས་སུ་ཆོས་སྐྱོང་གི་རྟེན་དང་མགོན་ཁང་གནས་གཞི་ཐམས་ཅད་སྔོན་ལས་ཟིལ་ཆེ་ཞིང་བག་བྲོ་བ་དང༌། མགོན་པོའི་རྟེན་གཟུགས་མཛོ་གཡག་རྣམས་ངར་སྐད་འདོན་ཅིང་བྱ་རོག་མང་པོས་བསྐོར་བ་སོགས་ཡང་ཡང་བྱུང༌། གནས་གང་དུ་བལྟམས་པའི་ཡུལ་གྱི་ངེས་པའང༌། བོད་ཡུལ་ཆོལ་ཁ་གསུམ་གྱི་ནང་ཚན་དབུས་གཙང་དམ་པའི་ཆོས་ཀྱི་ཆོལ་ཁའི་ཆར་གནམ་འབྲུག་བྱང་ཆུབ་གླིང་གི་གཞིས་ཀ་མགར་གྲོང་དུ། གང་གི་ཚེ་བལྟམས་པའི་དུས་ཚིགས་ཀྱི་ངེས་པའང༌། སྟོན་པའི་འདས་ལོ་ཉིས་སྟོང་དྲུག་བརྒྱ་ལྔ་བཅུ་ང་གཅིག་དང༌། སྤྱི་ལོ་༡༥༩༤པ་རབ་བྱུང་བཅུ་པའི་རྒྱལ་བ་ཤིང་རྟའི་མཆུ་ཟླ་དཀར་ཕྱོགས་ཀྱི་དགའ་བ་གསུམ་པའི་ཉིན། སྐར་མ་ཐ་སྐར་དང་གཟའ་བཀྲ་ཤིས་ཆེན་པོའི་སྟོབས་ལྡན་གྱི་འགྲུབ་སྦྱོར་ལ། ཇི་ལྟར་བལྟམས་པའི་ཚུལ་ཡང༌། འདབ་བརྒྱ་པ་དང་མཛའ་བའི་འོད་ཀྱིས་འཛིན་མའི་བཞིན་རས་གསལ་བ་དང་ལྷན་ཅིག །མཚན་དཔེའི་མེ་ཏོག་སྦུབས་རྒྱ་གྲོལ་ཏེ་དགེ་མཚན་དུ་མའི་ལྟས་དང་བཅས་ཆོས་ཉིད་རྣམ་དག་གི་གསུང་སྔགས་སྒྲོག་བཞིན་དུ་འཁྲུངས། ངོ་མཚར་གྲགས་པའི་དཔལ་ཡང༌། དེའི་མོད་ལ་སྙན་པའི་དྲི་བསུང་ཕྱོགས་བརྒྱར་འཐུལ་བས་སྐྱེ་འགྲོའི་བུང་བ་ངང་གིས་འདུས་ཏེ་མཇལ་དུ་འོང་བ་རྣམས་ལ། རྣམ་ཐོས་སྲས་ཀྱི་མཛོད་ལས་བླངས་པ་ལྟ་བུའི་འཁྲུངས་སྟོན་གྱི་ཟིལ་དངར་ཅི་དགར་བཀྱེ་བ་མཛད། ཞལ་གྱི་ཟླ་ཚེས་མཇལ་བ་ཙམ་གྱིས་དད་པའི་ཆུ་མཚོ་དབང་མེད་དུ་སྤེལ་བར་ནུས་པའི་རྒྱལ་སྲས་གཞོན་ནུ་གང་ལ་ཡབ་མེས་ཀྱི་མཚན་ལས་གྲས་ཏེ་མི་ཕམ་བསྟན་འཛིན་རྡོ་རྗེ་ཞེས་མཚན་གསོལ། དེ་ཡང་ཉིན་རིམ་བཞིན་ཚེས་པའི་ཟླ་བ་ཆ་ཤས་རྫོགས་ཏེ་ཐ་ན་སྤྱན་གྱི་གཟིགས་སྟངས་ཚུན་ཆད་ཀྱང་བྱིས་པའི་སྤྱོད་ཚུལ་མི་མངའ་བར་ཞི་དུལ་ངེས་པའི་རང་བཞིན་གྱིས་དམ་པའི་ཚུལ་ལ་གནས། གང་གིས་མཇལ་བའི་མོད་ལ་དད་པ་དང་ངོ་མཚར་ཆེ་བར་གྱུར། རྗེ་མི་ཕམ་ཆོས་ཀྱི་རྒྱལ་པོས་འདི་ངེད་རང་ཐམས་ཅད་ལས་སྟོབས་དང་ནུས་པ་ཆེ་བ་ཡོང་ཞེས་ལུང་བསྟན། མཁའ་འགྲོ་ཆོས་སྐྱོང་གིས་མཆོད་པའི་རྟགས། མཚན་མོ་གཞན་གང་གིས་ཀྱང་མ་ཕུལ་བར་ནང་པར་འབྲས་ཀྱི་རྫང་པ་དང་ཡིད་དུ་འོང་བའི་རྩ་སྣ་མེ་ཏོག་མང་པོ་ཐམས་ཅད་ཀྱིས་མཐོང་བ་ཡང་ཡང་བྱུང༌། དེ་བཞིན་དུ་འབྲས་ཆེན་ལ་སོགས་པའི་ཟས་རགས་པ་ཉིན་པར་མཆོད་པའི་ཚུལ་ཙམ་ཡང་མེད་པར་མཚན་མོ་ཆོས་སྐྱོང་གིས་ཕུལ་བའི་འབྲས་དཀར་མོའི་ཆན་ལྗགས་ཀྱི་འོག་ནས་ཐོན་པ་ཡང་ཡང་བྱུང་བས་ངོ་མཚར་དུ་གྱུར། དེ་ཡང་ལྷོ་ཕྱོགས་འབྲས་ཀྱི་ཡུལ་ལྗོངས་ཆེན་པོ་འདི་ཉིད་གདུལ་བྱར་འགྱུར་པའི་སྔ་ལྟས་ཀྱི་རྟེན་འབྲེལ་བཟང་པོ་ཡིན་པར་མངོན། དེ་ནས་དགུང་ལོ་གཉིས་ཙམ་ནས། གཞན་གྱི་བརྙས་བཅོས་མི་ཤོང་བའི་བློ་གྲོས་ཡོངས་སུ་སྨིན་ཏེ་ཐུགས་བརླིང་ཞིང་ཟབ་པ་ཡབ་ཡུམ་གྱིས་ཀྱང་དཔག་པར་དཀའ་བའི་རང་བཞིན་ཐམས་ཅད་མཁྱེན་པ་ཆེན་པོའི་དགོངས་པ་དང་རྗེས་སུ་མཐུན་པ་རང་ཡོད་ཅེས་གསུངས། དགུང་ལོ་གསུམ་བཞི་ནས་སྔོན་གྱི་བག་ཆགས་བཟང་པོའི་དབང་ལས། གཞན་གྱི་སློབ་སྦྱོང་ལ་མི་བལྟོས་པར་བྱང་ཆུབ་སེམས་དཔའ་ཡོངས་སྨིན་དང་ལྡན་པའི་རྟགས་རྒྱུད་ཀྱི་ལུང་མང་པོ་ཐོལ་བྱུང་དུ་གསུངས་པས་ཀུན་ཡིད་ཆེས། པདྨ་དཀར་པོའི་ཐུགས་ཀྱི་རྣམ་འགྱུར་གསལ་བའི་ཚུལ། རྗེ་རང་གི་གསུང་ལས། ཁོ་བོ་ནི་གཞོན་ནུའི་དུས་སུ་ཁས་འཆེ་བ་རེ་ཡང་བྱས་འདུག ད་ལྟ་ཡང་བག་ཆགས་སད་པའི་སྣང་བ་འདྲ་འཆར་སྣང་གསུངས། དགུང་ལོ་ལྔ་ནས་ཐུགས་དམ་བཟླས་པའི་རྒྱུན་དང་ཆོས་སྐྱོང་ལ་གཏོར་བསྔོ་སོགས་གནང་ཞིང༌། སྐབས་ཤིག་དུད་སོལ་མའི་གཏོར་འབུལ་གནང་དུས་གཏོར་མ་ལས་མེ་སྟག་ཕྲོམ་ཕྲོམ་མཆེད་པ་སོགས་དྲུང་ན་གནས་པ་ཀུན་གྱི་མཐུན་སྣང་དུ་གྲུབ་པའི་རྟགས་ཀྱང་མང་དུ་བྱུང༌། རྗེ་མི་ཕམ་ཆོས་ཀྱི་རྒྱལ་པོས་གཟིགས་ནས། མཐུ་སྟོབས་ཀྱི་མངའ་བདག་ཆེན་པོ་ཞིག་ཡོང་བར་འདུག་ཅེས་གསུངས་ཤིང་ཆེད་དུ་བརྗོད་པར་མཛད། དགུང་ལོ་དྲུག་བཞེས་པའི་དུས་སུ་རྗེ་ཉིད་ཀྱི་བཀའ་ལས། ཀློག་དང་ཡི་གེ་དབུ་ཅན་དབུ་མེད་ལཉྩ་ཝརྟུ་ལ་སོགས་པའི་ཡིག་རིགས་དང༌། རིས་མོ་ལ་སོགས་པ་མ་བསླབ་པར་ཡང་ཤེས། ལར་སློབ་དཔོན་མ་བསྟེན་པ་དང་མ་བསླབ་པའི་ཡོན་ཏན་ལ་ངོ་མཚར་རྒྱུ་མེད་པའི་ཕྱིར། ད་ནི་སློབ་དཔོན་བསྟེན་ནས་ངེས་ངེས་བསླབ་ཅེས་གསུངས། ཕྱག་རྩལ་རྩེད་མོའི་ཚུལ་དུ་མཛད་གནང་བ་དག་ཀྱང་སངས་རྒྱས་བྱང་སེམས་ཀྱི་སྐུ་མཚན་དཔེའི་སྐྱེ་མཆེད་དོད་ལ་ཕྲ་ཞིང་ཞིབ་པ་ཕལ་པའི་མིག་གིས་མ་ཟིན་པ་ཙམ་ཡུན་རིང་སྦྱངས་པའི་རིག་བྱེད་མཁན་དག་གིས་ཀྱང་ལག་པའི་འདུ་བྱེད་ཀྱིས་སྒྲུབ་པར་དཀའ་བ། ནས་འབྲུ་ཆུང་ངུ་དང༌། སེན་མོའི་ཁྱོན་ཙམ་གྱི་གཞི་ལའང༌། གནས་བརྟན་བཅུ་དྲུག་ལ་སོགས་པའི་སྐུ་བྲི་བར་མཛད་པ་སོགས་མཁྱེན་རབ་ཀྱི་རྩལ་མཐོང་ནས་ངོ་མཚར་དུ་གྱུར་ཏེ། ཐམས་ཅད་མཁྱེན་པ་པདྨ་དཀར་པོ་དེ་མ་ཐག་པའི་སྐུའི་སྐྱེ་བ་གདོན་མི་ཟ་བ་ཞིག་གོ་ཞེས་མཆོག་དམན་ཀུན་ལ་རླུང་ལྟར་གྲགས། དེ་ནས་དགུང་ལོ་བདུན་བཞེས་པའི་སྐབས་ཡབ་ནས། ཇི་ལྟར་གཏམས་ཤིང་བཅོལ་བའི་ནོར་རྣམས། ཆོས་བདག་པོའི་ཕྱག་ཏུ་གཏོད་པའི་དགོངས་པ་བཞེད་དེ་སངས་རྒྱས་ཀྱི་བསྟན་པ་ལ་རིམ་གྱིས་འཇུག་པའི་ཕྱིར། བྱང་ཆུབ་སེམས་དཔའ་ལས་དང་པོ་པའི་སྤྱོད་པ་ཆོ་ག་ཆོས་སྤྱོད་ཀྱི་རིམ་པ་ནས་བརྩམས། བསླབ་པར་བྱ་བའི་གནས་ཐམས་ཅད་ལ་བརྡ་བསྟན་པ་ཙམ་གྱིས་ཚེགས་མེད་དུ་མཁྱེན། དེ་ནས་དགུང་ལོ་བརྒྱད་བཞེས་པའི་སྐབས་ཐུབ་པའི་བསྟན་པ་ལ་རིམ་གྱིས་འཇུག་པའི་ཐེམ་སྐས་དང་པོ་ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་ཏེ། ཐོག་མར་འབྲུག་བྱང་ཆུབ་གླིང་གི་གཙུག་ལག་ཁང་ཆེན་པོར། དཀར་བརྒྱུད་བསྟན་པའི་གཙོ་བོ་རྗེ་དུས་གསུམ་མཁྱེན་པ་མི་ཕམ་ཆོས་ཀྱི་རྒྱལ་པོའི་ཞབས་ལ་བཏུད་ཅིང་ཕྱག་མཛད་ནས། བསོད་ནམས་བརྒྱ་ལས་གྲུབ་པའི་དབུ་སྐྲ་བསིལ་ཞིང་གཙང་མའི་ཆོས་གོས་གསུམ་ལེགས་པར་བགོས་ཏེ། ངག་དབང་བསྟན་འཛིན་རྣམ་པར་རྒྱལ་བ་འཇིགས་མེད་གྲགས་པའི་སྡེ་ཞེས་མཚན་གསོལ་ཞིང་ཡོངས་རྫོགས་དགེ་བསྙེན་གྱི་སྡོམ་པ་ཡང་དག་པར་བཞེས། དེ་ནས་རྒྱུད་བརྟག་པ་གཉིས་པའི་བཤད་པ་ལེགས་པར་སྦྱངས་ནས་ཐུགས་སུ་ཆུད་དེ། ཐོག་མར་རྗེ་གོང་མའི་ཞབས་ལ་རྒྱུགས་འབུལ་མཛད། སླར་ཡང་གཙུག་ལག་ཁང་ཆེན་པོའི་འཁོར་གྱི་ཁྱམས་སུ་སེངྒེའི་ཁྲི་ལ་བཞུགས་ཏེ། ཆོས་ཀྱི་དུང་དང༌། ཆོས་ཀྱི་གཎྜིའི་སྒྲས་དཀར་ཕྱོགས་སྐྱོང་བ་རྣམས་བསྐུལ་ཞིང༌། དགེ་འདུན་འདུས་པའི་ཚོགས་ལ་རྒྱུད་ཀྱི་དོན་རྣམ་པར་ཕྱེ་བའི་གསུང་བཤད་རྒྱ་ཆེར་མཛད། འདི་ལྟ་བུའི་ན་ཚོད་ཕྲ་བའི་ཁྱེའུ་ཆུང་ངུ་ཞིག་གིས། རིག་པ་འཛིན་པ་དགེ་འདུན་གྱི་ཚོགས་ཟིལ་ཆེན་པོའི་དབུས། སྤོབས་པ་ཞུམ་པ་མེད་ཅིང༌། འཁྲུལ་པ་མི་མངའ་བ། ཚབ་ཚོབ་མེད་པ། རྟབ་རྟོབ་མ་ཡིན་པར་གསུང་གསལ་ཞིང་དག་པ། ཚིག་གི་ཟུར་ཕྱིན་པ་རྒྱུད་སྡེ་ཆེན་པོའི་བཤད་པ་ཤིན་ཏུ་ཟབ་ཅིང་རྒྱ་ཆེ་བའི་ཆོས་ཀྱི་འཁོར་ལོ་འདི་ལྟར་གསུང་བ་ཐོས་པ་ནི་སྐལ་བ་བཟང་ཞེས་སྨྲ་བར་བྱེད་དོ། །ད་ནི་འདིས་སངས་རྒྱས་ཀྱི་བསྟན་པ་སྤྱི་དང༌། བྱེ་བྲག་དཔལ་ལྡན་འབྲུག་པའི་བསྟན་པ་གསལ་ཞིང་རྒྱས་པ་དང༌། འཕགས་པ་སྤྱན་རས་གཟིགས་ཀྱི་སྲིད་དང་ཆོས་ཀྱི་གདུང་ཟིན་པར་འགྱུར་རོ་སྙམ་དུ་དད་པ་དང་གུས་ཞེན་ལྷག་པར་ཆེ་ཞིང་བློ་སྲབ་པའི་རྒན་པོ་དག་ཀྱང་དགའ་ལ་ངུ་བྲོའི་རྣམ་པ་ཅན་དུ་གྱུར་ནས་ཙོད་སྒྲ་འབྱིན་པ་དང༌། གོང་མ་རྣམས་ཀྱང་ཐུགས་བདེ་བ་ཆེན་པོའི་ཡེ་ཤེས་ཀྱི་སྣང་བ་རྒྱས་པའི་ཞལ་འཛུམ་རྣམ་པར་དཀར་བའི་མདངས་གསལ་ཞིང་བཞད་མོ་དང་བཅས་པས་ཆེད་དུ་བརྗོད་པར་མཛད་དོ། །དེ་ནས་རྗེ་གོང་མ་ར་ལུང་དུ་ཕེབས། ཡབ་རྗེ་མི་ཕམ་བསྟན་པའི་ཉི་མ་དང་རྒྱས་སྲས་གཞོན་ནུ་ཉིད་འབྲུག་བྱང་ཆུབ་ཆོས་སྡིངས་ཀྱི་གཙུག་ལག་ཁང་ཆེན་པོ་ན་རྒྱུད་བཤད་དང་རིག་གནས་ཀྱི་ཐོས་བསམ་ལ་སློབ་སྦྱོང་མཛད་དེ་བརྩོན་པ་ཆེན་པོས་དུས་འདའ་བར་བཞུགས་ཏེ། བོད་ཀྱི་སྒྲའི་སྦྱོར་བ་སུམ་རྟགས་སོགས་དང༌། མངོན་བརྗོད། ཟློས་གར་གྱི་བསྟན་བཅོས་སྙན་ངག་མེ་ལོང་ལེའུ་གསུམ་ལ་གོ་བཤད་དཔེར་བརྗོད་རྩོམ་རྒྱུགས་དང་བཅས་པ་སོགས་རིག་གནས་དང༌། དེ་ནས་དཔལ་ལྡན་འབྲུག་པའི་གདམས་ངག་གི་གཙོ་བོ་སྡོང་པོ་གསུམ་དུ་དྲིལ་བ་ལས། རྟོགས་པ་སྒམ་པོ་པའི་སྐོར་ལ། གཞི་གཏན་ལ་འབེབས་པར་བྱེད་པ་ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་ཉམས་ཁྲིད་དུ་མཛད། ལམ་ས་མཚམས་འབྱེད་པ་རྣལ་འབྱོར་བཞི། གཞི་ལམ་འབྲས་གསུམ་གཅིག་ཏུ་བསྡུས་པ་གདམས་ངག་ཉམས་ལེན་གྱི་སྐོར་ལ། ཅིག་ཅར་བའི་ལམ་གཙོ་བོར་སྟོན་པ་ཐོག་བབས། རིམ་གྱིས་པའི་ལམ་གཙོ་བོར་སྟོན་པ་བསམ་གཏན་ཐུན་འཇོག ཐོད་རྒལ་བའི་ལམ་གཙོ་བོར་སྟོན་པ་བསམ་གྱིས་མི་ཁྱབ་སོགས་དང༌། བཤད་པ་ཚིག་གི་སྐོར་ལ། ལྟ་བ་གཙོ་བོ་སྟོན་པ་དོ་ཧ་མཛོད་གཞུང་འགྲེལ་ལྷན་ཐབས་སོགས་ཚང་བ། སྒོམ་པ་གཙོ་བོར་སྟོན་པ་རྟོགས་བརྗོད་གསེར་གྱི་འཕྲེང་བ། སྤྱོད་པ་གཙོ་བོར་སྟོན་པ་བཀའ་དྲིན་བཅུ་གཅིག་པ་རྩ་འགྲེལ་སོགས་ཏེ། ཕྱག་རྒྱ་ཆེན་པོའི་སྐོར་གསུམ་ཆ་ལག་དང་བཅས་པ་རྣམས་དང༌། གདམས་ངག་རས་ཆུང་ལུགས་ཀྱི་སྐོར་ལ། བསྲེ་འཕོ་བཤད་པའི་སྐོར། སྦྲུལ་མཚོ་བློ་བྲིད་ཀྱི་སྐོར། འཁོར་བ་འཇུག་ལྡོག་སྤྱི་ཁྱབ་ཀྱི་སྐོར། ཚིགས་བཅད་མ་མངོན་རྟོགས་ཀྱི་སྐོར། ཞལ་གདམས་གནད་ཀྱི་སྐོར། རྟོགས་པ་ལམ་ཁྱེར་ནད་འདོན་གྱི་སྐོར་ཏེ་ཐབས་ལམ་གནད་ཀྱི་སྐོར་དྲུག་དང༌། འབྱུང་བ་རོ་སྙོམས་གེགས་སེལ་བོགས་འདོན་དང་བཅས་པ་མ་ལུས་པ་གསན། གཞན་ཡང་རྟེན་འབྲེལ་ཁོ་བོ་ལུགས་ཀྱི་ཆོས་སྐོར་ཚང་བ་དང༌། རྒྱལ་བ་རྒོད་ཚང་པའི་ཁྲིད་ཆེན་བརྒྱད། ལོ་རས་པའི་ཐུབ་པ་ལྔ། ཡང་དགོན་པའི་རི་ཆོས་སྐོར་གསུམ། ཨོ་རྒྱན་པའི་རྡོ་རྗེ་གསུམ་གྱི་བསྙེན་སྒྲུབ་སོགས་དང༌། ཉམས་ལེན་གྱི་རིམ་པ་གཅིག་ཏུ་དྲིལ་བ་དགེ་སྦྱོར་བདུན་པ། གསུང་ངག་ཐམས་ཅད་ཀྱི་སྙིང་པོ་བླ་སྒྲུབ་ཕྱི་ནང་གསང་གསུམ་གྱི་ཁྲིད་རིམ་རྣམས་དང༌། ཁྱད་པར་ཐམས་ཅད་མཁྱེན་པ་པདྨ་དཀར་པོས་མཛད་པའི་བསྲེ་འཕོའི་ཁྲིད་དང་འགྲེལ་ཆེན་ལ་ཟབ་བཤད་དང༌། ཡང་ཟབ་རྡོ་རྗེ་སྒེག་མོའི་རྫོགས་རིམ་གྱི་ཁྲིད། ལྕེ་རྩེ་དཀར་སྦྱར་གྱི་ཁྲིད། གདན་བཞིའི་རྫོགས་རིམ་གྱི་ཁྲིད། མཧཱ་མ་ཡའི་རྫོགས་རིམ་གྱི་ཁྲིད། མཁའ་འགྲོ་སྙན་རྒྱུད་ཀྱི་ཁྲིད་དང་འགྲེལ་པ། བདེ་མཆོག་གི་རྫོགས་རིམ་མང་པོའི་དམིགས་ཁྲིད་ཀྱི་རིམ་པ། རྡོ་རྗེ་གཏུམ་པོའི་རྫོགས་རིམ། གསང་བ་འདུས་པའི་རྫོགས་རིམ། མར་པའི་སྙན་རྒྱུད་ཤོག་དྲིལ་བཞི་མ། སྙན་རྒྱུད་རྡོ་རྗེའི་ཚིག་རྐང༌། རྡོ་རྗེའི་གླུ། ཏིལླིའི་གསང་ཚིག ནཱ་རོའི་སྤྱོད་པ་ཆོས་ཀྱི་གླུ་ལ་སོགས། དཔལ་ལྡན་འབྲུག་པའི་ཡབ་ཆོས་བྱིན་རླབས་ཀྱི་རྒྱུན་བཟང་པོ་དང་ལྡན་པའི་དབང་ཁྲིད་རྒྱུད་བཤད་ཞལ་གདམས་ཇི་སྙེད་པ་རྣམས་དགུང་ལོ་དགུ་ནས་བཅུ་གསུམ་གྱི་བར་ཡབ་རྗེའི་དྲུང་དུ་འབྲལ་མེད་དུ་གསན་ནས་གདམས་པའི་མཛོད་ཆེན་པོར་གྱུར་ཏོ། །དེ་ནས་ཡབ་སྲས་ལྷན་དུ་རིག་པ་འཛིན་པའི་དགེ་འདུན་མང་པོའི་ཞབས་འབྲིང་བ་དང་བཅས། འགྲོ་བ་ཐམས་ཅད་ཀྱིས་བཀུར་སྟི་དང་རི་མོར་བགྱི་བའི་ལམ་ལས་རིམ་གྱིས་སྙེ་ཐང་ཞོར་མཇལ་གནང་ནས་ལྷ་ལྡན་འཕྲུལ་སྣང་གི་གཙུག་ལག་ཁང་ཆེན་པོར་ཕེབས། གཙུག་ལག་ཁང་ཆེན་པོ་དེའི་ཁྱམས་དང་ཕྱོགས་ཐམས་ཅད་དུ་མཆོད་སྤྲིན་རྒྱ་ཆེར་སྤྲོས་ནས། ཇོ་ཤཱཀ་རྣམ་གཉིས། རང་འབྱོན་བཅུ་གཅིག་ཞལ། བྱམས་པ་མཆེད་ལྔ། འོད་ཟེར་འཕྲོས་པའི་ལྷ་རྣམས་ལ་ཞལ་གསེར་ཕུལ། སྨོན་ལམ་རྒྱ་ཆེར་བཏབ་ཅིང་ཞབས་སྐོར་མང་པོ་མཛད། དེ་ནས་ཡེར་པ་ལྷ་རི་སྙིང་པོ། བླ་མ་ཞང་གི་གདན་ས་ཚལ་གུང་ཐང་སོགས་ཀྱང་མཇལ། དཔལ་ཆེན་རྒྭ་ལོའི་སྐུ་ཡེ་ཤེས་ཀྱི་སྤྱན་བྲིས་པ་ཞིག་ཀྱང་ཚལ་གུང་ཐང་གི་གནས་དེ་ནས་ཕྱག་ཏུ་འབྱོར་བས་ལྷག་པར་དགྱེས། དེ་ནས་བསམ་ཡས་ཀྱང་མཇལ་བ་གནང༌། དེར་ཆོས་སྐྱོང་ཆེན་པོས་གུས་པའི་ཆེ་བསྟོད་བཅས་ལུང་བསྟན་མང་པོ་སྨྲས་ཤིང་ཅི་བསྒོའི་འཕྲིན་ལས་ཐམས་ཅད་བསྒྲུབ་པ་དང༌། ཁྱད་པར་གསོལ་ཇའི་མཐུན་རྐྱེན་སྒྲུབ་པར་ཁས་བླངས་ཤིང༌། དུས་སྐབས་དེ་ནས་བཟུང་བར་བར་དུ་སྐུ་ཞབས་སུ་འཕྲིན་ལས་སྒྲུབ་པའི་བཀའ་ལེན་དུ་འོངས་པའི་རྟགས་སྤོས་དཀར་གྱི་དྲི་འབྱུང་ཞིང༌། རྟེན་འབྲེལ་གྱི་ཆེ་བ་ཇ་ནག་རྩེའི་དུད་པས་མཆོད་པར་མཛད་ཅེས་གྲགས། དེ་ནས་བྱང་ར་སྒྲེང་ལ་ཕེབས། གསང་འདུས་འཇམ་དཔལ་རྡོ་རྗེ་ལ་སོགས་པ་མཇལ། སྨོན་ལམ་རྒྱ་ཆེར་མཛད་ནས་སླར་འབྲུག་བྱང་ཆུབ་གླིང་དུ་ཕེབས། དུས་སྐབས་དེར་ཡུལ་དབུས་ཀྱི་ཕྱོགས་དེར་བསྟན་པ་དང་འགྲོ་བའི་དོན་མང་པོ་མཛད་ཟིན་ནས། ཡུལ་གཙང་གི་ཕྱོགས་གངས་བཟང་ལྷའི་གནས་ཀཻ་ལ་ཤའི་གཞལ་ཡས་ཁང་ཆེན་པོ་དཔལ་ར་ལུང་མེ་ཏོག་མདངས་འཕྲོག་གི་གཙུག་ལག་ཁང་དུ་ཕྱག་ཕེབས། དེར་དགེ་འདུན་རྣམས་ཀྱི་གསེར་སྦྲེངས་རྒྱས་པས་བསུས། ཡང་དགོན་རྒྱལ་པོའི་ཕོ་བྲང་དུ། དཀར་བརྒྱུད་བསྟན་པའི་གཙོ་བོ་མི་ཕམ་ཆོས་ཀྱི་རྒྱལ་པོ་མཇལ། དེ་ནས་དགུང་གྲངས་བཅུ་གསུམ་བཞེས་པའི་མེ་རྟ་ལ་མི་ཕམ་ཆོས་ཀྱི་རྒྱལ་པོའི་རྒྱལ་ཚབ་ཏུ་མངའ་གསོལ་བའི་དགོངས་པ་གཏད་དེ། མི་ཕམ་བསྟན་པའི་ཉི་མ་དང་རྗེ་པད་དཀར་དབང་པོ་ལ་སོགས་པ་རྣམས་ལ་བཀའ་ལུང་བསྩལ། བསྟན་པ་དང་འགྲོ་བའི་དོན་ལ་མི་ངལ་བའི་ཁུར་ཆེན་པོ་ཁྱེར་བ་དེ་དག་རྣམས་ཀྱིས་ཀྱང་རྗེས་སུ་ཡི་རང་བའི་སྒོ་ནས་དེ་བཞིན་དུ་མཛད་པར་ཞུས་ཤིང་ཡང་དག་པར་བསྔགས་པའི་ལེགས་བྱས་ཀྱི་སྟ་གོན་མཛད་པའི་གྲགས་པ་གཅིག་ནས་གཅིག་ཏུ་བརྒྱུད་དེ་ཕྱོགས་ཐམས་ཅད་དུ་བཀྲ་ཤིས་ཆོས་ཀྱི་དུང་དཀར་པོའི་སྒྲ་ལྟ་བུས་ཁྱབ་པས། ད་ལྟ་སྤྱན་རས་གཟིགས་ཀྱིས་ཡོངས་སུ་བཟུང་བ་རྣལ་འབྱོར་ཡིད་ལ་བྱེད་པ་ལ་མངོན་པར་བརྩོན་པ་མང་པོའི་གནས། ཟླ་བ་རྒྱུ་སྐར་གྱི་གྲོང་ཁྱེར་སྤུངས་པ་ལྟ་བུའི་དགོན་སྡེ་མང་པོའི་བླ་མ་དབུ་ཆེ་གདུགས་ཐེག་ཉིས་སྟོང་བརྒྱད་བརྒྱ་ཞེས་གྲངས་སུ་བཟུང་བ་གཙོ་བོ་སྟེ། གཞན་ཡང་ཆོས་ཀྱི་རྒྱལ་པོ་འགྲོ་བའི་མགོན་པོའི་ཞབས་ནས་གྱེས་པའི་སློབ་རིགས་གྲུབ་པའི་ཁྱུ་མཆོག་དཔག་ཏུ་མེད་ཅིང་བསམ་གྱིས་མི་ཁྱབ་པ་དང༌། དེ་དག་གིས་རྗེས་སུ་བཟུང་བའི་ཡོན་བདག་དད་པ་ཅན་གྱི་དཔོན་རིགས་མི་སྡེ་སའི་ཕྱོགས་ཀུན་ཏུ་ཁྱབ་པའི་སྐྱེ་བོའི་ཚོགས་ཀྱིས་ཐོས་ཤིང༌། དབུས་གཙང་གི་གྲྭ་རིགས་དང་སྐྱེ་བོ་མཆོག་དམན་མང་པོ་འདུས་སོ། །ཁྲི་སྟོན་གྱི་སྟ་གོན་ལེགས་པར་གྲུབ་ནས་གཟའ་སྐར་དུས་སྦྱོར་སོགས་ཕུན་སུམ་ཚོགས་པའི་ཉིན། ཆོས་ཀྱི་ཁྲི་ཆེན་པོ་བཀོད་པའི་ཁྱད་པར་དུ་མས་བརྒྱན་པ་བཤམས། དེ་ནས་རྒྱས་སྲས་གཞོན་ནུ་རིགས་ཀྱི་ཅོད་པན་པདྨ་དམར་པོ་རབ་ཏུ་རྒྱས་མདངས་ཅན་གསེར་གཡུ་མུ་ཏིག་ཕྲ་ཚོམ་གྱིས་མཛེས་པར་གསོལ་ཞིང༌། ན་བཟའ་གཙང་མའི་ཆོས་གོས་གསུམ་གྱིས་ཀླུབས་ཤིང་ཤིན་ཏུ་ཞི་བའི་སྤྱོད་ལམ་དང་ལྡན་པ། གླང་པོ་ཆེ་དང་ངང་པའི་སྟབས་ཀྱིས་གཤེགས་པའི་དབུའི་སྟེང་དུ། ལྷ་རྫས་ཀྱི་གདུགས་ཆེན་པོའི་གྲིབ་བསིལ་འདེགས་ཤིང༌། སྐུའི་མདུན་ལོགས་གཡས་གཡོན་ནས། རིན་པོ་ཆེའི་སྤོས་ཕོར་དྲི་བཟང་པོའི་དུད་སྤྲིན་འཕྲོ་བ། གསེར་གྱི་འབྲུག་དང་ཆུ་སྲིན་གྱི་ཁ་ནས་འཕྱང་བའི་ཉག་ཐག་ཅན་གཡོ་ཞིང་འཛིན་པ་དག་དང༌། སྐུའི་མདུན་ནས་འཕྱར་དར་ཕྱེ་འཕུར་སོགས་གསེར་སྦྲེངས་དང༌། དགེ་འདུན་རྣམས་ཀྱིས་འབུད་དཀྲོལ་སྒྲ་དབྱངས་སྙན་པའི་རིགས་དང༌། དཔའ་བོ་དཔའ་མོའི་གར་གྱིས་བསུས་ཏེ་སྤྱན་དྲངས། འཛུམ་ཞལ་རྣམ་པར་དཀར་བའི་གཟི་མདངས་ལྷག་པར་གསལ་ཞིང༌། དགྱེས་པའི་སྤྱན་གྱིས་གཟིགས་མོ་གཟིགས་པར་མཛད། དགེ་འདུན་གྱི་སྡེ་དང་སྐྱེ་བོའི་ཚོགས་དཔག་ཏུ་མེད་པའི་ཁྲོམ་ཆེན་པོ་སའི་ཕྱོགས་དེར་མི་གཤོང་བ་ཙམ་འདུས་ཤིང༌། དད་པ་དང་གུས་པ་ཆེན་པོས་ཕྱག་འཚལ། དེ་ནས་ལྷ་སྡེ་མི་སྡེ་ནམ་མཁའི་སྐར་ཚོགས་ལྟ་བུ་རྣམས་རང་རང་གི་འབུལ་ཚན་དགུང་དུ་བཏེག་སྟེ་ཚོགས་པའི་དབུས་སུ་མི་འཇིགས་སེངྒེས་བཏེག་པའི་ཁྲི་འཕངས་མཆོག་ལ་ཞབས་པད་བཀོད། ལེགས་བྱས་ཀྱི་སྒོ་འབྱེད་ཕུན་སུམ་ཚོགས་པའི་བཞུགས་གྲལ་གྱི་ཐོག་མར་ཡབ་མེས་རིགས་ཀྱི་བདག་པོ་མི་ཕམ་ཆོས་ཀྱི་རྒྱལ་པོས། དཔལ་ལྡན་འབྲུག་པ་རིན་པོ་ཆེ་ངག་དབང་བསྟན་འཛིན་རྣམ་པར་རྒྱལ་བ་འཇིགས་མེད་གྲགས་པའི་སྡེ་ཞེས་མཚན་གྱི་དར་དབྱངས་ལྷུགས་པར་གསོལ་ནས་ཁྲི་འབུལ་གྱི་མངའ་གསོལ་མཛད། དེ་ནས་དཔལ་ས་སྐྱ་ཆེན་པོ་བསོད་ནམས་དབང་པོས། བཀྲ་ཤིས་མངའ་གསོལ་གྱིས་མཚོན། རྒྱལ་བའི་སྲས་ཆེན་པོ་ངག་གི་དབང་ཕྱུག་གཞོན་ནུ་ཀུན་དགའ་ཕྱོགས་ཐམས་ཅད་ལས་རྣམ་པར་རྒྱལ་བ་བཀྲ་ཤིས་གྲགས་པའི་རྒྱལ་མཚན་དཔལ་བཟང་པོ་ཞེས་གསོལ་བའི་ཡི་གེ་དང་བཅས། ཁྲི་འབུལ་མངའ་གསོལ་གྱི་ལེགས་འབུལ་དགུང་དུ་བཏེག་སྟེ་ཕན་ཚུན་ལེགས་སྦྱོར་གྱི་ཕོ་ཉས་གུས་པར་ཕུལ་ཞིང༌། དེ་ནས་སྡེ་བདག་ཆེན་པོ་སྣེ་གདོང་རྩེ་པ། གོང་དཀར་བ། སྐྱིད་ཤོད་པ། ཤུན་པ། འཕྱོང་རྒྱས་པ། བྱ་པ། ཡར་འབྲོག་པ། རྒྱལ་རྩེ་རྩེ་ཆེན་སོགས། སྡེ་སྲིད་ཆེན་པོ་རྣམས་དང༌། ཡུལ་ཉང་གི་དཔོན་རིགས་མང་པོ་དང༌། རོང་དང༌། དབུས་དང༌། ལྷོ་བྲག་ལ་སོགས་པའི་དཔོན་རིགས་མི་སེར་དད་པ་ཅན་རྣམས་ཀྱིས་འབུལ་བ་ཕུལ་ཞིང༌། ཆོས་གྲྭ་ཆེན་པོ་དཔལ་འཁོར་བདེ་ཆེན། ཐུབ་བསྟན་རབ་རྒྱས་གླིང༌། ཤྲཱི་སྤོས་ཀྱི་ཁང་པ། མཉན་ཡོད་གསེར་མདོག་ཅན། འབྲས་ཡུལ་སྐྱེད་མོས་ཚལ། ངོར་ཐུབ་བསྟན་སོགས་གཙང་དང༌། གོང་དཀར་རྡོ་རྗེ་གདན། གསང་ནེའུ་ཐོག འབྲི་སྟག་སོགས་དབུས་ཀྱི་ཕྱོགས་དག་སྟེ། མདོ་སྔགས་ཀྱི་ཆོས་སྡེ་ཆེན་པོ་ཇི་སྙེད་ནས་ཀྱང་མཁན་སློབ་དགེ་བའི་བཤེས་གཉེན་མང་པོས་དག་སྣང་ཆེན་པོས་ལེགས་འབུལ་མཛད་པ་དང༌། ཁྱད་པར་རྗེ་པད་དཀར་དབང་པོས་དར་ཡུག་ཆེན་ཕྱག་ཏུ་བཟུང་ཞིང༌། བྱི་རུ་དང་སྤོས་ཤེལ་གྱི་དོ་ཤལ་དང༌། དངུལ་གྱི་བྱ་མ་བུམ་ཆེན་པོ་ལ་སོགས་པའི་འབུལ་བ་དང་བཅས་བཀྲ་ཤིས་མངའ་གསོལ་མཛད། གཞན་ཡང་ལ་དྭགས། ཟངས་དཀར། ག་ཞ། བྱ་དྭགས་ཀོང་གསུམ། ཡུལ་ལྷོ་ཕྱོགས་ཀྱི་རྒྱུད་དུ་འཁོད་པ་ལ་སོགས་པའི་བླ་མ་དབུ་ཆེ་གྲྭ་རིགས་སྦྱིན་བདག་དང་བཅས་པ་མང་དུ་འདུས་པ་དག་གིས་ཀྱང་འབུལ་བ་རྒྱ་ཆེར་བྱས་སོ། །གང་གི་ཚེ་སྐྱེ་བོའི་ཚོགས་དཔག་ཏུ་མེད་པ་དད་པའི་ས་ཆེན་པོ་རབ་ཏུ་གཡོས། དེ་དག་ལ་རང་རང་གི་བློ་དང་འཚམས་པའི་ཆོས་སྦྱིན་གྱི་ཟིལ་དངར་བཀྱེས་ཏེ། དེ་དག་གི་སྨྲ་སྒོ་ནས་འཕྲོས་པའི་གཏམ་གྱིས་མཁས་པའི་སྙན་གྲགས་ས་སྟེང་ཀུན་ཏུ་ཁྱབ་པར་གྱུར། ནོར་སྦྱིན་གྱི་དབང་པོ་གང་བ་བཟང་པོས་གངས་རིའི་རྩེ་ནས་འཇའ་སྤྲིན་དཀར་པོ་དར་ལམ་བརྐྱངས་པ་ལྟ་བུའི་ལམ་ལས། ཡུལ་ཉང་གི་ཕྱོགས་ཀུན་ཏུ་བརྐྱངས་ནས། བླ་རེ་བྲེས་པ་ལྟ་བུ་ལས། ཁུ་འཕངས་མེ་ཏོག་དཀར་པོའི་ཆར་དལ་དུལ་བབ་ཅིང༌། འཇིག་རྟེན་ཀུན་ཏུ་ལེགས་ཤིང་ཕུན་སུམ་ཚོགས་པའི་དགེ་མཚན་རྒྱ་ཆེར་བྱུང་བར་གྱུར་ཏོ། །དེ་ནས་རིན་པོ་ཆེ་ལྷ་དབང་བློ་གྲོས་གདན་དྲངས་ནས། སློབ་དཔོན་དུ་བསྟེན་པ་གནང་སྟེ། དགུང་ལོ་བཅུ་བཞི་ནས་བཅུ་དགུའི་བར། དུས་ཀྱི་འཁོར་ལོ་དང་རྡོ་རྗེ་གདན་བཞི་སོགས་ལས་གསུངས་པའི་ལག་རྩིས། དགུ་མཐའ་སྦྲག་བགོས་གཟའ་ལྔ་དུས་སྦྱོར་སོགས་ཀྱི་ས་རིས་ཨང་གི་བསྐྱུར་དགོད། གཎྜ་དང་ལྕགས་སྨྱུག་ཟད་པ་ཙམ་དུ་སྦྱངས་པ་མཛད་ཅིང༌། བརྡ་སྤྲོད་པ་ཀ་ལཱ་པའི་མཚམས་སྦྱོར་རྐང་པ་ལྔ། མིང་ལེ་རྐང་པ་དྲུག ཀུན་བཤད་རྐང་པ་བརྒྱད། ཀྲི་ཏ་རྐང་པ་དྲུག་སྟེ། སྒྲ་མདོ་ཀ་ལཱ་པའི་བྱིངས། རྐྱེན། རྣམ་དབྱེ། ཚིག་སྡུད་ལ་སོགས་པའི་རྣམ་འགྱུར་ཇི་སྙེད་སྟོན་པའི་བཤད་པ་ཡོངས་རྫོགས་ས་རིས་དང་བཅས་པ་མཐར་ཕྱིན་ཞིང་བྱང་བར་མཛད་དེ། ཛོ་ཀི་མང་པོ་དང་ཡང་ལེགས་སྦྱར་གྱི་སྐད་དུ་གཏམ་མཛད་ཅིང༌། ལྷག་པར་ཛོ་ཀི་ཨ་མྲྀ་ནཱ་ཐ་བྱ་བ་ལོ་བརྒྱ་ཕྲག་མང་པོ་འགྲོ་བ་ཞིག་དང་ཆོས་ཀྱི་གཏམ་རེའང་བྱས་ཤིང༌། དེ་ལ་ཚེ་བསྲིང་བའི་བཅུད་ལེན་འདུག་པ་ལ་ལག་ལེན་བཏབ་པའི་ལུགས་ཀྱང་བྱས་གསུངས། དུས་དེ་ཙམ་ནས་མེ་ཏོག་བཅུད་ལེན་གཙོ་བོར་གནང་ཞིང་ཟས་རགས་པ་ལ་སྲེད་པ་སྤངས་པའི་སྒོ་ནས། འཇམ་དཀར་གྱི་ཐུགས་ཀར་ཤེས་རབ་ཀྱི་འཁོར་ལོ་གཡས་དང་ཡིག་དྲུག་གཡོན་འཁོར་གྱི་ཚུལ་ལ་ངེས་ཤེས་གསལ་སྣང་རྙེད་པ་བྱུང་གསུངས། གཞན་ཡང་རྗེ་སྟག་རྩེ་བ་པད་དཀར་དབང་པོ་ལས་ཀྱང༌། གཤིན་རྗེ་གཤེད་དམར་པོ་ལྷ་ལྔའི་དབང་བསྐུར་བ་སྔོན་དུ་འགྲོ་བས། གཤིན་རྗེ་གཤེད་རྒྱུད་ཀྱི་རྫོགས་རིམ་སྤྲོས་མེད་རྡོ་རྗེ་ཚིག་རྐང་དང༌། ལས་ཚོགས་ཀྱི་སྦྱོར་བ་མང་པོ་དང༌། དཔལ་རྡོ་རྗེ་འཇིགས་བྱེད་ཀྱི་དབང་དང་རྒྱུད་ལུང་མན་ངག་ཡོངས་རྫོགས་དང༌། བཀའ་དང་བསྟན་བཅོས་མང་པོའི་ལུང་རྒྱུན་སོགས་མང་དུ་གསན། དེ་བཞིན་ས་སྐྱ་བདག་ཆེན་བསོད་ནམས་དབང་པོ་ལས་ཀྱང༌། གྲུབ་ཆེན་མཚོ་སྐྱེས་ལུགས་ཀྱི་དགྱེས་རྡོར་ལྷ་དགུའི་དབང་སྔོན་དུ་འགྲོ་བས། རྩ་རྒྱུད་བརྟག་པ་གཉིས་པ། རྡོ་རྗེ་གུར་གྱི་རྒྱུད། དཔལ་སམྦུ་ཊིའི་རྒྱུད་དང༌། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་ཆོས་སྐོར་ཡོངས་རྫོགས་གསན་ནས་ངེད་ལ་བཀའ་དྲིན་ཆེ་བའི་བླ་མ་གཅིག་ཡིན་གསུངས། གཞན་ཡང་ཚད་མ་ལ་སོགས་པའི་གཞུང་ལུགས་ཆེན་པོ་དག་ལའང་སྤོབས་པ་དང༌། རྣམ་དཔྱོད་ཀྱི་རྩལ་དང་རྩོལ་བ་ཆེན་པོས་འཇུག་པ་མཛད་ཅིང༌། ཚད་མའི་འཇུག་སྒོ་བསྡུས་ཁྱབ་རྟགས་བསལ་འགྲོ་འདེབས་རང་རྒྱུད་དང༌། ཐལ་འགྱུར་གྱི་རྣམ་བཞག་འབྲས་ཡུལ་སྐྱེད་ཚལ་གྱི་སློབ་དཔོན་ཞིག་དང༌། དྭགས་པོ་སློབ་དཔོན་སོགས་གསང་དེའུ་ཐོག་དང༌། ཐུབ་བསྟན་གསེར་མདོག་ཅན་ལ་སོགས་པའི་དགེ་བཤེས་དང༌། བློ་གསལ་རིགས་པ་སྨྲ་བ་མང་པོ་དང༌། འབེལ་གཏམ་རྣམ་པར་ངེས་པའི་ཚུལ་དགྱེས་པ་ཆེན་པོས་གསན་ཞིང༌། བཟོ་རིག་པ་ལ་ཡང་མཁས་པ་མཛད་དེ། ཚུགས་བཞི་ལ་སོགས་པའི་སྐུ་གཟུགས་ཀྱི་ཐིག་དང༌། བདེ་གཤེགས་མཆོད་རྟེན་བརྒྱད་ཀྱི་ཐིག་དང༌། དཀྱིལ་འཁོར་གྱི་བྲི་ཐིག་ཚོན་འགྲེམས་ལ་རྩོལ་བ་ཆེན་པོས་བསླབ་པ་ཡིན་ཅེས་གསུངས། ཕྱག་བཟོའི་འདུ་བྱེད་ཀྱང་གཙང་གཞུང་ཉ་མོ་ཞེས་པའི་ཡུལ་འཁོར་དུ་བསོད་སྙོམས་ཀྱི་མེ་ཏོག་ལ་ཕེབས་པ་ན། གནས་སྐོར་པ་ཞིག་གིས་ཅུ་གང་གོང་པོ་ཞིག་ཕུལ་བ་གངས་རི་ཆེན་པོ་ཏི་སེའི་རྣམ་པ་དང༌། གྲོ་མ་ལ་གནས་བརྟན་ཡན་ལག་འབྱུང་གི་སྐུ་བཀོད་ནས་བཞུགས་པར་མཛད་པ་དང༌། ཙན་དན་དཀར་པོ་ལ་ཐུབ་དབང་གནས་བཅུ་དགེ་བསྙེན་ཧ་ཤང་རྒྱལ་ཆེན་བཞི་དང་བཅས་པའི་སྐུ་ན་བཟའ་སྦྱར་སི་ཅན། རྒྱ་བཟོ་ལས་ཀྱང་ཕུལ་དུ་ཕྱིན་པར་མཛད་པ་འདི། ཕྱིས་རྗེ་ཏཱ་ར་ནཱ་ཐའི་ཕྱག་ཏུ་འབྱོར་ནས་བསྔགས་བརྗོད་ཆེར་མཛད་པ་བཅས་རྟག་བརྟན་ཆོས་སྡེའི་གཙུག་ལག་ཁང་ན་བཞུགས་པ་དང༌། དཔལ་ས་སྐྱ་པ་ཆེན་པོ་བསོད་ནམས་དབང་པོའི་ཐུགས་དམ་གྱི་རྟེན་དུ། གཡང་དྲེའུ་ལྟ་བུའི་རྡོ་ཞིག་ལ། ཀྱཻ་རྡོ་རྗེ་ལྷ་དགུ་རེག་ལ་མ་འབྱར་བའི་རྣམ་པ་བར་སྣང་ལ་བཞུགས་པ་ལྟ་བུ་མཛད་ནས་ཕུལ་བས། མཆོག་ཏུ་ངོ་མཚར་བའི་བསྔགས་བརྗོད་ཆེར་མཛད་པ་སོགས་ཕུལ་དུ་བྱུང་བའི་བཟོ་རྩེད་མང་དུ་སྣང་ལ། གསོ་བའི་རིག་པའང་སྐུ་གཞོན་ནུའི་དུས་ན། སྐུའི་འཚོ་བྱེད་ལྷན་ཅིག་གནས་པའི་སྨན་པ་ཨ་ཐོབ་བྱ་བ་ཞིག་ལས། ནད་ཀྱི་ངོས་འཛིན་རྩ་ཆུ་བརྟག་པ་སོགས་དང༌། སྨན་སྦྱོར་སོགས་ལག་ལེན་རྒྱུན་བྱེད་ཀྱི་རྐྱེན་ལས་མཁྱེན་ཅིང༌། རྒྱུད་བཞི་ལ་སོགས་པའི་སྨན་དཔྱད་ཀྱི་གཞུང་མང་པོར་གཟིགས་རྟོག་དང༌། སྨན་པ་མཁས་པ་མང་པོ་ལས་དོགས་གཅོད་མཛད་པ་དང༌། ཤིན་ཏུ་རྙེད་དཀའི་སྨན་དག་ཆོས་སྐྱོང་ལ་ཕྲིན་ལས་བཅོལ་ནས་བྱེད་རྩིས་ཡིན་གསུངས་ཤིང༌། སྨན་གྱི་བྱིན་རླབས་ཀྱི་ཕབ་མཁའ་འགྲོའི་ཕྱག་ནས་ལེན་པའི་མན་ངག་ཡོད་ཚུལ་གསུངས་ལ། དཀོན་མཆོག་མཆོད་པའི་ཕྱིར་སྤོས་སྦྱོར་ཕྱིན་ཆད་ཀྱང་གཞན་ལས་ཁྱད་པར་དུ་གྱུར་པར་དགོངས་ཤིང༌། སྤོས་སྦྱོར་གྱི་བསྟན་བཅོས་ཀྱང་མཛད་དོ། །དེ་ནས་རྗེ་ཉིད་ཀྱི་དགུང་གྲངས་བཅུ་དགུ་ནས་ཉེར་གཉིས་ཀྱི་བར་བསྟན་པའི་ཁུར་བཞེས་ཤིང་བཞུགས་པའི་སྐབས། འབྲུག་པ་ཕན་ཚུན་གྱི་རྩོད་གཞིའི་སྐོར་གཙང་པ་ལ་བཀའ་ཁྲིམས་དྲང་པོའི་གཅོད་འདོམས་དགོས་པའི་བཀའ་ཤོག་རིམ་པར་གནང་ཡང༌། གཟུ་བོ་པ་ལ་སོགས་པའི་བློན་པོ་རྣམས་ཀྱིས་མཛེས་ཚོན་བྱས་པའི་ངང་ནས་དགོངས་པ་བཞིན་མ་བྱུང་བས། ཆོས་སྐྱོང་བསྐུལ་བ་མཛད་པས། གཙང་དུ་འབྲུག་པའི་ཆོས་སྐྱོང་མ་མཉེས་པའི་རྟགས་དང་མཚན་མ་གསལ་བར་བྱུང་བས། རྗེ་ཏཱ་རཱ་ནཱ་ཐས་འབྲུག་པ་རྡོ་རྗེ་འཛིན་པ་ཆེན་པོ་ཆོས་སྐྱོང་ལ་མངའ་བརྙེས་པ་ཡིན་པས་ཐུགས་དང་མ་འགལ་བར་མཛད་ན་ལེགས་པའི་ཚུལ་ནད་ཆེར་གསུངས་ཏེ། གཙང་པ་ཡང་ཆོས་སྐྱོང་གི་མཐུ་ལ་འཚེར་ནས་ལེགས་སྦྱོར་མཇལ་འཛོམས་གནང་བ་དགོངས་ནས་གཞིས་ཀ་རྩེར་སྤྱན་དྲངས། གཙང་བ་དང་མཇལ་འཛོམས་གནང་བ་མངོན་དུ་ཕྱོགས་པས། དེའི་ཚེ་སྡེ་པ་དཔོན་བློན་རྣམས་ཀྱིས། རྒྱ་སྒོའི་ནང་དུ་སྤོས་སྣ་མཇལ་དར་བཅས་ཕེབས་བསུ་གནང་ཞིང༌། རྗེ་ཉིད་ཀྱིས་གང་ལའང་འཇིགས་པ་དང་བག་ཚ་བ་མེད་པའི་ཏིང་ངེ་འཛིན་གྱི་ལྟ་གདེངས་དང་ལྡན་པར། རྫོང་ནང་ལ་ཆིབས་མ་བཤོལ་བར་སྐད་ཅིག་ལ་ཕེབས་པས་ཐམས་ཅད་ཧ་ལས་ཤིང་སྡེ་སྲིད་ཀྱང་སྔངས་པར་ལྟར་གྱུར། རྟོགས་ལྡན་བླ་མ་བརྟུལ་ཞུགས་ཆེན་པོ་རང་ཡོང་རྒྱུ་ཡིན་པ་འདུག་ཅེས་བསྔགས་པ་དང༌། དུས་དེར་ཞབས་དྲུང་རིན་པོ་ཆེ་ཉིད་དགུང་ལོ་ཉི་ཤུ་རྩ་གཅིག་བཞེས་ཤིང༌། སྡེ་སྲིད་པའི་སྲས་ཕུན་ཚོགས་རྣམ་རྒྱལ་དགུང་ལོ་བཅུ་དྲུག་བཅུ་བདུན་པའི་སྐབས་ཏེ། གཉིས་ཀ་སྐུ་འབྲས་གཙང་ཞིང་རྣམ་དཔྱོད་དང༌། བརྩོན་པ་དང༌། སྙིང་སྟོབས་ཕ་རོལ་རྣམ་པར་གནོན་པའི་དགོངས་པ་མཐོ་ཞིང་ཐུགས་རུ་ང་ཆེ་བ་མཉམ་དུ་གྲགས། དེ་ནས་མཆོད་ཡོན་མཇལ་འཛོམས་ལེགས་པར་བྱས་ཤིང་གཙང་གཞུང་བརྒྱུད་དེ། སྟག་གྲུ་ཁ་ཞེས་བྱ་བར་འཁོར་ཚོགས་མང་པོ་དང་བཅས་ཕེབས་ཤིང་བཞུགས་སྒོར་ཕབ་བོ། །དེའི་ཚེ་གནས་སྐབས་སུ་འཕྲལ་རྐྱེན་ངན་པའི་ཚུལ། ཕུགས་ཆོས་སྐྱོང་སྲུང་མ་ཡེ་ཤེས་སྤྱན་ལྡན་རྣམས་ཀྱིས་འགྲོ་དོན་དུས་ལ་བབས་པའི་བསྐུལ་མ་ལྟ་བུ། ཆུ་ཀླུང་པུཀྵ་ལ་གྲུ་ནང་ཞབས་དྲུང་འཁོར་བཅས་བྱོན་པ་གྲུབ་པ་དང༌། ལྷོ་བྲག་དཔའ་བོའི་སྒར་པ་ཚོས་སྔོན་མ་གྲུ་ནང་ཁོང་འཛུལ་དགོས་ཟེར་ཤེད་བཙོང་བྱས་ཏེ་གྲུར་ཞུགས་པས། དེར་རྗེ་ཉིད་ཐུགས་རྒྱལ་བཞེས་ཏེ་རྡོ་རིལ་ཞིག་ཕྱག་ཏུ་བསྣམས་པས། ཕྱག་རྗེས་བྱུང་བ་ཆུ་ལ་བསྐྱུར། ཡང་རྡོ་གཅིག་གཟུང་བས་ཕྱག་རྗེས་བྱུང་བ་ད་ལྟའང་ཡོད། རྒྱུ་རྐྱེན་དེས་འཐབ་རྩོད་ཆེན་པོ་བྱུང་སྟེ། ཕ་རོལ་པོ་གཉིས་ཙམ་མཚོན་ཁར་ཐལ། གྲུ་བུབ་ནས་ལྷོ་བྲག་པའི་སྒར་པ་མང་པོ་ཆུས་ཁྱེར་བ་ན། རྗེ་ཉིད་ཀྱིས་གཟིགས་ཏེ། ཐུགས་ཀྱིས་མ་བཟོད་ནས་སྤྱན་བཙུམ་ཞིང་དབུ་ཐུམ་འཕུར། ཡང་གཟིགས་ཏེ་ཐུགས་སྙིང་རྗེས་དེ་མ་ཐག་སྐུ་ཞབས་པ་ཐམས་ཅད་བཏང་ནས་ཆུས་ཁྱེར་བ་རྣམས་ཉེས་མེད་དུ་གཟུང་བས། འབྲུག་པ་གདུང་བརྒྱུད་ལ་ཞེ་སྡང་ཡང་འདུག སྙིང་རྗེ་ཡང་འདུག་ཟེར་ཏོ། །དེ་ནས་ཡང་རིམ་གྱིས་རོང་རྩ་ཐང་སྐྱ་ཐང་ཟེར་བའི་ཡུལ་ཕྱོགས་ལམ་འཕྲང་ཞིག་ཏུ་གཙང་པའི་གཟིམ་སྲུང་བ་ཞིག་གིས། སྐྱེས་དམན་གཅིག་གི་རྒྱན་ཆ་འཕྲོག་པས་བུད་མེད་དེས། རྗེ་ཉིད་ཀྱི་ཆིབས་གདོང་ལ་རྒྱུགས་ཏེ་ར་མདའ་ཞུ་བ་བྱས་པ་དང༌། སྒར་པ་བཏང་ནས་གཟིམ་སྲུང་བ་རྣམས་བརྡུངས་སོ། །དེ་དག་གིས་མདའ་དཔོན་ལ་ཞུས་པས། བླ་མ་ཡུལ་གཉེན་པོའི་ཕེབས་ལམ་དུ་ཁྲིམས་མེད་མི་མཛེས་པར་བྱས་ནས། སྐེ་མིག་ལ་ཕབ་པའི་ཁྲིམས་གཅོད་དགོས་རྒྱུ་ཡིན་འདུག་ཟེར། བཀའ་བཀྱོན་པར་བྱས་སོ། དེ་ལྟར་གང་འདུལ་འཕྲིན་ལས་བཞིའི་འཁོར་ལོ་སྒྱུར་བཞིན་སླར་ཡང་ར་ལུང་དུ་བྱོན་ཏེ། རྗེ་ཡབ་སྲས་ལྷན་ཅིག་དམ་པའི་ཆོས་ཚུལ་སྣ་ཚོགས་ཀྱིས། བསྟན་པ་དང་འགྲོ་བའི་དོན་རྒྱ་ཆེར་མཛད་པ་ལས། ད་དུང་ཡང་དཔལ་ཡེ་ཤེས་མགོན་པོའི་འཕྲིན་ལས་ཀྱི་བསྐུལ་མ་བྱུང་བར་གྱུར་ཏེ། འབྲུག་པ་ཕན་ཚུན་གྱི་དབྱེན་མ་ཟླུམ་པར། ལྷོ་བྲག་དཔའ་བོའི་སྐོར་དང་རྩོད་གཞི་ལོངས་ནས། སྡེ་སྲིད་གཙང་པས་སྐུ་སྐྱེ་ངོས་འཛིན་གྱི་སྐབས་ཀྱང་ཉེ་རིང་ཕྱོགས་སྡེབས་ཡོད་པའི་ཁར། ལྷོ་བྲག་དཔའ་བོའི་ཕྱོགས་བཟུང་ནས་མི་སྟོང་སྤྲོད་དགོས་པ་སོགས་མི་འོས་པའི་སྤྲིངས་ཡིག་ཡང་ཡང་ཕུལ་བ་ཐུགས་ལ་ཕོག ཁྱད་པར་རང་བྱོན་ཁརྶ་པ་ཎིས་གཙོས་རྟེན་ཆེན་འགའ་ཡང་ཁོང་ལ་མ་ཕུལ་ན་བདེ་མེར་བཞུགས་རྒྱུ་མི་ཡོང་བའི་ཞུ་ཡིག་འབྱོར་བས། དེའི་ཚེ་ཞབས་དྲུང་རིན་པོ་ཆེའི་གསུང་ལས། ང་རྟོགས་ལྡན་གྱི་བླ་མ་རི་ཁྲོད་དང་དགོན་ཕྲན་འཛིན་པ་ལ་དེ་འདྲའི་དོ་གལ་འཛིན་རྒྱུ་ཡོད་ན། རང་བྱོན་ཁརྶ་པ་ཎི་འདི་ནི་ཆེ་སྟེ་ནམ་མཁའ་དང་མཚུངས། ཆུང་སྟེ་ཡུངས་འབྲུ་བས་ཀྱང་ཕྲ། ད་ལྟ་ཡོད་མེད་ཀྱིས་ངེས་པ་ཡང་མེད། འོན་ཀྱང་འབུལ་མི་ཚུགས་པ་འདུག་པས། ཁྱོད་རྒྱལ་སྲིད་དེ་ཙམ་ལ་མ་ཆགས་ན་ང་དགོན་ཆུང་གཅིག་ལ་ཆགས་རྒྱུ་མེད། སྔར་ཡང་ཁྱོད་རང་གང་དགྱེས་མཛད་སོང༌། ད་རུང་གང་དགྱེས་མཛད་པ་ལས་འོས་མེད་ཅེས་པ་ལ་སོགས་པའི་བཀའ་ཤོག་གནང་བས་འགལ་འཛོལ་ཆེ་རུ་སོང༌། དེ་དུས་སྡེ་སྲིད་པས་ཀྱང་གསང་ཐབས་ཀྱིས་དམག་བཤོམས་བྱས་གཟུང་གསོད་ཀྱི་གྲབས་བསྒྲིག་པའི་ཚེ། གཙང་པའི་བློན་པོ་གཟུ་བོ་གནས་ཟེར་བ་དེ་ཆོས་རྗེ་འབྲུག་པ་ལ་གུས་ཞེན་ཆེན་པོ་ཡོད་པར་བརྟེན། དེས་ར་ལུང་དུ་ཞུ་ཡིག་མྱུར་མགྱོགས་སུ་ཕུལ་བས་གླགས་མ་རྙེད་པའང་ཡིན་ཟེར་རོ། །དེར་རྗེ་ཉིད་ཀྱང་ཐུགས་རྒྱལ་ཆེར་བཞེངས་ཏེ། གཙང་པ་འཁོར་བཅས་བསྒྲལ་བའི་ཞིང་དུ་དགོངས་ནས། དམོད་པ་དྲག་པོས་ཆོས་སྐྱོང་ལ་བཀའ་བསྒོས་ཏེ། གཏོར་མ་ཞིག་འཕེན་པར་མཛད་པ་ཙམ་ལས། གདན་ས་ར་ལུང་གི་མགོན་ཁང་ནས་མེའི་བཙོ་འགྲོ་བ་ཐམས་ཅད་ཀྱིས་དངོས་སུ་མཐོང་ངོ༌། །དེ་བཞིན་ཡེ་ཤེས་མགོན་པོ་ལྕམ་དྲལ་བཀའ་སྲུང་དྲེགས་པ་སྡེ་བརྒྱད་ཀྱི་ཚོགས་ཡང་ཡང་བསྐུལ་ཞིང་མངོན་སྤྱོད་དྲག་པོའི་ལས་ལ་ཞུགས་པས། ཐོག་མར་འབྲུག་པ་ཕན་ཚུན་གྱི་རྩོད་གཞིའི་རྩ་བ་འཕྱོང་རྒྱས་སྡེ་པ་དེ་ཉིད། ཨ་ཙ་ར་གངྒཱ་གི་ཏྲི་ཟེར་བའི་འཇིགས་པ་ཅན་ཞིག ཡུལ་རྒྱ་གར་ནས་འོངས་ཏེ། དེས་རཱ་ཙའི་ཚེ་སྒྲུབ་བྱེད་པ་ཡིན་ཟེར་རང་གྲི་རང་ལ་རྒྱབ་པའི་ཚུལ་གྱིས་བསད་དོ། །ཚུལ་དེ་འདྲ་བས་ཕ་རོལ་གྱི་ཕྱོགས་གཏོགས་ཕལ་ཆེར་ཡང་རིམ་གྱིས་བརླག་པར་གྱུར་ཅིང༌། ཁྱད་པར་གཙང་གི་ཕྱོགས་ལ་ཆོས་སྐྱོང་གི་ཆོ་འཕྲུལ་མཐུའི་རྟགས་ཉིན་མཚན་མེད་པར་ཡང་ཡང་བྱུང་སྐྱེ་བོ་ཀུན་གྱིས་དངོས་སུ་མཐོང་ཞིང་གྲགས་ལ། སྡེ་སྲིད་གཙང་པའི་དགོངས་པ་ལའང་ཡང་ན་འདི་དང་མཆོད་ཡོན་དུ་འཆམ་པ་ཞིག་དང༌། ཡང་ན་འདི་མེད་པར་བྱེད་དགོས་བསམ་པ་ཞིག་བྱུང་ཞིང༌། ལྷག་པར་རྗེ་ཉིད་ཀྱི་མནལ་ལམ་དུ། ཐོག་མར་བྱི་ལ་ཞིག་གིས་གཏོར་མ་ལ་གནོད་པ་སྐྱེལ་བའི་གྲབས་བྱེད་པས། རྒྱལ་པོའི་ཆོ་འཕྲུལ་དུ་མཁྱེན་ནས། སྤྱན་དམིགས་དྲག་པོའི་ཏིང་ངེ་འཛིན་གྱིས་གཟིར་བས་ཡལ་བའི་རྗེས་སུ། བྱ་རོག་ཤིན་ཏུ་ཆེ་བ་ཞིག་སྐུ་གཞོགས་སུ་འོང་ནས། ལྷོ་ཕྱོགས་སུ་འཕུར་སོང་བ་དང༌། དེའི་རྗེས་སུ་རྗེ་ཉིད་ཀྱང་འཕུར་ནས་ཕེབས་པས། ཡུལ་ངོ་མི་ཤེས་པ་གཅིག་ཏུ་སླེབ་བྱུང༌། ཕྱིས་སྤང་རི་ཟམ་པའི་གཟིམས་ཁང་ཡིན་པར་འདུག་ཅེས་གསུངས་སོ། །དེ་ལྟར་ཡེ་ཤེས་མགོན་པོ་ལྕམ་དྲལ་རྣམས་ཀྱིས་མནལ་ལམ་འོད་གསལ་གྱི་ལམ་ལས་གདན་དྲངས་ཏེ། ཡུལ་ལྷོ་ཕྱོགས་གྱི་ལྗོངས་འདི་དག་མཆོད་གཞིས་སུ་ཕུལ་བའི་རྣམ་འགྱུར་དང༌། རང་བྱོན་ཁརྶ་པ་ཎིའི་ཐུགས་དམ་བརྟག་པ་ལས་ཀྱང་དེ་ལྟར་གཟིགས་ཤིང༌། རིག་འཛིན་ཆེན་པོ་པདྨ་འབྱུང་གནས་ཀྱིས་ཀྱང༌། ཁམས་ཡུལ་རྒྱ་ཡི་རིགས་སུ་གྲགས་པ་དེ། མངའ་རིས་གཙང་གི་ཕྱོགས་སུ་གློག་ཙམ་འཁྱུག །དབུས་གཙང་ལྷོ་ཡི་ཕྱོགས་སུ་འབྲུག་བཞིན་གྲགས། །ཞེས་གསུངས་སོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ལས། བོད་སྐོར་བསྡུས་ཏེ་བསྟན་པའི་སྐབས་ཏེ་ལེའུ་གཉིས་པའོ།། ༈ །།གཉིས་པ་ལྷོ་སྐོར་རྒྱས་པར་བཤད་པ་ལ་གསུམ། ཁ་བཞིའི་ལྗོངས་སུ་ཆིབས་ཁ་བསྒྱུར་ནས་གཙང་པའི་གཡུལ་ལས་རྒྱལ་ཚུལ། ལྕགས་རིར་གདན་ས་བཏབ་ནས་བསྟན་པའི་ལམ་སྲོལ་གཏོད་ཚུལ། ཆོས་སྲིད་ལུང་གིས་ཁ་ལོ་བསྒྱུར་ནས་བསྟན་པ་མཐའ་རྒྱས་སུ་གྱུར་ཚུལ་བཤད་པའོ། །དང་པོ་ནི། དེ་ནས་ཉི་མ་ལྷོའི་ཕྱོགས་འདི་དག་ཏུ་དཔལ་ལྡན་འབྲུག་པའི་བསྟན་པ་དར་ཞིང་རྒྱས་པར་འགྱུར་བའི་དུས་ལ་བབ་སྟེ། སྔོན་ཆོས་རྗེ་གཙང་པའི་ལུང་བསྟན་བཞིན་ཕ་ཇོ་འབྲུག་སྒོམ་ཞིག་པོ་ནས་བཟུང་འབྲུག་ཆེན་གོང་མ་ན་རིམ་གྱི་ཞབས་ཀྱིས་བཅགས་ཤིང་ཆོས་གཞིས་མང་དུ་བཏབ་སྟེ་བསྟན་པའི་དབུ་བརྩམས་པར་མཛད་པ་ཐམས་ཅད། དཔལ་ལྡན་འབྲུག་པ་རིན་པོ་ཆེ་ངག་དབང་རྣམ་རྒྱལ་བྱོན་པའི་སྔ་ལྟས་ཀྱི་རྟེན་འབྲེལ་ལེགས་ཚོགས་རང་བཞིན་ལྷུན་གྲུབ་ཏུ་བྱུང་བ་ཡིན་ཏེ། དེ་ནས་བཟུང་སྟེ་ཆོས་ཀྱི་ནི། །དགའ་སྟོན་འཇིག་རྟེན་འདི་རུ་བྱུང༌། །ཞེས་གསུངས་པ་ལྟར་རོ། །སྐབས་དེ་དག་ཏུ་བོད་དབུས་གཙང་གི་ལྗོངས་སུ་རྒྱལ་སྲིད་སྔ་མ་ཕལ་ཆེར་ཉམས། འཕྲུལ་སྣང་གི་གཙུག་ལག་ཁང་དུ་སོག་པོ་ལྷ་བཙུན་ཞེས་བྱ་བ་ཞིག་གིས་གཡུལ་ངོར་མི་སྟོང་ཕྲག་དང་ཁྲི་ཕྲག་ལངས་ཀྱི་བར་དུ་བསད་ཅིང༌། ཇོ་བོ་ཤཱཀྱ་མུ་ནི་སྤྱན་ཆབ་བསིལ་བའི་ཚུལ་བསྟན། བློ་ལྡན་གཟུ་བོར་གནས་པ་ཐམས་ཅད་ཡིད་འབྱུང་གི་གནས་སུ་གྱུར། དེ་ནས་རིམ་པར་སོག་པོ་འཁོར་ཆེ་ཞེས་བྱ་བ་ནས། སོག་པོ་ཨོ་རོད་ཀྱི་བར་སོག་དམག་མང་པོ་རིམ་པར་ཐོན་ཅིང་དུས་སྙིགས་མ་ལྔ་བདོའི་རང་བཞིན་དུ་གྱུར་ཏེ། སློབ་དཔོན་པདྨའི་བཀའ་ཆེམས་ལས། དུས་ངན་ཧོར་གྱི་ཁ་རླངས་ཕོག་པ་རྣམས། །བདུད་ཀྱི་དབང་གྱུར་ངན་སོང་གསུམ་དུ་སྐྱེ། །ཞེས་དང༌། ལྷོ་རོང་ལྷོ་སྒོ་བས་མཐར་བསྟི་གནས་ཚོལ། །དེ་ལྟར་བྱས་ན་བོད་ཡུལ་མི་ལོ་བདུན། །བསྒོམ་ལས་གནས་དེར་ཞག་བདུན་སྒྲུབ་ཐག་ཉེ། །ཞེས་གསུངས་སོ། །སྨན་ལྗོངས་ལྷོའི་ཡུལ་ཁམས་འདི་ཉིད་གུ་རུ་རིན་པོ་ཆེ་པདྨ་འབྱུང་གནས་ཀྱི་ཞབས་ཀྱིས་བཅགས་ཤིང་སྦས་ཡུལ་དུ་བྱིན་གྱིས་བརླབས་ཏེ། ཐུགས་རྗེས་བསྲུང་བའི་གུར་ཁང་དུ་ཆད་པའི་དབང་གིས་རྒྱ་བོད་གང་གི་མངའ་འོག་ཏུ་མ་ཚུད་པར་ཡོད་པའི་དུས་འདིར། ཡུལ་ལྷོ་ཕྱོགས་ཀྱི་རྒྱུད་མ་ལུས་པ་བཀའ་འབངས་སུ་དབང་བསྒྱུར་བའི་ལུང་བསྟན་ཐོབ་ཅིང༌། སེམས་ཅན་མགོན་མེད་པ་རྣམས་ཀྱི་མགོན་དང༌། སྐྱབས་མེད་པ་རྣམས་ཀྱི་སྐྱབས་དང༌། སྡུག་བསྔལ་བ་རྣམས་ཀྱི་རྟེན། ཁས་ཞན་པ་རྣམས་ཀྱི་དཔུང་གཉེན་དུ་ཞལ་གྱིས་བཞེས་སོ། །དེ་ཡང་ཡུལ་ལྷོ་ཕྱོགས་ཀྱི་རྒྱུད་འདི་དག་ལ་སྔོན་རྒྱལ་པོ་གཅིག་གིས་དབང་བ་དང་ལུགས་གཉིས་ཀྱི་ཁྲིམས་མེད་པས། ཉ་ཆེ་ཆེས་ཆུང་ཆུང་ཟ་བའི་དཔེར་མི་བསྲུན་མ་རུངས་པ་རྣམས་ཀྱིས་ཤེད་ངོམས་ཤིང་གཅིག་གིས་གཅིག་བརྡུང་ཞིང་གསོད་པས། གྲོང་གི་སྟོན་སྨད་ལའང་སྐྱེལ་མཁོན་དགོས་པ་དང༌། ཕྱུག་པོ་རྣམས་ཀྱིས་མི་དབུལ་པོ་དག་གི་ཁང་ཞིང་འཕྲོག་པ་དང༌། རང་དབང་མེད་པ་གཡོག་ཏུ་བཀོལ་བ་དང༌། ཕ་ཚན་ཉེ་རིས་མང་པོ་འཐབ་རྩོད་རྒྱུན་མི་ཆད་པ་དང༌། ཁྱིམ་མཚེ་འཐབ་པ་དང༌། མང་ཚན་ཉུང་ཚན་འཐབ་པ་སོགས་དགྲ་སྲིད་ཕྱོགས་སྡེབས་མང་པོས་ཡུལ་གསིལ་བུར་གཏོང་བ་དང༌། བླ་མ་མཆོད་གནས་ལ་ཉིན་མོར་ཕུལ་ནས་མཚན་མོར་བརྐུ་བ་དང༌། བས་མཐར་གནས་པ་རྣམས་འཕྲོག་ཆོམས་ཀྱིས་མི་ཆགས་པ་དང༌། འཕགས་པའི་ཡུལ་གྱི་ཛོ་ཀི་སོགས་གནས་མཇལ་བ་རྣམས་བཟུང་ནས་བྲན་ཁོལ་དུ་འཚོང་བ་དང༌། སྐུ་གསུང་ཐུགས་ཀྱི་རྟེན་བཤིག་ཅིང་བུད་མེད་ཀྱི་རྒྱན་ཆར་བྱེད་པ་སོགས་ཀླ་ཀློའི་སྤྱོད་པས་སྦས་ཡུལ་ཐུབ་པའི་གནས་དང་རྟེན་མང་པོ་ཉམས། གཞི་བདག་སྡེ་བརྒྱད་འབྱུང་པོའི་ཚོགས་འཁྲུགས་ནས་སྐྱེ་འགྲོ་རྣམས་ལ་འཚེ་བས་ཤ་ཁྲག་གི་མཆོད་སྦྱིན་བྱེད་པ་སོགས་རྩོད་དུས་སྙིགས་མ་ལྔ་བདོའི་ཚུལ་དུ་ཡོད་པ་ལས། བསྐལ་པ་བཟང་པོའི་མཛད་པའི་དགོངས་པ་ཐུགས་རྗེ་ཆེན་པོ་འཕགས་པ་སྤྱན་རས་གཟིགས་ཀྱི་ཕྲིན་ལས་དང་རྗེས་སུ་མཐུན་པའི་ལུང་བསྟན་མཁས་རིའི་ཞུ་ལེན་ལས། སྙིགས་མའི་དུས་སུ་ལྷོ་རོང་གི་ཡུལ་ཕྱོགས་འདི་དག་འཕགས་པ་སྤྱན་རས་གཟིགས་ཀྱི་སྤྲུལ་པ་ཞིག་གིས་གདུལ་བྱའི་ཞིང་དུ་འགྱུར་བ་དང༌། སྤྲུལ་པ་དེ་ཉིད་ཡེ་ཤེས་མགོན་པོ་དང་ལས་འབྲེལ་ཡོད་ཅིང༌། མགོན་པོའི་བསྒྲུབ་པ་མཛད་པས་མཐའ་དམག་གི་འཇིགས་པ་སོགས་ཞི་ཞིང་བསྟན་པ་དར་ཞིག་ཡུན་རིང་དུ་གནས་པར་གསུངས་ལ། མགོན་པོ་དངོས་གྲུབ་འབྱུང་བའི་རྒྱུད་ལས། ལྔ་བརྒྱ་པ་ཡི་དུས་ཀྱི་མཐར། །ཤིན་ཏུ་གདུག་ཅིང་རྩུབ་པ་ཡི། །མི་བསྲུན་པ་ཡིད་དུས་ཀྱི་ཚེ། །དེ་ཚེ་མགོན་པོའི་བསྟན་པ་འབྱུང༌། །ཞེས་གསུངས། དེ་ཡང་ལྔ་བརྒྱ་ཐ་མའི་དུས་འདིར་ཡེ་ཤེས་ཀྱི་མགོན་པོ་ཕྱག་བཞི་པའི་རྒྱུད་ལུང་མན་ངག་ཕྲིན་ལས་ཀྱི་རིམ་པ་གཙོ་བོར་འདོད་པ་མཐུ་ཆེན་ངག་དབང་རྣམ་རྒྱལ་ལས་རྒྱ་བོད་གང་ནའང་མེད་པར་ངེས་སོ། །གཞན་ཡང་ལུང་བསྟན་མང་པོ་ལས། སྙིགས་མའི་དུས་སུ་ཆོས་བྱེད་རྣམས་ལྷོ་མོན་གྱི་རོང་ལ་འབྲོས་དགོས་པ་དང༌། དེ་དག་ཏུ་སངས་རྒྱས་ཀྱི་བསྟན་པ་འབྱུང་བར་ལུང་བསྟན་ཅིང༌། ཐུགས་རྗེ་ཆེན་པོ་སྲོང་བཙན་སྒམ་པོའི་བཀའ་འབུམ་ལས་འདི་སྐད་ཅེས། དུས་ཀྱི་ཐ་མ་ལ་ཐུགས་རྗེ་ཆེན་པོའི་བསྟན་པར་དར་བའི་དུས་སུ། ཉི་མ་ལྷོ་ཕྱོགས་སུ་ལས་དང་སྐལ་བར་ལྡན་པ་གཅིག་གི་ཆོས་ཀྱི་རྒྱལ་པོའི་ཚུལ་དུ་བྱོན་ནས། བསྟན་པ་དང་སེམས་ཅན་གྱི་དོན་རྒྱ་ཆེན་པོར་འབྱུང་བར་འགྱུར་རོ། །ཞེས་གསུངས་སོ། །སྔོན་ཆད་ལྗོངས་འདིར་ས་དགེ་རྙིང་གསུམ་ལ་སོགས་པའི་བླ་མ་དབུ་ཆེ་མཐུ་སྟོབས་དང་རྫུ་འཕྲུལ་མངའ་བ་མང་དུ་བྱོན་ཀྱང་སོ་སོའི་རིང་ལུགས་ཚོམ་བུ་རེ་བཀོད་པ་མ་གཏོགས་རྒྱལ་ཁབ་མངའ་འབངས་སུ་བསྡུ་བ་དང༌། སྐལ་ལྡན་གྱི་གདུལ་བྱ་མང་པོ་གྲྭ་རིགས་སུ་འགོད་པ་དང༌། ལྷོ་མོན་ཆོས་ཀྱི་གླིང་དུ་བསྒྱུར་ནུས་པ་གཅིག་ཀྱང་མ་བྱུང་ཞིང༌། དེ་ནས་རང་ཅག་གི་སྐྱབས་མགོན་མཐུ་ཆེན་ཆོས་ཀྱི་རྒྱལ་པོ་འདི་ཉིད་ལྟར་སྣང་འབྲུག་པ་ནང་ཚན་གྱི་རྩོད་གཞི་དང་གཙང་པའི་སྡེ་གཟར་ལྟར་དུ་སྣང་མོད་ཀྱི། དོན་དུ་ཡེ་ཤེས་མགོན་པོས་ཁ་བཞི་ལྷོའི་རྒྱལ་ཁབ་གདུལ་བྱའི་ཞིང་དུ་ཕུལ་བའི་ཉེར་ལེན་དང༌། ཨོ་རྒྱན་ཐམས་ཅད་མཁྱེན་པའི་བཀའ་ལུང་སྟེ། སྟག་ཤམ་དགོངས་འདུས་ཁོག་དབུབ་ལས། ནམ་མཁའི་སྙིང་པོ་རང་འོད་འབྲུག་གི་མཚན༔ ངག་གི་མིང་ཅན་ལྷོ་རོང་ཕྱོགས་སུ་འབྱུང་༔ ཞེས་དང༌། ངག་གི་མིང་ཅན་དྲག་སྔགས་གྲུབ་པ་འདིས༔ མོན་ཁྲི་བཟུང་ནས་བོད་འབྲུག་སོས་སུ་འགྱུར༔ ཞེས་དང༌། བདུད་འདུལ་གཏེར་ལུང་ལས། ནཱ་རོའི་སྤྲུལ་པ་ངག་གི་མིང་ཅན་འབྱུང་༔ ཕྱག་རྒྱ་ཆེན་པོས་འགྲོ་རྣམས་སྨིན་པར་བྱེད༔ ཅེས་སོགས་གཏེར་ལུང་རྣམས་ལས་ལན་གཅིག་མིན་པ་ཡང་ནས་ཡང་དུ་བསྔགས་པའི་ལུང་དང༌། ཆོས་རྗེ་གཙང་པའི་ཞལ་ཆེམས་ལུང་བསྟན་རྣམས་རྟེན་འབྱུང་ཚོགས་ཤིང་དུས་ལ་བབ་པ་ལས། གདུལ་བྱའི་འཕྲིན་ལས་དུས་ལས་མི་ཡོལ་བ་སྟེ། མདོ་ལས། རྒྱ་མཚོ་ཆུ་སྲིན་རྣམས་ཀྱི་གནས། །དུས་རླབས་ཡོལ་བར་འགྱུར་ཡང་སྲིད། །གདུལ་བར་བྱ་བའི་སེམས་ཅན་ལ། །སངས་རྒྱས་དུས་ལས་ཡོལ་བ་མེད། །ཅེས་གསུངས་པ་ལྟར། དམ་ཅན་སྲུང་མ་རྣམས་ཀྱིས་ཕྲིན་ལས་ཀྱི་སྟོང་གྲོགས་མཛད་དེ་དགོན་བླ་མ་འོབས་མཚོ་པས་སྤྱན་འདྲེན་པའི་ཞུ་ནན་འབྱོར་བ་དང་ལྷན་ཅིག་སྟོན་པའི་འདས་ལོ་༡༦༧༣དང༌། སྤྱི་ལོ་༡༦༡༥དང་རབ་བྱུང་བཅུ་པའི་མེ་འབྲུག་དང༌། རྗེ་ཉིད་དགུང་ལོ་༢༣ཞེས་པའི་སྐབས་འོབས་མཚོ་པའི་དཔུང་གིས་བསུས་ཏེ་ཡུལ་ལ་དགེ་བ་བཅུ་དང་ལྡན་པའི་ཁ་བཞི་ལྷོའི་རྒྱ་ཁབ་ཙནྡན་ནགས་མོའི་ལྗོངས་སུ་ཆིབས་ཁ་བསྒྱུར། ལྷོ་ཕྱོགས་དཔལ་གྱི་རི་བོ་ཡིད་དུ་འོང་བའི་ལྗོན་ཤིང་སྣ་ཚོགས་ཀྱི་ནགས་འདོད་ལྷའི་སྐྱེད་ཚལ་ལྟར་བཀྲ་བ་རྣམས་སུ་ཞལ་ཕྱོགས་ཏེ། མེ་ཏོག་དང་འབྲས་བུའི་རྒྱན་གྱིས་འབྱོར་བས་མཛེས་པ། མཱ་ལ་ཡའི་རླུང་གིས་བསྐྱོད་པའི་སྨན་སྤོས་ཀྱི་དྲི་ཞིམ་པོའི་ན་བུན་འཐུལ་ཞིང་སྤྲིན་སྔོན་འཁྲིགས་པའི་ངོགས་ལ་ཡག་ལུང་མོའི་ལར་ཕྱག་ཕེབས། དེར་ཆོས་རྗེ་ཡོན་རྫོང་པ་དང་འབྲོག་སྡེ་རྣམས་ཀྱིས་གསོལ་ཇ་དང་འབུལ་ནོད་དག་ཀྱང་བཞེས་ནས་ཞལ་ཏ་ལེགས་པར་མཛད། དེ་ནས་འབྲུག་སྒྲ་སྔོན་པོ་དལ་གྱིས་སྒྲོག་པའི་ཡུལ་ལྷོ་བོད་མཚམས་ཀྱི་རི་བོ་གངས་རི་ཤེལ་གྱི་མཆོད་རྟེན་ལྟ་བུ་དང༌། རྫ་རི་ཁང་བརྩེགས་ལྟ་བུ་དག་རིམ་པར་འདས་ཏེ་ནགས་རི་མཱ་ལ་ཡའི་ཚལ་ལྟ་བུའི་ལྷ་ཤིང་ལྗོན་པའི་ཡལ་འདབ་དག་གིས་བྱོན་པ་ལེགས་སོ་ཞེས་པའི་བརྡ་སྟོན་པའི་རྣམ་པ་གཟིགས་ཤིང༌། རིམ་གྱིས་སྤང་རི་ནེའུ་གསིང་སྔོ་ལྗང་གིས་བརྒྱན་པ་རྣམས་སུ་མཛོ་གཡག་གི་ཁྱུས་གང་བའི་འབྲོག་སྡེ་རྣམས་སུ་སྐུ་ངལ་བསྟེན་ཅིང༌། དད་ཅན་མང་པོས་བསྙེན་བཀུར་ཞོ་དང་འོ་མས་གཙོས་དཀར་སྤྲོ་དང་ཤ་མར་འཐུད་གསུམ་སོགས་འབུལ་བ་གཏོས་ཆེར་ཕུལ། དེ་དག་རྣམས་ལ་མ་ཎིའི་བཟླས་ལུང་དང་ཞལ་མཇལ་གསུང་ཐོས་ཀྱི་སྐལ་བ་ཅན་དུ་མཛད། ལྷོ་ཕྱོགས་ཀྱི་ཡུལ་ལྗོངས་ཆེན་པོ་ཁོར་ཡུག་གི་བར་དུ་གཟིགས་ཏེ། སངས་རྒྱས་ཀྱི་བསྟན་པ་སྤྱི་དང་ཁྱད་པར་དཀར་བརྒྱུད་རིན་པོ་ཆེའི་བསྟན་པ་ཕྱོགས་དུས་འདི་དག་ཏུ་ལུགས་གཉིས་ཀྱི་སྒོ་ནས་དར་རྒྱས་སུ་བྱ་བ་གདོན་མི་ཟ་བའི་དགོངས་པ་དཔའ་གདེངས་ཆེན་པོའི་ཉམས་དང་ལྡན་པ་བཞེད་ཐོག་ནས། རིམ་པར་མགར་ས་བླ་མ་འོབས་མཚོ་པའི་བླ་བྲང་དུ་ཕེབས། སྐྱེ་བོའི་ཚོགས་ཆེན་པོས་ཕྱག་འཚལ་ཞིང་བཀུར་སྟི་རིམ་གྲོ་ཕུན་སུམ་ཚོགས་པས་མཆོད། སྐུ་ངལ་གསོ་བའི་ཕྱིར་རེ་ཞིག་བཞུགས། དགོན་མཁར་སྟོད་མཁར་སྨད་ཀྱི་དད་ལྡན་མང་པོ་ཞལ་མཐོང་གསུང་ཐོས་ཀྱི་འབྲེལ་པ་བྱང་ཆུབ་ཀྱི་སྐལ་བ་བཟང་པོར་མཛད། དེ་ནས་ཕྱུག་པོ་ལྷ་དབང་ཚེ་རིང་གིས་ཁྲོམ་དབང་གསོལ་བ་བཏབ་སྟེ་ཁྲོམ་གྱི་མཐའ་འཁོར་བའི་མར་ལྟང་གི་འབུལ་ཡོན་ཕུལ། དེ་ནས་གང་བུ་གངས་ནས་བརྒྱུད་སྨན་རྩེ་འབྲོག་ཡུལ་དུ་ཕེབས། སྔོན་འཇམ་དབྱངས་ཀུན་དགའ་སེངྒེས་འཁོར་ལོ་སྡོམ་པ་ཞལ་གཟིགས་པའི་གྲུབ་པའི་བསྟི་གནས་སུ་བཞུགས་སྒར་ཕབ། འབྲོག་སྡེ་རྣམས་ཀྱིས་ཞབས་ཏོག་ཕུལ་ཕྱིན་ཞུས། སྨན་རྩེ་ནས་བ་རིང་ཤོང་དང་རྟ་མགོའི་ལ་རྩེ་བརྒྱུད་ངག་དབང་ཆོས་རྒྱལ་ཡབ་སྲས་ཀྱི་གདན་ས་སྤང་རི་ཟམ་པར་བྱོན། སྔར་ཐུགས་དམ་འོད་གསལ་གྱི་སྣང་བར་བྱ་རོག་གདོང་ཅན་གྱིས་སྤྱན་དྲངས་པའི་ཡུལ་གྱི་བཀོད་པ་གསལ་བར་གཟིགས། ཡེ་ཤེས་མགོན་པོ་ལྕམ་དྲལ་ལ་ལམ་གཏོར་བསྐང་གསོ་དང༌། བསངས་མཆོད་སོགས་རྒྱས་པར་གནང༌། དེ་ནས་འཇམ་དབྱངས་ཆོས་རྗེའི་གདན་ས་བདེ་ཆེན་ཕུག་ཏུ་བྱོན། དེར་བཙན་དམར་འབུམ་ཚོགས་ཀྱིས་བསུས་ཏེ་དགེ་བསྙེན་ཉག་པ་མེ་ལེན་ལ་མི་དང་མི་ལབ་པ་བཞིན་དུ་བཀའི་ཕོ་ཉ་ཕྲིན་ལས་ཐོགས་མེད་དུ་སྒྲུབ་དགོས་པའི་བཀའ་དྲག་པོར་བསྩལ་བས། ཞབས་འབྲིང་དུ་གནས་པ་རྣམས་ཀྱང་སྐྱི་ཟིང་བར་བྱེད། བཀའ་ཉན་པའི་མོད་ལ་དགེ་བསྙེན་གྱི་འབྲུག་པ་གདུང་བརྒྱུད་ཉི་མ་ལྷོའི་ཕྱོགས་སུ་ཆིབས་ཁ་བསྒྱུར་ཡོད་ཅེས་པའི་གཏམ་སྙན་པོས་ས་སྟེང་དུ་ཁྱབ་པའི་ཕྲིན་ལས་ཀྱིས་བསྐུལ་བས། ལྷོའི་ཡུལ་གྲུ་སོ་སོ་ནས་འབུལ་ཚན་བསམ་གྱིས་མི་ཁྱབ་པའི་མཆོད་སྤྲིན་སྤུངས་ཏེ་ཞལ་མཇལ་གསུང་ཐོས་ལ་འབྱོར་བ་རྣམས། དེ་དག་སོ་སོའི་བསམ་པ་མངོན་དུ་གཟིགས་པའི་སྒོ་ནས་ལྗགས་ཀྱི་པདྨ་ལས་ཆོས་སྦྱིན་གྱི་ཟིལ་དངར་རང་རང་གི་བློ་དང་འཚམས་པར་བཀྱེ་བས་ཐམས་ཅད་ཡིད་ཀྱི་བུང་བ་ཆོས་ཀྱི་སྦྲང་རྩིའི་བཅུད་དུ་སྨིན་པའི་བཀའ་དྲིན་མཛད། དེ་ནས་སྤ་གྲོར་བྱོན་པའི་ལམ་བདེ་ཕུའི་གཡས་ཕྱོགས་ད་ལྟ་དབང་འདུས་རྩེར་གྲགས་པའི་སྒང་བརྒྱུད་དེ་ཐིམ་ཡུལ་གྱི་ཕྱོགས་ཐམས་ཅད་སྤྱན་ལམ་དུ་བསྟར་ནས་གཟིགས་རྟོག་མཛད། ད་ལྟ་ཆོས་འཁོར་རྩེར་གྲགས་པའི་སྒང་དེར་སྐུ་ངལ་བརྟེན་སྐབས་རྡོ་ལ་ཆིབས་ཀྱི་རྨིག་རྗེས་འཇོག་པར་མཛད། དེ་ནས་སྤུས་མོ་ལ་རྩེ་དང་སྦས་ཡུལ་པདྨའི་ཚལ་གྱི་ཕུ་ནས་བརྒྱུད་ས་འཛིན་མངོན་པར་མཐོ་བའི་འབྲས་ལར་ཕེབས། ནུབ་ཕྱོགས་ཀྱི་ཡུལ་ལྗོངས་ཐམས་ཅད་གཟིགས་མོར་མཛད་བཞིན་པར་སྤ་གྲོར་བྱོན། གོང་མའི་གདན་ས་འབྲུག་དཀར་བརྒྱུད་ཆོས་སྡིངས་སུ་བཞུགས་སྒར་ཕབ་སྟེ་སྐུ་ངལ་བརྟེན་སྐབས། འབྲུག་པའི་གདུང་བརྒྱུད་ལྷོ་མོན་དུ་འབྱོར་བའི་གཏམ་འཛམ་བུ་གླིང་གི་ཕྱོགས་ཐམས་ཅད་དུ་ཁྱབ་པས་སྡེ་སྲིད་གཙང་པ་ཕྲག་དོག་གི་མ་བཟོད་པར་གདན་ས་འབྲུག་དགོན་པ་དང་མགར་གྲོང་རྩིས་ལེན་གྲུབ་པ་མ་ཟད། ད་དུང་དེ་ལས་ཁམ་ཆེ་བ་ཡོད་པའི་ཚུལ་གྱི་ཡེ་གེ་སྤྲིངས་པ་འདིར་འབྱོར་བའི་ལན་དུ་འཇིགས་པ་དང་བག་ཚ་བ་མེད་པའི་བཀའ་ཤོག་འདི་ལྟར་གནང་སྟེ། གཟུ་བོ་པའི་ཡེ་གེ་རྟེན་དང་བཅས་པ་འབྱོར། གནས་ཚུལ་དེ་རྣམས་སེམས་ཡུལ་དུ་ངེས་ཤིང༌། ཁ་སང་བཏང་བའི་ཡེ་གེ་ཁྱེད་རྣམས་ཀྱིས་ཁོ་བོ་ཇི་ལྟར་གདུག་བལྟ་བར་བཏང་གནང་འདུག་པ་དང༌། གསུང་རིགས་དེ་བཞིན་དུ་འདུག་པར་བརྟེན། དེའི་ལན་རིམ་པར་འགོད་པ་ལ། ཐོག་མར་ཁྱེད་ཀྱི་གསུང་བབས་གཙང་པ་དང་གདན་ས་གཞུང་གཉིས། སྐུ་གཞོན་པས་ཐུགས་ཁུར་བཞེས་སྐབས་ནས་བཟུང་ཐུགས་སྣང་དག་པ་དང༌། ལྷག་པར་དུ་ད་ལྟའི་སྡེ་པ་ཡུམ་སྲས་ཐུགས་སྣང་དག་ཚུལ། ཞབས་ཏོག་ལ་འགྱུར་ཚུལ། དམ་ཚིག་ལ་སྲེལ་མེད་ཚུལ་སོགས་འཇིག་རྟེན་ཀུན་གྱིས་ཤེས་པ་བྱུང་སོང་ཞེས་འདུག་པ། དེ་ཡང་ཐོག་མར་ཁྱེད་རང་གི་སྡེ་པ་ཞིང་པ་ཤག་པ་ཚེ་བརྟན་རྡོ་རྗེའི་སྐབས་རིན་སྤུངས་པས་དམར་གསོད་དུ་གཏོང་རྩིས་བྱས་དུས། ངེད་ཀྱི་རྗེ་ཐམས་ཅད་མཁྱེན་པ་པདྨ་དཀར་པོས་སྐུ་ཆོས་ཀྱི་འོག་ཏུ་བསྐྱབས་པ། ཕྱིས་དྲིན་ལན་ལོག་འཇལ་གྱི་རྣམ་པས་ཞབས་འདྲེན་འབའ་ཞིག་མཛད་པ་དང༌། དེའི་རྗེའི་ཁྱེད་རང་གི་ཡབ་སྡེ་པ་ཀུན་སྤངས་པ་ལྷ་དབང་རྡོ་རྗེའི་སྐབས། རྗེ་མི་ཕམ་ཆོས་ཀྱི་རྒྱལ་པོ་ཉིད་ལའང་གནོད་པ་གང་འཁྱོལ་མ་གཏོགས། ཕན་བཏགས་པ་སྐད་ཅིག་ཀྱང་མེད་ཅིང༌། དེའི་རྗེས་སྡེ་པ་ཕུན་ཚོགས་རྣམ་རྒྱལ་ཁྱེད་རའི་སྐུ་ཐོག་ལ། སྤྱིར་འབྲུག་པའི་ཞལ་ངོ་གོང་མར་ཚད་མ་མི་མཛད་པར་སྨྱོ་ཆོས་མཛད་པ་དང༌། ཁྱད་པར་ད་ལྟའི་སྐབས་ངེད་རང་ཕན་ཚུན་དགོངས་པ་མ་བདེ་བའི་གཤིས་ནི། འབྲུག་པ་ཕན་ཚུན་གྱི་རྩོད་གཞིའི་སྐོར་ལ་ཁྲིམས་དྲང་པོའི་གཅོད་འདོམས་མ་མཛད་པའི་སྟེང་དུ་ལྷོ་བྲག་དཔའ་བོའི་སྒར་པ་རྣམས་ཀྱི་ངོར་བྱས་ཏེ། མི་སྟོང་སྤྲོད་དགོས་ཚུལ་སོགས་བྱུང་བ་དང༌། དེའི་རྗེས་ཟངས་འཚོ་བ་ལུང་བསྟན་རྡོ་རྗེས། འབྲུག་རིགས་ཀྱི་དགོན་པ་ཕལ་ཆེར་ཀརྨ་པར་བསྒྱུར་བྱང་མཛད་སོང་བ་དང༌། དེ་སྐབས་བཀའ་ཤོག་ཞུ་བར་བཏང་བས་ལན་སྨིན་གྲུབ་མེད་པ་དང༌། དེའི་རྗེས་དོན་སྐོར་རིམ་ཅན་ཕུལ་བ་རྣམས་ཁྱེད་རང་རྣམས་ཀྱི་བློ་ལ་གསལ་བ་བཞིན། བཀའ་ཤོག་སྨིན་གྲུབ་མེད་པའི་ཁར་ཀརྨ་པ་སོགས་གྲུབ་མཐའ་གཞན་རྣམས་ཁ་རྒྱལ་བ་དང༌། ངེད་འབྲུག་པ་ཁ་སྦུབ་རང་གཏོང་རྩིས་ཀྱིས་ཐུགས་བསམ་ཐ་ངན་གྱི་ཞལ་འོ་མ་ལས་འཇམ་པ། ཐུགས་ཚེར་མ་ལས་རྩུབ་པའི་དཔེ་མཛད་པ་མ་གཏོགས། ཕན་ཐོགས་པ་སྐད་ཅིག་ཙམ་ཡང་མེད་པ་ལ་བརྟེན། མཆོད་ཡོན་མ་ལེགས་པའི་དོན་རྩ་འདི་ལ་ཐུག ཡང་ངེད་ཀྱི་བྱེད་ལུགས་མ་ལེགས་པའི་ཚུལ། བྱང་ཆུབ་སེམས་དཔའ་སེམས་ཅན་གྱི་དོན་བྱེད་པ་མ་གཏོགས་སེམས་ཅན་གནོད་པ་མི་བྱེད་པའི་ཚུལ་དང༌། ངེད་སྤྱན་རས་གཟིགས་མིན་ཚུལ་གྱི་ལོག་པ་ཤིན་ཏུ་མང་བར་བཤད་འདུག་ཀྱང༌། ཁོ་བོའི་ས་ནས་རྒྱ་འཇམ་དཔལ་གསང་བ་དང༌། ཆོས་རྗེ་གཙང་པ་ཉིད་ཀྱིས། གདུང་རབས་བརྒྱད་ཅུ་རྩ་བཞི་བྱང་ཆུབ་སེམས་དཔའ་སྤྱན་རས་གཟིགས་ཀྱི་སྤྲུལ་པ་འབའ་ཞིག་ལུང་བསྟན་འདུག་པ་དང༌། སྤྱན་རས་གཟིགས་མིན་པར་ནི་ཁས་ལེན་མི་ནུས། སྐབས་འདིར་ཡིན་པ་རྣམས་ཀྱི་ངོར་ནི་ཡིན། མིན་པ་རྣམས་ཀྱི་ངོར་ནི་མིན། ཡིན་མིན་གྱི་དཔྱོད་གཞི་དགོས་པའི་དོན་མི་སྣང༌། ལར་བྱང་ཆུབ་སེམས་དཔའ་ལ་ཕྲིན་ལས་བཞིའི་སྐབས། མ་རུངས་པའི་སེམས་ཅན་རྣམས་དྲག་པོ་མངོན་སྤྱོད་ཀྱི་ཚར་གཅོད་དགོས་པར་ཡང་དག་པར་རྫོགས་པའི་སངས་རྒྱས་ཉིད་ཀྱི་ཞལ་ནས་གསུངས་པ་དང༌། དཔལ་ཡེ་ཤེས་མགོན་པོའི་རྒྱུད་སྡེ་མཐའ་དག་དྲག་པོ་མངོན་སྤྱོད་ཀྱི་དོན་ལ་གསུངས་འདུག་པས། ངེད་ཀྱིས་གཏོར་མ་འཕངས་པ་སོགས་མངོན་སྤྱོད་ཀྱི་ལས་བྱས་པ་རྣམས་ལོག་པ་ཡིན་ན་ནི། ཤཱཀྱ་ཐུབ་པའང་ལོག་པར་འདུག་ཅིང༌། སངས་རྒྱས་ཀྱིས་གསུངས་པའི་ཆོས་རྣམས་ཀྱང་ལོག་པར་འདུག དེ་མིན་ངེད་ཀྱིས་མི་དགེ་བའི་ལས་ནི་བྱས་པ་མེད་ཅིང༌། ཁྱོད་རང་གི་བྱེད་སྒོ་ལ་དཔག་ན། སྔར་ཕན་ཆད་འབྲུག་མགར་གྲོང་རྩིས་བཞེས་པ་སོགས་གནང་ཆུང་ཙམ་ཡིན་ཚུལ་དང༌། ད་རུང་དེ་ལས་ཁམ་ཆེ་བ་མང་པོ་ཡོད་ཚུལ་འདུག་ཀྱང༌། ངེད་སྤྲང་པོ་སྒུམ་ཙམ་ཞིག་གི་ཟ་རྒྱུའི་ཆོས་གཞིས་ཕྲན་བུ་དང༌། འབྲུག་མགར་གྲོང་སོགས་མཛད་རྒྱུ་གང་ཡོད་ཀྱི་རྩིས་བཞེས་ནི་མཛད་སོང༌། དེ་ལས་ལྷག་པའི་གནང་རྒྱུ་ནི་མེད་པ་འདྲ། ཁྱེད་རྣམས་ངེད་འདུད་ཡོང་དགོངས་པ་ཞིག་འདུག་སྟེ། ངེད་ཆོས་པ་ཞིག་སྐྱེ་བོ་མིན་ནག་པར་འདུད་པར་སྐྱེ་བ་ནས་ཚེ་རབས་ཀྱི་བར་དུ་རྟོག་པ་ཟ་བར་འདུག་ཅིང༌། དེའི་གཤིས་བབས་ལ་བརྟེན་པའི་ཁྱེད་རྣམས་ཀྱིས་མི་ངན་པ་བས་ཆེས་ངན་པར་སྤྱོད་པས། ཁོ་བོ་རང་གི་ཚེ་སྲོག་ལ་བསྡོ་འདོད་པར་འདུག་སྟེ། ཁོ་བོ་སྤྲང་པོ་གང་ལའང་ཆགས་དགོས་མེད་པ་དང༌། ནོར་རྫས་སུ་བྱས་པ་ཕ་མེས་ཀྱི་རུས་པའི་ལྷ་སྤར་གང་ལས་མི་འདུག་པས། དེ་རྣམས་ཁྱེར་ནས་ལྷོ་རོང་དུ་འབྱོར་བའི་སྐབས་ཡིན་པས། ད་སྒོས་ཀྱི་ཆ་གདན་ས་ཆེན་པོ་དང༌། དྲུང་གིས་གཙོས་པའི་འབྲུག་པའི་སྦྱིན་བདག་རྣམས། ཁྱེད་རང་རྣམས་ཀྱིས་མེ་ལ་སྲེག་གམ། ཆུ་ལ་སྐྱུར་རམ། གང་མཛད་ཀྱང་ངེད་ལ་ཁྱད་པ་སྤུའི་རྩེ་མོ་ཙམ་ཡང་མི་འདུག་ཅིང༌། ངེད་རང་གི་ས་ཡང་ད་ལྟ་ལྷོ་རོང་དུ་ཡོད་སྐབས་འདིར། ཁྱེད་རང་རྣམས་དབུས་གཙང་དུ་བཀའ་ལུང་རྒྱུག་པའི་སྐུ་བསོད་ཆེ་བར་འདུག་ན། ངེད་ཀྱང་ལྷོ་ཁ་བཞི། རྒྱ་གྷ་ཊི་ཁ་ཡན་ཆད་ངེད་ཀྱི་སྦྱིན་བདག་ཡིན་པས། ད་སྒོས་བཀའ་བཀྱོན་གྱི་བབས་གནང་བར་འདི་ཚོར་ཕེབས་སྤྲོ་བར་འདུག་ཀྱང་ཕེབས། དེ་མིན་གནང་རྒྱུ་གང་ཡོད་ནི་གནང་ཚར་སོང༌། ད་སྒོས་ཀྱི་ཆ་གཙང་པ་མི་བརྒྱུད་དང་བཅས་པ་རྣམས་མི་མེད་དུ་གཏོང་མ་ཚུགས་ན། སྤྱི་འབྲུག་པ་ལ་བཀའ་སྲུང་མེད་པ་དང༌། སྒོས་ངེད་རང་འབྲུག་པའི་མི་ངོ་མིན་ཐག་ཆོད། ད་ལམ་གཙང་པ་ལ་ཡི་གེ་འདི་བཞིན་བྱས་ཡོད་པས་ཁྱེད་ཀྱིས་སྤྲོད་ལུགས་བྱེད་པར་གལ་ཆེ་ཞེས་གསུངས་ཏེ། ཕ་རོལ་གྱི་བསམ་སྦྱོར་སྔ་ཕྱིའི་ཚུལ་སྣ་ཚོགས་མཁྱེན་ཅིང་གཟིགས་ནས། མཐའ་གཞན་འགོག་ཅིང་དགོངས་པ་ཅན་མངོན་སྤྱོད་ཀྱི་རྒྱུད་ལ་བདེན་པ་དང་དོན་རྟོགས་བརྗོད་པའི་དགོས་པ་དང་ལྡན་པ། གཞན་ཕྱོགས་ཟིལ་གྱིས་གནོན་ཅིང་རྣམ་པར་སུན་འབྱིན་པའི་ཕྱིར་བཀའ་ཤོག་བསྩལ། དེ་ནས་རིམ་གྱིས་ཐེད་ཐིམ་སྤ་གྲོ་ལུང་པའི་མི་སེར་མཆོག་དམན་ཐམས་ཅད་ཀྱིས་རྒྱུ་ནོར་དངོས་པོའི་འབུལ་བ་ཀུན་བཟང་མཆོད་སྤྲིན་བཞིན་བཤམས་ནས་ཞབས་དྲུང་ངག་དབང་རྣམ་རྒྱལ་ལ་མི་ཕྱེད་པའི་དད་པ་སྐྱེས་ཏེ་སྐྱབས་ཀྱི་མཆོག་ཏུ་བཟུང་ནས་ཅི་གསུངས་ཀྱི་བཀའ་ནོས་པར་བྱས་པས། སྙན་པའི་གྲགས་པ་ཕྱོགས་ཀུན་ཏུ་ཡོངས་སུ་གྲགས་པ་ན། གཙང་སྡེ་སྲིད་ལྷག་པར་དུའང་མ་བཟོད་པར་ཞབས་དྲུང་ངག་དབང་རྣམ་རྒྱལ་ཞེས་པའི་མཚན་ཙམ་ཡང་མེད་པར་བཟོས་ཏེ། ལྷོ་མོན་ཁ་བཞི་དབང་དུ་བསྡུ་བའི་བརྣབ་སེམས་ཤུགས་དྲག་པོས། སྙིང་སྟོབས་ལྷག་པར་ཆེ་ཞིང་བརྟུལ་ཕོད་པ། གཡུལ་འཁྲུགས་ཀྱི་སྒྱུ་རྩལ་ལ་ཤིན་ཏུ་གོམས་པ། ཕས་ཀྱི་དགྲ་བོ་རིངས་པར་ཆབ་ལ་ཕབ་པའི་གཡོ་འཕྲུལ་གྱི་ཐབས་སྣ་ཚོགས་ལ་མཁས་པའི་དམག་དཔོན་ཆེན་པོ་ལ་གུ་ནས་ཞེས་དཔའ་ཞིང་གཏུམ་པའི་གྲགས་པ་ཆེན་པོ་དང་ལྡན་པ་དེ་ཉིད་ཀྱི་གཙོས་པའི་དཔུང་གི་ཚོགས་ཆེན་པོ་ལྷོ་མོན་གྱི་ཕྱོགས་སུ་གཡོས་པར་གྱུར་ཏོ། །དེ་དང་དུས་མཚུངས་པ་གཙང་དུ་དམག་གི་རྒྱབ་རྟེན་རིག་སྔགས་ཀྱི་ནུས་པ་གྲུབ་ཅིང་མངོན་སྤྱོད་ཀྱི་ལས་སྦྱོར་ལ་མཁས་པའི་སྔགས་པ་མང་པོ་བཀུག་སྟེ་མནན་པ་དང༌། བསྲེག་པ་དང༌། བསྐྲད་པ་དང༌། འཕངས་པ་དང༌། དབྱུང་བ་དང༌། བསད་པ་ལ་སོགས་པའི་དྲག་པོའི་ཕྲིན་ལས་སྒྲུབ་པ་ཡང་མང་དུ་བཙུགས། དེ་ནས་ཕ་རོལ་པོའི་མི་ནོར་རྒྱུ་རྫས་ལ་ལྷག་པར་རྔམས་པའི་དཔུང་ཚོགས་རྣམས་ཕག་རི་ནས་བརྒྱུད་དེ་ལྷོ་མོན་གྱི་ལྗོངས་སུ་རེངས་པར་བརྟོལ་ཏོ། །དེའི་ཚེ་རྗེ་ཉིད་དང་རང་གི་ཡབ་མེས་འབྲུག་ཆེན་ངག་དབང་ཆོས་རྒྱལ་གྱི་གདན་ས་སྤ་གྲོ་འབྲུག་ཆོས་སྡིངས་ཞེས་པའི་གཙུག་ལག་ཁང་དུ་མགོན་དབང་སྒྲུབ་ཆེན་གྱི་གསུང་ཆོག་གནང་གྲབས་མཛད་དེ་བཞུགས་པའི་སྐབས་སུ་གློ་བུར་དུ་ཀི་སྭ་དང༌། རྒྱོབ་གསོད་ཀྱི་སྒྲ། མཚོན་ཆ་སྣ་ཚོགས་པ་ཆར་དུ་འབེབས་པ་དང་བཅས་སྲོག་ལ་བཙན་ཐབས་སུ་རྒོལ་དུ་བྱུང་བ་ན། དམག་གི་སྣ་ཁྲིད་འགའ་ཞིག་གཟའ་གདོང་ཐུག་དང་ཕྲད་དེ་དྲན་མེད་དུ་སོང་ནས་ཟིང་ཟིང་པོར་གྱུར་དུས། རེ་ཞིག་མཆོད་ཆས་དང༌། ཉེར་སྤྱད་ཀྱི་ཀ་ཅ་ཡང་ཚགས་སུ་བྱ་ལོངས་བྲལ་ཏེ་རེངས་པར་རྗེ་བླ་མ་ཧཱུཾ་རལ་རྫོང་དུ་སྤྱན་དྲངས་ཏེ་བཞུགས་པར་གསོལ། དེར་ཡང་དམག་གིས་བསྐོར་ཏེ་སྲོག་ལ་ཧུར་ཐུཾ་དུ་རྒོལ་དུ་བྱུང་བ་ན། ཆོས་སྐྱོང་མཐུ་རྩལ་ནུས་པ་ཤིན་ཏུ་ཆེ་ཡང་དངོས་པོ་མ་གྲུབ་པའི་དབང་གིས་དེའི་མོད་ལ་མཧཱ་ཀཱ་ལ་ལྕམ་དྲལ་འཁོར་དང་བཅས་པའི་ཐུགས་རྗེའི་ནུས་པ་ཡུལ་འདི་པའི་མི་སེར་རྣམས་ཀྱི་སྙིང་ལ་བཙན་ཐབས་སུ་ཞུགས་ཏེ་དེ་རྣམས་ཀྱིས། འབྲུག་པའི་གདུང་བརྒྱུད་དེ་ཙམ་འོ་བརྒྱལ་བ་ལ་ངེད་ཚོ་འདི་ལྟར་སྡོད་པ་མི་རིགས་ཞེས། གཙོ་བོ་གཟར་ཆེན་ཆོས་རྗེ་རྡོ་རྗེ་རྒྱལ་པོ་དང༌། སྨྱོན་པ་སྤུན་གཉིས་ཀྱིས་གཙོས་ཝང་ཅང་དོལ་པ་སྟེང་འོག་སོགས་སྤར་ལུང་གི་དམག་མི་རྣམས་ཀྱིས་འཁོར་གསུམ་ལུས་ལ་བགོས་ཏེ་བླ་མའི་ཕྱོགས་སུ་རང་སྲོག་བློས་བཏང་ནས་གཡུལ་ངོར་ཞུགས། དེ་སྐབས་བོད་དམག་རྣམས་ལ་མཐོང་སྣང་མི་འདྲ་བ་བྱུང་ནས་འགའ་ཞིག་གིས་ཞབས་དྲུང་ཕྱག་ན་མི་རྐང་གླིང་བུ་བསྣམས་ཏེ་དམག་དཔོན་དུ་ཕེབས་པའི་གཡས་གཡོན་ནའང་དེ་འདྲ་བ་མང་པོ་དང༌། ཆོས་སྐྱོང་གི་དར་པོ་ཆེ་དང༌། བཙན་དར་ཐོགས་པ་རྟོགས་ལྡན་གྱི་དམག་མདའ་མཚོན་གང་ལའང་མི་འཇིགས་པ་འགའ་ཞིག་སྟོད་རྗེན་ལག་ན་རལ་གྲི་ཐོགས་ཏེ་བརྒྱུགས་པར་མཐོང༌། འགའ་ཞིག་གིས་ལྷོ་དམག་དགྲ་ལེབ་དང་མདའ་གཞུ་ཅན། ཆོམ་རྐུན་དང་རྔོན་པ་རི་དྭགས་གཤོར་བའི་རྣམ་པ་ཅན་དུ་མཐོང༌། དམག་གི་གདོང་དང་ཕྱིས་ནས་བྱ་རོག་མང་པོ་ལྡིང་ཞིང་སྐད་ཀྱི་ང་རོ་ཆེན་པོ་སྒྲོག་པར་བྱེད་པ་མཐོང་བ་ནི་དོན་དུ་ཆོས་སྐྱོང་དམ་ཅན་རྒྱ་མཚོའི་ཚོགས་ཀྱི་ཆོ་འཕྲུལ་གཡོས་པའི་རྟགས་སུ་ངེས་སོ། །ཞབས་དྲུང་ནི་དམག་ལ་མ་ཕེབས་པར་ཧཱུཾ་རལ་རྫོང་ནས་དགོན་ཁག་པའི་དམག་གིས་བསུས་ཏེ་འབྲས་ལར་བྱོན། དེར་ཡེ་ཤེས་མགོན་པོས་ཞལ་གཟིགས་ཏེ་སྔངས་སྐྲག་མི་དགོས་པ་དང་གཡུལ་ལས་རྒྱལ་བའི་དབུགས་དབྱུང་ཐོབ་ཅིང༌། ལྷོ་ལྗོངས་ཐམས་ཅད་མངའ་འབངས་སུ་ཕུལ་བའི་རྟགས་མཚན་ཀྱང་བྱུང་བར་གྲགས། དེ་ནས་དམག་མང་པོའི་ཁྲོད་ནས་དམག་དཔོན་ཆེན་པོ་ལ་གུ་ནས་ཞེས་པ་བཙན་ཐབས་སུ་ཡེ་ཤེས་མགོན་པོའི་དམར་རྒྱན་དུ་བཞེས། དེའི་མོད་ལ་དཔུང་ཚོགས་ཐམས་ཅད་ཆོས་སྐྱོང་སྲུང་མའི་ཆོ་འཕྲུལ་གྱི་ཟིལ་མ་བཟོད་པར་རྟབ་རྟབ་པོར་སོང་ནས་སྲན་ཕུང་ལ་རྡོ་རྒྱབ་པ་ལྟར་ཁ་འཐོར་ནས་བྲོས་སོང༌། བོད་དམག་རྣམས་ཀྱིས་ལྷོ་ལ་གླགས་མ་རྙེད་པར་རྩེ་པོ་ཐང་དུ་སྒར་བཏབ་སྟེ་རེ་ཞིག་བསྡད་ནས་སླར་ལོག དེ་དག་གི་ཚེ་གཙང་གི་རྒྱལ་པོ་ཕ་རོལ་རྣམ་པར་གནོན་པའི་སྟོབས་དང་དགྲ་ཐབས་ལ་མཁས་པའི་དབང་གིས་ཕྱོགས་གང་དུའང་གཡུལ་ལས་རྒྱལ་བའི་དཔའ་བོ་ཆེན་པོའི་དམག་དཔུང་གིས་ལྷོ་རྟོགས་ལྡན་གྱི་བླ་མ་གཅིག་ལ་རྒོལ་བར་མ་ནུས་པའི་གཏམ་གྱིས་བོད་ཡུལ་མཐའ་དབུས་ཀུན་ཏུ་ཁྱབ་པར་གྱུར། དམག་དཔོན་ལ་གུ་ནས་ཀྱི་གྲི་དང་མགོ་ལག་སྙིང་གསུམ་དར་འཕྱར་བཞིན་པར་ཁྱེར་ཏེ་བླ་མའི་སྐུ་མདུན་དུ་ཕུལ། དཔལ་འབྲུག་པ་སྡེ་སྲིད་གཙང་པའི་དམག་དཔུང་ཆེན་པོའི་ཕྱོགས་ལས་ཐོག་མར་རྣམ་པར་རྒྱལ་བའི་དགའ་སྟོན་གྱི་དར་འཕྱར། དུང་འབུད་ཀྱིས་སླར་འབྲུག་ཆོས་སྡིངས་སུ་བྱོན་ནས་མཧཱ་ཀཱ་ལ་ལྕམ་དྲལ་འཁོར་དང་བཅས་པ་རྣམས་ལ་གཏང་རགས་དགའ་སྟོན་གྱི་མཆོད་པ་རྒྱས་པར་འབུལ་མར་མཛད་དོ། །དམག་དཔོན་ལ་གུ་ནས་ཀྱི་ལག་པ་གཡབ་དར་དང༌། གྲི་སྙིང་གསང་རྟེན་དུ་ལྕགས་རིའི་མགོན་ཁང་ཆེན་མོ་ཐོག་མར་བཞེངས་པའི་སྐབས་རྟེན་རྫས་སུ་ཕུལ་ལོ། །སྐབས་དེར་འབྲུག་ཆོས་སྡིངས་སུ་ཟིངས་རྐྱེན་དེས་སྤྱན་གཟིགས་སོགས་སྐུ་ཆས་ཀྱི་རིགས་ཕལ་ཆེར་འཐོར་སྟབས་སུ་གྱུར་པ་ལས་འཇིག་རྟེན་ཁྱིམ་པའི་ལག་ཏུ་ཁྱེར་བ་རྣམས་མ་གཏོགས་གཞན་གྲྭ་རིས་ཀྱིས་ཐོབ་པ་རྣམས་ཅུང་ཟད་ཀྱང་མ་ཟགས་པར་རྗེ་ཉིད་ཕྱག་ཏུ་འབུལ་ཞིང་འབྱོར་བས་ཐུགས་ཤིན་ཏུ་དགྱེས་པ་དང་བཅས་འགག་ལ་ཐུག་ན་རང་གི་གྲྭ་སློབ་མིན་པས་བློ་མི་ཁེལ་བ་འདུག་གསུངས། དེ་སྐབས་ཐུགས་ངེས་པར་འབྱུང་ནས་ཆོས་སྲིད་ལུགས་གཉིས་ཀྱི་བསྟན་པ་འཛིན་སྐྱོང་སྤེལ་བ་ལ་ཇི་མི་སྙམ་པར་ཐུགས་ལས་ཆུང་ངུ་ལ་གཞོལ་བར་དགོངས་པའི་ཚེ། མནལ་ལམ་དུ་ཡེ་ཤེས་མཁའ་འགྲོ་མ་མ་གཅིག་གྲུབ་པའི་རྒྱལ་མོས་འདི་སྐད་ཅེས། ཞིང་འདིའི་གདུལ་བྱ་མ་ལུས་མཐར་སོན་ཕྱིར། །ཉི་ཟླའི་བགྲོད་པའི་འཕོ་བ་ཀུན་བཅོམ་ནས། །ཉི་ཁྲི་ཆིག་སྟོང་དྷཱུ་ཏཱིའི་དབྱིངས་སུ་སད། །རྡོ་རྗེ་བུའི་སྐུ་གསོལ་འདེབས། །ཞེས་བྱ་བ་ལ་སོགས་པའི་ལུང་གིས་བསྟོད་ཅིང་ཆེད་དུ་བརྗོད་ནས། སྐུ་ཚེའི་བརྟན་བཞུགས་ཕུལ་བའི་མཚན་མ་ཡང་གཟིགས་སོ། །དེ་ནས་ལྗོངས་འདིའི་ཤར་ནུབ་གུང་གསུམ་གྱི་ཡུལ་ཐ་དད་པ་རྣམས་ནས་བླ་མ་དབུ་ཆེ་ཡོན་བདག་མང་པོ་དང༌། དཔལ་རྡོ་རྗེ་འཛིན་པ་ཆེན་པོའི་ཞལ་གྱི་དཀྱིལ་འཁོར་མཇལ་བ་དང་སོ་སོའི་ཡུལ་དུ་སྤྱན་འདྲེན་པའི་ཕྱིར། འབུལ་བ་ཕུད་དུད་ཀྱི་སྐྱེས་ལེགས་པར་བཤམས་ཤིང༌། ལེགས་བྱས་རྣམ་པར་དཀར་བའི་སྒོ་ནས་དད་པ་དང་གུས་པས་འདུས་སོ། །དེ་ནས་འདོད་དགུ་འབྱོར་པ་སྣ་ཚོགས་ཀྱིས་བརྒྱན་པའི་ལམ་ལས་ཡུལ་འཁོར་དགོན་གནས་སོ་སོར་རིམ་གྱིས་ཕེབས་ཤིང༌། གང་དུ་ཕེབས་པའི་ས་ཕྱོགས་ཐམས་ཅད་དུལ་ཞིང་ལོ་ཕྱུགས་ལེགས་པ་སོགས་བཀྲ་ཤིས་པའི་མཚན་མ་བཟང་པོ་མཐུན་སྣང་དུ་གྲུབ་པར་གྱུར། དེ་ཡང་རྗེ་ཉིད་མ་ཕེབས་པའི་དུས་ཕན་ཆད་དུ། དཔྱིད་ཀ་ཐེད་ཐིམ་གྱི་མི་སོ་སོར་གྱེས་ནས། སྐྱེ་བོ་ཕལ་མོ་ཆེ་འདྲེ་སྲིན་མི་མ་ཡིན་གྱིས་འཇིགས་ཏེ། ཐེད་ཀྱི་ཡུལ་དུ་ཕྱིར་ལྡོག་པ་ལའང་རྣམ་རྟོག་ཆེར་བྱེད་ཅིང་གདོན་གྱི་གནོད་པ་འབྱུང་བ་དངོས་སུ་གྲུབ་པ་དང༌། རྒྱ་ཡུལ་དུ་ཚོང་ལ་འགྲོ་བ་རྣམས་ཀྱང་རྒྱ་དང་མཐའི་འདྲེས་སྲིན་འབྱུང་པོའི་གནོད་པ་ལ་ཟོན་ཆེར་དགོས་ཤིང༌། དངངས་ཤིང་སྐྲག་པ་དག་སྲོག་གི་བར་དུ་གྱུར་པ་མང་པོ་དང༌། མོན་མཚམས་རྣམས་དང་ཤར་ཕྱོགས་ཀྱི་ཡུལ་གྲུ་དག་ན། གསོན་འདྲེ་འཕྲ་མེན་གྱི་རིགས་ཀྱི་གྲོང་ཆགས་ཤིང༌། དེ་དག་ཏུ་སོང་བ་རྣམས་ལ་མངོན་སུམ་དུ་ཆོ་འཕྲུལ་སྣ་ཚོགས་སྟོན་ཅིང་ལུས་སྲོག་ལ་འཚེ་བ་མང་དུ་ཡོད་ཀྱང༌། རྗེ་ཉིད་ཀྱི་ཞབས་ཀྱིས་བཅགས་ཤིང་བྱིན་གྱིས་བརླབས་པ་ནས་བཟུང༌། ཕྱིས་དེ་འདྲ་ཐམས་ཅད་ཞི་ཞིང་ཡུལ་ཕྱོགས་ཐམས་ཅད་འཇམ་པོར་གྱུར་པ་སྐྱེ་བོ་ཐམས་ཅད་ཀྱི་མཐུན་གྲུབ་ཏུ་སྨྲ་བར་གྱུར་པ་ནི། དཔལ་རྡོ་རྗེ་འཛིན་པ་ཆེན་པོའི་བཀའ་འབངས་སུ་ཆུད་པའི་མཐུའམ་བྱིན་རླབས་ཀྱིས་འབྲེལ་ཚད་དོན་ལྡན་དུ་གྱུར་ནས་གདུལ་བྱ་ལ་དུས་ལ་བབ་པ་ངེས་པ་སྟེ། བྱང་ཆུབ་སེམས་དཔའ་ཆེན་པོ་རྣམས་ཀྱིས་འདི་དག་ནི་ངའི་འོ་སྙམ་དུ་བདག་གིར་གཟུང་བ་ཙམ་གྱིས་ཀྱང་སྲུང་བ་ཆེན་པོར་འགྱུར་བ། བྱམས་པའི་སྟོབས་ཀྱི་སྐྱེ་རབས་ལས་བཤད་པ་བཞིན་ནོ། །ཇི་ལྟར་མཛད་པ་ཐམས་ཅད་སངས་རྒྱས་དང་བྱང་ཆུབ་སེམས་དཔའི་ཕྲིན་ལས་དངོས་སམ་བརྒྱུད་ནས་ཕན་བདེའི་རྒྱུར་འགྱུར་བ་སྟེ། ཕྱི་ནང་གི་དངོས་པོའི་རྫས་དང་ཡོ་བྱད་གང་ཡང་དཔལ་ཧེ་རུ་ཀ་ལ་སོགས་པའི་དཀྱིལ་འཁོར་གྱི་མཆོད་པ་དང་སྐུ་གསུང་ཐུགས་ཀྱི་རྟེན་བཞེངས་པ་དང༌། དགེ་འདུན་གྱི་འཚོ་བ་སོགས་བསྟན་པའི་བྱ་བ་ཆོས་ཕྱོགས་སུ་གང་འགྱུར་གྱི་ཐུགས་བསྐྱེད་འབའ་ཞིག་ལ་དགོངས་ནས། བསོད་སྙོམས་ཀྱི་མེ་ཏོག་བཞེས་ཏེ་བསྔོ་བར་མཛད་པ་སྟེ། མགོན་པོའི་རྒྱུད་ལས། བསམ་པ་གང་དང་གང་དག་གིས། །མི་རྣམས་སེམས་དང་མཐུན་པར་འཇུག །ཅེས་གསུངས་པ་ལྟར། སོ་སོའི་མོས་བློ་དང་འཚམས་པའི་སྒར་བསྐོར་རིམ་པར་བྱོན་པའི་མཐར། དཀར་སྦིས་ཡུལ་ས་ཁའམ་མཐུ་ལུང་སྒང་དུ་བྱོན་ནས་ཟླ་བ་གཅིག་ཙམ་ཐུགས་དམ་ལ་བཞུགས་དུས་མཐུ་སྒྲུབ་པའི་གནས་ཀྱི་ལུང་བསྟན་ཐོབ་ནས། སླར་འབྲུག་ཕྲིན་ལས་སྒང་དུ་བྱོན་ནས་ལུང་བསྟན་རྟེན་འབྲེལ་གྱི་ཆེ་བ་འདི་ལྟར་གསུངས་ཏེ། དཔལ་ལྡན་ལྕམ་དྲལ་ཐམས་ཅད་ཀྱི། །བསྒྲུབ་པ་རབ་ཏུ་ཉམས་དགའ་བའི། །མགོན་པོ་ཀུན་གྱི་གནས་འདི་ནི། །ཕྲིན་ལས་གང་འགྲུབ་རིམ་ཤེས་བྱ། །ཞེས་འབྱུང་བ་ལྟར་དཔལ་ཡེ་ཤེས་མགོན་པོའི་ལམ་གཏོར། བསངས་མཆོད་སོགས་གནང་ནས་སླར་ཐིམ་ཡུལ་སྤང་རི་ཟམ་པར་བྱོན། སྔོན་ཚེ་རྗེ་གཙང་པས་དབོན་རས་ལ་ཞལ་ཆེམས་མཛད་དུས། ཁམས་ཕྲུག་ལས་ཅན་ཁྱོད་མདུན་འོང་སྟེ་མཆི། །གདམས་ངག་བྱིན་ནས་ལྷོ་རོང་ཕྱོགས་སུ་ཐོངས། །མ་འོངས་དུས་ན་ང་ཡང་དེར་འོང་བས། །དེ་དུས་འཕྲད་པའི་སྨོན་ལམ་གྱིས་ཤིག་སྨོས། །ཞེས་ལུང་བསྟན་པ་ལྟར། ཆོས་རྗེ་འགྲོ་བའི་མགོན་པོ་དང་འབྲུག་སྒོམ་ཞིག་པོ་ཞལ་མཇལ་བའི་དུས་ལ་བབ་སྟེ། འབྲུག་སྒོམ་ཞིག་པ་ཉིད་སླར་ཡང་འབྲུག་པ་ཀུན་ལེགས་ཀྱི་གདུང་སྲས་ངག་དབང་བསྟན་འཛིན་གྱི་སྲས་སུ་འཁྲུངས་པ་ཕ་ཇོ་ཚེ་དབང་བསྟན་འཛིན་ཞེས་ཡོངས་སུ་གྲགས་པ་དེ་དང་སྔོན་སྨོན་དབང་གིས་བླ་སློབ་ཞལ་འཛོམས། དེས་སྤྱན་འདྲེན་ནས་རྡོར་གདན་དུ་ཞབས་བསུ་ཚད་མེད་པའི་བཀོད་པ་ཆེན་པོས་མདུན་བསུས་ཏེ་རྟ་མགོའི་རི་ཁྲོད་དུ་ཕྱག་ཕེབས། དེར་རིན་པོ་ཆེ་ཚེ་དབང་བསྟན་འཛིན་ཉིད་རང་གི་བླ་བྲང་དུ་ཐབ་གདན་ཆས་སོགས་དང་བཅས་པ་མ་ལུས་པ་རྩིས་ཕུལ་ནས། ཉིད་ཀྱི་དགོན་གནས་ཡོ་བྱད་སྒར་ཆས་སོགས་ཅི་ཡོད་བླ་མས་ལོངས་སྤྱད་པར་མཛད་ན་ལེགས་སོ་སྙམ། ལྷག་པའི་བསམ་པ་རྐང་གི་ཁོང་ནས་དགའ་བ་དང་སྙིང་གི་ཁོང་ནས་གུས་པའི་སེམས་ཀྱིས་ལུང་ངག་གི་སྒོ་ཐམས་ཅད་ནས་བླ་མ་དགྱེས་པའི་བྱ་བ་མཛད་པས། ཕྱིས་རྗེ་ཉིད་ཀྱི་བཀའ་ལས། འདི་ཉིད་ངེད་ཚོའི་ཆོས་རྗེ་ཀུན་དགའ་ལེགས་པའི་གདུང་བརྒྱུད་ཡིན། ཁོང་གིས་ང་ལ་ཕན་པ་ཆེན་པོ་བཏགས་ཞེས། བྱ་ཆུབ་སེམས་དཔའ་ཆེན་པོ་རྣམས་ནི་བྱས་པ་ཤེས་ཤིང་བྱས་པ་གཟོ་བ་དང༌། བྱས་པ་ཆུད་མི་ཟ་བར་མདོ་ལས་གསུངས་པའི་ཚུལ་ཇི་ལྟ་བ་བཞིན་དུ་དགོངས་ཏེ། ཁོང་ལ་ཙན་དན་དཀར་པོ་ལ་སྤྱན་རས་གཟིགས་ཁརྶ་པ་ཎིའི་སྐུ་སོར་བཞི་པ་ཞིག་ཕྱག་བརྐོས་མཛད་དེ་གནང༌། དེ་ནི་རེ་ཞིག་ཞག་ཤུལ་དགོན་པ་མེས་ཚིག་སྐབས་མེ་མདག་གི་ཁྲོད་དུ་ན་བཟའ་དང་བཅས་པ་ཞུགས་འདུག་པའི་ངོ་མཚར་ཆེ་བར་བྱུང༌། གནས་དེར་བྲག་རི་རྟ་མགྲིན་རང་བྱོན་གྱི་ཐུགས་ཀར་བྲག་ཕུག་ཆེན་པོ་ཁ་ལྷོར་བསྟན་ཏེ་ཡོད་པ་ནི། དངོས་གྲུབ་འབྱུང་བའི་རྒྱུད་ལས། ཁ་ལྷོར་བསྟན་པའི་བྲག་ཕུག་གམ། །གཞན་ཡང་རི་བོའི་ཟོམ་མམ་རྩེ། །ཤིང་གཅིག་དུར་ཁྲོད་མ་མོའི་གནས། །རབ་ཏུ་འཇིགས་པའི་གནས་མཆོག་ཏུ། །ཞེས་མགོན་པོའི་རྒྱུད་ལས་གསུངས་པའི་གནས་ཀྱང་འབད་རྩོལ་མ་དགོས་པར་རང་བཞིན་ལྷུན་གྲུབ་ཀྱི་རྟེན་འབྲེལ་འགྲིགས་པར་གྱུར་པ་ནི། ཡེ་ཤེས་མགོན་པོ་གྲུབ་རྟགས་མཆོག་ཏུ་གྱུར་པར་གདོན་མི་ཟ་སྟེ། གནས་དེར་མགོན་པོའི་མངོན་སྤྱོད་མཛད་པར་དགོངས་ཏེ། ར་ལུང་ནས་འབྲུབ་ཁུང་ཆེན་པོ་ཐོད་ནག་དང་བཅས་པ་གསང་ཐབས་ཀྱིས་ལེན་པར་མཛད་པ་ན། རྡོར་གདན་ཕ་ཇོའི་མནལ་ལམ་དུ། མི་ནག་པོ་རྟ་ནག་ལ་ཞོན་པ་ཞིག་འོངས་ནས། སང་ང་ཁྱེད་ཀྱི་འདིར་གནས་ཚང་གཡར་དགོས་པ་འདུག་གོ་ཞེས་ཟེར་ནས་གར་སོང་ཆ་མེད་ཡལ་བ་ན། སྐྱི་ཟིང་བྱེད་པའི་མོད་ལ་མནལ་སད་པ་དང༌། ཟིལ་ཆེན་པོ་ཞིག་བྱུང༌། ནང་པར་ཅི་ཡོང་སྙམ་པ་ལས། ནམ་སྲོས་པ་ན་ཐོད་ནག་ལེན་མི་དེ་བྱུང་ནས། དོ་ནུབ་ཕྱིས་པ་དང་རིན་པོ་ཆེས་འདིར་ཞོག་ཅིག་གསུང་ངོ་ཟེར་ནས་ཐོད་ནག་འབྲུབ་ཁུང་དང་བཅས་པ་དེར་བཞག་ནས་སོང༌། དེའི་མཚན་མོ་འཇིགས་སྐྲག་དང་ཟིལ་ཆེན་པོ་ཅི་དང་མི་འདྲ་བ་བྱུང༌། ནང་པར་སྐུ་གཞོགས་སུ་བླངས་ནས་རེ་ཞིག་མཆོད་ཞིག་ཕུལ་ནས་འཇོག་པར་མཛད་པ་ན། གཟིམ་ཁང་གི་ཐོ་ཕྱི་ནང་ཐམས་ཅད་དུ་སུས་ཕྱིན་ཀྱང་འཇིགས་ཤིང་སྐྱི་གཡའ་བའི་ཟིལ་ཆེན་པོ་བྱུང༌། དེ་ནས་ཞབས་དྲུང་རིན་པོ་ཆེས་ཕྱག་བསིལ་ཞིང་གུ་གུལ་དང་ཚིལ་ཆེན་སོགས་བདུག་པའི་དུ་བ་མགོན་པོ་མཉེས་པའི་སྤོས་དང༌། གཙང་སྦྲར་བཅས་རྡོ་རྗེ་རྒྱ་གྲམ་བཤིག་ནས་ལིངྒ་སྤོ་བར་མཛད་དེ། ལིངྒ་དང་འཁོར་ལོ་སྔ་མ་རྣམས་བཏོན་ནས་གསར་པ་མ་གྲུབ་པའི་བར་དུ་ཟིལ་ཆེན་པོ་དེ་ཡང་སངས་པ་སྙམ་བྱེད། ཚུལ་དེས་ཀྱང་གསང་སྔགས་རྡོ་རྗེ་ཐེག་པའི་ཆོ་ག་ཕྱག་ལེན་གྱི་བྱིན་རླབས་དང་ནུས་མཐུ་རྟེན་འབྲེལ་གྱི་ཁྱད་པར་ལ་ཡིད་ཆེས། མི་གཞན་ཡིན་ན་འབྲུབ་ཁུང་དང་ཐོད་ནག་དེ་དག་ལ་ཆོས་སྐྱོང་ཆགས་པའི་ཉམས་ཟིལ་ཆེན་པོ་དེ་ལྟར་མངོན་སུམ་དུ་གྲུབ་པ་ལ། རྡོ་རྗེའི་རྒྱ་བཤིག་པ་ལྟ་ཅི་སྨོས། རེག་པ་ཡང་མི་ནུས་མོད། སྐུ་གཞོན་ནུ་ནས་ཆོས་སྐྱོང་དབང་དུ་འདུས་པའི་རྣམ་པ་འདི་ལྟ་བུ་ལྷག་པར་ཡང་ངོ་མཚར་ཆེའོ་སྙམ་དད་གུས་ཆེན་པོ་སྐྱེ་གསུངས། དེ་ཡང་གསང་བ་དངོས་གྲུབ་འབྱུང་བའི་རྒྱུད་ལས། སྐལ་ལྡན་ལམ་འདི་འཛིན་པ་གང༌། །ང་ཡིས་ལུང་བསྟན་གྱུར་པ་ཡིན། །ཞེས་གསུངས་པ་ལྟར་རོ། །དེ་ནས་ཆོས་ཐམས་ཅད་རྟེན་ཅིང་འབྲེལ་བར་འབྱུང་བ་སྒྱུ་མ་ལྟ་བུའི་ཏིང་ངེ་འཛིན་གྱི་རོལ་པས་ཁམས་གསུམ་འཁོར་བའི་རྒྱུ་དུག་གསུམ་མཚོན་བྱེད་ཀྱི་རྫས་ཀྱང་འདི་ལྟར། གཏི་མུག་ཕུང་ཤུལ་རུད་ཆད་ཀྱིས་དང༌། ཞེ་སྡང་གཡུལ་བཀྱེ་གྲོག་མོ་དམར་ནག་འཐབ་པ་གྲོག་མཁར་གྱི་ས་དང༌། འདོད་ཆགས་བོང་བུའི་ཆུ་དང་ཁྲག རྣམ་ཤེས་བསྟན་དགྲའི་དྲི་མ་ཟག་རྫས་རྣམས་ལ་ལིངྒ་བྱ་བར་གསུངས་པ་དང༌། དྲོད་ཀྱི་མཚོན་བྱེད་དུག་དང་ཏིལ་མར་སྒྲ་ཚིལ་བྱུགས། འབྲས་ཕུབ་དང་ཤིང་ཚེར་མ་ཅན་གྱི་མེ་ལ་བསྲོ་ཞིང༌། རླུང་ལ་འཕྱར་བ་སོགས་ཕྱག་ལེན་དུ་བསྟར། མིང་རུས་བླ་གདགས་སྲོག་གི་ཡི་གེ་སོགས་མངོན་སྤྱོད་ཀྱི་རྒྱུད་སྤྱི་དང༌། བྱེ་བྲག་མགོན་པོའི་རྒྱུད་ཀྱི་ངེས་པ་དང་སྦྱར་བ། དེ་ཡི་ཟག་པའི་རྫས་རྣམས་དང༌། ཞེས་པ་ལས་བརྩམས། སྦྲུས་ཏེ་ལིངྒ་སྟ་གོན་བྱ། །དེ་ནས་དབེན་པར་སོང་ནས་ནི། །ཞེས་འབྱུང་བ་ལྟར། རྡོར་གདན་རྟ་མགོའི་བྲག་རི་རྟ་མགྲིན་རང་བྱོན་གྱི་རྣམ་པ་ཅན་གྱི་ཁོང་གསེང༌། བདུད་འདུལ་གྱི་ཕུག་པ། མགོན་པོའི་རྒྱུད་ལས། ཁ་ལྷོར་བལྟས་པའི་བྲག་ཕུག་གམ། །ཞེས་པ་དང་མཐུན་པས། དེར་ཕྱི་ནང་གསང་བའི་མཚམས་ལས་མི་འདའ་བའི་བཅད་རྒྱ་གནང་སྟེ། དཔལ་ལྡན་ཡེ་ཤེས་མགོན་པོའི་བསྙེན་སྒྲུབ་ལས་སྦྱོར་གྱི་རིམ་པར་འཇུག་པར་མཛད་དོ། །ལས་སྦྱོར་གྲུབ་པའི་རྟགས་དང་མཚན་མ་མྱུར་དུ་འཐོན་པར་གྱུར་ཏེ། བླ་ཁུག་པའི་རྟགས་ལིངྒ་འགུལ་བ་དང༌། ལྷ་དང་ཕྲལ་གྱི་རྟགས་ངུའི་སྒྲ་འབྱིན་པ་དང༌། བསད་པའི་རྟགས་དོན་སྙིང་མངོན་སུམ་དུ་མཐོང་བ་རྣམས་བྱུང་བ་དང་ལྷན་ཅིག སྡེ་པ་གཙང་པ་སྟོད་ཀྱི་ཕྱོགས་སུ་དམག་ལ་ཆས་པ་ན་བཙུན་པ་གཅིག་གིས། སྣ་དམར་བྲག་གདོང་ཞེས་བྱ་བའི་སར། བྱ་འུག་པ་ཞིག་དང་ཕོ་རོག་འཐབ་པ་མཐོང་བ་ན་ཕོ་རོག་དེ་འཕུར་ནས་སོང༌། འུག་པ་བཟུང་བས་ཁྲག་གིས་གང་བའི་མིག་དམར་པོ་སྡང་མིག་ཏུ་བལྟ་བ། མཆུ་རྣོ་ཞིང་གུག་ལ་རྐན་སྒྲ་རྡེབ་པ། མགོ་བོ་ཆེན་པོ་སྤུ་རྭ་གཟིང་བ། སྒྲོ་གཤོག་བརྐྱངས་ན་འདོམས་གང་ཙམ་ཡོད་པ། སྟག་གི་པགས་པ་ལྟ་བུའི་སྤུ་ཞོལ་ཅན། དོར་སྟབས་སུ་བགྲད་པའི་རྐང་པ་སེར་པོ་ལྕགས་ཀྱུ་ཤིན་ཏུ་རྣོ་བ་དང་ལྡན་པའི་བྱ་ཆེན་པོ་གཟི་བརྗིད་ཅན་ཞིག་ཏུ་མཐོང་བས་ངོ་མཚར་དུ་གྱུར་ཏེ། སྡེ་པ་ལ་ཕུལ་ན་ནོར་འཐོབ་པར་འགྱུར་སྙམ་བཟུང་སྟེ་ཁུར་དུ་ཁྱེར་ནས་སྡེ་པ་ལ་ཕུལ་བས། རྣམ་རྟོག་ཆེན་པོ་ཟོས་ཏེ་བཟློག་པ་དང་བཅས་ཕྱིར་སློག་གོ །དེ་ནས་ལམ་དུ་ཞུགས་པ་ན་ཆིབས་པའི་གདོང་ལས་འགྲོ་མི་ལ། གློ་བུར་དུ་གཟའ་གདོང་ཐུག་ཏུ་ཕོག་ཅིང་འགྱེལ་བ་སོགས་ལས། འབྲུག་པའི་མཐུ་རྟགས་ཡིན་ནོ་ཞེས་སྨྲ་བར་བྱེད། གང་གི་ཚེ་གནས་སྐབས་ཀྱི་རྐྱེན་ནི། མགོན་པོའི་རྒྱུད་ལས། ལུས་ལ་ཚ་བས་ཐེབས་ལ་སོགས། །དུ་མའི་ཆོ་འཕྲུལ་འབྱུང་བར་འགྱུར། །ཞེས་པ་ལྟར། འབྲུམ་བུ་ཚད་པ་ནག་པོ་རྡོ་རྗེ་ཚེར་མ་ཅན་གྱི་ནད་ཡམས་ཆེན་པོ་བྱུང་སྟེ། གཙང་གི་སྡེ་པ་ཕུན་ཚོགས་རྣམ་རྒྱལ་བཙུན་མོ་དང་བཅས་ཟླ་བ་གཅིག་གི་སྔ་ཕྱི་ལ་གྲོངས་ནས་ལོ་གསུམ་ཙམ་གསང་བའི་ལུགས་བྱས་ཀྱང༌། རྗེད་ཉིད་ཀྱིས་ཕྱི་ནང་གསང་བའི་རྟགས་ལས་གསལ་བར་མཁྱེན་ཅིང༌། གཟུ་བོ་པ་ལ་སོགས་པའི་བློན་པོ་ཐམས་ཅད་ཀྱང་ཁ་འཐོར་སོང༌། ཞར་ལ་འབྲུག་པ་ཕར་ཕྱོགས་ལ་ཡང་མཐུའི་རྟགས་མང་པོ་བྱུང་བས། ཆོས་སྐྱོང་བྲན་དུ་འཁོལ་བའི་གདེངས་ཆེན་པོ་བརྙེས་ཏེ་ཆོས་སྐྱོང་ལ་གཏང་རག་གི་མཆོད་པ་འབུལ་བར་མཛད་པའི་སྐབས། ད་ལྟ་ཟོར་འཆམས་སུ་གྲགས་པའི་ཞྭ་ནག་ལྔ་མའི་འཆམས་སྨད་ལས་གདབ་ཁ་དང་འབྲེལ་བ་འདི་ཉིད་ཐོག་མར་འདིར་མཛད་པར་གྲགས། དེས་ཕ་རོལ་རྣམ་པར་གནོན་པ་དང༌། བྱང་ཆུབ་སེམས་དཔའི་མི་འཇིགས་པ་བཞིའི་སྟོབས་དང༌། མཐུ་ཆེན་པོས་བདུད་ཀྱི་གཡུལ་ལས་རྣམ་པར་རྒྱལ་བའི་ང་རོ་བཅུ་དྲུག་གི་སྒྲ་རྒྱན་སྙན་ངག་གི་འཁོར་ལོ་འདི་སྐད་ཅེས་གསུངས་ཏེ། ལུགས་གཉིས་འཁོར་ལོས་བསྒྱུར་བ་ང༌། །ང་ནི་ཀུན་གྱི་སྐྱབས་སུ་བཟང༌། །དཔལ་ལྡན་འབྲུག་པའི་བསྟན་འཛིན་ང༌། །ང་ནི་འབྲུག་པར་བརྫུས་རྣམས་བཅོམ། །རྩོམ་པའི་དབྱངས་ཅན་གྲུབ་པ་ང༌། །ང་ནི་ལེགས་བཤད་འབྱུང་ཁུངས་བཅུན། །མཐའ་བྲལ་ལྟ་བའི་བདག་པོ་ང༌། །ང་ནི་ལྟ་ལོག་མཁན་སུམ་འབྱིན། །རྩོད་པའི་མཐུ་སྟོབས་བདག་པོ་ང༌། །ང་མདུན་མི་འདར་རྒོལ་བ་སུ། །བདུད་དཔུང་འཇོམས་པའི་དཔའ་བོ་ང༌། །ང་ནུས་བཟློག་པའི་མཐུ་ཆེན་སུ། །འཆད་པའི་ངག་གི་དབང་ཕྱུག་ང༌། །ང་ནི་རིག་གནས་ཀུན་ལ་མཁས། །གོང་མས་ལུང་བསྟན་སྤྲུལ་པ་ང༌། །ང་ནི་འདྲ་མིན་སྤྲུལ་པའི་གཤེད། །གངས་ཅན་འདུལ་འོས་འཇིག་རྟེན་དབང༌། །སྤྲུལ་པའི་ཕྲིན་ལས་ཆར་འགྱིངས་པའི། །རྒྱུ་མཚན་བསྙད་འོས་པདྨ་དཀར། །ད་ལྟ་ས་ལ་གནས་པ་སུ། །ཕྱོགས་ལས་རྣམ་རྒྱལ་ངག་གི་དབང༌། །དེ་ཡང་དབུས་ན་ཡིན་ཁ་སེ། །ཕྱོགས་མཚམས་ང་རོ་བཅུད་དྲུག་སྟེ། །ཕྱི་རོལ་དོན་མཐུན་བཤད་པས་བསྐོར། །དབུས་ཟླུམ་ཞི་བ་ཕྱི་གྲུ་བཞི། །དུང་བཞི་ཕྲིན་ལས་རྒྱས་པ་དང༌། །ཁམས་གསུམ་དབང་སྡུད་ང་རོའི་སྒྲ། །མངོན་སྤྱོད་རལ་གྲིའི་འཁོར་ལོ་བསྐོར། །མཐའ་བཞི་དག་ལས་རྣམ་རྒྱལ་དང༌། །ཕྲིན་ལས་བཞི་འགྲུབ་རྟེན་འབྲེལ་དུ། །ངག་དབང་སྨྲ་བའི་སེངྒེས་བྲིས། །ཕྱོགས་དུས་ཀུན་ཏུ་གྲགས་གྱུར་ཅིག །ཅེས་གསུངས། གང་གི་ཚེ་མཐུ་སྟོབས་དང་ནུས་པ་ཆེ་བའི་གྲགས་པས་ས་སྟེང་ཁྱབ་ཅིང༌། གཟིམ་ཕུག་དེ་ལའང་ཐིམ་ཡུལ་དུ་བདུད་འདུལ་ཕུག་པ་ཞེས་གྲགས་པ་དང༌། རྗེ་བླ་མའང་བདུད་འཇོམས་རྡོ་རྗེ་ཞེས་གྲགས་པ་དོན་ལ་གནས་པ་མ་ཟད་ལུང་གིས་ཀྱང་གྲུབ་སྟེ། མགོན་པོ་དངོས་གྲུབ་འབྱུང་བ་ལས། འཁོར་བའི་བདུད་རྣམས་འཇོམས་པ་པོ། །རྡོ་རྗེ་སློབ་དཔོན་བདག་ཉིད་ཆེ། །ཞེས་དང༌། ཨོ་རྒྱན་ཆེན་པོས། བདུད་འཇོམས་རྡོ་རྗེ་ཞེས་བྱ་བ། །གསང་སྔགས་བསྟན་པའི་བདག་པོར་འབྱུང༌། །ཞེས་གསུངས་སོ། །དེ་ནས་བྲག་རྟག་མགྲིན་རང་བྱོན་གྱི་ཕུག་པ་དེར་རེ་ཞིག་སྐུ་མཚམས་དམ་པོར་བཞུགས་པའི་སྐབས། བོད་ནས་གཙང་པའི་ཕྱོགས་གཏོགས་རྣམས་ཀྱི་སྔགས་པ་མང་པོས་མཐུ་སྒྲུབ་རྦད་བསྐུལ་བྱས་ཏེ་ལྷ་སྲིན་སྡེ་བརྒྱད་ཀྱི་ཆོ་འཕྲུལ་གྱི་བྲག་རི་དེ་ཡང་ཆེར་གཡོ་ཞིང་འུར་སྒྲ་ཐུག་ཆོམ་དང་བཅས་ཞིག་ཅིང་རྡིབ། ས་རྡོའི་ཐལ་འཚུབས་ལངས་ཏེ་ཕུག་པ་ཡང་མི་མཐོང་བ་ཙམ་གྱིས་འཇིགས་སྐྲག་བྱུང༌། ཞབས་འབྲིང་བ་རྣམས་ཀྱིས་སྐུ་གསོན་པོ་བཞུགས་པའི་རེ་བ་བྲལ་ནས་རེངས་སྟབས་ཀྱིས་བལྟར་ཕྱིན་པས་ནང་དུ་མ་ཐར། དེར་ཡོད་ཀྱི་མི་རྣམས་ཀྱིས་ས་རྡོ་བསལ་ཏེ་ནང་དུ་ཞུགས་པས། ཕ་བོང་གཡག་ཤས་ཙམ་ཞིག་དབུ་ཐོག་ཏུ་བབ་པ་བླ་རེས་ཀྱིས་འདེགས་པའི་ངོ་མཚར་མཐོང༌། སྐུ་གཟུགས་ལ་གནོད་པ་ལྟ་ཅི་སྐུ་མདུན་གྱི་ཞལ་དཀར་ཡང་མ་བཅག་པར་ཐུགས་དམ་ཏིང་ངེ་འཛིན་ལས་མ་གཡོས་པར་ཀྲང་ངེར་བཞུགས་པར་མཇལ་བས། ཞབས་འབྲིང་ཉེ་འཁོར་དུ་གནས་པ་ཐམས་ཅད་དགའ་བྲོ་ལ་ངུ་བའི་རྣམ་པ་ཅན་དུ་གྱུར་ནས་ཕྱག་འཚལ་ཏེ་ཐུགས་དམ་ལས་བཞེངས་པར་ཞུ་བས། གསུང་ངག་གནང་ནས་སྐྱོན་མེད། བོད་ཀྱི་སྔགས་པ་རྣམས་ཀྱིས་སྡེ་བརྒྱད་ཀྱི་ཆོ་འཕྲུལ་བཏང་བ་ཡིན་པས། བདུད་དཔུང་འཇོམས་པའི་དཔའ་བོ་ང༌། །ང་ནུས་བཟློག་པའི་མཐུ་ཆེན་སུ། །ཞེས་གསུངས་ཏེ། ངས་བྱ་བ་འདི་མ་ཚར་གྱི་བར་དུ་སྟེང་ནས་ཐོག་བབ་རུང༌། འོག་ནས་ས་ཞོམ་རུང༌། བར་དུ་གནམ་ས་ཆ་ལང་བཞིན་བརྡབ་རུང༌། འདི་མཐར་ཕྱིན་པ་ཞིག་བྱེད་སྙམ་པའི་ཞེ་བཅད་བགྱིས་པ་ཡིན། ད་ཁྱེད་རང་ཚོ་ཡང་བརྩོན་འགྲུས་འདི་ལྟ་བུ་ཞིག་དགོས་པ་ཡིན་གསུངས། དེ་ནས་སྐྱིལ་ཀྲུང་བཤིག་སྟན་ལས་བཞེངས་ཏེ། ཐོག་མར་སྟེང་གི་བླ་བྲེས་ལ་ཐོགས་པའི་ཕ་བོང་ཆེན་པོ་འདི་ཕྱག་གིས་བཞེས་ཏེ་ས་ལ་ཕབ། དེ་མ་བསྒྱུར་བར་བཟོ་མེད་དུ་འཇོག་ན་ཕྱི་རབས་བསྐལ་པའི་བར་དུ་ངོ་མཚར་བའི་དད་རྟེན་དུ་བྱུང་བར་འདུག་ཀྱང༌། རྗེ་ཉིད་ཆོས་བརྒྱད་ཀྱི་ཐུགས་སྣང་ཡེ་མི་མངའ་ཞིང༌། ཕུག་པ་གོ་ཡངས་པ་དང་སྐུ་མཚམས་ལ་བཞུགས་བདེ་བའི་ཁྱད་ཀྱིས་ས་རྡོ་ཐམས་ཅད་ལེགས་པར་བསལ། གཞན་གྱིས་བསྒུལ་བ་མ་ནུས་པའི་བྲག་རྡོ་ཕལ་ཆེར་རྗེ་རང་གི་ཕྱག་གིས་བསྒྲིལ་བར་མཛད། དེ་དུས་ཡུལ་ལྷོ་ཕྱོགས་ཀྱི་རྒྱུད་ཕལ་ཆེར་དུའང་རྗེ་ཉིད་མ་བཞུགས་པར་ཐག་ཆོད་པའི་གཏམ་གྱིས་ཡོངས་སུ་ཁྱབ། ཕ་རོལ་བསམ་པ་ངན་པས་མ་རངས་པ་དག་གིས་འཕྱ་དང་སྭ་སྒྲས་ཁུས་འདེབས་བྱེད་པ་དང༌། དད་གུས་དང་ལྡན་པ་དག་གིས་ཆེད་དུ་བལྟ་བར་འོངས་ནས་ཉེས་མེད་དུ་ཤེས་ཏེ་རང་ཡུལ་དུ་དར་འཕྱར་དུང་འབུད་ཀྱི་དགའ་སྟོན་བྱེད་པ་དང༌། ཡ་རབས་འབྱོར་ལྡན་དག་གིས་སྐུ་ཚེ་ཞབས་པད་བརྟན་བཞུགས་ཀྱི་འབུལ་ཚན་དག་ཀྱང་མང་དུ་འབྱོར། དེ་ལྟར་རང་རེའི་མཐུ་ཆེན་ཆོས་ཀྱི་རྒྱལ་པོ་འདི་ལ་དངོས་ཅན་མིའི་དགྲ་སྡེ་དམག་དཔུང་གིས་ག་ལ་ཐུབ། དངོས་མེད་ལྷ་སྲིན་སྡེ་བརྒྱད་ཀྱིས་བྲག་རི་རལ་བས་ཀྱང་མ་ཐུབ་པར་བདུད་དང་བདུད་ཀྱི་ཕྱོགས་ལས་རྣམ་པར་རྒྱལ་བའི་མཚན་སྙན་གྱིས་ཁྱབ་པར་གྱུར་ཏོ། །ཕྱག་ཆེན་བརྒྱུད་པའི་གསོལ་འདེབས་སུ་ཡང༌། མ་རུངས་པའི་ཀླད་པ་འགེམས་པའི་ས། །ཐིམ་ཡུལ་བདུད་འདུལ་གྱི་ཕུག་པ་རུ། །ཞེས་འཇུག་པར་མཛད་དོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་བསྡུས་པ་ལས། ཁ་བཞིའི་ལྗོངས་སུ་ཆིབས་ཁ་བསྒྱུར་ནས་གཙང་པའི་གཡུལ་ལས་རྒྱལ་ཚུལ་མདོ་ཙམ་བསྟན་པའི་སྐབས་ཏེ་ལེའུ་གསུམ་པའོ།། ༈ །།གཉིས་པ་ལྕགས་རིར་གདན་ས་བཏབ་ནས་བསྟན་པའི་ལམ་སྲོལ་གཏོད་ཚུལ་ལ། ཐོག་མར་སྐྱབས་ཁྲའི་སྦྱིན་བདག་རྣམས་ཀྱིས་གདན་འདྲེན་ཞུ་མི་བྱུང་བ་ལ་འབྱོན་པར་ཞལ་གྱིས་བཞེས་པས། སྐྱབས་ཁྲའི་ཕྱུག་པོ་དར་ཕྱུག་རྒྱལ་མཚན་དང༌། ག་ཊི་ཁའི་རྒྱལ་པོ་པྲ་ཊ་ན་རཱ་ཡན་གཉིས་གྲོགས་པོ་ཡིན་སྟབས་དར་ཕྱུག་རྒྱལ་མཚན་གྱིས་རཱ་ཛ་ལ་ཡི་གེ་ཕུལ་ནས། སྔར་ར་ལུང་ནས་བྱོན་པའི་གུ་རུ་བསྟན་པའི་ཉི་མའི་སྲས་གཞོན་ནུ་ཞིག་ངེས་ཀྱི་འདིར་ཕེབས་ཡོད་ཟེར་ཆེད་དུ་བསྔགས་པ་བཞིན། ཞབས་དྲུང་རིན་ཆེན་པོ་ཉིད་སྐྱབས་ཁྲ་རིན་ཐང་ཁར་བཞུགས་ཚེ། རཱ་ཛས་དངུལ་གྱི་འཁར་བ། དངུལ་གྱི་དུང་ཆེན་ཆ། གསེར་ཊམ། དངུལ་ཊམ་མང་པོ་དང༌། གླང་ཆེན་གྱི་མཆེ་བ། ཆིབས་པ་དུར་སྐྱིད། རས་ཟོང་གི་འབུལ་བ་སོགས་སྐྱབས་འཇུག་སྨོན་ལམ་གྱི་ཞུ་ཡིག་བཅས་ཕུལ་བའི་ལན་དུ། ཕྱག་མདུད་བྱིན་རླབས་རྟེན་བཟང་གོས་ཆིབས་སྒ་འབྲུག་འཁོར་སོགས་ཀྱི་གནང་སྦྱིན་བཅས། ཚེ་སྔོན་སྨོན་བཟང་བཏབ་པའི་གྲོགས་པོ་ཁྱོད། །སྐྱེ་གནས་ཡུལ་གྱི་བསྐལ་ཡང་ཐུགས་ཡིད་འདྲིས། །འབུལ་བཟང་གསུང་འཕྲིན་འབྱོར་བས་བདག་ཀྱང་སྤྲོ། །བསྔོ་སྨོན་དཔག་མེད་བཏབ་པས་འདི་ཕྱིར་བདེ། །ཞེས་གསུང་བྲིས་བཀོད་ནས་གནང་ངོ༌། །གཞན་ཡང་སྐྱབས་ཁྲའི་གནས་པོ་དར་ཕྱུག་རྒྱལ་མཚན་སོགས་སྦྱིན་བདག་རྣམས་ཀྱིས་ཀྱང་དངུལ་ཊམ་རས་ཆུ་འཐག་མའི་ལྟོ་རས་གང་བ་དང༌། མར་གྱི་ལྟང་རྩེ་སོགས་ཁྱད་ནོར་བསམ་གྱིས་མི་ཁྱབ་པ་ཕུལ་ནས། གཅིག་ན་རེ། འབྲུག་པ་གདུང་བརྒྱུད། ཁྱོད་སངས་རྒྱས་ཡིན་ན་ངེད་རྣམས་འཚེངས། སངས་རྒྱས་མིན་ན་ཁྱོད་འཚེངས་སོ་ཟེར་བ་ཡང་བྱུང་འདུག ལྕགས་རི་དངུལ་བུམ་མཆོད་གྱི་རྒྱུའང་དེས་བྱས་པ་ཡིན་གསུངས། དེ་བཞིན་ཕྱིས་སུའང་རྗེ་ཉིད་ནས་རཱ་ཛ་པདྨ་ཎ་རན་པ་ལ་བཀའ་ཤོག་གནང་བར། གྲོགས་པོ་ཁྱོད་ལྷ་དབང་ཕྱུག་ཆེན་པོ་བས། ལྷ་དཀོན་མཆོག་གསུམ་པོ་བསྟེན་ན་བཟང་སོགས་གནང་བས། ལན་དུ་གྲོགས་པོའི་གསུང་ཤིན་ཏུ་བདེན། བདག་ཀྱང་ལྷ་དཀོན་མཆོག་གསུམ་མ་སྤངས་ཤིང་བསྟེན་པའི་བརྡར་འདི་ལྟར་ཕུལ་བ་ཡིན་ཅེས། ཏ་ལའི་ལོ་མར་བྲིས་པའི་བརྒྱད་སྟོང་པའི་གླེགས་བམ་ཕུལ་བ་ད་ལྟའང་བལ་པོའི་ལྷ་ཁང་དུ་བཞུགས་ཡོད་སྐད་དང༌། གཞན་ཡང་དུས་སྐབས་དེར་རྗེ་ཉིད་སྐུ་གཞོན་ནུའི་དུས་ནས་ཡུམ་བསོད་ནམས་དཔལ་གྱི་བུ་ཁྲིད་ནི་མཁའ་སྤྱོད་དག་པའི་ཞིང་དུ་གཤེགས་ཤིང༌། དེའི་དགོངས་རྫོགས་རྣམས་ཀྱང་རྒྱ་ཆེར་བསྒྲུབས་པར་མཛད་དོ། །དེ་ནས་རྗེ་བླ་མ་དགུང་གྲངས་ཉེར་དྲུག་བཞེས་པའི་ས་ལུག་ལ་ཡབ་རྗེ་གྲུབ་པའི་དབང་ཕྱུག་ཉིན་མོར་བྱེད་པའི་དཀྱིལ་འཁོར་དེ་ཡང༌། དཔལ་ར་ལུང་མེ་ཏོག་མདངས་འཕྲོག་གི་ཁྲི་འཕངས་མཐོན་པོ་ལས་བཞེངས་ཏེ་ཆུ་ལྷའི་དབྱིངས་སུ་གཟིམ་པའི་ཚུལ་གསན། དབུས་གཙང་གི་ཆོས་སྡེ་ཡོངས་ལ་མངའ་འགྱེད། བླ་ཆེན་ཁག་ལ་འབུལ་བསྔོ། ལྷོ་མོན་ཁ་བཞིའི་རི་ལྗོངས་ནགས་འདབ་བས་མཐའི་སྒྲུབ་གནས་མང་པོ་ན། ས་སྐྱ་པ། དགེ་ལུགས་པ། སྔགས་རྙིང་མ་ལ་སོགས་པའི་དགོན་པ། གཙུག་ལག་ཁང་དང༌། ཀུན་དགའ་ར་བ་སྒྲུབ་པའི་སྡེ་ཇི་སྙེད་ཡོད་པ་རྣམས་ལ། མང་ཇ་འགྱེད་བཅས་ཀྱི་སྟོན་མོ་རྒྱ་ཆེར་སྒྲུབ་པར་མཛད་ཅིང༌། དད་པ་དང་གུས་པ་ཆེན་པོས་རྗེ་ཉིད་ཡོངས་སུ་མྱ་ངན་ལས་འདས་པའི་དུས་ཀྱི་ལོ་ཟླ་ཚེས་གྲངས་ཀྱི་ངེས་པ་བཟུང་ནས། ཞག་དང་ཟླ་བའི་དུས་ཀྱི་མཆོད་པ་ལ་སོགས་པ། བཟང་ཞིང་རྒྱ་ཆེ་བའི་ཚོགས་ཀྱི་འཁོར་ལོས་རིག་འཛིན་གྱི་སྡེ་དང༌། དཔའ་བོ་མཁའ་འགྲོ་མང་པོ་མཉེས་པར་མཛད། དེ་ལྟར་དོན་དམ་པར་བླ་མ་ཡེ་ཤེས་ཀྱི་སྐུ་ལ་འདས་གྲོངས་མི་མངའ་ཡང༌། ཀུན་རྫོབ་གཟུགས་ཀྱི་སྐུ་ཁམས་དྲུག་ལྡན་རྡོ་རྗེའི་ལུས་གདོས་བཅས་ཀྱི་རྣམ་པ་བླ་མའི་སྐུར་སྣང་བ་ནི། ཨུ་དུམ་ཝ་རའི་མེ་ཏོག་ལྟར་དཀའ་ཞིང་དཀོན་པས། སྐུ་གདུང་རིང་བསྲེལ་གྱི་གོང་བུ་གསང་ཐབས་སུ་གདན་དྲངས། བྲག་རྟ་མགྲིན་རང་བྱོན་གྱི་ཁོང་གསེབ་བར་མའི་ནང་དུ་སྤྱན་དྲངས་ཏེ། རིན་པོ་ཆེའི་ཁྲི་ལྷ་རྫས་ཀྱི་གོས་སྣ་ཚོགས་པདྨ་སྤུངས་པའི་སྟེང་དུ་བཞུགས་སུ་གསོལ་ཏེ། དར་ཟབ་ཡུག་ཁ་དོག་སྣ་ཚོགས་ཀྱིས་ཀླུབས་ཤིང༌། མེ་ཏོག་དང༌། སྤོས་དང༌། མར་མེ་བརྒྱ་ཕྲག་མང་པོ་དང༌། གུར་ཀུམ་དང༌། ག་བུར་ལ་སོགས་པའི་དྲི་བཟང་པོའི་ཆུ་དང་ཞལ་ཟས་བརྒྱ་ཕྲག་མང་པོས་ཉིན་མཚན་ཁོར་ཡུག་ཏུ་མཆོད་ཅིང༌། དཔལ་འཁོར་ལོ་སྡོམ་པའི་སྒྲུབ་ཆོག་ཞག་མང་པོ་དང༌། འབྲེལ་ཏེ་སྐུ་གདུང་རིན་པོ་ཆེ་མེ་ལྷའི་དཀྱིལ་འཁོར་དུ་སྤྱན་དྲངས་ནས། ཙནྡན་ཨ་ཀ་རུ་ལ་སོགས་པའི་ཡཾ་ཤིང་དང༌། གུར་ཀུཾ་དང༌། ག་བུར་ལ་སོགས་པའི་དྲི་ཞིམ་པོའི་མར་གྱི་ཉིང་ཁུ་དང༌། འབྲུ་སྣ་ཚོགས་དང༌། མེ་ཏོག་ལ་སོགས་པའི་སྲེག་རྫས་བཟང་ཞིང་གྱ་ནོམ་པ་རིག་སྔགས་ཀྱི་མཐུ་དང་བཀོད་པ་ཐམས་ཅད་ཀྱིས་བརྒྱན། ཀུན་ཏུ་བཟང་པོའི་མཆོད་པའི་སྤྲིན་གྱིས་ཡོངས་སུ་མཆོད་ཅིང༌། ཁྱད་པར་ཆོ་གས་ཞུགས་ཆེན་འབུལ་བ་ན། མེ་ཁ་དོག་སྣ་ལྔ་པ་གསལ་ཞིང་དྭངས་པར་རང་འབར་ལྟ་བུར་གྱུར། ཕྱི་རོལ་གྱི་ནམ་མཁའ་ལ་དུད་པའི་སྤྲིན་འཇའ་ཚོན་གྱི་གདུགས་ལྟ་བུར་འཁྱིལ་བ་ལས། བར་སྣང་གི་ལྷ་དང༌། ཆུ་ལྷ་དང༌། སྤྲིན་གྱི་ལྷས་མཆོད་པའི་རྣམ་པ་ལོས་ཡིན། སྐྱེ་བོ་ཐ་མལ་པའི་མཐོང་སྣང་ལ་ཆར་གྱི་རྒྱུན། མེ་ཏོག་ལྟར་བབས་པའི་ལོ་རྒྱུས་ཐོས་ཤིང༌། དབུ་ཐོད་འཁྲུམས་མ་ཞིག་པའི་ནང་ལ། ཡིག་གཟུགས་བོད་ཡིག་དང༌། རྒྱ་ཡིག་དང་མཁའ་འགྲོའི་བརྡ་ཡིག་གི་རྣམ་པ་མ་འདྲེས་པའི་ཚུལ་རི་མོ་གཞིག་པར་དཀར་བ་ལ། རྒྱལ་སྲས་རྡོ་རྗེ་འཛིན་པ་ཆེན་པོས་ཀྱང་ངོམ་པ་མེད་པའི་ཚུལ་གྱིས་ཡང་ཡང་དུ་གཟིགས་ཤིང༌། དྲི་བཟང་དང་དར་སྣ་ཚོགས་ཀྱིས་བསྣུམས་ནས་མཆོད་གྲལ་དུ་བཞག ཉིན་རེ་བཞིན་ཕྱག་དང་མཆོད་པ་འབུལ་ཞིང་བླ་མ་རྗེས་སུ་དྲན་པའི་ཏིང་ངེ་འཛིན་གྱི་སྒོ་ནས། དད་གུས་གདུང་བ་ཆེན་པོས་སྨོས་ལམ་ཡང་ཡང་འདེབས་པར་མཛད། སྐུ་གདུང་གཞན་རྣམས་ལའང་ངོ་མཚར་བའི་རྟགས་སྣ་ཚོགས་ཡོད་པའི་གཞིར་བཅས། ཤིན་ཏུ་གཅེས་ཤིང་མོས་པའི་རྟེན་དུ་མཛད་པས་གཞན་གྱི་མིག་ལམ་དུ་ཐོགས་པ་མ་བྱུང་ཞིང༌། གདུང་ཐལ་རྣམས་ཅུང་ཟད་ཀྱང་མ་ཉམས་པར་རྗེ་ཉིད་རང་གིས་སྐུ་འབུམ་ཕྲག་མང་པོ་དང༌། ཡི་དམ་སྣ་ཚོགས་ཀྱི་སྐུ་བྱེ་བ་ཆེན་པོའི་གྲངས་སུ་ལོངས་ངེས་པར་མཛད་ནས། གསེར་དང་དངུལ་གྱིས་བྱུགས་ཤིང༌། སྤོས་ཀྱི་ཕྱེ་མ་མང་པོ་དང་བཅས་ཟ་མ་ཏོག་དག་ཏུ་གཏམས་ཤིང་རབ་ཏུ་གནས་པར་མཛད་དོ། །གདུང་རྟེན་བཞུགས་པའི་གཙུག་ལག་ཁང་དང་དངུལ་བུམ་མཆོད་རྟེན་ཆེན་པོ་བཞེངས་པའི་དགོངས་པ་གཏད་དོ། །དེ་ནས་རྗེ་ཉིད་དགུང་གྲངས་ཉེར་བདུན་བཞེས་པའི་ལྕགས་སྤྲེལ་ལ་གདན་ས་གང་དུ་བཞེངས་ན་ལེགས་སྙམ། རང་བྱོན་ཁརྶ་པ་ཎི་ལ་སོགས་པ་རྟེན་གསུམ་བྱིན་རླབས་ཅན་མང་པོའི་དྲུང་དུ། མཆོད་པ་རྒྱས་པར་བཤམས་ཏེ། ཐུགས་དམ་བརྟག་པ་གནང་བས། ལན་གསུམ་གྱི་བར་དུ་རྡོར་གདན་ལྕགས་རིའི་གཙུག་ལག་ཁང་གསར་དུ་བཞེངས་པའི་གནས་སུ་བཟང་བའི་ལྟས། འཕགས་པ་སྤྱན་རས་གཟིགས་དགྱེས་པའི་ཞལ་འཛུམ་རྣམ་དཀར་བའི་མདངས་འཕྲོ་བ་དང་བཅས། སངས་རྒྱས་དང་ཆོས་དང་དགེ་འདུན་བསླུ་བ་མེད་པའི་བདེན་པའི་ཚིག་གི་ལུང་བསྟན་ཏོ། །དེ་ཡང་རིག་འཛིན་གྱི་སློབ་དཔོན་ཆེན་པོ་པདྨ་འབྱུང་གནས་ཀྱིས། ཆུ་གཉིས་བར་དུ་འབྲུག་པའི་སྲོག་རྫོང་འཆའ། །ཞེས་ལུང་བསྟན་པ་དང་ཡང་མཐུན་པས། བསྟན་པའི་སྲོག་གི་སྙིང་པོའི་གནས་རྡོ་རྗེ་གདན་དང་མཚུངས་པའི་དཔལ་དང་རྟེན་འབྲེལ་གྱི་ཆེ་བར་རང་བཞིན་གྱིས་འགྲིག་སྟེ། གཟའ་སྐར་བྱེད་སྦྱོར་ཤིས་པའི་དུས་སུ་ལྕགས་རིར་ཆོས་ཀྱི་གཡེའི་དགོན་པ་རྡོ་རྗེ་གདན་གྱི་ཆོས་སྡེ་ཆེན་པོ་འདི་ཉིད་རྗེ་བླ་མ་དགུང་གྲངས་ཉེར་བདུན་དང༌། སྤྱི་ལོ་ཆིག་སྟོང་དྲུག་བརྒྱ་ཉི་ཤུ་དང༌། རབ་བྱུང་བཅུ་པའི་ལྕགས་སྤྲེལ་ལ་རྨང་བཏིང༌། རྗེ་རང་ཉིད་དཔལ་ཧེ་རུ་ཀའི་སྐུར་གསལ་བའི་སྤྱན་དམིགས་སྨིན་མའི་ཁྱུང་རུ་གྱེན་དུ་གཟེངས་ཤིང་དཔངས་བསྟོད་ནས། རྡོ་རྗེ་གསོར་ཞིང་ཕྱག་ན་རྡོ་རྗེ་ཧཱུཾ་ཀ་ར་ཞེས་བྱ་བ་རབ་ཏུ་ཁྲོས་པའི་བཞིན་རབ་ཏུ་འབར་བ་ཅན་གྱིས་གསུང་དྲག་པོའི་ང་རོ་བདེན་པའི་ཚིག་གིས། དྲེགས་པ་སྡེ་བརྒྱད་ཀྱི་ཚོགས་ལ་བཀའ་བསྒོས་ཤིང༌། གསེར་སྐྱེམས་དང་བསངས་ཀྱི་མཆོད་པ། ཚོགས་ཀྱི་འཁོར་ལོའི་དགའ་སྟོན་རྒྱ་ཆེན་པོ་དང་བཅས། ས་བརྟག་བླང་སྦྱང་བའི་རིམ་པ་རྒྱུད་དང་མཐུན་པ་དང༌། བྱང་ཆུབ་ཀྱི་སེམས་འགྱུར་བ་མེད་པའི་ཏིང་ངེ་འཛིན་གྱིས་ས་ཡོངས་སུ་བཟུང་བར་མཛད་དོ། །དེའི་ཚེ་དགའ་སྟོན་གསོལ་ཇ་བཞུགས་གྲལ་གྱི་ཐོག་ཏུ། ཕ་ཇོ་འབྲུག་སྒོམ་ཞིག་པོ་ཉིད་ཆོས་རྗེ་འབྲུག་པའི་བསྟན་པ་ལ་བསམ་བཞིན་དུ་སྐྱེ་བའི་སྒྱུ་འཕྲུལ་རྣམ་པར་རོལ་པ་རིན་པོ་ཆེ་རྡོར་གདན་པས། ཐུགས་ལྷག་པའི་བསམ་པ་རུས་པའི་ཁོང་ནས་དགའ་བ་དང༌། རྐང་གི་ཁོང་ནས་དགའ་བའི་སེམས་དང་གུས་པའི་སེམས་ཀྱིས་སྲི་ཞུའི་བགྱི་བ་གང་འོས་མཛད་པར་ཞལ་གྱིས་བཞེས། གསང་སྔགས་སྤྱོད་པའི་བྱང་ཆུབ་སེམས་དཔའ་ཆེན་པོ་ལ། མཁའ་འགྲོ་དང་ལྷ་ཆེན་པོ་རྣམས་ཀྱིས་ཀྱང༌། རང་རང་གི་སྔོན་གྱི་དམ་ཚིག་གི་དབང་ལས། ཕོ་ཉ་མངག་གཞུག་བྱེད་པར་རྒྱུད་སྡེ་མང་པོ་ནས་གསུངས་པ་ལྟར། མི་མ་ཡིན་གྱིས་སྒྲུབ་པའི་ཚུལ་ཡང་དངོས་སུ་མིག་གིས་མ་མཐོང་ཡང་གང་བཞེད་དོན་གྱིས་གྲུབ་ཅིང༌། ཕྱོགས་འདུས་ཀྱི་སློབ་མ་དང་དད་ཅན་སྦྱིན་བདག་རྣམས་ཀྱིས་གྲོགས་དཔུང་བགྱིས་ཏེ། གཙུག་ལག་ཁང་ཟུར་བཅུ་གཉིས་པ་ཁོར་ལྕགས་རི་དང་བཅས་པ་ལོ་ཕྱེད་དང་གཉིས་ལ་གེགས་མེད་དུ་གྲུབ། བལ་ཡུལ་ནས་བཟོ་བོ་ཁ་ཤས་བཀུག་སྟེ་བཟོ་གྲྭ་བཙུགས། རྒྱུ་དངུལ་དཀར་ལྷད་མེད་ལས་གྲུབ་ཀ་ཐོག་སོ་གསུམ་ཙམ་གྱི་ཚད་དུ་ལོངས་པ། བུ་སྟོན་དང་ཐམས་ཅད་མཁྱེན་པ་པདྨ་དཀར་པོས་མཛད་པའི་ཐིག་རྩ་ཇི་ལྟ་བ་བཞིན་གྱི་རྒྱ་དཔངས་མཛེས་པའི་ས་འཛིན་ཐེམ་སྐས་རིམ་གསུམ། ཁྲི་གདན་སེང་ཁྲི། གཟུངས་ས། བད་ཆུང་བད་ཆེན་ཏེ། ཁྲི་བཀོད་རྒྱལ་ཆེན་སེངྒེ་སོགས། གསེར་བཟང་པོའི་འོད་མདངས་འཕྲོ་བའི་སྟེང༌། རྨང་དགེ་བཅུ། བང་རིམ་བཞི། བད་ཁེབས་དང་བཅས་པ་རིན་པོ་ཆེའི་ཕྲ་རྒྱན་གྱིས་མཛེས་པ། དེ་སྟེང་བུམ་གདན་གསེར་ཟངས་ལས་གྲུབ་པ། དངུལ་དཀར་གྱི་བུམ་པ། སྒོ་རྒྱན་པ་ཏྲ་འཁོར་མ་དང༌། རྒྱལ་བ་རིགས་ལྔའི་སྐུ། རང་རང་གི་སྐུ་མདོག་དང་མཐུན་པའི་རིན་པོ་ཆེ་སྣ་ཚོགས་ལས་གྲུབ་པ་དང༌། གཡུ་དང་བྱུ་རུའི་ཕྲ་དུ་མས་སྤྲས་པ། བུམ་ཐོད་གསེར་ལྗང་བརྡུང་གི་དྲྭ་བ་དྲྭ་ཕྱེད་ལ་རིན་ཆེན་མང་པོའི་ཕྲས་མཛེས་པའི་སྟེང༌། བྲེ་རིན་པོ་ཆེའི་སྤྱན་གྱིས་རྣམ་པར་སྤྲས་པ། བདེ་བར་གཤེགས་པའི་ཞལ་དཀྱིལ་མཚོན་བྱེད་ཀྱི་ཐོག ཡོན་ཏན་གྱི་ཁྱད་པར་སྣ་ཚོགས་མཚོན་པའི་པདྨ་གསེར་ཟངས་ལས་གྲུབ་པ། ས་ཆེན་པོ་བཅུ་གསུམ་དང་མཚུངས་པའི་ཆོས་ཀྱི་འཁོར་ལོ། གསེར་དང་དངུལ་ལྗང་བརྡུང་སྤེལ་མ། ཐུགས་རྗེ་འདོགས་གཟུངས་པདྨ་སྤུངས་པ་ལྟར་མཛེས་པའི་སྟེང༌། རིན་པོ་ཆེའི་གདུགས་དྲྭ་བ་དྲྭ་ཕྱེད་འཕྱང་བ། ཟླ་ཉི་ནོར་བུའི་ཏོག་དང་བཅས་པ། སའི་ཟླ་བ་རྣམ་པར་སྦྱངས་པས་མཛེས་པ་ལེགས་པར་གྲུབ། དེའི་ནང་གཞུག་སངས་རྒྱས་འོད་སྲུང་གི་འཕེལ་གདུང་དང་ཤཱཀྱ་ཐུབ་པའི་འཕེལ་གདུང་གིས་གཙོས་དཀར་བརྒྱུད་གསེར་ཕྲེང་རིམ་བྱོན་འཕེལ་གདུང་རིང་བསྲེལ། དབུ་ལོ་ན་བཟའ་ཤངས་མཚལ་གསང་ཆབ་ཕྱག་འཕྲེང་རྒྱུད་སྡེ་བཞིའི་ལྷ་ཚོགས་རྟེན་སྒམ་སོ་སོ་ལས་བྱུང་བའི་རིལ་བུ་རྩ་ཆེན་རྣམས་དང༌། ཁྱད་པར་དུའང་མི་ཕམ་བསྟན་པའི་ཉི་མའི་དབུ་ཐོད་རིལ་པོ། ཞབས་ངར་གཉིས། ཞལ་ཀོ་སྐུ་ཚིགས་ཕལ་ཆེར། གདུང་གི་གསུམ་ཆ་གཅིག་ཙམ་དང༌། གདུང་ཐལ། པུར་དར། ཆབ་སེར་གྱིས་ཚོས་པའི་ན་བཟའ་མགུལ་སྒོམ། སྐུ་གཟན་མང་བ། སྟོད་གཡོགས། བཞེས་རས། དབུ་ཞྭ། ཨང་གི གཟིམ་ཆས། སྐུ་ཆོས། གདིང་བ། བཞུགས་གདན་སོགས་ན་བཟའ་ཚང་བར་བཞུགས་སོ། །གཞན་ཡང་ཡེ་ཤེས་སེམས་དཔའི་ཚུལ་དུ་རྗེ་ཉིད་ཀྱི་སྐུ་འདྲ་རྡོ་རྗེ་འཆང་ལོངས་སྤྱོད་རྫོགས་སྐུ་ཁྲུ་གང་མས་གཙོས། ངག་དབང་ཆོས་ཀྱི་རྒྱལ་པོའི་སྐུ་འདྲ་ཕྱག་ནས་མ་བྲིས་ཐང༌། པདྨ་དཀར་པོའི་སྐུ་བྲིས་ཐང་ཕྱག་ནས་མ། མར་པའི་རག་སྐུ་ཕྱག་ནས་མ། རྒྱུད་སྡེ་བཞིའི་གཟུངས་མ་ཚང་བ་མེད་པ། སྲོག་ཤིང་བརྟན་པའི་གཟུངས་ཚེའི་རྟེན་འབྲེལ་བསམ་གྱིས་ཁྱབ་པས་བསྐོར་བ། གཟུངས་ཆེན་སྡེ་ལྔ་བརྒྱ་ཕྲག་མང་པོ། བརྒྱད་སྟོང་པ་གསེར་མ་སྤུས་གཙང་བ་སོགས། རྒྱུད་སྡེའི་གླེགས་བམ་མང་པོ་དང༌། རྗེ་གོང་མ་རྣམས་ཀྱི་བཀའ་འབུམ་ཁ་འཐོར་བཅས་གསུང་རབ་པོ་ཏི་མང་པོ་དང༌། སེང་ཁྲིའི་ནང་དུ་གནོད་སྦྱིན་འཁོར་ལོ། ཁྲོ་གསེར་དངུལ་ལ་སོགས་ནོར་སྣའི་རིགས་མ་ཚང་བ་མེད་པ་དང༌། འབྲུ་སྣ་ཚོགས་སོགས་བཀྲ་ཤིས་ཀྱི་རྫས་མང་པོས་ལེགས་པར་གཏམས་པ། བདེ་བར་གཤེགས་པའི་མཆོད་རྟེན་ཆེན་པོ་བྱིན་རླབས་ཀྱི་གཟི་འོད་འབར་བ། དེ་བཞིན་གཤེགས་པ་ཤཱཀྱ་ཐུབ་པས་བདུད་བཏུལ་ཅིང་མངོན་པར་བྱང་ཆུབ་པའི་ཡོན་ཏན་གྱི་ཚོགས། ལྷ་དང་བཅས་པའི་འཇིག་རྟེན་གྱི་བསོད་ནམས་ཀྱི་གཞི་མཆོད་པའི་རྟེན་དུ་བརྡ་དཔེས་ཡང་དག་པར་མཚོན་པ། སྐྱེ་དགུའི་མིག་ལ་བསོད་ནམས་ཀྱི་དཔལ་སྟེར་བ། མཐོང་ཐོས་དྲན་རེག་བླ་ན་མེད་པའི་བྱང་ཆུབ་ཀྱི་སྐལ་བ་བཟང་པོར་འགྱུར་བ་ལེགས་པར་གྲུབ་ཟིན་ཏོ། །དེ་ནས་རྗེ་ཉིད་དགུང་གྲངས་ཉེར་བརྒྱད་བཞེས་པའི་ལྕགས་བྱ་ལ་གདུང་རྟེན་དངུལ་བུམ་ཆེན་མོ་གྲུབ་པའི་དགའ་སྟོན་དུ་དགེ་བསྐོས་པད་དཀར་འབྱུང་གནས་ཀྱིས་གཙོས་དགེ་འདུན་སུམ་ཅུའི་ཆོས་གྲྭའི་སྡེ་བཙུགས་ཏེ་ཆོས་སྲིད་བསྟན་པའི་དབུ་ཚུགས། དེ་ནས་དཔལ་འཁོར་ལོ་སྡོམ་པའི་སྒྲུབ་ཐབས་འབྲིང་པོ་བདེ་མཆོག་ལྷ་བཅུ་གསུམ་གྱི་ཆོ་གའི་སྒོ་ནས། དང་པོ་ས་གཞི་བཟུང་བ། གཉིས་པ་སྟ་གོན་གྱི་རིམ་པ། གསུམ་པ་ལྷ་ལ་དབང་བསྐུར་ཞིང་རབ་ཏུ་གནས་པའི་བདེ་མཆོག་སྡོམ་འབྱུང་གི་རྒྱུད་ལས་གསུངས་པ་བཞིན། དཔལ་རྡོ་རྗེ་འཛིན་པ་ཆེན་པོ་ཉིད་ཀྱིས་ཡང་དག་པར་རབ་ཏུ་གནས་པ་བཀྲ་ཤིས་མངའ་གསོལ་དང་བཅས་པ་རྒྱས་པར་མཛད་པའི་མེ་ཏོག་གི་ཆར་ཆེན་པོ། གཟུངས་དང་ཏིང་ངེ་འཛིན་གྱིས་བྱིན་གྱིས་བརླབས་པའི་མཐུས། དུས་སྐབས་དེར་ཡུལ་ལྷོ་ཕྱོགས་ཀྱི་རྒྱུད་ཐམས་ཅད་དུ་ལོ་ལེགས་ཤིང༌། བཀྲ་ཤིས་དང་དགེ་ལེགས་ཀྱི་རྟགས་ཆེན་པོ་བྱུང་བར་གྱུར། སྡོམ་འབྱུང་ལས། སྟོན་མོ་དང་ནི་ཡོན་འབུལ་བས། །སྐྱེ་བོ་ཚིམ་ཞིང་རྒྱས་པར་བྱ། །ཞེས་གསུངས་ལྟར། རང་བཞིན་གྱིས་འདུ་བའི་དགེ་འདུན་མང་པོ་དང༌། ཉེ་འཁོར་གྱི་ཡོན་བདག་ཆེས་མང་པོ་ཚོགས་ཏེ། དགའ་སྟོན་རྒྱ་ཆེན་པོ་མཛད། བལ་བཟོ་མ་ཎི་དང༌། ཛ་ཏི་ཕ་ལ་སོགས་ཀྱང་གནང་སྦྱིན་གྱིས་ཚིམ་པར་མཛད་ནས། འདི་སྐད་ཅེས། ཕྱི་གནས་ཁང་ནང་རྟེན་གསུམ་དང་བཅས་པ་འདི་ཉིད་རྣམ་དཔྱོད་ཅན་གྱིས་བལྟས་ན་འཕྲུལ་གྱིས་གྲུབ་པ་ལྟ་བུ་འདིའོ་ཞེས། རྗེ་ཉིད་ཀྱིས་གསུངས་སོ། །སྐབས་འདིར་ཆོས་སྡེ་ཆེན་པོ་བཙུགས་པར་དགོངས་ཏེ་མཁས་གྲུབ་ལྷའི་མཚན་ཅན་སྤྱན་འདྲེན་པར་མངགས་པ་ཡང༌། ཐམས་ཅད་མཁྱེན་པ་ཆེན་པོ་པདྨ་དཀར་པོ་ནས་བརྒྱུད་པའི་མདོ་སྔགས་ཀྱི་ཆོས་ཐམས་ཅད་མི་ཉམས་སྤེལ་བར་བྱ་བའི་ཕྱིར་ཡིན་ཏེ། ཚངས་པར་སྤྱོད་པའི་ན་ཚོད་ཡོངས་སུ་སྨིན་ཅིང་སྐུ་ན་བགྲེས་པོར་གྱུར་པ་ཡོངས་འཛིན་གནས་ཀྱི་སློབ་དཔོན་སར་གནས་ཀྱི་སེམས་དཔའ་ཆེན་པོ་མཁས་གྲུབ་ལྷ་དབང་བློ་གྲོས་དེ་ཉིད། རི་ཀཻ་ལ་ཤའི་ལྗོངས་བྲག་དམར་གཡའ་མ་ལུང་ཞེས་བྱ་བའི་སྒྲུབ་གནས་མྱང་ཏིང་འཛིན་བཟང་པོ་འཇའ་ལུས་སུ་བྱོན་པའི་སར། སྤོང་བ་བསམ་གཏན་བཞུགས་པ་དམ་པའི་ཆོས་སྟོན་པ་དང་ཆོས་ཀྱི་ཚུལ་སྒོ་ཐམས་ཅད་ནས་ཡོངས་སུ་བཟུང་བའི་སླད་དུ་ཆོས་བཞིན་གུས་པས་གདན་དྲངས་ཏེ། ཕན་ཚུན་མཉེས་གཤིན་པར་བྱམས་བརྩེ་གུས་པའི་རྣམ་འགྱུར་གསལ་བར་སྙུན་འདྲི་ཞིང༌། རྙེད་པ་དང༌། བཀུར་སྟི་དང༌། རིམ་གྲོ་ཕུན་སུམ་ཚོགས་པར་མཛད་ནས། འོག་མིན་གྱི་གནས་སམ་དགའ་ལྡན་ལྷའི་གནས་སུ་སླེབ་པ་དང་འདྲ་ཞེས་ཡང་ཡང་གསུངས་ཤིང་མཆོག་ཏུ་དགྱེས་པར་གྱུར། སྐབས་འདིར་འདུ་བར་འོས་པའི་དགེ་འདུན་རྣམས་ཀྱང་དམ་པའི་ཆོས་ཀྱི་སྐལ་བ་བཟང་པོར་མཛད། ཁྱད་པར་རྒྱུད་སྡེ་བཞིའི་དཀྱིལ་འཁོར་མང་པོའི་དབང་གི་ཆུ་བོ་གཅིག་ཏུ་འདུས་པ་སློབ་དཔོན་ཆེན་པོ་ཨ་བྷ་ཡ་ཀ་རའི་ལུགས། དཀྱིལ་ཆོག་རྡོ་རྗེ་ཕྲེང་བ་ལེགས་པར་གསན། དབང་གི་སྐབས་སྔོན་ཁ་ཆེ་པཎྜི་ཏ་ཆེན་པོ་ཤཱཀྱ་ཤྲཱིས། བོད་ཡུལ་དུ་རྡོ་རྗེ་ཕྲེང་བའི་དབང་གནང་བའི་དཀྱིལ་འཁོར་གྱི་ཐང་ཀ རྒྱ་རིས་སྤུས་གཙང་བ་དག་རྟེན་འབྲེལ་བཟང་པོའི་ཆེ་བ་རྒྱུད་སྡེ་མང་པོའི་དབང་གི་བཀའ་བབས་པའི་རྣམ་པར་ཕྱག་ཏུ་འབྱོར། དེ་ལྟར་རབ་ཏུ་གནས་པའི་བྱིན་རླབས་ཀྱི་གཟི་འོད་དང་ལྡན་པར་བཞུགས་པ་ལ། མར་མེ་རྒྱུན་སྤར་བ་ལ་སོགས་པ་ཀུན་ནས་བཟང་པོའི་མཆོད་སྤྲིན་གྱི་བཀོད་པ་ཆེན་པོ་ཡང་བཤམས་སོ། །གཞན་ཡང་ཟླ་བ་དང༌། ལོ་དུས་ཀྱི་མཆོད་གཞི་རྒྱ་ཆེན་པོ་དག་བཙུགས་སོ། །དེ་ནས་རྗེ་ཉིད་དགུང་གྲངས་སུམ་ཅུར་བཞེས་པའི་ཆུ་ཕག་ལ་བླ་མ་མཉེས་པར་བྱ་བའི་མཆོག་སྒྲུབ་པ་ལྷུར་ལེན་པ་ཉིད་དུ་དགོངས་ནས། ད་ནི་ཁོ་བོ་སྔོན་མི་ལ་རས་པ་དང༌། ལོ་རས་ཀྱི་དཀའ་བ་སྤྱོད་པ་ལྟར་འཚོ་བ་བཅུད་ལེན་དང༌། ན་བཟའ་རས་རྐྱང་ལ་བརྟེན། མི་མེད་ཀྱི་ལུང་སྟོང་འབའ་ཞིག་ཏུ། ངེས་པ་མེད་པར་འགྲིམ་ནས། འབྲུག་པ་གདུང་བརྒྱུད་གང་དུ་བཞུད། གང་ན་བཞུགས་མཐོང་བ་ལྟ་ཅི། ཐོས་པའི་མིང་ཡང་མི་འདུག་ཅེས་སྐྱེ་བོ་ཐ་མལ་པའི་ཡུལ་དུ་མི་སྣང་བ། ལྷའི་དྲང་སྲོང་ལྟ་བུ། ལོ་རས་ལས་མི་ཞན་པ་ཅིག་བྱེད། ཡང་ན་སངས་རྒྱས་ཀྱི་བསྟན་པ་ལུགས་གཉིས་ཀྱི་འཕྲིན་ལས་རྒྱ་ཆེན་པོས་འཛིན་པ་ཆོས་རྒྱལ་འཕགས་པ་ལྟ་བུ་ཞིག་བྱེད་དགོངས་གསུངས། རེ་ཞིག་ལྕགས་རི་བདུད་འདུལ་ཕུག་པར་སྐུ་མཚམས་ལ་བཞུགས་པར་ཐག་གཅོད་པར་གནང་ནས། འཇིག་རྟེན་ཕྱོགས་དང་རྗེས་སུ་འབྲེལ་བའི་འགན་ཁུར་བླ་མ་དབུ་ཆ་སོ་སོ་ལ་བཀལ་ཞིང༌། སྐུ་མཚམས་ཕྱི་ནང་གསང་བའི་བཅད་རྒྱའི་རིམ་པ་དམ་པོར་བསྡམས་པར་མཛད་དོ། །ལོ་གསུམ་གྱི་བར་དུ་མེ་ཏོག་ལ་སོགས་པའི་བཅུད་ལེན་འབའ་ཞིག་མ་གཏོགས་ཟས་རགས་པ་མ་བཞེས། བཞུགས་སྟན་གཅིག་ལས་གཞན་དུ་མ་གཡོས་པར་འཁོར་འདས་སྣོད་བཅུད་སྦྱོང་བའི་ལྷ་སྔགས་ཏིང་ངེ་འཛིན་གྱི་རོལ་པ་ལས་སྐད་ཅིག་ཀྱང་གཡེལ་བ་མེད་པར་བཞུགས་སོ། །སྤྱན་གྱི་གཟིགས་ལམ་དག་ཏུའང་ཐུགས་དྲན་བསྐུལ་གྱི་ཕྱག་བྲིས། ངག་དབང་རྣམ་རྒྱལ་དྲན་པ་བརྟེན་ཅིག །ངག་དབང་རྣམ་རྒྱལ་དྲན་པ་བརྟེན་ཅིག །ཅེས་པའི་ཚུལ་དག་ཀྱང་འགོད་པར་མཛད་ཅིང༌། ཉིན་མཚན་ཁོར་ཡུག་ཏུ་ཚེ་འདི་ལ་མ་བལྟོས་པ་སོགས་བལྟོས་མེད་བཞི་ལྡན་གྱི་བརྩོན་འགྲུས་སངས་རྒྱས་བསྟན་པའི་དམིགས་རྐྱེན་བཟང་པོར་འགྱུར་ངེས་པ་གནང་སྟེ། རྗེ་ཉིད་ཀྱི་གསུངས་ལས་ཀྱང༌། ལོ་གསུམ་མའི་དུས་སྒོམ་རྩོལ་ཐབས་མང་པོའི་བརྩོན་འགྲུས་ཆེན་པོ་བྱས། མ་བསྒོམས་བསམ་པ་མེད། འོན་ཀྱང་ངེད་རང་འབྲུག་པ་ཟེར་བའི་ཚིག་འདི་མ་སྤོང་ཞིང་ཞེན་པས། རྟགས་བཅུ་ལ་སོགས་པ་རྒྱ་ཆེན་པོ་སངས་རྒྱས་ཀྱི་ཞིང་མང་པོ་མཐོང་ཟེར་བ་ནི་མ་བྱུང༌། འོན་ཀྱང་མུན་པ་ཤིན་ཏུ་ནག་པའི་ནང་དུ་ལྷང་འཚེར་གྱི་ཕྱེ་མ་གཏོར་བ་ལ་ཉི་མའི་མདངས་ཤར་བ་ལྟ་བུ་སོགས་པ་བྱུང་ཞེས་སྒྲ་གཅན་གྱི་རླུང་སོགས་དབུ་མར་ཚུད་པའི་རྟགས་སྣང་དང༌། ཐིག་ལེ་ཐིག་ཕྲན་ཤར་ཚུལ་སོགས་ཐུགས་དམ་གྱི་ཉམས་དང་རྟོགས་པའི་རིམ་པ་དག་དང༌། ལྗགས་བཟླས་ཀྱི་གྲངས་ངེས་ཐམས་ཅད་ནི་རྣམ་ཐར་ཆེན་མོར་གསལ་བ་ལྟར་ཡིན་ནོ། །དེ་སྐབས་འཇམ་དབྱངས་དཀར་པོའི་བསྙེན་པ་ཡང་སྔར་ནས་གནང་བ་བཅས་དུང་ཕྱུར་ལོངས་པར་གནང་བས། ཞལ་གཟིགས་ཏིང་ངེ་འཛིན་གྱི་གསལ་སྣང་བརྙེས་པའི་ཚུལ་ཡང་གསུང་ཞིང༌། དེ་དུས་སྐུའི་མཚམས་གཡོག་ཏུ་ཡོད་པའི་དབོན་ཆུ་ཡེ་ཤེས་པད་དཀར་ཞེས་པའི་རྨི་ལམ་དུ། རྗེའི་བཞུགས་གནས་ལ་མེ་ཏོག་དཀར་པོ་མང་པོ་སྐྱེས་ཤིང༌། གཟིམ་སྤྱིལ་གྱི་བར་རྣམས་ཀྱང་མེ་ཏོག་དཀར་པོས་ཁྱབ་པར་མཐོང་བའི་རྨི་ལམ་སྙན་དུ་གསོལ་བས། རྡོ་རྗེ་སློབ་དཔོན་རིག་སྔགས་གྲུབ་པ་ཐོབ་པ་ལ་སོགས་པའི་རྟགས་ཀྱི་ཁྱད་པར་སྒྲུབ་གཡོག་ལའང་འབྱུང་བར་བཤད་པས་བཟང་གསུངས། དེ་ནས་ནང་གི་སྐུ་མཚམས་གྲོལ་འཕྲལ་སྦྱིན་སྲེག་གནང་བའི་སྟེགས་ལ་དགོས་པ་བྱུང་ནས། རྡོ་ལེབ་ཆེན་པོ་དཔང་མཐོ་བ་ཞིག་དབོན་ཆུང་ཡེ་ཤེས་པད་དཀར་ཟེར་བས་སྟོབས་ཤུགས་བསྐྱེད་ནས་ལག་གཉིས་དང་མགོ་བོས་བཏེག་ནས་ཕུལ་བས། ཕྱག་གཅིག་གིས་བལ་འདབ་ལེན་པ་བཞིན་ནམ་མཁའ་ལས་བཞེས་ཏེ། བཅུད་ལེན་དཀའ་ཐུབ་རང་བྱས་སྟོབས་ཤོར་ཡོང་སྙམ་ཡང་དགའ་རབ་འདུག་གསུངས། དེ་སོགས་གྲུབ་རྟགས་དང་ནུས་མཐུ་བསམ་ལས་འདས་ཤིང༌། གཞན་ཡང་ཉིན་མཚན་ཁོར་ཡུག་ཏུ་ཐུགས་དམ་ལ་བརྩོན་པ་རྩོལ་བ་ཆེན་པོ་མཛད་ཀྱང་ངལ་བ་མེད་ཅིང༌། སྐུ་ཁམས་མི་འཁྲུགས་པ་དང༌། མནལ་ཡུར་བའི་ཚུལ་ཙམ་བསྟན་ཀྱང༌། ཕྱི་ནང་གི་འདུ་བྱེད་ཐམས་ཅད་གསལ་བར་མཁྱེན་ཅིང༌། སྤྱན་གྱིས་རྟ་རྔའི་བུག་པ་ཕྲ་མོའང་གཟིགས་པ་སོགས་ཤའི་མིག་རྣམ་པར་དག་པའི་རྟགས་དང་ལྡན་པ། གང་ཟག་གཞན་གྱི་སྤྱོད་པ་འཕྲལ་གྱི་བྱ་བྱེད་ལུས་ཀྱི་འདུག་འཚུགས་མི་དང་སྐད་ཀྱི་གདངས་ལས། ཆོས་ཀྱི་སྤྱན་གྱིས་ནང་གི་ཡོན་ཏན་མཆོག་དམན་གསལ་བར་མཁྱེན་པ་དང༌། རིག་པའི་གནས་ཐམས་ཅད་ལ་མ་རྨོངས་ཤིང༌། གཞན་ལས་ཁྱད་པར་དུ་གྱུར་པའི་རྣམ་དཔྱོད་ཀྱི་རྩལ་དང་ལྡན་པ་དང༌། ངེས་པའི་དོན་ཆོས་ཐམས་ཅད་ཀྱི་གནས་ཐམས་ཅད་ལ། ཐེ་ཚོམ་དང་སོམ་ཉི་མེད་ཅིང༌། ཐག་ཆོད་པའི་གསུང་རེ་རེས་གདུལ་བྱ་གཞན་རྒྱུད་ལ་ཆོས་ཀྱི་ངེས་ཤེས་འདྲེན་ནུས་པ་དང༌། རང་གཞན་བརྩོན་འགྲུས་ལ་བསྐུལ་བར་མཛད་ཅིང༌། འཕྲལ་གྱི་དགའ་བདེ་གུ་ཡངས་བག་མེད་ཀྱི་ལས་ལྟ་ཅི་སྨོས། སེ་གོལ་གཏོགས་པའི་ཚོད་ཙམ་དུའང་ཤེས་བཞིན་དང་དྲན་པ་ཡེངས་པའི་རྣམ་འགྱུར་མི་མངའ། སྐྱིད་ཆོས་དང་སྙོམས་ལས་སུ་སྐད་ཅིག་ཀྱང་མི་བཞུགས་པའི་ཁམ་གྱི་ཟས་ལ་སྲེད་པ་དང་བྲེལ་བ་སོགས་གཞན་སྣང་དུའང་མངོན་སུམ་དུ་གྲུབ། དམ་པའི་ཆོས་ལ་བརྩོན་དགོས་པའི་སྙིང་གཏམ་སྐུའི་ཉེ་འཁོར་དུ་གནས་པ་རྣམས་དང༌། གཞན་ཡང་རྗེས་འཇུག་གི་གྲྭ་བུ་སློབ་མཆོག་དམན་མང་པོ་ལ་ཕན་པའི་དགོངས་པས། བརྩོན་འགྲུས་ཀྱི་བསྐུལ་མ་འདི་ལྟར་མཛད་དོ། །ན་མོ་གུ་རུ། བདེ་ཆེན་གར་དགུ་རབ་ཏུ་བཀྲ་ཞིང་དྲི་མེད་ཟླ་བའི་ཟེར། །འབུམ་ཕྲག་དུ་མའི་ཕོ་ཉས་ཕྱོགས་ཀུན་མུན་པའི་སྨག་རུམ་ཀུན་བཅོམ་པའི། །རྒྱལ་ཀུན་འཕྲིན་ལས་ཕྱོགས་མཐར་བཅས་བསྡུས་དཔལ་ལྡན་འབྲུག་པ་ངག་དབང་རྣམ་རྒྱལ་གྱིས། །དད་པའི་ཞིང་ས་འདིར་ནི་ལེ་ལོའི་གཡུལ་བཅོམ་བརྩོན་འགྲུས་དྲག་པོར་བསྐྱེད་པར་བྱིན་གྱིས་རློབས། །དེ་ཡང་རང་དང་མཆེད་གྲོགས་རྣམས་ལ་བརྩོན་འགྲུས་ཀྱི་བསྐུལ་མ་ཞིག་བྲི་བར་བྱའོ། །ཁོ་རེ་ཚོ། སེམས་ནང་དུ་ཁུག་ལས་བསམ་བློ་ཞིབ་མོ་ཐོངས་དང༌། ཆོས་འཇིག་རྟེན་གྱི་བྱ་བ་གལ་ཆེ་ཆུང་ཅི་འདྲ་ཞིག་བྱེད་ཀྱང༌། དང་པོ་འགོ་མ་བརྩམ་དགོས། བརྩམས་པ་ཅིག་ཡིན་ཕྱིན་ཆད་དེ་ལག་ཏུ་ལོན་ངེས་ཤེས་པ་ཅིག་བྱེད་པའམ། ཡང་ན་མི་ཡོང་ཐག་ཆོད་ངེས་ཤེས་པའི་ཁོ་ཐག་ཆོད་པ་མི་འགྱོད་པ་ཅིག་ལ་སྐྱེལ་དགོས་ཤིང༌། མ་བརྩམ་པ་དེ་མཆོག་ཡིན་ཏེ། །བརྩམས་ནས་སླར་ལྡོག་མི་རུང་ངོ༌། །ཞེས་དང༌། དེ་ལྟ་བུ་ཡི་བསམ་པ་ཡིས། །ལན་ཅིག་བྱ་བ་བརྩམས་གྱུར་ན། །ལས་གཞན་བྱ་བ་མི་རྩོམ་པར། །དེ་ཉིད་གནས་པ་མཐར་དབྱུང་ངོ༌། །ཞེས་སོ། །ཇི་ལྟར་འགྱོད་མེད་ལ་སྐྱེལ་ན་གང་བརྩམས་པའི་བྱ་བ་དེའི་འགོ་བཙུགས་ནས་མ་ཟིན་གྱི་བར་དུ། སྟེང་ནས་ཐོག་བབ་རུང༌། འོག་ནས་ས་ཞོམ་རུང༌། བར་དུ་གནམ་ས་ཆ་ལང་བཞིན་བརྡབས་རུང༌། མགོ་ལ་མེ་ཤོར་རུང༌། པང་དུ་དུག་སྦྲུལ་བྱུང་རུང༌། དལ་བྲེལ་འཁྱགས་ལྟོགས་སྐྱིད་སྡུག་ཅི་བྱུང་རུང༌། འདི་མཐར་འཁྱོལ་བ་ཞིག་མི་བྱེད་རི། ད་ལན་གཅིག་འགོ་བཙུགས་ནས་མཐར་འཁྱོལ་ན་གྲོགས་དགའ་མི་དགའ་སུ་ལའང་ངོ་ཚ། གཉེན་ཉེ་རིང་མ་ཐམས་ཅད་དང༌། སློབ་དཔོན་རྒན་པ་ཚུན་ཞེ་ཁྲེལ་ཡོང༌། དེ་རྣམས་ལ་ངོ་མི་ཚ་བ་ཞིག་མི་བྱེད་རི། རང་གར་མི་ཚེ་སྟོང་ཟད། ཁ་ཡེངས་མིག་ཡེངས། དགའ་བདེ་གུ་ཡངས། ཁ་དལ་སྤྱོད་དལ། ཧ་ཧ་ཧེ་ཧེ་ལ་བསྡད་པ་ལ་དོན་ཡོད་རི། ངེད་ཡོན་ཏན་འདི་འདྲ་ཞིག་ཤེས་པར་བྱས་ནས། ད་ལྟའི་གནས་ཚུལ་འདི་ལས་དྲག་སྐྱེད་འཐོན་པ་ཞིག་མི་བྱེད་རི་སྙམ་པའི་ཞེ་བཅད་སྙིང་རུས་དྲག་པོ་བརྗེད་ཐོ་བཏགས་པ་ལྟར་ཞག་རེ་དྲན་པར་བྱས་ལ། རང་གིས་རང་འཇུན། རང་གི་རང་སྐྱོན་ལྟ། དེ་བཞིན་རྒྱུན་དུ་བྱས་ནས། ཟླ་བ་གཅིག་ཙམ་སོང་བ་དང༌། ཁ་འདོན་བྱེད་པ། དཔེ་ཆ་འཛིན་པ། ལས་ནུས་པ་སོགས་མཐའ་དག་ནས་བློ་སྐྱེད་ཨེ་ཐོན་ལྟ། བྱུང་འདུག་ན་ཕོ་བྱས་སྙམ་པའི་དགའ་བ་བསྒོམ། མ་བྱུང་འདུག་ན་ཁྱོད་འདྲས་ཆོས་འཇིག་རྟེན་ཅི་བྱེད་ཀྱང་མི་ཁྱུར་ཚུད་རི་སྙམ་པའི་ཡིད་མུག་བསྒོམ་ལ། ཡང་དམ་བཅའ་དྲག་ཏུ་བྱེད་དགོས་པ་ཡིན། སྙིང་རུས་མེད་པའི་མིས་ཅི་བསྒྲུབས་ཀྱང་ཐལ་བ་དང་འདྲ། བླ་མ་གུ་ཎའི་ཞལ་ནས། མགོ་ལ་སྲོ་མའི་ཞྭ་གོན། ལུས་ལ་སྲོ་མའི་གོས་གྱོན། ལག་པ་དྲེག་པ་དང་མ་བྲལ་བ། སེམས་སྡུག་བསྔལ་དང་མ་བྲལ་བ་གྱིས། ཁ་ཁག་སྐྱོག་སྐྱོག་གི་ལས་མ་བྱས་པར། མངར་མངར་ལྷན་ལྷན་པའི་ཟས་མི་རྙེད། ངུ་བྲོ་བའི་སྡུག་པོ་མ་བྱས་ན། དགའ་བྲོ་བའི་སྐྱིད་པོ་མི་ཡོང༌། ཁ་ཟ་འདོད་པའི་ལག་པ་ལྕགས་གཏུན་སྐམ་པ་འདྲ་བ་ཞིག་དགོས་པ་ཡིན། ཅེས་དང༌། མཁས་པ་སློབ་པའི་དུས་སུ་སྡུག །ཤེས་ན་རིན་ཆེན་གསེར་ལས་དགའ། །ཞེས་པས། སྙིང་རུས་བསྐྱེད་ནས་འབུངས་དགོས། དེ་ཡང༌། བདེ་བ་ཆུང་ལ་ཆགས་གྱུར་ན། །ཆེན་པོའི་བདེ་བ་ཐོབ་མི་འགྱུར། །ཞེས་པས་ཟད་མེད་ཀྱི་ཡིད་འགྱུར་གཞན་ལ་མ་བརྒྱག་ཁྲེལ་མེད་ཀྱི་གཉིད་མ་ལོག ཟད་མིད་ཀྱི་ལོང་གཏམ་ལ་མ་དགའ། རྩེད་མོ་དང་ཁ་ཡེངས་མིག་ཡེངས། རྒན་གཞོན་ཟླ་བོའི་ངོ་དགའ་སོགས་ལ་བདུད་དུ་བསྒོམ། གལ་ཏེ་བདུད་ཀྱིས་སེམས་བསྒྱུར་བས། སློབ་གཉེར་དང་ལས་ཀ ཁ་འདོན་སོགས་བྱེད་སྙིང་མི་འོང་འདོད་པ་དང༌། སྙིང་མི་དགའ་བར་འདི་འདྲའི་སྡུག་པོ་མ་བྱས་པར་ལྟོ་གོས་ཕྱིད་དམ་བསམ་བྱུང་ན། ཤ་ཚ་བའི་གྲོས་བསྟེན་པར་བྱས་ལ། ད་ནི་སྙིང་ཁོང་རུལ། ལུས་དུམ་བུ་བརྒྱར་སོང་ཡང༌། མི་དགའ་བཞིན་དུ་འབུངས་དགོས་སྙམ་པ་གྱིས། དེ་ལྟར་བྱས་པ་དང༌། དེའི་འབྲས་བུ་ཞིག་སྨིན་ཡོང༌། སྐྱིད་པོ་བྱུང་ན་སློབ། སྡུག་པོ་བྱུང་ན་ནི་འཇོག ཞོར་ལ་ཤེས་བྱུང་ན་སློབ། དཀའ་ལས་བྱུང་ན་མི་སློབ། ཆགས་ན་སྡོད། མི་ཆགས་ན་འགྲོ། བྱུང་ན་རབ། མ་བྱུང་ན་དེ་ཀ་ཡིན། ལྟོ་ནི་བགྲངས། གོས་ནི་དྲོས་སྙམ་པ་བྱས་ན་མ་རབས་ཀྱི་ནང་དུའང་མི་ཚུད། གཅེས་ཕྲུག་དགའ་ཞོར་སྐྱིད་ཞོར་ལ་ཡོན་ཏན་ཤེས་པ་མི་ཡོང༌། རང་དབང་ཡོད་དུས་སྡུག་ཁུར་བྱས་པས་ཤེས་ཡོང་བ་ཡིན། ཡོན་ཏན་ཞོར་ལ་ཤེས་པ་ཅིག་ཡིན་ན། མཁས་པ་དང་སྐྱིད་པོ་ལ་མི་དགའ་བའི་མི་མེད་པས་ཐམས་ཅད་མཁས་པ་བྱེད་ཐང༌། མི་ཡིན་པ་མཉམ་པོ་ལ། སྙིང་རུས་དང་བརྩོན་འགྲུས་སུ་ཆེ་རྒྱལ་འདུག་པ་ཨེ་མཐོང༌། ཞིག་པ་རང་ལྟོས་དང༌། ལྟོས་ན་སྙིང་གྲོས་འདི་ལས་ལྷག་པ་མིན་འདུག་པས་སེམས་ལ་དྲན་པ་གྱིས། ཡི་གེ་འདི་ཉིན་རེ་བཞིན་ལན་རེ་མ་ཆག་པར་ལྟོས་ལ། དེའི་དོན་ཡིད་འགྱུ་རེ་མ་ཆག་པ་གལ་ཆེ། རང་སེམས་དཔང་པོར་ཞོག་ལ་རང་ལ་ཞེ་མ་ཁྲེལ་བ་གྱིས། རང་གིས་རང་འཇུན་དགོས་པ་ཡིན། དེ་ལྟར་བྱས་ན་མཁས་པ་མྱུར་དུ་འོང་བས་ཐུགས་ལ་འཇོག་པར་ཞུ། མཁས་གྲུབ་ཡིད་བཞིན་ནོར་བུ་ལ། །གསོལ་བཏབ་ཟབ་གནད་འདོད་དགུའི་གཟུགས། །བདག་སྙིང་མེ་ལོང་རབ་དྭངས་པར། །ཇི་བཞིན་ཤར་བ་འདིར་བྲིས་སོ། །ཞེས་གསུངས་སོ། །ཇི་ལྟར་སྔོན་བཅོམ་ལྡན་འདས་མངོན་པར་སངས་རྒྱས་ནས་དབེན་པ་ལ་ཐུགས་གཞོལ་བ་ན་ཚངས་པའི་རྒྱལ་པོས་གསོལ་བ་བཏབ་སྟེ། རབ་ཏུ་ཞི་བའི་ཏིང་ངེ་འཛིན་ལས་བཞེངས་ནས། རིགས་ཅན་གསུམ་གྱི་གདུལ་བྱ། མཐའ་ཡས་པའི་དོན་དུ་ཆོས་ཀྱི་འཁོར་ལོ་རྣམ་པ་ཐམས་ཅད་བསྐོར་བར་མཛད་པ། དེ་བཞིན་དུ་འདིར་ཡང་རྗེ་ཉིད་ཀྱི་དགོངས་པ་རི་ཁྲོད་དབེན་པའི་ཕྱོགས་ལ་གཏད་ཀྱང༌། ཡབ་རྗེ་བསྟན་པའི་ཉི་མའི་སྐུ་འདྲ་རིན་པོ་ཆེས་གསུང་འབྱོན་པ་དང༌། ཐུགས་དམ་མནལ་ལམ་འོད་གསལ་གྱི་སྣང་བ་ལ་རྗེ་བསྟན་པའི་ཉི་མ་སྐུ་དངོས་ཀྱི་རྣམ་པ་ཇི་ལྟ་བར་ཕེབས་ནས། ལུགས་གཉིས་ཀྱི་ཕྲིན་ལས་ཀྱི་བསྟན་པ་འཛིན་སྐྱོང་མཛད་དགོས་པ་དང༌། མཐར་རྒྱལ་སྲིད་ཀྱི་དབང་ཕྱུག་ལ་གནས་དགོས་པའི་སྒོ་ནས་སེམས་ཅན་གྱི་དོན་རྒྱ་ཆེན་པོ་འབྱུང་བའི་ལུང་བསྟན་དང༌། རང་བྱོན་ཁརྶ་པ་ཎིའི་དྲུང་དུ་ཐུགས་དམ་བརྟག་པ་གནང་བས་ཀྱང་དེ་བཞིན་དུ་ལུང་བསྟན། ཡེ་ཤེས་མགོན་པོ་ལྕམ་དྲལ་ཞིང་སྐྱོང་དྲེགས་པའི་ཚོགས་དང་བཅས་པས་ཀྱང་བསྟན་པ་ལུགས་གཉིས་ཀྱི་སྒོ་ནས་འཛིན་སྐྱོང་མཛད་དགོས་པར་བསྐུལ་ཞིང༌། ཅི་བཅོལ་བའི་འཕྲིན་ལས་བསྒྲུབ་པར་ཁས་བླངས་སོ། །གཞན་ཡང་དེ་དུས་གཙང་རྒྱལ་བློན་ཚོས་བསྐུལ་ཏེ་བོད་ཀྱི་སྔགས་པ་མང་པོས་མངོན་སྤྱོད་ཀྱི་བྱ་བ་ལ་ཞུགས་པས། རྗེ་ཉིད་ཀྱི་མནལ་ལམ་དུ་ཁང་བཟང་ཤིན་ཏུ་མཛེས་པ་ཞིག་གཟིགས་ནས་ལྟས་མོ་ལ་བྱོན་གྲབས་མཛད་པས། བུད་མེད་མཛེས་མ་ཞིག་བྱུང་ནས། སྐྱེས་བུ་ཆེན་པོ་ཁྱོད་ཀྱི་འབྱོན་ས་དེ་མིན་ཟེར་བསྐུལ་ལྕགས་ཕུལ་བས་མནལ་སད་པ་དང༌། ཞབས་གཅིག་བྲག་སྟེང་གི་བུག་སྒོ་ནས་མར་རྐྱང་འདུག་པས། དེ་མ་ཐག་ཐུགས་དགོངས་ལ་གཞན་གྱིས་ངན་བྱས་པར་མཁྱེན་ནས། དཔལ་རྡོ་རྗེ་འཇིགས་བྱེད་ཀྱི་བསྐྱེད་རིམ་གསལ་ནས་ངན་བྱེད་དེ་རྭ་རྩེ་གཡས་པས་བླངས་ཏེ་རྒྱ་མཚོའི་མཐར་འཕངས་པས། སྔགས་པ་ཧཱུཾ་ནག་མེ་འབར་ཁོ་ཁ་ནས་ཁྲག་སྐྱུག་ཧོམ་ཁུང་དུ་ཁ་བུབ་བྱས་ཤི་བས། སྔགས་པ་གཞན་རྣམས་ཤིན་ཏུ་འདྲོགས་སྔངས་ཞུགས་ཏེ་འབྲུག་པ་གདུང་བརྒྱུད་མཁྱེན་ཅེས་སྨྲེ་སྔགས་ཤོར་བའི་ལོ་རྒྱུས་བྱུང་སྣང་ངོ༌། །དེར་རྗེ་ཉིད་ཀྱི་བཀའ་ལས། དུད་སོལ་ལྷ་མོ་འདི་གཞན་ལས་གཉེན་ཆ་ཆེ་ཞིང་ཕྲིན་ལས་མྱུར་བར་འདུག་པས། དགེ་འདུན་གྱི་སྡེའི་སྲུང་སྐྱོབ་གཉེར་གཏད་ཀྱང་འདི་ལ་བཅོལ་བ་ཡིན་གསུངས་ཏེ། དུས་རྒྱུན་གྱི་བསྐང་བའི་སྲོལ་འཛུགས་པས་ད་ལྟའི་བར་དུའང་ལས་ཀྱི་མགོན་པོ་དང་ལྷ་མོ་གཉིས་ལ་ལྷ་མོ་སྒེར་གསོལ་ཞེས་ཐུགས་དམ་དུ་ལོགས་སུ་བཀར་ཏེ་མཛད་པ་འདིའོ། །དེ་ལྟར་གསང་བའི་མཚམས་ཀྱི་བཅད་རྒྱ་རིམ་པར་བཀྲོལ་ནས། ལུགས་གཉིས་བསྟན་པའི་ཁུར་ཆེན་བཞེས་པའི་ཐུགས་ཐག་ལེགས་པར་ཆོད་ནས། སྐུ་མཚམས་ལོ་གསུམ་ལས་བཞེངས་པའི་ཐོག་མར་རྟེན་འབྲེལ་གྱི་ཆེ་བར་དགོངས་ཏེ། ཆོས་སྐྱོང་སྲུང་མ་རྣམས་ལ་གཏང་རག་དགའ་སྟོན་གྱི་གསུང་ཆོག་དར་འཕྱར་དུང་འབུད་དང་བཅས་རྒྱས་པར་གནང༌། དེ་ནས་བདུད་འདུལ་ཡང་དབེན་གྱི་ཡར་ལམ་ལྕགས་རིའི་གཡས་བསྐོར་ནས་ཕེབས་ཏེ་ཤར་ངོས་ཀྱི་ས་འཛིན་ནག་དང་སྤང་གི་མཚམས་ཤིག་ཏུ་ཆོས་སྐྱོང་སྲུང་མ་རྣམས་ལ་གཏང་རག་གི་བསངས་མཆོད་རྒྱས་པར་མཛད་ཅིང་སྐུ་ངལ་བསོས། བསུ་བསྒྲེང་གི་མཆོད་པའི་སྤྲིན་གྱིས་མཛེས་པའི་ལམ་ལས་རིམ་གྱིས་གཙུག་ལག་ཁང་ཆེན་པོར་ཕེབས་སོ། །དེར་སེངྒེའི་ཁྲི་ཟ་འོག་གི་འབོལ་བརྩེགས་སྣ་ཚོགས་པདྨ་དང༌། ཉི་ཟླའི་དཀྱིལ་འཁོར་ལྟར་མཛེས་པའི་གདན་ལ་བཞུགས་ཏེ། ཉེ་འཁོར་གྱི་དབུ་ཆེ་དང་ཡོན་བདག་དད་པ་ཅན་རྣམས་ཀྱིས། བཀྲ་ཤིས་པའི་རྫས་མང་པོའི་འབུལ་བ་ཕུད་དུད་ཀྱི་སྐྱེས་རྒྱ་ཆེན་པོས་མཆོད་ཅིང༌། དགའ་སྟོན་ཚོགས་ཀྱི་འཁོར་ལོའི་དཔལ་འབྱོར་མཚར་ཟས་བཟའ་བཏུང་གྱ་ནོམས་སྐྱེ་བོའི་ཚོགས་ཐམས་ཅད་ཚིམ་པར་བསྩལ་ཏོ། །དེ་ནས་རིམ་པར་ཡུལ་ལྷོ་ཕྱོགས་ཀྱི་ལྗོངས། རྒྱ་གར་ཀཱ་མ་ཏའི་གྲོང་ཁྱེར་ཆེན་པོའི་བར་དང་དབུས་གཙང་མངའི་རིས་མདོ་ཁམས་ལ་སོགས་པའི་ས་ནས་ཀྱང་དད་ཅན་མང་པོས་རྡོ་རྗེ་འཛིན་པ་ཆེན་པོ་ལ་ལོ་གསུམ་གྱི་སྐུ་མཚམས་དབེན་པ་གསུམ་དང་ལྟོས་མེད་བཞིའི་སྒོ་ནས་རིམ་གཉིས་ཀྱི་རྣལ་འབྱོར་ལ་གཡོ་བ་མེད་པར་བཞུགས་ཏེ། སུ་ཞིག་དབང་ཆེ་ཞིང་ཁས་དྲག་ཀྱང་མཇལ་བའི་སྐབས་གསེང་མེད་པ་ལས། ད་ནི་བཅད་རྒྱ་བཀྲོལ་ཏེ་འཕགས་པ་འཇིག་རྟེན་དབང་ཕྱུག་ཡིད་བཞིན་ནོར་བུའི་སྤྱན་མཆོག་ཆོས་ཀྱི་སྒྲོན་མེ་མཛད་པ་རྗེས་ཐོབ་ཀྱི་ཏིང་ངེ་འཛིན་གྱི་རོལ་པའི་ངང་ནས་ཞལ་མཐོང་གསུང་ཐོས་འབྲེལ་ཚད་དོན་དང་ལྡན་པའི་གྲགས་པས་ལམ་རིང་པོའི་ཕྱོགས་མཐའ་དག་ནས་རིམ་པར་འདུས་ཏེ། སོ་སོའི་འབྱོར་པ་དང་རྗེས་སུ་མཐུན་པའི་འབུལ་བ་ཕུད་དུ་དུད་ཀྱིས་མཆོད་ཅིང་འཁོར་ལོ་བཅུའི་ཕྲིན་ལས་ལུགས་གཉིས་ཀྱི་བསྟན་འགྲོའི་བྱ་བ་ཆེན་པོ་ལ་བཞུགས་སོ། །དེ་ནས་རྗེ་ཉིད་དགུང་གྲངས་སོ་བཞི་པ་སྤྱི་ལོ་ཆིག་སྟོང་དྲུག་བརྒྱ་ཉེར་བདུན་དང་རབ་བྱུང་བཅུ་གཅིག་པ་ཚེས་པའི་མེ་ཡོས་ལ་ལུགས་གཉིས་གསེར་གྱི་འཁོར་ལོས་བསྒྱུར་བར་བཞེས་ནས། སྔོན་བསམ་ཡས་ཧས་པོ་རི་ནས་སློབ་དཔོན་ཆེན་པོ་པདྨ་འབྱུང་གནས་ཀྱིས། བོད་ཀྱི་ལྷ་འདྲེ་རྣམས་ལ་བཀའི་དམ་བསྒྲགས་གནང་བ་ལྟར། འདིར་ཡང་ཁ་བཞི་ལྷོའི་རྒྱལ་ཁམས་ལ་གནས་པའི་ལྷ་འདྲེ་མི་གསུམ་ཐམས་ཅད། དཔལ་རྡོ་རྗེ་འཛིན་པ་མཐུ་ཆེན་དཔའ་བོ་འདིའི་བཀའ་ཉན་ཞིང་དམ་ལ་གནས་ནས། རང་རང་སོ་སོའི་ཡུལ་ཕྱོགས་འགྲོ་བ་ཐམས་ཅད་བཀའ་འབངས་སུ་འདུ་བ་དང༌། གལ་ཏེ་བཀའ་ལ་མི་ཉན་ཞིང་དམ་ལས་འདས་ན་ཆད་པ་དྲག་པོ་འབེབས་པའི་བཀའ་ཤོག གཏོར་མ་དམ་རྫས་གནང་སྦྱིན་གྱི་ཚུལ་དང་བཅས་ཕོ་ཉ་བ་དག་ཡུལ་ཕྱོགས་སོ་སོར་ཆེད་དུ་མངགས་ནས། ལྷོ་མོན་གྱི་རི་གཉན། ནགས་ཚལ། ཆུ་བོ་ཆེན་པོ་ལ་སོགས་པར་གནས་པའི་ལྷ་སྲིན་སྡེ་བརྒྱད་ཡོངས་ལ་རྡོ་རྗེ་གསུང་གིས་བདེན་ཚིག་བདར་ནས་ཡུལ་ལྷ་སོ་སོར་དར་ཅོག་དང་བཀའ་ཐམ་ཀུན་ཏུ་བཟང་པོའི་འཁོར་ལོ་བཅས་ལྷ་སྲིན་དམ་བསྒྲགས་ཀྱི་བཀའ་རྒྱ་སྤྲིངས། དེའི་ཚེ་གང་དང་གང་གིས་མཐོང་བ་གྱུར་པ་ཐམས་ཅད་འཇིགས་ཤིང་ངོ་མཚར་དུ་གྱུར་ནས། རིམ་གྱིས་ས་ཕྱོགས་ཐམས་ཅད་དུ་ཆོས་རྗེ་འབྲུག་པ་ལྷ་སྲིན་སྡེ་བརྒྱད་ལ་སྤྲིན་ཡིག་བཏང་འདུག་ཅེས་གྲགས་སོ། །དེ་ནས་རྗེ་ཉིད་དགུང་གྲངས་སོ་ལྔ་བཞེས་པའི་ས་འབྲུག་ལ་འགྲོ་དོན་རྟེན་འབྲེལ་ལ་དགོངས་ནས་ལྷོ་རོང་དམུ་རྒོད་ཀྱིས་ས་གཞི་ཡུལ་གྲུ་འདི་དག་ཐམས་ཅད་ཞབས་ཀྱིས་བཅགས་ཤིང་ཕྱོགས་རིས་མེད་པའི་འགྲོ་བའི་དོན་ལ་དགོངས་ཏེ། ཐོག་མར་འབྲུག་འཕྲིན་ལས་སྒང་དུ་ཕེབས། སྟོད་པའི་དབུ་ཆེ་སྦྱིན་བདག་རྣམས་ཀྱིས་མཇལ་འབུལ་དང་ཚེ་དབང་བྱིན་རླབས་འབྲེལ་ཚད་དོན་ལྡན་བྱས་ནས། ཤར་ལུང་གི་ཕྱོགས་ལ་རྒྱལ་སྲས་ངག་གི་དབང་ཕྱུག་གི་གདན་ས་མཁོ་ཐང་གྱང་སར་བརྒྱུད་རྒྱ་ལའི་སྦྱིན་བདག་རྣམས་ཀྱིས་ཞུས་ངོར་བྱ་ར་སྒང་གི་བར་དུ་བྱོན། སླར་སྦྱིན་བདག་ཝ་ཅན་ངག་དབང་པས་གདན་དྲངས་ཏེ། ཕ་ཇོ་གར་སྟོན་གྱི་བརྒྱུད་པ་རྣམས་ཁག་གཉིས་སུ་གྱེས་ནས་ཁང་ཞིང་རྒྱུ་ནོར་སོགས་གང་ལའང་རྩ་བ་ནས་མ་འཆམས་པར་ནང་ཟིངས་ལངས་ཏེ་རིང་སོང་བས། རྗེ་གོང་མ་སུས་ཀྱང་འདུམས་མ་ཚུགས་པ་ཡིན་ཀྱང༌། རྗེ་ཉིད་ཀྱི་ཐབས་མཁས་ཀྱིས་ཞི་བར་མཛད་ནས་ཡུལ་ཕྱོགས་དེ་བསྐལ་པ་བཟང་པོར་གྱུར། དེ་ནས་ཤར་ཕང་ཡེལ་བྱ་བ་ནས་བརྒྱུད་རྗེ་ངག་དབང་གྲགས་པའི་གདན་ས་དར་རྒྱས་དགོན་པར་བྱོན། ཁྱོང་སེང་དོམ་ཁའི་སྦྱིན་བདག་དང་ཤར་ལུང་གི་སྐྱེ་བོ་ཕོ་མོའི་མཇལ་འབུལ་ཚད་མེད་པས་འདུས། དེ་དག་ལ་ཚེ་དབང་སོགས་ཆོས་སྦྱིན་གང་འདོད་དུ་བསྩལ་ཞིང༌། གཞན་ཡང་དགའ་སེང་ནགས་རྙི་ཡུལ་གསར་བརྒྱུད་ནས་ས་འདུལ་བྱིན་རླབས་མཛད་བཞིན་དུ། དཔལ་ངག་དབང་ཆོས་ཀྱི་རྒྱལ་པོའི་གདན་ས་ཁུ་བྱུག་ཆོས་སྐྱོང་ཕོ་བྲང་དུ་ཕེབས། དད་འདུས་ཀྱི་སྐྱེ་བོ་རྣམས་མཐོ་རིས་དང་ཐར་པའི་རྒྱུར་འགོད་བཞིན་དུ་སླར་ཐེད་ཐིམ་སྤར་གསུམ་ལ་སོགས་པའི་ཡུལ་གྲུ་ཐམས་ཅད་དུ་སྒར་བསྐོར་ལ་བྱོན་དུས་ལྷ་འདྲེ་མི་གསུམ་ཐམས་ཅད་རང་དབང་མེད་པར་ཞབས་ལ་འདུད། དེ་སྐབས་བླ་མ་ཁག་ལྔའི་གདན་འཛིན་རྣམས་ཀྱིས་ཆོས་རྗེ་འབྲུག་པའི་འོག་ཏུ་མི་འཛུལ་བའི་ནང་གྲོས་བྱས་ཏེ་སོ་སོའི་སྦྱིན་བདག་རྣམས་ལའང་གནོད་པ་གང་ཚུགས་བྱེད་པའི་བཅོལ་གདམས་བྱས་ཏེ་ཡོད་པ་ལས། དེའི་ཕྱོགས་གཏོགས་སྦྱིན་བདག་རྣམས་ཀྱིས་ལམ་བཀག་པ་དང༌། འབུལ་བ་ཞབས་ཏོག་ཞུ་མཁན་གྱི་ཡོན་བདག་གྲྭ་རིགས་རྣམས་འཕྲོག་བཅོམ་བྱས་པ་སོགས་མི་འོས་པའི་སྤྱོད་ངན་སྣ་ཚོགས་བྱས་ཀྱང་ཕུག་རྟེན་འབྲེལ་བཟང་པོར་དགོངས་ཤིང་སེངྒེ་གཅན་གཟན་གཞན་གྱི་ང་རོ་ལ་མི་འཇིགས་པ་ལྟར་ཇི་མི་སྙམ་པར་མཛད། ཕལ་ཆེར་ཞལ་མཇལ་གསུང་ཐོས་ཀྱི་འབྲེལ་པས་འགྲོ་བ་དཔག་ཏུ་མེད་པ་བྱང་ཆུབ་ཀྱི་སྐལ་བ་བཟང་པོར་མཛད་མོད་ཀྱང༌། ལ་ལའི་སྐབས་རང་ཡུལ་ན་བྱོན་ཀྱང་དད་གུས་མི་སྐྱེ་ཞིང་ལོག་ལྟའི་དབང་གིས་ཚིག་ངན་སྣ་ཚོགས་བརྗོད་ཅིང་མཚོན་ཆ་དང་དུག་མདའ་འཕེན་པའི་ངན་སྤྱོད་རྣམ་པ་མང་པོ་དག་ནི། ཕྱོགས་ཤར་ནུབ་ཀྱི་ཡུལ་གྲུ་སོ་སོར་ལན་མང་དུ་བྱུང་བ་འདི་དང་འདི་ཞེས་བརྗོད་ཀྱིས་མི་ལང་སྟེ། ཇི་སྐད་དུ། སྐྱེ་བོ་ངན་པའི་མཚན་ཉིད་ལ། །བརྗོད་རྒྱུ་མང་དུ་ཡོད་མོད་ཀྱང༌། །ངན་སྐྱུག་ཁྲོན་པ་སུ་ཡིས་སློང༌། །ཞེས་པ་ལྟར་རོ། །དེ་ནས་རིམ་པར་གདན་ས་ལྕགས་རིར་ཕེབས། རིན་པོ་ཆེ་ལྷ་དབང་བློ་གྲོས་དང་དགྱེས་པའི་གསུང་གླེང་ཆོས་ཀྱི་བྱ་བས་དུས་འདའ་བའི་སྐབས། རྗེ་ཉིད་ཀྱི་བཀས་བསྐུལ་ནས་གདན་དུས་ཐུན་མོང་གི་རྩིས་གཞི་སོགས་བསྟན་བཅོས་ཀྱང་རྒྱ་ཆེར་མཛད་དོ། །དེ་ནས་སྐབས་ཤིག་རྗེ་མཁན་གྲུབ་ཆེན་པོ་དེས། ཀུན་མཁྱེན་པདྨ་དཀར་པོས་ཐུགས་བརྩེར་གནང་བའི་ཡིད་བཞིན་ནོར་བུ་བསམ་འཕེལ་ད་ལྟ་མགོན་པོའི་དབང་ཆོག་གི་མཆོད་རྫས་ནོར་བུའི་གཙོ་བོ་དེ་སོགས་འབུལ་ཚན་དང་བཅས། བསྐལ་བཟང་སྟོན་པ་སྟོང་གི་སྤྱི་གཟུགས་འཛིན། །སྤྱན་རས་གཟིགས་དབང་སོགས་སྐུ་བསྟོད་གསོལ་འདེབས་ཚིགས་སུ་བཅད་པ་བཅས་ཞབས་བརྟན་འབུལ་བ་གནང་ངོ༌། །རྗེ་ཉིད་ཀྱིས་ཀྱང་མཁས་གྲུབ་ཆེན་པོ་ལ། རྒྱལ་ཀུན་སྤྲུལ་པའི་གར་བསྒྱུར་རྡོ་རྗེ་སྐུ་སོགས་ཀུན་འདུས་ནོར་བུའི་ལུགས་ཀྱི་གསོལ་འདེབས་མཛད་དེ་གནང༌། གཞན་ཡང་རྗེ་ཉིད་ཀྱིས་མཛད་པའི་གསུང་ཐོར་བུ་རྣམས་ཕྱོགས་གཅིག་ཏུ་བསྡེབས་ཏེ་སྨོས་ན། ཐོག་མར། དཔལ་འབྲུག་པའི་མཆོད་བརྗོད་ཀྱི་རིམ་པ་ཕྲིན་ལས་འོད་འཕྲོ། གསོལ་འདེབས་ཀྱི་རིམ་པ་དགོས་འདོད་ཐམས་ཅད་འབྱུང་བའི་ཡིད་བཞིན་གྱི་ནོར་བུ། འཕྲལ་དགོས་ཀྱི་རིམ་པ་ཁ་འཐོར་བ་རྣམས་ཕྱོགས་གཅིག་ཏུ་བསྡེབས་པ། ཀཱ་ལ་པའི་མཚམས་སྦྱོར་ལྔ་པའི་འགྲེལ་པ། སྐ་གཉིས་ཤན་སྦྱར། སྔགས་ཀྱི་ཀློག་ཐབས་ཀྱི་དོན་བསྡུས། གདན་དུས་ཐུན་མོང་གི་རྩིས་ཀྱི་ལག་ལེན། རྩིས་ཀྱི་ལག་ལེན་གདན་གཉིས་མ། བཀའ་ཤོག་སྒྲ་རྒྱན་འཁོར་ལོ། སྤོས་སྦྱོར་གྱི་བསྟན་བཅོས། བསམ་གླིང་དཔོན་སངས་རྒྱས་རྡོ་རྗེའི་དྲིས་ལན། ཞལ་གདམས་བརྩོན་འགྲུས་ཀྱི་བསྐུལ་མ། རིན་སྤུངས་དམ་རྫས་ཀྱི་དཀར་ཆག །རྣལ་འབྱོར་ཐུན་བཞིའི་ཉམས་ལེན་བྱིན་རླབས་ཀྱི་ཆུ་རྒྱུན། ལམ་ཟབ་བླ་མ་སྒྲུབ་པའི་དམིགས་རིམ། རྟེན་འབྲེལ་རབ་བདུན་མའི་ཉམས་ལེན་གསལ་བྱེད་རིག་པའི་སྒོ་འབྱེད། སངས་གླིང་གཏེར་བྱོན་བླ་མ་དགོངས་འདུས་ལས་བྱང་བར་གཅོད་གཡུལ་རྒྱལ། མ་ཏིའི་ལུགས་ཀྱི་འཇམ་དབྱངས་དཀར་པོའི་སྒྲུབ་ཐབས་མཆོད་པའི་ཆོ་ག་དང་བཅས་པ། སྒྲོལ་དཀར་ཡིད་བཞིན་འཁོར་ལོའི་སྒྲུབ་ཐབས། ཨ་བྷ་ཡའི་རྡོར་ཕྲེང་ལུགས་ཀྱི་བསྲུང་བ་ལྔའི་དཀྱིལ་ཆོག་ལྷ་དགུ་མའི་སྒྲུབ་ཐབས་དངོས་གྲུབ་གཏེར་མཛོད། རས་ཆུང་ལུགས་ཀྱི་ཚེ་དཔག་མེད་ལྷ་གཅིག་བུམ་གཅིག་གི་དབང་བཤད་སྨྲ་བའི་ཁ་རྒྱན། གྲུབ་རྒྱལ་ལུགས་ཀྱི་རྟ་མགྲིན་དམར་པོའི་སྒྲུབ་ཐབས་རྗེས་གནང་དང་བཅས་པ། དྲིལ་བུའི་ལྷ་ལྔའི་ཆོ་ག་བསྡུས་པ་ཉམས་ལེན་ཁྱེར་བདེ། རྭ་ལུགས་ཀྱི་རྡོ་རྗེ་འཇིགས་བྱེད་ལྷ་ཞེ་དགུ་མའི་སྒྲུབ་ཐབས་དཀྱིལ་ཆོག་དང་བཅས་པ་གདུག་པ་གཞོམ་པའི་མེ་དཔུང༌། དཔལ་ཡེ་ཤེས་ཀྱི་མགོན་པོ་ཕྱི་ནང་གསང་བ་ཡང་གསང་བཞིའི་སྒྲུབ་ཐབས་བཀའ་རྒྱ་ཅན། མགོན་པོའི་བསྙེན་པའི་ཁ་སྐོང་གི་སྦྱིན་སྲེག་ཆོག་ཁྲིགས། ཡེ་ཤེས་མགོན་པོ་ལྕམ་དྲལ་གྱི་སྲོག་འཁོར་བྲིས་ཐབས་སོགས་ཟིན་བྲིས་སྣ་ཚོགས་པའི་སྐོར། མགོན་པོའི་ལས་མཐའ་བསྟན་དགྲ་འཇོམས་པའི་ལིངྒའི་མན་ངག་སྐོར་གྱི་ཟིན་བྲིས། མགོན་པོ་ལྕམ་དྲལ་གྱི་གསང་བ་མདོས་ཀྱི་གཞུག་ཚུལ་དང་མནན་སྲེག་འཕང་གསུམ་གྱི་སྒོ་ནས་ཆ་ལག་གཅིག་དྲིལ་རྒྱས་བཤད། དམ་ཚིག་གཏོར་མའི་ཆོ་ག སྡེ་བརྒྱད་སོ་སོའི་སྒེར་མདོས། ལྷ་མོའི་བསྐང་བསྡུས། སྲུང་མ་ར་མདར་སྦྲན་པའི་ཚིགས་བཅད་དམ་ཅན་སྤྱི་བསྐུལ། གཟའ་མཆོག་རཱ་ཧུ་ལའི་ཆོ་ག་ཁྱེར་བདེ། སྒོ་བདུད་ཀྱི་བསྐང་གསོ། ཧེ་རུ་ཀའི་ཞིང་དུ་འདྲེན་པའི་སྨོན་ལམ་ཡིད་ཀྱི་ཤིང་རྟ། དགེ་སྦྱོར་བདུན་པོའི་སྨོན་ལམ་བསྡུས་པ་ཕྲེང་བ་འཛིན་པའི་སྡེབས་སྦྱོར་ཅན། ཁྲིད་ཡིག་མང་པོའི་རྒྱུད་འདེབས་མ་ཚང་བ་རྣམས་ཁ་བསྐངས་ནས་བསྒྲིགས། གཟུངས་ཀྱི་ཚོགས་ཇི་སྙེད་པ་དག་ཆ་བརྡ་སྤྲོད་ཀྱི་གཞུང་དང་མཐུན་པར་བར་དུ་འགོད་པར་མཛད་ཅིང༌། གཟུངས་འབུལ་གྱི་ཕྱག་ལེན་སོགས་ཐུགས་རྩོམ་དུ་མཛད། གཞན་ཡང་གཏོར་མ་བརྒྱ་རྩ་སོགས་འཕྲལ་དགོས་ཀྱི་རིགས་དང༌། རྒྱུད་སྡེ་བཞི་ལས་ཇི་ལྟར་བཤད་པའི་དཀྱིལ་འཁོར་གྱི་ཆོ་ག་རྗེ་གོང་མ་རྣམས་དང༌། ཁྱད་པར་ཐམས་ཅད་མཁྱེན་པ་པདྨ་དཀར་པོས་མཛད་པ་མང་པོ་ཞིག་དུས་སྐབས་འདི་ནས་བཟུང་རྒྱུན་ལྡན་དུ་པར་དུ་འགོད་པའི་རྒྱུན་བཙུགས། ཆོ་ག་ཕྱག་ལེན། དཀྱིལ་འཁོར་བྲིས་ཐིག ཕྱག་རྒྱ་གར་འཆམས། དབྱངས་ལ་སོགས་པ་ཐམས་ཅད་རྗེ་གོང་མ་རྣམས་ཀྱི་དུས་ལས་ཀྱང་ཁྱད་པར་ལྷག་ཅིང་རྒྱུན་བཟང་བར་མཛད། གཞན་ཡང་དེའི་ཚེ་ལྕགས་རི་མགོན་ཁང་ཆེན་མོ་གསར་འདེབས་མཛད་དེ་ཙནྡན་དཀར་པོའི་རྒྱུ་ལས་མགོན་པོ་ལྷ་མངས་ཀྱི་ལྷ་ཚོགས་ཚང་མ་ཕྱག་བརྐོས་མཛད་ཅིང༌། ཚོན་རྩིའི་ཁྱད་པར་ཟབ་སྐུད་ཁ་དོག་སྣ་ཚོགས་ཀྱི་སྦྱར་སི་ཅན་དང༌། ལྡེབས་བྲིས་ལའང་ལྷ་ཚོགས་ཚང་མ་ཕྱག་བྲིས་གནང་ཞིང༌། རྟེན་རྫས་ཐམས་ཅད་མ་ཚང་བ་མེད་པའི་མགོན་ཁང་ཟིལ་ཆགས་པར་རྒྱུད་དང་བཀོད་པ་ཕུན་སུམ་ཚོགས་པ་ལེགས་པར་གྲུབ་ནས། དཔལ་འཁོར་ལོ་སྡོམ་པའི་དཀྱིལ་འཁོར་གྱི་སྒོ་ནས་རབ་གནས་རྒྱས་པར་མཛད། མགོན་ཁང་དེ་ཡང་ཤིན་ཏུ་གཉན་ཆ་ཆེ་བར་གྱུར་ཏེ། དུས་དུས་སུ་ཤ་ཆེན་དང་ཚིལ་ཆེན་གྱི་དྲི་ཆེར་འབྱུང་ཞིང་བཾ་རོ་བསྐྱུར་བ་དང་བཙོ་འགྲོ་བ་མངོན་སུམ་དུ་གྲུབ་པས་འཇིགས་ཤིང་སྐྱི་གཡའ་བ་དང༌། གཞན་གྱིས་རེག་པ་ཙམ་ལའང་འཚུབ་ཆེར་འབྱུང་བར་ཡོངས་སུ་གྲགས་སོ། །ཞེས་དཔལ་ལྡན་འབྲུག་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་བསྡུས་པ་ལས། ལྕགས་རིར་གདན་ས་བཏབ་ནས་བསྟན་པའི་ལམ་སྲོལ་གཏོད་ཚུལ་གྱི་སྐབས་ཏེ་ལེའུ་བཞི་པའོ།། ༈ །།གསུམ་པ་ཆོས་སྲིད་ལུང་གིས་ཁ་ལོ་བསྒྱུར་ཚུལ་བཤད་པ་ལ་གཉིས། བླ་མ་ཁག་ལྔའི་རྒོལ་པ་འཇོམས་ཚུལ་དང༌། རྫོང་ཁག་ཆེ་ཆུང་རིམ་པར་བཏབ་ཚུལ་བཤད་པའོ། །དང་པོ་ནི། རྗེ་བླ་མའི་ཕྲིན་ལས་འགོག་བྱེད་ཀྱི་དགྲ་ཟླ་བླ་མ་ཁག་ལྔའི་གནས་ཚུལ་ལས་བརྩམས་ཏེ་མདོ་ཙམ་སྨོས་ན། སྔོན་ནས་རང་རེའི་ལྗོངས་འདིར་གནས་བཅས་ཏེ་ཡོད་པའི་བླ་མ་ལྷ་པ་དང༌། གནས་རྙིང་པ་དང༌། ཤིང་རྟ་པ་དང༌། ལྕགས་ཟམ་པ་དང༌། འབའ་ར་བ་སྟེ་ལྔ་ལས། ཕས་རྒོལ་གྱི་གཙོ་བོ་དང་པོ་གསུམ་དང་ཕྱི་མ་གཉིས་ཞར་ལས་འཕྲོས་པ་ཙམ་སྟེ། དེ་ལས་ཐོག་མར་བླ་མ་ལྷ་པ་ནི། སྔོན་འབྲི་གུང་སྐྱོབ་པ་འཇིག་རྟེན་མགོན་པོའི་ཞལ་སློབ་གཉོས་མགར་ཆོས་གསུམ་དུ་གྲགས་པའི་ནང་ཚན་གཉོས་རིགས་བླ་མ་ལྷ་ནང་པ་སངས་རྒྱས་རས་ཆེན་ཞེས་བྱ་བ་སྤྱི་ལོ་ཆིག་སྟོང་ཆིག་བརྒྱ་དགུ་བཅུ་གོ་བཞི་པ་རབ་བྱུང་གསུམ་པའི་ཤིང་སྟག་ལ་སྤ་གྲོར་བྱོན། དང་པོ་གཅལ་ཁ་དང་སྐྱེར་ཆུ་སོགས་ལ་རེ་ཞིག་བཞུགས་ནས་སྟག་ཚང་ཤར་མར་ལོ་གསུམ་སྒྲུབ་ལ་གཞོལ་བའི་མཐར། ཧད་ཕྱོགས་སུ་འགྲོ་དོན་བག་ཙམ་བྱུང་བས་སྦྱིན་བདག་བཅད་དེ་སྤ་གྲོ་གཅལ་ཁའི་རྫོང་བཏབ། བླ་དཔོན་འདྲེས་མར་མཛད་དེ་ཚོགས་པ་མང་པོ་བསྐྱངས་བཞུགས་སྐབས་མི་སེར་ལས་ཁྲལ་བཞུར་ཏེ་ཆོས་རྗེ་འབྲི་གུང་པར་འབུལ་ཆེན་ལན་བདུན་གྱི་བར་དུ་འབུལ་བར་མཛད། ཕྱིས་ལྷ་པ་གཟི་བརྗིད་དཔལ་གྱི་སྐབས་སློབ་མ་ཁ་དྲག་ཅན་འགའ་ཞིག་བྱུང་ནས་ཐིམ་ཕུར་གདན་དྲངས། ཐིམ་གཞུང་དུ་རྡོ་རྔོན་རྫོང་དང༌། འབྱུང་བཞི་བྱ་ཐལ་རྫོང་སོགས་དང༌། སྦེད་སྨད་ལྟོ་ཁ་རྫོང་སོགས་བཏབ་ནས་བླ་མ་ལྷ་པའི་ཆོས་ལུགས་མང་ཙམ་འཕེལ་བ་ལས། ཁ་བཞིའི་ལྷོའི་དབང་དཔོན་ཙམ་དུ་ཁས་འཆེ་ནས། དང་པོ་འབྲུག་སྒོམ་ཞིག་པོ་ལ་ངོ་རྒོལ་བྱས་ཀྱང་མ་ལོ། མཐུས་ཀྱང་བརྫི་བར་མ་ནུས་པར་གསོལ་དུག་དྲངས་པའི་ལས་སྦྱོར་བཤམས་པ་སོགས་བརླང་སྤྱོད་སྣ་ཚོགས་མཛད། ཕྱིས་ལྷ་པའི་བརྒྱུད་འཛིན་རྣམས་ཀྱིས་དཔལ་ལྡན་འབྲུག་པའི་ཆོས་སྲིད་བརྩམ་དུས། བླ་མ་ཁག་ལྔའི་གཙོ་འཛིན་བྱས་ཀྱང་གླང་ཆེན་བརྒྱས་སེངྒེ་གཅིག་ལ་གླགས་མ་རྙེད་པར་བྲོས་སྐབས། རྫོང་གཞན་རྣམས་མེར་བསྲེག་འདུག་ཀྱང་རྡོ་རྔོན་རྫོང་ཉེས་སྐྱོན་མེད་པར་མཐུ་ཆེན་བླ་མའི་ཕྱག་ཏུ་འབྱོར། ད་ལྟ་བདེ་ཆེན་ཕོ་བྲང་དུ་གྲགས་པ་དེར་སྔོན་བླ་མ་ལྷ་པའི་ཆོས་ལུགས་བྱུང༌། གཉིས་པ་བླ་མ་གནས་རྙིང་པ་ནི། རབ་བྱུང་བདུན་པའི་ནང་རྒྱལ་བ་རྒོད་ཚང་པའི་སློབ་མ་མོས་གུས་རང་དང་མཉམ་པ་ནེ་རིངས་པ། དེའི་སློབ་མ་གངས་ཅན་ཤཱཀྱ་དཔལ་ཡབ་སྲས་རྣམས་ཀྱིས་མྱང་སྟོད་རྒྱ་རིགས་ཀྱི་གནས་རྙིང་དགོན་པར་གདན་ས་བཟུང་ནས་བཞུགས་པའི་ཤུལ། དགོན་འཛིན་བླ་མ་འཆི་མེད་རབ་རྒྱས་ཞེས་པ་དེ་ཉིད་བཤད་པའི་ཆོས་ལ་དགྱེས་པའི་དབང་ལས་འཇམ་མགོན་བློ་བཟང་གྲགས་པའི་ཞབས་ལ་གཏུགས་ཏེ་རང་གི་དགོན་པ་རི་བོ་དགེ་ལྡན་པར་གནས་བསྒྱུར་ནས་ཕྱིས་ལྗོངས་འདིར་འབྱོར། སྤ་གྲོའི་ཕྱོགས་སུ་འགྲོ་དོན་མཛད་དེ་སྦྱིན་བདག་མང་དུ་བཅད། ནགས་མོ་ཆེར་གྲགས་པའི་རི་ལ་རྫོང་བཏབ་སྟེ་མ་དགོན་བཟུང༌། གད་སྟེང་གླང་མ་ནང༌། ལྕང་དཔལ་རི་དགོན་པ། ལྕགས་ཟམ་ཏོག་ཁར་སོགས་དགོན་ལག་མང་དུ་བཏབ། ཐིམ་ཕྱོགས་སུ་ཀར་སྦི་བྱ་སྲེག་རྫོང་བཏབ་སྟེ་མ་དགོན་བཅད། དེ་ནས་ས་དམར་རྫིང་ཁ། ཚ་ལི་དགོན་པ། བར་པ་ལྷ་ཁང༌། ཐང་གླང་མ་ལུང་སོགས་དགོན་ལག་མང་དུ་བཏབ། ཐེད་ཕྱོགས་སུ་བར་གྲོང་བྱེར་མའི་རྫོང་བཏབ་སྟེ་མ་དགོན་བཟུང༌། གྱང་དམར་པོ་དང༌། བར་གྲོང་དྭངས་ས་སོགས་དགོན་ལག་མང་དུ་བཏབ་སྟེ་གནས་རྙིང་བསྒྱུར་བཅོས་པའི་ཆོས་ལུགས་མང་དུ་དར། དེའི་དགོན་འཛིན་རིམ་པར་བྱོན་པ་ལས་ཕྱིས་གནས་རྙིང་རྗེ་བཙུན་གྱི་སྐབས་བླ་མ་ཁག་ལྔའི་གཙོ་བོ་བྱས་ཏེ་གདན་ས་མིང་གི་ལྷག་མ་ཙམ་དུ་གྱུར། གསུམ་པ་དགེ་ལྡན་ཤིང་རྟ་པ་ནི། རབ་བྱུང་བདུན་པའི་ནང་རྒྱལ་བ་ཙོང་ཁ་པའི་ཞལ་སློབ་གྲུབ་བརྙེས་རྡོ་རྗེ་གསུམ་གྱི་ནང་ཚན་འཕན་ཡུལ་བ་དཔལ་ལྡན་རྡོ་རྗེ་ཞེས་བྱ་བ། ཕྱིས་ཨོ་རྒྱན་གྱིས་རྗེས་སུ་བཟུང་ནས་ཚེ་སྒྲུབ་རྡོ་རྗེ་སྲོག་ཤིང་དུ་གྲགས་པའི་ཆོས་སྐོར་བསྩལ་བ་ཉམས་བཞེས་མཛད་དེ་ཇོ་མོ་ལྷ་རིའི་གངས་ལ་བཞུགས་པ་ལས། དེའི་རིང་ལུགས་འཛིན་པའི་བླ་མ་འགའ་ཞིག་གིས་གླིང་བཞིར་འབྲོག་དགོན་པ་དང༌། མགར་སའི་ཕྱོགས་སུ་ཤིང་རྟ་དགོན་སོགས་བཏབ་སྟེ་ཚོགས་པ་བསྐྱངས་པ་ལས། བཀའ་གདམས་གསར་མ་ཞེས་གྲགས་པ་དགེ་ལྡན་པའི་རིང་ལུགས་འཛིན་པ་རིམ་པར་བྱོན་ནས། ཕྱིས་བླ་མ་ཁག་ལྔའི་ཐུ་བོ་ལྟ་བུར་གྱུར་པའི་དགེ་ལྡན་ཤིང་རྟ་པ་རྣམས་ཀྱང་གདན་ས་རྩ་མེད་དུ་བཏང་སྟེ་ཡུལ་ནས་འཐོན་དགོས་པ་བྱུང༌། བཞི་པ་ལྕགས་ཟམ་པ་ནི། ཡང་རབ་བྱུང་བདུན་པའི་སྐོར་འདི་ནང་གྲུབ་ཐོབ་ཐང་སྟོང་རྒྱལ་པོ་ཞེས་གྲགས་པ་འདི་ཉིད། སྤྱི་འཛམ་བུ་གླིང་དུམ་བུ་བཅུ་གཉིས་རྣམས་སུ་བྱོན་ནས་གྲུ་ཤན་བརྒྱ་དང་བཅོ་བརྒྱད་ལྕགས་ཟམ་ལྔ་བཅུ་ཙམ་སྦྲེལ་བར་མཛད། ཁྱད་པར་རང་རེའི་ལྗོངས་འདིར་བྱོན་ནས་ཤར་ནུབ་གུང་གསུམ་གྱི་ཆུ་ཆེན་རྣམས་སུ་ལྕགས་ཟམ་བརྒྱད་ཙམ་སྦྲེལ་བར་མཛད་པའི་སྐབས་ཐེད་གཞུང་བར་གྲོང་ལྷ་ཁང་བཏབ། ལྷག་པར་སྤ་གྲོ་སྟག་ཚང་སེང་ཕུག་ནས་ཤོག་དྲིལ་འདོམ་བཅུ་མ་སོགས་གཏེར་ནས་བཞེས། སྤར་གཞུང་དུ་དོལ་གྱང་ཟླུམ་བརྩིགས་ལྷ་ཁང་དང༌། དོལ་སྟེང་སིལ་མའི་ལྷ་ཁང་དང་སོགས་དང༌། སྤར་སྨད་ཡུལ་གསུམ་གྱི་མདོར་རྟ་མཆོག་བྷ་ལ་ཧ་མངོན་སུམ་འདུག་པ་གཟིགས་ཏེ། ས་དེ་ལ་རྟ་མཆོག་སྒང་ཞེས་མིང་འདོགས་མཛད་ནས་སྤར་ལུང་གི་མདོ་སྲུང་ཕྱིར་དུ་རྟ་མཆོག་ལྷ་ཁང་བཏབ། དེ་ནས་ཕུར་རྡོ་དགོན་དང་སྨིན་གྲོལ་དགོན་སོགས་བཏབ་སྟེ་འགྲོ་དོན་བསྐྱངས། སླར་འཕུར་རྡོ་དགོན་ལས་བྱར་སྤྲུལ་བྱོན་སྐབས། གྲུབ་ཐོབ་འདིའི་བྱ་བྲུན་ལས་སྲས་བདེ་བ་བཟང་པོ་འཁྲུངས་པར་གྲགས། ཕྱིས་སྤྲུལ་པའི་སྲས་དེས་རྟ་མཆོག་སྒང་གི་གདན་ས་བཟུང་ནས་བཞུགས་པའི་གདུང་རབས་ལས་གདན་ཆོས་འཛིན་པ་རིམ་པར་བྱོན་པ་ལ། རྟ་མཆོག་ཆོས་རྗེ་ཞེས་གྲགས་ཏེ་ལྕགས་ཟམ་པའི་ཆོས་ལུགས་འཛིན་པ་བྱུང༌། ཕྱིས་བླ་མ་ཁག་ལྔའི་ཆར་གཏོགས་ཏེ་སྐབས་ཤིག་གདན་ས་རྩ་མེད་དུ་བཏང་ཡང༌། སླར་རྒྱལ་སྲས་བསྟན་འཛིན་རབ་རྒྱས་སྐབས་སྤར་ལུང་བསྟན་འགྲོའི་དོན་ཆེན་དུ་གཟིགས་ཏེ། རྫོང་དཔོན་ཨའུ་ཚེ་རིང་ཁོང་རའི་སྡིག་སྦྱོང་དུ་རྟེན་དང་བརྟེན་པ་སྔར་བཞིན་བཞེངས་སུ་བཅུག་སྟེ་སོར་ཆུད་པ་བྱུང༌། ལྔ་པ་འབའ་ར་བ་ནི། རབ་བྱུང་དགུ་པའི་སྐོར་འདི་ནང་རྒྱལ་བ་རྒོད་ཚང་པའི་སློབ་མའི་གཙོ་བོ་རྟོགས་པ་རང་དང་མཉམ་ཡང་དགོན་པའི་སྤྲུལ་སྐུ་རྒྱལ་མཚན་དཔལ་བཟང་ཞེས་བྱ་བས། འབའ་ར་བྲག་ཏུ་གདན་ས་དོན་གྲུབ་སྡིངས་བཏབ་པས་འབའ་ར་བར་གྲགས། ཕྱིས་སྤ་གྲོར་བྱོན་ནས་འབྲང་རྒྱས་ཁར་གདན་ས་བཏབ་སྟེ་ཆོས་ཀྱི་འཕྲིན་ལས་བསྐྱངས་ཤིང་མ་དགོན་གཙོ་བོར་མཛད། ཐེད་ཕྱོགས་སུ་དགོན་ཡུལ་ཚེ་ཕུག་དང༌། སྣ་གསལ་དགོན་དང༌། འགོ་འབུར་དགོན་པ་དང༌། སྤ་གྲོ་རྡོ་མཆོད་རྟེན་དང༌། ཆེ་བལ་མཛེ་ཆུ་དགོན་པ་དང༌། ཧད་ཕྱོགས་རྒྱ་མདུད་དགོན་པ་སོགས་དགོན་ལག་མང་དུ་བཏབ་སྟེ། སྟོད་འབྲུག་གནམ་གྱི་སྐར་ཆེན་དུ་གྲགས་པའི་ཤངས་པ་འབའ་ར་བའི་ཆོས་ལུགས་བྱུང༌། ཕྱིས་སྤྲུལ་སྐུ་ནམ་མཁའ་རྒྱལ་མཚན་སོགས་གདན་རབས་རིམ་པར་བྱོན་པའི་མཐར། བླ་མ་ཁག་ལྔའི་ཆར་གཏོགས་པའི་དབང་གིས་གདན་ས་ཕལ་ཆེར་ཆོས་རྗེ་འབྲུག་པའི་ཕྱག་ཏུ་འབྱོར། བླ་མ་ཁག་ལྔའི་གྲངས་སུ་ཀཿ པ་གཉིས་ཞེས་གསུངས་པ་ནི། མོན་ཀཿཐོག་པའི་སྤྲུལ་སྐུ་རྣམ་གྲོལ་བཟང་པོ་དང༌། བསྟན་འཛིན་གྲགས་པ་རྒྱལ་མཚན་གཉིས་ཡིན་པས། སྔ་མས་སྤ་གྲོ་དོལ་པའི་ཕུར་མཁའ་འགྲོ་སྤྱི་འདུས་དགོན་དང༌། ཤ་ལ་བྲག་ཏུ་གདན་ས་བཏབ་སྟེ་འགྲོ་དོན་བསྐྱངས། དེའི་སློབ་མ་པདྨ་དབང་ཆེན་དང་པདྨ་དར་དར་གཉིས་ཀྱིས་སྤ་གྲོ་བཙན་སྟོ་བྱི་དགོན་གོང་མ་དང་ཆོས་སྡིངས་དགོན་པར་གདན་ས་བཏབ་སྟེ་ཀཿཐོག་པའི་བསྟན་པ་བཙུགས་པའི་གཙུག་ལག་ཁང་ད་ལྟའང་ཡོད། དེའི་སྦྱིན་བདག་རྣམས་ཀྱི་ཁྱིམ་དུ་ཀཿཐོག་པའི་ཆོས་སྐྱོང་མགོན་པོ་སྡེ་འདུས་ཀྱི་ཆོ་ག་ད་ལྟའི་བར་དུའང་བཏང་སྲོལ་ཡོད། ཕྱིས་ཀཿཐོག་སྤྲུལ་སྐུ་བསྟན་འཛིན་གྲགས་པས་ཤར་ལུད་མཚོའི་སྒང་དུ་སྤྱི་རྫོང་དང༌། མཁོ་ཐང་དུ་བ་ལིང་དགོན་དང་ཐེག་ཆེན་སྒང་སོགས་བཏབ་སྟེ་མོན་ཀཿཐོག་པའི་བསྟན་པ་དར་ཞིང་རྒྱས་པ་བྱུང༌། ཤར་སྦེད་ནག་ཕྱོགས་སུ་ཀཿཐོག་པའི་སྦྱིན་བདག་ཡིན་བརྟེན་དེའི་ཆོས་སྲུང་མགོན་པོ་སྡེ་འདུས་བཏང་བའི་སྲོལ་འདུག དེ་དུས་ཀཿཐོག་པའི་སྤྲུལ་སྐུ་རྣམ་གཉིས་གྲགས་པ་ཆེ་བའི་དབང་གིས་ཀཿཐོག་པ་གཉིས་ཞེས་འཛུགས་གནང་བ་མ་གཏོགས། རྗེ་བླ་མ་རང་གིས་ཀྱང་བླ་མ་ཀཿཐོག་པ་ལ་དོག་སྣང་ཆེར་མ་མཛད་པས། དོན་དུ་དཔལ་ལྡན་འབྲུག་པའི་ཆོས་སྲིད་བརྩམས་དུས་ཀཿཐོག་པའི་བརྒྱུད་འཛིན་རྣམས་ཀྱིས་མ་རངས་པར་བླ་མ་ཁག་ལྔའི་ཕྱོགས་སུ་གཏོགས་པའི་ལོ་རྒྱུས་མི་འདུག ཡོད་ན་བླ་མ་ཁག་ལྔའི་གདན་ས་མ་ལག་དང་བཅས་པ་རྩ་མེད་དུ་བཏང་དུས་ཀཿཐོག་པའི་གདན་ས་རྣམས་ཀྱང་གཏོར་ངེས་པ་ལས་གནོད་རྐྱེན་མེད་པར་ད་ལྟའི་བར་དུ་ཡོད། དེས་ན་བླ་མ་ཁག་ལྔའི་ཕྱོགས་གཏོགས་ངོ་མ་དགེ་ལྡན་ཤིང་རྟ་པ་རྣམས་ཡིན་པས་དེའི་དབང་གིས་ཁོ་བོའི་ཆོས་འབྱུང་དུ་དགེ་ལྡན་ཤིང་རྟ་པ་འདྲེན་པའི་རྒྱུ་མཚན་ནི། དཔལ་ལྡན་འབྲུག་པའི་ཆོས་སྲིད་བརྩམས་དུས་བྱང་མགར་སའི་ཕྱོགས་ནི་དགེ་ལྡན་ཤིང་རྟ་པ་རྣམས་ཀྱིས་བསྲུང་ནས་ངོ་རྒོལ་གྱི་དམག་འཁྲུགས་ཤི་བསད་ཡང་ཡང་བྱས་པ་དང༌། ཡང་སྤུངས་ཐང་མགོན་ཁང་ཆེན་པོའི་གསང་རྟེན་གྲི་སྙིང་བྱ་རོག་གདོང་ཅན་ལ་བཅོལ་བས་དགོན་ཕྱོགས་དགེ་ལྡན་པའི་དམག་དཔོན་གཅིག་གི་གྲི་སྙིང་གཏམ་སྙན་དང་བཅས་ཕུལ་འདུག་པ་དང༌། གླིང་བཞི་བཟང་པོའི་ལོགས་ལའང་དགེ་ལྡན་པའི་དམག་གིས་ཁྲག་དམར་རྦ་ཀློང་འཁྲུགས་པའི་མཐར་རྒྱལ་ཁ་འབྲུག་པས་ཐོབ་སྟེ་གླིང་བཞི་གཡུལ་རྒྱལ་རྫོང་བཏབ་ནས་བཟུང༌། དགེ་ལྡན་ཤིང་རྟ་པའི་གྲྭ་ཚང་ཁ་འཐོར་ཏེ་བྲོས་པ་མ་ཟད། མགོན་མཁར་སྟོད་ཤིང་རྟའི་སྦྱིན་བདག་རྣམས་ཀྱང་དེའི་ཕྱོགས་སུ་གཏོགས་པའི་དབང་གིས་ཡུལ་འཐོན་ཏེ་སོང༌། ཁྲལ་ཚབ་ཚོ་ཆེན་ནས་བཅུག་པའི་ལོ་རྒྱུས་ཡོད་པ་རྣམས་གྲགས་པ་ཚད་མས་གྲུབ་བོ། །དེས་འཕྲོས་དོན་མདོ་ཙམ་བསྟན་ནས། ད་ནི་སྐབས་དོན་དངོས་ལ་འཇུག་སྟེ། དེ་ནས་སྤྱི་ལོ་ཆིག་སྟོང་དྲུག་བརྒྱ་ཉེར་དགུ་དང་རྗེ་ཉིད་དགུང་གྲངས་སོ་དྲུག་བཞེས་པའི་ས་སྦྲུལ་ལ་ཐེད་ཐིམ་གྱི་དབུས་སྲིན་མོ་རྡོ་ཁར་ཞེས་གྲགས་པའི་སར། ནང་འཁྲུགས་མེ་ལྟར་འབར་བཞིན་དུ་གསང་སྔགས་ཟབ་དོན་ཕོ་བྲང་གི་རྨང་གཏིང་ནས་ལས་ལ་ཞུགས། དུས་རྒྱུན་དུ་ཕྱི་རོལ་ནས་བླ་མ་ཁག་ལྔ་དང་དེའི་གྲྭ་ཡོན་ཚོའི་དམག་གིས་བསྐོར་ནས་རྒྱགས་དང་ཆུ་བཅད་པ་སོགས་ལྟ་ཞོག །སྐུ་སྲོག་བསྡོ་བའི་བསམ་པས་ངན་སྤྱོད་དགྲ་ཐབས་སྣ་ཚོགས་བཤམས་ཤིང་མི་བཏུབ་མི་རུང་བའི་གཏམ་ངན་མང་པོས་སྙན་བཙེར་ཐུགས་སུན་ཕྱུང་ཡང༌། འཇིགས་པ་དང་བག་ཚ་ཉམ་ང་མེད་པའི་ཁར་སྙིང་རྗེ་ལྷག་པར་སྐྱེ་བ་སྟེ། རྟག་ཏུ་ཉེས་པས་རང་དབང་མེད་པར་བྱས་སེམས་ཀྱིས། སྐྱེ་བོ་ལ་ནི་བླ་ལྡན་ཉེས་པར་མི་འཛིན་ཏེ། །མི་འདོད་བཞིན་དུ་ལོག་པར་བསྒྲུབ་པར་འགྱུར་རོ་ཞེས། །སྐྱེ་བོ་དག་ལ་སྙིང་རྗེ་ལྷག་པར་འཕེལ་ཕྱིར་རོ། །ཞེས་པ་ལྟར་དགོངས་ཤིང༌། འཇིགས་པ་དང་བག་ཚ་ཉམ་ང་དང་སུན་པ་མེད་པར་བཞུགས་ཏེ། ཉིན་མོར་ཡུལ་གངས་ཅན་གྱི་ལྗོངས་ནས་དད་པ་འོངས་ཤིང༌། དད་པས་འདུས་པའི་སྒྲུབ་པ་གྲྭ་བཙུན་མང་པོས་ཆོས་ཕྱིར་དུ་དཀའ་བ་སྤྱད་པའི་བསམ་པ་བཟང་པོས་ལས་ལ་ཞུགས་ཏེ་ཉིན་མོར་གཙུག་ལག་ཁང་བརྩིགས་པར་བྱས། མཚན་མོ་ཕྱག་ཆེན་ཆོས་དྲུག་སོགས་ཆོས་ཀྱི་འཁོར་ལོ་བསྐོར་བ་གནང་ཞིང༌། དཀའ་བ་ཡུན་རིང་མི་སྐྱོ་ཕྱིར། །སྤྲོ་བ་ཁོང་དུ་ཆུད་པར་བྱ། །བྱམས་པ་ཉེ་བར་རྟོགས་པ་དང༌། །དེའི་ཐབས་ཤེས་རྙེད་པའི་ཕྱིར། །བསམ་པ་དག་པར་ཤེས་བྱ། །ཞེས་པ་ལྟར། འཕྲལ་དཀའ་ཡང་ཕུགས་བླ་མ་གོང་མ་རྣམས་དང་དཔལ་ཡེ་ཤེས་ཀྱི་མགོན་པོས་ལུང་བསྟན་པ་མི་བསླུ་བའི་གདེང་གིས་དཔལ་འབྲུག་པའི་བསྟན་པ་དར་རྒྱས་སུ་འགྱུར་བའི་སྤྲོ་བ་ཁོང་དུ་ཆུད་པར་མཛད་ནས། དེའི་ཚེ་རྡོར་གདན་ཕ་ཇོས་ཕྱོགས་ཕྱོགས་སུ་དབང་ཡོན་དང་བསོད་སྙོམས་མཛད་ཅིང་འབྲུ་མང་པོ་དུས་སུ་འབུལ་བ་དང༌། ལྷག་པར་བླ་ཁག་ལྔའི་ཕྱོགས་གཏོགས་སྡིག་ཅན་འགས་བོད་ཀྱི་ཆོས་ཞུ་མང་པོ་མཚོན་ཁར་བཏང་ཞིང༌། གནས་རྙིང་པའི་གདན་འཛིན་ཝང་གླང་མ་ལུང་པའི་བླ་མ་དཔལ་ལྡན་ཟེར་བས་དཔུང་དེད་ཅིང་སྒྱོགས་བཙུགས་ཚེ། དེར་རྗེའི་རིམ་གྲོ་པ་ཕ་དམ་པས་འཇགས་མའི་སྒྱོགས་ཀྱིས་འཕྲུལ་འཁོར་བཙུགས་པས་ཆོས་སྐྱོང་གི་མཐུས་ཁོང་གི་སྒྱོགས་ཆག་དེ་དུས་མེ་མདའ་འཕངས་པས་གླང་མ་ལུང་གི་བླ་མ་དཔལ་ལྡན་ལ་ཕོག་སྟེ་ཁོ་ཤི་བས་དཔུང་རྣམས་འཐོར་ཞིག་ཏུ་སོང༌། རིམ་པར་གཙུག་ལག་ཁང་ཟུར་བཅུ་གཉིས་པར་ཁྱམས་དང་བཅས་གྲུབ་པའི་རབ་གནས་དགའ་སྟོན་ལ་རྗེ་བླ་མ་ལྷ་དབང་བློ་གྲོས་ཡང་གདན་འདྲེན་ཏེ་ལྷན་དུ་མཛད། མི་རིང་བར་རྗེ་ཉིད་དགུང་གྲངས་སོ་བརྒྱད་བཞེས་པའི་ལྕགས་ལུག་ལ་གསང་སྔགས་ཟབ་དོན་ཕོ་བྲང་དུ་ཡུམ་བདེ་ཆེན་བཟང་མོ་ལས་རྒྱས་སྲས་འཇམ་དཔལ་རྡོ་རྗེ་སྐུ་འཁྲུངས་ཤིང་བཙས་སྟོན་རྒྱ་ཆེར་གནང༌། དེ་ནས་རྗེ་བླ་མ་དགུང་གྲངས་བཞི་བཅུའི་ཆུ་བྱ་ལ་ལྕགས་རིའི་གདན་སར་ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་པའི་མཁས་གྲུབ་ལྷ་དབང་ཞབས་ཉིད་དགུང་གྲངས་བརྒྱད་ཅུ་གྱ་བཞིའི་སྐབས་སུ་ཞིང་གཤེགས་པར་དགོངས་ཏེ། ཀུན་མཁྱེན་པདྨ་དཀར་པོ་ནས་བརྒྱུད་པའི་བསྙེན་རྫོགས་ཀྱི་སྡོམ་རྒྱུན་མི་ནུབ་པའི་ཕྱིར། བོད་ནས་བསྙེན་པར་རྫོགས་པའི་ལས་ཀྱི་སློབ་དཔོན་དང༌། གསང་སྟེ་སྟོན་པའི་སློབ་དཔོན་དང༌། དུས་བསྒོ་བའི་སློབ་དཔོན་དུ་འོས་པ་ལས་ཀྱི་ཁ་སྐོང་གི་དགེ་འདུན་ཏེ་བཅས་ལྡན་དགེ་སློང་མི་མཐུན་པ་གཉིས་དང་བྲལ་བ་ཁ་སྐོང་དུ་འོས་པའི་ཡོན་ཏན་ཕུན་སུམ་ཚོགས་པ་དག་སྤྱན་དྲངས་ཏེ། ཕྱོགས་བཅུའི་དགེ་འདུན་བསྡུ་བའི་ཆོས་ཀྱི་གཎྜིའི་སྒྲས་བསྐུལ་ནས་མཐུན་པར་འདུས་པའི་དགེ་འདུན་གྱི་དབུས། དོན་གྱི་སླད་དུ་མཚན་ནས་སྨོས་ཏེ། བརྟན་མཁས་ཀྱི་ཡོན་ཏན་གཉིས་དང་ལྡན་པའི་དགྲ་བཅོམ་ཆེན་པོ་ལྷ་དབང་བློ་གྲོས་ཀྱིས་མཁན་པོ་མཛད། གཞན་ཡང་གསང་སྟེ་སྟོན་པ་དང་ལས་ཀྱི་སློབ་དཔོན་ལ་སོགས་པ་ཕན་སུམ་ཚོགས་པའི་ལྕ་ཕྲུག་གི་ཡོན་ཏན་དང་ལྡན་པ་མངོན་དུ་གྱུར་པ་བཅུའི་སྒོ་ནས། རབ་ཏུ་བྱུང་ནས་བསྙེན་པར་རྫོགས་ཤིང༌། དེ་ལྟར་བསྙེན་པར་རྫོགས་མཁན་སློབ་དགེ་འདུན་གྱི་ཚོགས་དང་བཅས་པ་ལ། བཀའ་དྲིན་གཏང་རག་གི་འབུལ་བ་གནང༌། རྙེད་པ་དང་བཀུར་སྟི་རྒྱ་ཆེན་པོའི་དགའ་སྟོན་མཛད་ཅིང་ཆོ་ག་དང་སྤྱོད་ཡུལ་རྣམ་པར་དག་པའི་དགེ་བའི་སྟོབས་དེ་བཞིན་གཤེགས་པའི་མཚན་ཉིད་ཀྱི་རང་བཞིན་ཡོངས་སུ་བསྔོ་བ། སེམས་ཅན་ཐམས་ཅད་ཀྱི་སྐྱབས་དང༌། གནས་དང༌། དཔུང་གཉེན་དང༌། ལམ་དང༌། སྣང་བ་དང༌། སྒྲོན་མ་དང༌། འདྲེན་པ་དང༌། ཡོངས་སུ་འདྲེན་པ་བསྟན་པ་བསྟན་འཛིན་དང་བཅས་པ། ཕྱོགས་དུས་ཀུན་ཏུ་དར་ཞིང་རྒྱས་པའི་བཀྲ་ཤིས་དང་དགེ་ལེགས་རྒྱ་ཆེན་པོར་གྱུར་ཏོ། །དེ་ནས་དགྲ་བཅོམ་གནས་བརྟན་ཆེན་པོ་དེ་ཝནྡྲ་མ་ཏི། དགོངས་པ་ཡོངས་སུ་རྫོགས་ཤིང་ཚངས་པར་སྤྱོད་པའི་ཚེ་དང་མཛད་པ་མཐར་ཕྱིན་ཏེ། ཡོངས་སུ་མྱ་ངན་ལས་འདའ་བའི་ཚུལ་སྟོན། གདུང་ཞུགས་ལ་ཞེན་ནས། གདུང་ཁར་དབྱེན་ཟླུམ་མཆོད་རྟེན་དངུལ་དཀར་ལས་གྲུབ་པ། འཛམ་བུ་ནཱ་དའི་གསེར་གྱི་འོད་འཕྲོ་བའི་གདུགས་དང༌། དྲྭ་བ་དྲྭ་ཕྱེད་རིན་པོ་ཆེ་སྣ་ཚོགས་ཀྱི་ཕྲས་བརྒྱན་པ་ལེགས་པར་བསྒྲུབས། དེ་བཞིན་དུ་རྗེ་སྟག་རྩེ་བ་པད་དཀར་དབང་པོའི་ནང་རྟེན་ཀྱང་དངུལ་དཀར་ལས་གྲུབ་པའི་ཆོ་འཕྲུལ་ཆེན་པོའི་མཆོད་རྟེན་རྒྱན་དང་བཀོད་པ་ཕུན་ཚོགས་པ་ལྕགས་རི་བདུད་འདུལ་བྱང་ཆུབ་ཆེན་པོའི་མཆོད་རྟེན་གྱི་གཡས་གཡོན་དུ་བཞུགས་སུ་གསོལ། བསྙེན་པར་རྫོགས་པའི་ལས་ཀྱི་སློབ་དཔོན་དུ་གྱུར་པའི་དགེ་བའི་བཤེས་གཉེན་དྭགས་པོ་སློབ་དཔོན་པ་དེ་ལས། བསྟན་པའི་སྙིང་པོའམ་རྩ་བར་གྱུར་པ་འདྲེན་པ་ཉིད་ཀྱིས། ང་ནི་མྱ་ངན་འདས་གྱུར་ནས། །འདི་ནི་ཁྱོད་ཀྱི་སྟོན་པའོ་ཞེས། །རང་བྱུང་ཉིད་ཀྱིས་གུས་བཅས་པ། །ནན་ཏན་དགེ་སློང་ཚོགས་མདུན་བསྟོད། །ཅེས་ཡོངས་སུ་བསྔགས་པ་རྩ་བའི་གཞུང༌། སོ་སོ་ཐར་པའི་མདོ་རྣམ་པ་གཉིས་དང༌། བཤད་པའི་ལུང་སྡེ་བཞི་པོད་བཅུ་གཉིས་སུ་བྱས་པ་ཡོངས་སུ་རྫོགས་པའི་ལུང་གསན་ཞིང༌། དམ་པའི་ཆོས་འདུལ་བ་ནི་སངས་རྒྱས་ཀྱི་བསྟན་པའི་རྩ་བ་དང་སྲོག་གམ་སྙིང་པོར་གྱུར་ཏེ། གང་འདུལ་ལས་བྱེད་པ་དང༌། ནན་ཏན་བྱེད་པ་ཡོད་པ་དེར་སངས་རྒྱས་ཀྱི་བསྟན་པ་གནས་པ་དང༌། དེ་མེད་ན་མི་གནས་པར་བཤད་པ་སོགས་ལ་ཐུགས་ཡིད་ཆེས་ཤིང་བསྟན་པ་ལ་གཅེས་སྤྲས་མཛད་པའི་དགོངས་པས། རབ་བྱུང་བསྙེན་རྫོགས་བསྒྲུབ་པ་དང་གསོ་སྐྱོང་ལ་སོགས་པའི་ལས་ཀྱི་སྲོལ་བཟང་པོ་གཏོད་ཅིང་འཁོར་གྱི་དགེ་འདུན་ཐམས་ཅད་ཀྱང་བཅས་ཁྲིམས་རྣམ་པར་དག་པར་མཛད་དོ། །དེ་ནས་བླ་མ་ཁག་ལྔ་རྡོ་རྩ་གཅིག་དྲིལ་གྱི་སྡེ་སྲིད་གཙང་པ་ལས་དམག་དཔུང་ནན་ཆེར་ཞུས་པས། བོད་ནས་དཔུང་ཆེན་པོ་གཡོས་ཏེ་སྤ་གྲོ་ནས་དམག་ཁག་གཉིས་དང༌། ཁ་ཅིག་མགར་ས་ནས་དགོན་ཞལ་ངོ་སྟོང་སེང་ཁར་དང༌། ལ་ལ་བདེ་ཆུའི་སོ་ཁ་ནས་ལྕགས་རི་རྡོར་གདན་ཚུན་གླགས་ལྟ་ཞིང༌། དམག་འགའ་ཞིག་སྙིང་ལ་ཕྱོགས་ནས་ནགས་རྙིང་ཡུལ་གསར་དག་དང༌། ཤར་ཕྱོགས་བུམ་ཐམ་ནས་ཀྱང་དམག་དཔུང་གཡོས་པས་ཐམས་ཅད་སྔངས་ཤིང་སྐྲག་པར་གྱུར་ཅིང༌། དེ་སྐབས་བླ་མའི་ཐུགས་རྗེ་དང་ཆོས་སྐྱོང་གི་མཐུས་གླགས་མ་རྙེད་པའི་ཁར་ལྷོ་རོང་གི་ས་ཆ་འགག་དམ་པའི་དབང་གིས་བོད་ཀྱི་དཔུང་རྣམས་མགོ་འཐུམས་ཤིང་གནས་པའི་སྐབས། བྲག་རི་ནགས་ཚལ་གྱི་གསེབ་ནས་ལྷ་སྲིན་དྲེགས་པའི་དཔུང་དང་མི་མང་པོ་མཐོན་ནས་མགོ་དཔོན་འགའ་ཡང་ལག་ཐལ་དུ་སོང་བ་དང༌། ཕལ་ཆེར་བཙོན་དུ་བཟུང་ནས་ཡོད་པའི་སྐབས་བླ་མ་ཁག་ལྔའི་ཕྱོགས་གཏོགས་རྣམས་ཀྱིས་བསྒྱེ་གཟན་བྱས་ཏེ་བོད་དམག་གསང་ཐབས་སུ་ཁྲིད་དེ་གསང་ཟབ་རྫོང་གཞན་སྡེའི་ལག་ཏུ་ཤོར། དགྲ་སྡེ་མ་རུངས་པའི་ཚོགས་ནོར་ལ་རུབ་ཅིང་ལྕེབ་པ་ན། ཆོས་སྐྱོང་སྡེ་བརྒྱད་ཀྱི་ཆོ་འཕྲུལ་མེ་མདའི་རྫས་ལ་གློ་བུར་དུ་མེ་ཟིན་ནས། མེ་དྲག་ཏུ་འབར་བའི་ཤུགས་ཀྱི་གནམ་ས་ཐམས་ཅད་གཡོ་བ་ཙམ་གྱི་འུར་སྒྲ་དང་བཅས། དགྲ་སྡེ་མ་རུངས་པའི་ཚོགས་རྣམས་སྐད་ཅིག་ལ་ཐོབ་རྡིབ་པའི་འོག་ཏུ་ལྷུང་ནས་མིང་མེད་དུ་བཏང༌། དེ་སྐབས་ལྷོ་འབྲུག་པ་རིན་པོ་ཆེར་ལྷོ་ནས་བླ་མ་ཁག་ལྔ་དང༌། བོད་ནས་སྡེ་པ་གཙང་པ་སོགས་ཀྱིས་ཐུགས་བསུན་ཡང་ཡང་ཞུས་པ་སོགས་ཕྱིའི་གླིང་ཕྲན་པོ་ཊུ་གལ་གྱི་བར་དུ་ཁྱབ་པས། ལྷོའི་ཆོས་འབྱུང་ལས། པོར་ཊུ་གལ་གྱི་རྒྱལ་པོས་བང་ཆེན་པ་མི་གཉིས་ལ་མེ་མདའ། མེ་སྒྱོགས་ཀྱི་འཁྲུལ་འཁོར། མེ་མདའི་རྫས། རྒྱང་ཤེལ་རྣམས་བསྐུར་ཏེ་བཏང་བ་རྒྱ་གར་ལྷོ་ཕྱོགས་ཀྱི་རྒྱ་མཚོའི་འགྲམ་གྱི་ཡུལ་གྷོ་བ་ཞེས་པ་ནས་བརྒྱུད། རྒྱ་ག་ཊི་ཁའམ་ཀུ་ཆེ་བི་ཧར་དུ་འབྱོར། ཀུ་ཆེ་བི་ཧར་གྱི་རྒྱལ་པོ་བྷིར་ན་རཱ་ཡ་ན་ཟེར་བ་དང་འཕྲད། རྒྱལ་པོ་དེས་གྲོགས་བྱས་ཏེ་ཁོང་གཉིས་འབྲུག་ཏུ་བཏང༌། ཁོང་གཉིས་གདན་ས་ལྕགས་རིར་བླ་མའི་ཞབས་སུ་འབྱོར། མེ་མདའ་མེ་སྒྱོགས་མེའི་རྫས་དང་བཅས་པ་དང༌། རྒྱང་རིང་པོ་ན་ཡོད་པའི་དངོས་པོ་ཕྲ་མོ་ཡང་དྲུང་ན་ཡོད་པ་ལྟར་མཐོང་བའི་ཤེལ་མིག་སོགས་ངོ་མཚར་བའི་ཡོ་བྱད་སྣ་ཚོགས་ཕུལ། བླ་མ་ཁྱེད་ལ་འགྲན་བདོ་བའི་དགྲ་ཡོད་ན། ངེད་ཀྱི་རྒྱལ་པོའི་ཡུལ་ནས་དམག་དཔུང་ཆེན་པོ་འབོད་ཐུབ་ཅེས་ཟེར་ཡང༌། ཀླ་ཀློའི་དམག་འདྲེན་པ་སོགས་རང་གི་སྐྱབས་འགྲོ་ལ་གནོད་པའི་བྱ་བ་ཅི་ལ་རུང་བསམ་ཁས་ལེན་མ་བྱས་གསུངས། དུས་དེ་ཡན་དུ་མེ་མདའ་མ་དར་ཞིང༌། སྲོལ་མེད་པས་སྐད་ཐོས་པ་ཙམ་གྱིས་དགྲའི་ཚོགས་འཇིགས་ཤིང་སྐྲག་པར་གྱུར་ཏོ། །སྐབས་དེ་དག་གི་ཚེ་གཙང་གི་ཡུལ་གྲུ་ཐམས་ཅད་དུ་མེ་ཕུང་ཆེན་པོ་ཤིན་ཏུ་རིང་བ་འུར་སྒྲ་ཆེན་པོ་དང་བཅས་འགྲོ་བ་དང༌། ས་འབྲུག་གི་སྒྲ་དང་རི་ངུ་བའི་སྒྲ་སོགས་བྱུང་ཞིང༌། རྒྱལ་པོའི་བཙུན་མོ་དང་སྲས་མོ་སྨྱོ་བ་དང༌། མ་མོའི་དལ་ཡམས་ཆེན་པོ་དང༌། ཕོ་བྲང་གི་ནང་དུ་བྱི་ལ་མང་པོ་ངུ་བ་སོགས་འབྲུག་པའི་མཐུ་རྟགས་སུ་དགོངས་ནས། རྗེ་ཏཱ་ར་ནཱ་ཐ་ལ་སྲུང་འཁོར་ཞུས་པ་དང༌། དུད་སོལ་མའི་ཆོ་འཕྲུལ་དུ་དགོངས་ནས། དེའི་གཉེན་པོར་རྔོག་དཀྱིལ་བདུན་གྱི་དབང་གནང་བར་བརྩམ་པ་ན། རྗེ་བཙུན་གྱི་མནལ་ལམ་དུ་རྔོག་དཀྱིལ་བདུན་བཞུགས་པའི་སྒྲོམ་ཆེན་པོ་ཞིག་ཁ་ཕྱེ་སྙམ་པ་ལ། སྡིག་པ་རྭ་ཅན་མང་པོས་གོ་མཚམས་མེད་པར་གཏམས་པ་གཟིགས་ཤིང༌། བཀའ་མ་འཁྲོལ་བར་དགོངས། གཞན་ཡང་རྗེ་ཉིད་སྐུ་བསྙུང་བ་སོགས་འཚུབ་ཆེར་བྱུང་ནས། འབྲུག་པ་རྡོ་རྗེ་འཛིན་པ་ཆེན་པོ་ཡིན་པས་དགོངས་པ་དང་མ་འགལ་བར་ལེགས་པའི་ཚུལ་གསོལ་བར་མཛད་ཅིང༌། དཔལ་ལྡན་ས་སྐྱ་པ་ཆེན་པོ་མཐུ་སྟོབས་དབང་པོས། མཆོད་ཡོན་ལེགས་སྦྱོར་གྱི་དགོངས་པ་བཟང་པོ་གཏད་ཅིང༌། ཕན་ཚུན་ལེགས་སྦྱོར་གྱི་ཕོ་ཉ་འགྲུལ་ཏེ་ཐབས་མཁས་ཀྱིས་ཆིངས་སྣ་སྦྲེལ་བ་ནས་གཙང་པའི་དཔུང་རྣམས་རང་ཡུལ་དུ་བཏང༌། གཏེ་འུར་བཟུང་བ་དག་ཀྱང་གནང་སྦྱིན་དང་བཅས་ཏེ་བདེ་བར་ཀློག བླ་མ་ཁག་ལྔ་ཡང་ཡིད་ཀྱི་བརྣག་པ་མ་རྫོགས་བཞིན་དུ་རེ་ཐག་ཆོད་དེ་རང་གནས་ལས་འཕོས་ཏེ་སོ་སོར་གྱེས། གཙང་སྡེ་སྲིད་གཞོན་ནུ་ཀུན་དགའ་རབ་བརྟན་ལ་བཀའ་ཁྲ་སྩལ་བ་འདི་ལྟར། ད་སྒོས་ལྷོ་ནང་གི་བླ་མ་ཁག་ལྔ་པོས་ཞུ་ནན་མ་ཆོག་ན་སྔོན་ནས་ལྷོ་ནང་དུ་སྒྲུབ་སྡེ་རང་རང་སུ་རྒྱལ་རྒྱལ་ལ་གྱིས་ཞེས་གསུངས་ཡོད་པས་སྔར་ལུགས་དང༌། ཁོང་གི་ཡོན་བདག་རྣམས་ཀྱང་ཅི་བདེར་བྱེད་འཇུག་པའི་དགོངས་ཞུ་དང༌། སྔར་ཡང་ངེད་ནས་གྲུབ་མཐའི་ཆགས་སྡང་དང་བསྙད་མེད་བསྙད་བཏགས་ཀྱིས་ཡུལ་ནས་བཏོན་པ་གཏན་ནས་མིན། ཁོ་རང་སོ་སོའི་བསམ་སྦྱོར་ངན་པའི་དབང་གིས་ངེད་ལ་མ་རངས་པར་གླགས་ལྟ་བ་ལས་བྱུང་བ་ཡིན་ཅིང༌། ངེད་ལྷོ་རོང་དུ་འོང་བའི་སྐབས་སྔར་ནས་འདིར་གནས་གཞི་གདན་ས་བཏབ་ནས་བཞུགས་པའི་བླ་མ་ཁོང་རྣམས་ཀྱིས་མི་ཚད་སྒང་སྟེང་སྤྲུལ་སྐུ། རི་ཐང་བླ་མ། མདའ་སྟོང་བླ་མ། ཉི་ཟེར་བླ་མ། མཚམས་བྲག་བླ་མ། གནས་ཕུག་བླ་མ། གདོང་དཀར་བླ་མ་སོགས་རྙིང་མའི་བླ་མ་རྣམས་དང༌། དེ་བཞིན་སྤ་སྒར་བླ་མ། སྤྱི་གཞི་བླ་མ། རི་ཚོགས་བླ་མ། ཤ་བ་བླ་མ། ཕང་ཡེར་བླ་མ། ནས་པ་བླ་མ་སོགས་ས་སྐྱ་པའི་བླ་མ་རྣམས་ཀྱིས་ཕྲག་དོག་དང་འགྲན་སེམས་ཀྱིས་དམག་འཁྲུགས་མ་བྱས་པར་བརྟེན་གདན་ས་རང་མལ་དུ་ཡོད་པ་དང༌། ཁོང་རྣམས་ཀྱང་རང་ཚོར་བཟུང་ནས་བཞུགས་ན་གོང་གི་བླ་མ་གཞན་རྣམས་དང་འདྲ་བར་རང་མལ་དུ་བཞུགས་ངེས་པ་ཡིན་ཞིང༌། ཁོང་རའི་བརྒྱུད་འཛིན་གྱི་བླ་མ་གོང་མ་རྣམས་ནི་འཕགས་པའི་གང་ཟག་ཁོ་ན་ཡིན་པས་དེ་ལྟ་བུའི་འགྲན་སེམས་མེད་མོད་ཀྱི། འོན་ཀྱང་ད་ལྟའི་བརྒྱུད་འཛིན་སོ་སོའི་སྐྱེ་བོ་གཟུ་ལུམ་ཅན་རང་རྒྱུད་མ་དུལ་བར་བླ་མའི་གཟུགས་བརྙན་འཛིན་པ་རྣམས་ཀྱིས་ཕྲག་དོག་དང་འགྲན་སེམས་ཀྱིས་འཐབ་རྩོད་དང་གཡུལ་འཁྲུག་མང་དུ་བྱས་པའི་མཐར་གནས་སྐབས་དེ་ལྟ་བུ་བྱུང་བ་ཡིན་ནོ། །དེ་ནས་རྗེ་ཉིད་དགུང་གྲངས་ཞེ་གསུམ་པ་འཛིན་བྱེད་མེ་བྱིའི་ལོར་དགོན་མགར་སའི་ཕྱོགས་སུ་བྱོན། མཁར་སྟོད་གནམ་གྱི་སྐར་མ་ལྟ་བུའི་འབུལ་བ་དང་ཞབས་ཏོག་མང་པོ་བཞེས། ཆོས་དང་བཀའ་དབང་གང་འདོད་བཀའ་དྲིན་དུ་བསྩལ། དགོན་མཁར་སྨད་ཚེ་ཆུ་ཕུག་དང༌། ཚེ་ཕུག་མཱ་ར་ཏི་ཀར་གྲགས་པའི་གནས་མཇལ་དུ་བྱོན། དེ་སྐབས་ཚེ་ཕུག་གི་བླ་མ་ཤངས་འབའ་ར་བ་ཡིན་པས། ཁོང་གིས་སྔར་བླ་མ་ཁག་ལྔའི་གྲས་སུ་གཏོགས་ཏེ་ཐུགས་བསུན་ཞུས་པའི་དབང་ལས། རྗེ་ཉིད་ཕྱོགས་དེར་ཕེབས་པ་ཙམ་གྱིས་ཁོང་སྐྲག་སྟེ་ཡུལ་འཐོན་སོང་བའི་བླ་བྲང་དེ་ཉིད་དུ་བཞུགས་དུས། ཁོང་གི་མཐུ་ལྟས་ལྟ་བུ་གནམ་ལྕགས་ཕབ་སྟེ། ཙནྡན་གྱི་སྡོང་པོ་ཕྱེད་ཚལ་དུ་བཀས་པ་ད་ལྟའང་ཡོད། རྗེ་ཉིད་ཁྲེལ་རྒོད་དང་བཅས་ཤངས་ཆུང་ཁོ་ཡང་དགའ་རབ་ཅིག་འདུག་གསུངས། རྗེ་ཉིད་ཚེ་ཕུག་གོང་མར་ཚེ་སྒྲུབ་གནང་ནས་ཞག་ཤས་བཞུགས་པའི་ནུབ་གཅིག་ལྷའི་བུ་སྐྱ་རེངས་འཛམ་བུ་གླིང་དུ་འོང་བའི་དུས་ཚོད་ཙམ་ན། རོལ་མོའི་སྒྲ་ལྷང་ལྷང་ཞིག་ཐོས་པའི་མོད་ལ་ཨོ་རྒྱན་རིན་པོ་ཆེ་མཁའ་འགྲོའི་ཚོགས་དང་བཅས་ཏེ་མདུན་མཁར་མངོན་སུམ་དུ་བྱོན་ནས་བདག་ལ་དགྱེས་པའི་སྤྱན་གྱིས་གཟིགས་ཏེ། ཆུ་གཉིས་བར་དུ་འབྲུག་པའི་སྲོག་རྫོང་བཏབ་ན་འབྲུག་པའི་བསྟན་པ་ཡུན་དུ་གནས་པར་འགྱུར་རོ་ཞེས་ལུང་བསྟན་ནས་གཤེགས་སོ་གསུངས། དེ་ནས་མཐར་གྱིས་འགྲོ་བའི་དོན་མཛད་བཞིན་པར་གདན་ས་ལྕགས་རིར་ཕྱག་ཕེབས་སོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་བསྡུས་པ་ལས། གསང་སྔགས་ཟབ་དོན་བཏབ་ནས་བླ་མ་ཁག་ལྔའི་རྒོལ་བ་འཇོམས་ཚུལ་མདོ་ཙམ་བསྟན་པའི་སྐབས་ཏེ་ལེའུ་ལྔ་པའོ།། ༈ །།གཉིས་པ་རྫོང་ཁག་ཆེ་ཆུང་རིམ་པར་བཏབ་ཚུལ་ལ་གསུམ། དབུས་གཞུང་གི་རྫོང་ཁག་བཏབ་ཚུལ། ཕྱོགས་ཀྱི་རྫོང་ཁག་བཏབ་ཚུལ། མཐར་ཐུག་དམ་ལ་བཞུགས་ཚུལ་བཤད་པའོ། །དང་པོ་ནི། དབུས་གཞུང་ཕྱོགས་ཀྱི་རྫོང་ཁའི་ལྟེ་བ་དཔལ་ལྡན་འབྲུག་པའི་གདན་སའི་གཙོ་བོ་སྤུངས་ཐང་བདེ་ཆེན་གྱི་ཕོ་བྲང་བཞེངས་ཚུལ་ལས་བརྩམས་ཏེ་མདོ་ཙམ་སྨོས་ན། དེ་ནས་ལུང་བསྟན་པའི་ཕོ་བྲང་ཆེན་པོ་བཞེངས་པའི་དགོངས་པ་གཏད་པ་ཙམ་གྱིས། ཆོས་སྐྱོང་གི་བསྐུལ་མ་ལྟ་བུས་ཤར་ནུབ་གུང་གསུམ་གྱི་ཡུལ་གྲུ་ཐ་དད་པ་སོ་སོ་ནས་སྤྱན་འདྲེན་པའི་ཕོ་ཉ་བ་དག་བྱུང་སྟེ། སྔོན་མ་ག་དྷ་བཟང་པོས་སྟོན་པ་འཁོར་དང་བཅས་པ་སྤྱན་དྲངས་ཏེ་མཐའ་འཁོབ་ཀྱི་མི་རྣམས་ཆོས་ལ་བཀོད་པ་ལྟར། འདིར་ཡང་འཇིག་རྟེན་པ་རྣམས་དད་པའི་གནས་ལ་འགོད་པའི་ཕྱིར་ལྕགས་རི་དགེ་འདུན་གྱི་ཚོགས་དང་བཅས་ཡུལ་གྲུ་སོ་སོར་ཆིབས་བསྐྱོད་མཛད་དེ། རྡོར་གདན་ཟམ་པ་ནས་ཆིབས་གྲལ་གྱི་བཀོད་པ་མཛེས་པར་བསྟར་བའི་དབུས་ན། རྟ་མཆོག་སྤྲིན་གྱི་ཤུགས་ཅན་དྲུག་འགྲོས་ཅང་ཤེས་ལ་སྤུ་ལེན་ལོང་ཁེབས་ཀྱི་རྟ་ཆམས་ཟ་འོག་གོས་ཀྱིས་མཛེས་ཤིང་གསེར་སྒ་ནོར་བུའི་ཁྲ་ཚོམ་གྱིས་སྤྲས་པ་ལ། སྲབ་མཐུར་ནོར་བུའི་ཏོག་གིས་བརྒྱན་པའི་སྟེང་ན། བསོད་ནམས་ཀྱི་ལྷུན་པོ་མངོན་པར་མཐོ་བའི་སྐུ་ལ་སྣམ་སྦྱར་པདྨ་ར་གའི་མདངས་ཅན་གསོལ་ཞིང༌། ཨིནྡྲི་ནི་ལའི་བཅག་འཕྲོ་ལྟར་སྔོ་བའི་རྟེན་འབྲེལ་དབུ་ཞྭས་མཛེས་པར་བརྒྱན་པའི་ཞལ་གྱི་དཀྱིལ་འཁོར་ཉི་མ་བྱེ་བ་སྟོང་ལས་ལྷག་པའི་གཟི་འོད་འཕྲོ་བ། དབུ་ལ་འཁོར་བའི་ཚ་གདུང་སྐྱོབ་པའི་གྲིབ་བསིལ་ཆེན་པོ་དར་དཀར་དྲི་མ་མེད་པའི་གདུགས་ཀྱིས་གཡོབ་ཅིང༌། གཡས་གཡོན་ནས་རྨ་བྱའི་སྒྲོ་འཆུན་གྱིས་ཞལ་གྱི་རྡུལ་ཕྲན་སེལ་བཞིན་པར་ཕེབས་པའི་ལམ་གྱི་གཡས་གཡོན་ནས་ལྷ་མིའི་ཁྲོམ་ཚོགས་ཆེན་པོ་སྤྲིན་གྱི་ཕྲེང་བ་རྒྱུ་བ་བཞིན་དུ་སྤུངས་ཏེ་ཞལ་རས་མཇལ་བ་ཙམ་གྱིས་དད་པའི་སྤུ་ལོང་གཡོ་ཞིང་ཤིན་ཏུ་ཧ་ལས་ཏེ་ཙོད་སྒྲ་འབྱིན་ཅིང་མིག་མི་འཛུམ་པར་ལྟ་བར་བྱེད་དོ། །དེ་ནས་ཐིམ་གཞུང་རུད་ཆད་ལྷ་ཁང་དུ་བྱོན་ཀ་ཝང་དང་ཅང་གི་སྦྱིན་བདག་རྣམས་ལ་བཀའ་དབང་དང་མ་ཎིའི་བཟླས་ལུང་སོགས་གང་འདོད་བསྩལ་འབུལ་སྡུད་ཀྱི་དབང་ཡོན་བཞེས། དེ་ནས་རིམ་པར། སྟོད་ཝང༌། སྨན་ཝང་སོགས་ཚོ་ཆེན་གྱི་སྦྱིན་བདག་རྣམས་ཀྱིས་གདན་འདྲེན་ཞུས་ཏེ་ཡུལ་སོ་སོར་དབང་དང་བཀའ་ཆོས་སོ་སོའི་མོས་པ་ལྟར་བསྩལ་ཏེ་དབང་ཡོན་དང་འབུལ་སྡུད་སོགས་བཞེས། དེ་ནས་ནུབ་ཕྱོགས་ཆུ་ལྡན་གྱི་ཡུལ་ནས་གསེར་སྦྲེང་གིས་བསུས་ཏེ་འབྲུག་དཀར་བརྒྱུད་ཆོས་སྡིངས་སུ་ཕྱག་ཕེབས། ཐོག་མར་ལམ་བཙན་གཉིས་དང༌། དོལ་པ་སྟེང་འོག ཝང་ཅང་གཉིས་དང༌། ལུང་གཉིས་ཀྱི་སྦྱིན་བདག་སོ་སོའི་ཡུལ་དུ་སྤྱན་དྲངས་ཏེ་དབང་བཀའ་ཆོས་དང་དབང་ཡོན་མེ་ཏོག་གི་འབུལ་སྡུད་རིམ་པར་བཞེས། དེ་ནས་རྒྱལ་དབང་རྗེའི་གདན་ས་ཤར་པ་ཕུན་ཚོགས་གླིང་དུ་བྱོན་ནས་ཤར་པའི་སྦྱིན་བདག་རྣམས་དང་སྤ་གྲོ་ཡུལ་གསུམ་གྱི་འབུལ་སྡུད་མེ་ཏོག་བཞེས། དེ་ནས་འབྲུག་ཆེན་ངག་དབང་ཆོས་རྒྱལ་གྱི་གདན་ས་རྡོར་སྦི་ཆོས་འཁོར་སྒང་དུ་བྱོན་ནས་བྲག་ཝང་ཤར་ནུབ་ཀྱི་མི་དང་ནགས་རྒྱ་གེ་ལིང་སོགས་མཐའ་མཚམས་ཀྱི་མི་རྣམས་ཀྱང་དབང་ཆོས་ཀྱི་འབྲེལ་པ་ཐོབ་སྟེ་ཆོས་ཀྱི་སྐལ་བ་ཅན་དུ་མཛད། དེ་ནས་སླར་ཡང་ལྕགས་རིན་ཞག་འགར་སྐུ་ངལ་བརྟེན། དེ་ནས་སླར་ཡང་རྫ་ཏོག་ལ་ནས་བརྒྱུད་གྲུབ་ཆེན་ནགས་རིན་པའི་སྒྲུབ་ཕུག་སྟོང་བཞུགས་ནང་མཇལ། དཀར་སྦིས་ཡུལ་གྱི་སྦྱིན་བདག་རྣམས་དང་དགོན་ཤར་ནུབ་ཀྱི་སྦྱིན་བདག་རྣམས་ལ་དབང་བསྐུར་ཆོས་བཤད་དང་དབང་ཡོན་མེ་ཏོག་གི་འབུལ་སྡུད་བཞེས། དེ་ནས་ཤར་ནུབ་ཀྱི་སྦྱིན་བདག་རྣམས་ཀྱིས་སྤྱན་དྲངས་ཏེ་དགའ་སེང་ནགས་རྙིང་དང༌། བྱ་ར་སྒང་ཚུན་བྱོན་ལྗོངས་འདིར་བཞུགས་བདེ་མ་བྱུང་ན་འདི་ནས་རྒྱ་ཕྱོགས་སུ་བྱོན་པའི་དགོངས་བཞེད་ཀྱང་མཛད་ཅེས་གྲགས། དེ་ནས་སླར་ཡང་ཨ་ཐང་རུ་ཁ་ནས་བརྒྱུད་ཤར་མཁོ་ཐང་གི་དགོན་པ་རྣམས་དང༌། ཕ་ཇོ་འབྲུག་སྒོམ་ཞིག་པོའི་སྒྲུབ་གནས་བདེ་ཆེན་བྲག་ཕུག་ཀྱང་གཟིགས། སླར་ཡང་ཤར་ཝ་ཅན་སྦེད་ནག་ནས་བརྒྱུད་དར་རྒྱས་དགོན་དང་ཁྱུང་སེ་དོམ་ཁར་སོགས་ཀྱི་དབང་ཡོན་འབུལ་སྡུད་བཞེས། དེ་ནས་ཀོ་མ་འཕྲང་དང་ཀ་བཞི་དང་ཕང་ཡུལ་ནས་བརྒྱུད་སླར་སྤུངས་ཐང་དུ་ཕེབས། དེར་རི་བོ་གླང་ཆེན་འགྱིང་འདྲའི་སྣར་ཆུ་གཉིས་བར་གྱི་ཐང་དུ་ལྷོ་ནང་གི་འབུལ་སྡུད་བསམ་གྱིས་མི་ཁྱབ་པ་རྣམས་དེར་སྤུངས་པས་ན་སྤུངས་ཐང་ཁར་ཞེས་གྲགས། དེར་གུར་ཆེན་ཟླ་བའི་ཁང་བཟང་ལྟ་བུ་ཕུབ་སྟེ་བཞུགས་སྒར་ཕབ། དེ་ཡང་ཨོ་རྒྱན་ཆེན་པོའི་ལུང་ལས། རི་བོ་གླང་ཆེན་འགྱིང་འདྲའི་སྣ་སྟེང་ན། །སྐྱེས་བུ་རྣམ་རྒྱལ་ཞེས་བྱའི་མཚན་ཅན་བྱོན། །ཞེས་གསུངས་པའི་ལུང་བསྟན་ཐོག་ཏུ་བབ་སྟེ། རྗེ་ཉིད་དགུང་གྲངས་ཞེ་བཞི་བཞེས་པའི་ཐོག་དང༌། སྤྱི་ལོ་ཆིག་སྟོང་དྲུག་བརྒྱ་སུམ་ཅུ་སོ་བདུན་པ་རབ་བྱུང་བཅུ་གཅིག་པའི་དབང་ཕྱུག་མེ་གླང་གི་ལོར་ཐེད་གཞུང་ཆུ་བོ་ཐབས་ཤེས་འཛོམས་པའི་སྣར་གཟའ་སྐར་བྱེད་སྦྱོར་ཤིས་པའི་དུས་ཚིགས་དགེ་བའི་ཉིན་དཔལ་ལྡན་འབྲུག་པའི་སྲོག་མཁར་ཆེན་པོ་གདན་ས་སྤུངས་ཐང་བདེ་ཆེན་གྱི་རྨང་གཏིང༌། དཔལ་འཁོར་ལོ་སྡོམ་པ་དང་ཡེ་ཤེས་མགོན་པོ་ཟུང་དུ་འབྲེལ་བའི་དཀྱིལ་འཁོར་གྱི་སྒོ་ནས་སྟ་གོན། ས་བརྟག བསླང་བ། སྦྱང་བ་དང༌། ས་གཞི་བྱིན་གྱིས་བརླབ་པ། ནམ་མཁའི་ངོ་བོ་དང་འདྲ་བའི་རྡོ་རྗེའི་རང་བཞིན་དུ་བཀོད་པའི་ཏིང་ངེ་འཛིན་གྱིས་བྱིན་གྱིས་བརླབས་པར་མཛད་ནས། རིག་པ་འཛིན་པའི་དགེ་འདུན་འདུས་པའི་གཙུག་ལ་ཁང་ཆེན་པོའི་ལས་ཀྱི་འཁོར་ལོ་ལ་ཞུགས་པ་ན། ཡུལ་ལྷ་གཞི་བདག་ལ་སོགས་པ་ལྷ་སྲིན་བྲན་དུ་འཁོལ་བའི་རྟགས་དངོས་སུ་ཆུ་བུར་ལྟ་བུའི་མིག་ཅན་གྱིས་མི་མཐོང་ཡང༌། དོན་གྱིས་གྲུབ་པ་གཞན་གྱིས་ལོ་ཟླ་མང་པོར་བསྒྲུབ་དགོས་པའི་ལས་སྟོབས་པོ་ཆེ། དཀར་ཚེགས་མེད་པར་མྱུར་དུ་གྲུབ་པར་གྱུར་ཅིང༌། ཆུ་འཛོམས་ཀྱི་གཞི་བདག་གངས་སྨན་མཚོ་སྨན་ཟེར་བ་འདིས། རྗེ་ཉིད་ཀྱི་མནལ་ལམ་འོད་གསལ་གྱི་གཟིགས་སྣང་ལ་འོངས་ཏེ། གཙུག་ལ་ཁང་གི་ཤིང་ཆ་འབུལ་བར་ཁས་བླངས་ཤིང༌། སྔོན་བསྐལ་པ་དང་པོའི་ཤིང་ཆེན་པོ་རྟེན་འབྲེལ་གྱི་དབང་ལས་མ་རུལ་མ་རྙིང་པར། ཆུ་བོ་དེའི་བྱེ་མའི་འོག་ན་ཡོད་པ་རྣམས་གཟིགས་སུ་ཕུལ། ནངས་པར་ས་དེ་ནས་བསྐོས་པས་ཤིང་སྡོང་ཆེན་པོ་སྐྱེ་བོའི་ཚོགས་མང་པོས་བསྒུལ་བསྐྱོད་མི་ནུས་པའི་ལྗིད་ལྡན་དྲང་ལ་དངོས་གཙང་བ་མང་དུ་ཐོན་ནས། གཙུག་ལག་ཁང་ཆེན་པོའི་ཀ་བ་རྣམས་ལངས་ངེས་པར་གྲགས། གཞན་ཡང་ཆུ་བོའི་གཞི་བདག་འཁར་ཆེན་པས་འཁར་ཤིང་དང་ཙན་དན་ཤུག་པ་ལ་སོགས་པའི་ཤིང་སྡོང་ཆེན་པོ་དག་ཆུ་བོ་ཆེན་པོའི་རླབས་ཀྱིས་ཆེད་དུ་བསྐྱལ་བ་ལྟ་བུ་ཡང་ཡང་བྱུང་ཞིང༌། ཕྱོགས་དེའི་གཞི་བདག་དགོན་བྲག་པས་ཨར་ག་ཐོགས་མེད་དུ་འབུལ་བར་ཁས་བླངས། དངོས་སུ་བྱུང་བས་དུས་དུས་སུ་གཏོར་མའང་གནང༌། ཡང་སྐབས་ཤིག་མཚན་མོ་ཆར་ཆེན་རླུང་འཚུབ་དང་བཅས། རི་བཙན་རྡོ་རྗེ་ཐོད་རྒོད་རྩལ་གྱིས་རྫིང་བཅས་རིའི་ཕྱོགས་ནས་ཤྭ་ཡོད་ཆད་པའི་ཚུལ་གྱིས་རྡོའི་གཏེར་ཕུལ་སོགས། རྡོ་རྗེ་འཛིན་པ་ཆེན་པོ་ཉིད་ཀྱི་བྱིན་རླབས་དང་ནུས་པས། དཔལ་མགོན་ཆོས་སྐྱོང་བའི་སྲུང་མ་འཇིག་རྟེན་དྲེགས་པའི་ཚོགས་དང་བཅས་པས་ཕྲིན་ལས་བསྒྲུབས་པས། སྤུངས་ཐང་བདེ་བ་ཆེན་པོའི་ཞིང་འཕགས་པ་སྤྱན་རས་གཟིགས་ཀྱི་གཞལ་མེད་ཁང༌། ཤེས་རབ་ཀྱི་ཕ་རོལ་ཏུ་ཕྱིན་པའི་གཙུག་ལག་ཁང་ཆེན་པོ། ཕྱོགས་བཅུའི་དགེ་འདུན་གྱི་ཀུན་དགའ་རྭ་བ། རིག་འཛིན་གྲུབ་པ་ཡོངས་ཀྱི་བསྟི་གནས། ལྷུན་གྲུབ་རྒྱུད་སྡེ་རྒྱ་མཚོའི་དཀྱིལ་འཁོར། ལུགས་གཉིས་འཁོར་ལོས་བསྒྱུར་བའི་ཕོ་བྲང༌། ཡེ་ཤེས་མགོན་པོ་འཁོར་དང་བཅས་པ་མངོན་སྤྱོད་དྲག་པོའི་ཕྲིན་ལས་ལ་རོལ་བའི་ཆོས་འབྱུང་ཆེན་པོ། རྡོ་རྗེ་འཆང་དབང་བསྟན་པའི་བདག་པོ་རིམ་པར་འབྱོན་པའི་གདན་ས་ཆེན་པོ་འདི་ཉིད་ཀྱི་འདུ་ཁང་ཆེན་པོའི་རྒྱ་ཁྱོན་དགེ་འདུན་དྲུག་བརྒྱ་ལྷག་ཙམ་བཞུགས་པའི་ཐིག་རྩ་འདེབས་པས་བཟོ་བོ་ལ་ལིང་ཧ་ལས་ཏེ་འདི་འདྲ་ཤིན་ཏུ་རང་ཆེ་ཞེས་ཡང་ཡང་ཞུས་པས། བཀའ་ལས། མ་འོངས་པ་ན་ནན་ཏར་འགྱོད་པའི་དུས་ཤིག་ཡོང་གསུང་སྟེ། གསུངས་པ་ལྟར་ད་ལྟའི་འདུ་ཁང་འདི་ལའང་མ་ཤོང་བ་ཕྱིས་ཀུན་རྭ་ལོགས་སུ་འདེབས་པ་ཡིན་གསུངས། རྫོང་གི་ལས་ལ་ཞུགས་པ་དག་ཀྱང་རང་རང་གི་དད་པས་ཁས་བླངས་པ་མ་གཏོགས་ཁྲལ་འུ་ལ་དུ་སྙད་པ་མེད་གསུངས། དེ་ལྟར་ལྷ་འདྲེ་མི་གསུམ་དབང་དུ་འདུས་པའི་རྟེན་འབྲེལ་ལས་གཙུག་ལག་ཁང་ཆེན་པོ་འདི་ལོ་ཕྱེད་དང་གཉིས་ལ་གེགས་མེད་མྱུར་དུ་གྲུབ་སྟེ། གདོད་ནས་དཔལ་འཁོར་ལོ་སྡོམ་པའི་གནས་སུ་གྲུབ་པའི་རྟེན་འབྲེལ་ལས་བརྩམས་ཏེ་སྤུངས་ཐང་བདེ་བ་ཆེན་པོའི་ཕོ་བྲང་ཞེས་སམ། ཡང་ན་འཕགས་མཆོག་སྤྱན་རས་གཟིགས་ཀྱི་རྣམ་འཕྲུལ་པཎ་ཆེན་ནཱ་རོ་ཏ་པའི་གདན་ས་ལས་གྲས་ཏེ་གྲུ་འཛིན་གཉིས་པ་དཔལ་མེ་ཏོག་མདངས་འཕྲོག་གི་གཙུག་ལག་ཁང་ཞེས་མཚན་གསོལ། ནང་རྟེན་རང་བྱུང་ཁརྶ་པ་ཎིས་གཙོས་རྟེན་གསུམ་ཁྱད་པར་ཅན་རྣམས་རིམ་པར་བཙུགས། སྐྱེ་དགུའི་སྙིང་ལ་དགེ་ལེགས་ཀྱི་དཔལ་སྦྱིན་པའི་ངོ་མཚར་བསོད་ནམས་ཀྱི་ཞིང་མཆོག་མི་ཐི་ལ་ཡི་མཆོད་སྡོང་ཆེན་པོར་གྱུར་ཏེ། ལྷ་གནས་བྱིན་རླབས་ཀྱི་གཟི་འོད་འབར་བ་མཛད། དུས་སྐབས་དེ་ནས་བཟུང་ཆོས་སྲིད་ལུང་གིས་ཁ་ལོར་བསྒྱུར་བར་བཞེད་ནས། ནང་བསྟན་རྩ་དགེ་འདུན་གྱི་སྡེ་ཆེན་པོ་བཙུགས་ནས་དྲུང་པ་དམ་ཆོས་རྒྱལ་མཚན་ལ་བཀའ་འདོམས་མཛད་དེ། ཆོས་ཁྲིམས་དར་གྱི་མདུད་པ་བཞིན་དུ་བསྡམས་པའི་སྲོལ་གཏོད། ཕྱི་མངའ་འབངས་བདེ་བར་སྐྱོང་བའི་མི་བདག་སྡེ་སྲིད་དབུ་མཛད་ལ་བཀའ་འདོམས་མཛད་དེ། རྒྱལ་ཁྲིམས་གསེར་གྱི་གཉའ་ཤིང་ལྟ་བུའི་ལྗིད་ཀྱིས་གནོན་པའི་བཀའ་སྲོལ་གཏོད། དེ་དུས་མཆོག་དམན་ཀུན་གྱིས་ཕྱི་སྡེ་སྲིད་དབུ་མཛད་དང་ནང་དྲུང་པ་དམ་ཆོས་ཟེར་ཀུན་གྱི་མིག་ལ་དཔེར་འོས་པའི་ཁྲིམས་ལུགས་ཀྱི་དབུ་ཁྲིད་ཡང་དག་མཛད་དེ་ཆོས་དང་སྲིད་ཀྱི་ཕྱག་སྲོལ་བཟང་པོ་འདི་ལྟ་བུ་མཛད་པ་ལ་བརྟེན། ད་ལྟའི་བར་དུ་ཆོས་སྲིད་ཉི་ཟླ་ཟུང་གིས་ཕན་བདེའི་འོད་སྣང་དགུང་ལས་མ་ཡོལ་བར་འགྲོ་རྣམས་བདེ་བར་འཚོའི་བཀའ་དྲིན་ཟླ་མེད་དུ་མཛད་དོ། །ཡང་དུས་སྐབས་དེ་དག་གི་ཚེ་རྗེའི་ཐུགས་དགོངས་ལ་ལྷོ་རོང་གི་མི་རྣམས་ཁ་ཞེ་མི་མཐུན་ཞིང་ཆགས་སྡང་ཕྱོགས་རིས་སྣ་ཚོགས་སུ་སོང་འདུག་པས་འདི་དག་ཐབས་ཀྱིས་མནན་པ་ལ། ད་ལྟ་དབང་རྫོང་གི་ཐད་འདི་སའི་འགག་དམ་པས་དེར་རྫོང་བཙན་པོ་ཞིག་ཀྱང་དགོས་ཁྱད་འདུག་དགོངས། དེ་ནས་སྔོན་ཕ་ངག་དབང་ཆོས་ཀྱི་རྒྱལ་པོ་ཡང་ལོའི་ཁྱི་འབུམ་ལྷ་ཁང་དུ་བཞུགས་ཚེ། དཔལ་ཡེ་ཤེས་ཀྱི་མགོན་པོས་མཆོག་ཐུན་གྱི་དངོས་གྲུབ་ཕུལ་བ་ཡིན་འདུག་པ་བཞིན། རྗེ་ཉིད་ཀྱང་རྟེན་འབྲེལ་གྱི་ཆེ་བར་བརྟེན། དེར་བྱོན་ཐུགས་དམ་ལ་བཞུགས་པས། མི་ནག་པོ་ཞིག་བྱུང་ནས་རི་གླང་པོ་ཉལ་འདྲའི་སྣ་ལ་སྒྲུབ་པ་མཛད་ན་རྒྱལ་ཁམས་དབང་དུ་འདུས་སོ་ཟེར་མི་སྣང་བར་གྱུར་ཏོ། །དེའི་སྔ་དྲོར་ཕྱག་གཡོག་ཞབས་འབྲིང་བ་འགའ་ལ། ཁྱེད་རི་སྣ་མ་གི་ལ་ཅི་འདུག་ལྟོས་ཤོག་གསུངས་ལྟ་བར་ཕྱིན་པས། རི་སྣ་དེ་ལ་བྱ་རོག་བཞི་ཁ་ཕྱོགས་བཞིར་བལྟས་ནས་འདུག་པ་ལ། ཁོང་དེར་སླེབ་པ་དང་ལྡིང་སྐོར་བྱས་ནས་ཕྱོགས་བཞིར་བལྟས་ཏེ་ཕུར་སོང་བའི་ཚུལ་སྙན་དུ་ཞུས་པས། འོ་དེ་ཀ་རྟེན་འབྲེལ་བཟང་ངའི་ལས་མགོན་སྡེ་བཞི་ཡིན། ཕྱོགས་བཞིར་ཁ་བལྟས་ནས་ཕུར་སོང་དེ་ངའི་བསྟན་པ་ཕྱོགས་མཐར་རྒྱས་པའི་རྟེན་འབྲེལ་ཡིན་པས། ད་ནི་དེར་འགྲོ་གསུང་སྟེ་ཕེབས། དེ་ནས་རྗེ་བླ་མ་དགུང་གྲངས་ཞེ་ལྔར་བཞེས་པའི་ཐོག་དང་སྤྱི་ལོ་ཆིག་སྟོང་དྲུག་བརྒྱ་སུམ་ཅུ་སོ་བརྒྱད་པ་རབ་བྱུང་བཅུ་གཅིག་པའི་ས་སྟག་ལ་ཐེད་དངས་ཆུ་བོ་གཉིས་ཀྱི་མདོར། གཞི་བདག་ཆུ་བདུད་དང་བྲག་བཙན་ཡོད་པ་དམ་ལ་བཏགས། ས་འདུལ་བྱིན་རླབས་མཛད་ནས་རྫོང་གི་རྨང་བཏིང་གདན་སའི་མཚན་ཡང་འབྲུག་དབང་འདུས་ཕོ་བྲང་དུ་གནང༌། དེའང་གདན་ས་མ་བཏབ་གོང་ཙམ་ལས་ངས་ལྷོ་རོང་འདིར་གནས་གཞི་བཅའ་ནུས་སམ་སྙམ་པའི་ཐུགས་རྟོག་འགའ་དང་བཅས། ད་ལྟའི་མགོན་ཁང་གི་ཐད་ས་འབུར་ཅོག་པུ་མཛད་ནས་དབང་གི་བསྒྲུབ་པ་གནང་བས་བསྙེན་གྲངས་ཚང་བ་དང་བསྟུན། ར་མའི་ཕྱུག་པོ་རྟ་མགྲིན་འགོ་ལེགས་ཀྱིས་བར་གྲོང་དང་སའི་ལྕགས་ཟམ་མན་ཆད་ཀྱི་ས་ཆ་བཅད་དེ་ཕྱག་ཏུ་ཕུལ་ཞིང༌། དེ་ཚུན་ཁ་བཞི་ལྷོའི་རྒྱལ་ཁམས་འདི་དཔལ་ལྡན་འབྲུག་པའི་ཆབ་འབངས་སུ་ངེས་པར་འགྱུར་བའི་ཐུགས་ཐག་ཆོད་པ་ཡིན་གསུངས། ལྷ་འདྲེ་མི་གསུམ་ཐམས་ཅད་ལས་ལ་བསྐོས་ནས་དབང་རྫོངས་གདན་ས་ཆེན་པོ་ཡང་ལོ་ཕྱེད་དང་གསུམ་ལ་གྲུབ། དབང་རྫོང་མགོན་ཁང་གི་མགོན་པོའི་སྐུ་དེ་དུར་ཁྲོད་བསིལ་བ་ཚལ་གྱི་རྡོ་ནག་ལ་མགོན་པོའི་སྐུ་རང་བྱོན་དཔལ་རྒྭ་ལོས་གདན་དྲངས་པ། རིམ་གྱིས་གདན་ས་འབྲུག་གི་མགོན་ཁང་ན་བཞུགས་པ་ལྷོར་ཕེབས་དུས་བསྣམས་བྱོན་པ་ཡིན་ཞིང༌། ལས་མགོན་དང༌། དུད་སོལ་ལྷ་མོ། རྟེན་མདོས་རྣམས་ནི་རིན་པོ་ཆེ་རང་གི་ཕྱག་བཟོ་ངོ་མ་ཡིན་ནོ། །དེ་ནས་རིམ་པར་ཕོ་བྲང་ཡས་མས་རྣམས་སུ་རྟེན་གསུམ་བདེ་བར་གཤེགས་པའི་དཀྱིལ་འཁོར་བསམ་པའི་རྭ་བ་ལས་བརྒལ་བ་ཏིལ་གྱི་གང་བུ་ཁ་ཕྱེ་ལྟར་བཞེངས་པའི་ཕྱག་ལས་སྣ་ཁག་མང་པོ་དུས་གཅིག་ལ་གྲུབ་པ་ལྟ་བུ་མཛད། རབ་གནས་ཀྱི་དགའ་སྟོན་ཡང་རིམ་པར་གནང༌། དེ་དག་གི་ལེགས་ཚོགས་ལ་བརྟེན་ཉི་མ་ལྷོ་ཕྱོགས་ཀྱི་རྒྱུད་འདི་དག་ཐམས་ཅད་ཀྱང་ཆབ་འོག་ཏུ་ཆུད་པའི་སྒོ་ལེགས་པར་དོད་དེ་རྒྱལ་སྲིད་ཀྱི་སྟོབས་འབྱོར་དར་རྒྱས་སུ་གྱུར། དེར་མ་ཟད་རྗེ་ཉིད་ཀྱི་སྙན་པའི་གྲགས་པ་དཀར་ཕྱོགས་སྐྱོང་བའི་ལྷ་རྣམས་ཀྱིས་འཛམ་བུ་གླིང་གི་ཕྱོགས་ཐམས་ཅད་དུ་ཁྱབ་པས། སྟོད་མངའ་རི་རྒྱལ་པོ་སེངྒེ་རྣམ་རྒྱལ་ཟེར་བ་དེ་ཞབས་རིན་པོ་ཆེའི་མཚན་སྙན་ལ་དང་བའི་མོས་ཤུགས་རང་བཞིན་དུ་འཆར་ནས་ཕན་ཚུན་ཐུགས་བརྩེས་འཁྱུད་པའི་ཕྱག་བྲི་དང༌། འབུལ་དངོས་ཀྱི་སྐྱེས་འབུལ་རྒྱུན་ཆགས་སུ་མཛད་པའི་མཐར་ལ་དྭགས་ཕྱོགས་ནས་ཞབས་དྲུང་རིན་པོ་ཆེའི་སྐུ་མདུན་དུ་ཆོས་དང་དབང་ལུང་ཞུ་བ་དང་དགེ་སློང་བསྒྲུབ་རྒྱུ་སོགས་ལ་དྭགས་ནས་མི་ངོ་གང་མང་བཏང་བ་སོགས་ཀྱིས་མཐུན་འབྲེལ་མཛད་ཐོག སྟོད་གངས་རི་ཏི་སིའི་ཁུལ་གྱི་མཆོད་གཞིས་དང་དར་ཆེ་བླ་བྲེང་གིས་གཙོས་པའི་གཉེན་པོ་རི་རྫོང་དང༌། འབྲི་ར་ཕུག རྫུ་འཕྲུལ་ཕུག གེ་རྫོང་སོགས་དགོན་ལག་བརྒྱད་མི་སེར་དང་བཅས་པ་དང༌། ཡང་གློ་བོ་ཆོས་རྫོང་སྒྲུབ་སྡེ་མ་ལག་དང་བཅས་པ་ཕུལ་ནས་རྒྱལ་པོ་སེངྒེ་རྣམ་རྒྱལ་གྱི་སྲས་རྒྱལ་པོ་བསྟན་འཛིན་འདིར་བྱོན་ཏེ་ཆོས་རྗེ་འབྲུག་པའི་བཀའ་འབངས་སུ་བཞུགས་ཏེ་དབང་འདུས་ཕོ་བྲང་གི་རྫོང་དཔོན་མཛད། རྒྱལ་པོ་ཉི་མ་རྣམ་རྒྱལ་གྱི་སྐུ་མཆེད་རྒྱལ་སྲས་བསྟན་འཛིན་ནོར་བུ་སྤ་གྲོའི་སྤྱི་བླར་བསྐོས་ནས་མཁན་པོའི་ཁྲི་ཐོག་མཛད་པ་དང༌། འདི་ནས་གངས་རི་རྡོ་འཛིན་དང་གློ་བོ་ཆོས་རྫོང་གི་བླ་མ་ཡང་སྤུངས་ཐང་གྲྭ་ཚང་ནས་བསྐོས། ཡང་སྔར་ཀུན་མཁྱེན་པདྨ་དཀར་པོའི་སྐབས་ནས་ཙཱ་རི་ཅིག་ཅར་དང་སྤང་ཆེན་སོགས་ལ་སྒྲུབ་སྡེ་བཏབ་ནས་ཙཱ་རི་རྡོ་འཛིན་ར་ལུང་ནས་བསྐོས་ཀྱང་རྗེ་བླ་མ་འདིར་བྱོན་པ་ནས་སྤུངས་ཐང་གྲྭ་ཚང་ནས་བསྐོས་འདུག ཡང་སྡེ་སྲིད་གསུམ་པའི་སྐབས་གྷོརྵའི་རྒྱལ་པོས་བླ་མཆོད་འདྲེན་པའི་ཕོ་ཉ་འབྱོར་བ་ལྟར་རྗེ་བཙུན་དམ་ཆོས་པད་དཀར་མངགས་ཏེ་བལ་ཡུལ་འཕགས་པ་ཤིང་ཀུན་དང་བླང་བྱ་དགོན་པ་སོགས་ལ་མཆོད་གཞི་བཅད་དེ་འབྲུག་པའི་དགོན་ལག་ཏུ་བསྡུས། ཆོས་མཛད་རས་ཆུང་པ་གདན་འཛིན་དུ་བསྐོས་པ་ནས་བཟུང་བལ་ཡུལ་མགོ་ཟླུམ་སྤྱིའི་བླ་མ་ཡང་འདི་ནས་བསྐོས། ཡང་སྡེ་སྲིད་བཞི་པའི་སྐབས་སེ་ལའི་ཆོས་རྗེ་ངག་དབང་རྒྱལ་མཚན་ཡང་ལ་དྭགས་རྒྱལ་པོ་ཉི་མ་རྣམ་རྒྱལ་གྱིས་གདན་འདྲེན་ཞུས་ཏེ་འབར་གདན་དགོན་པ་མཆོད་གཞིས་སུ་ཕུལ། སྦྱིན་བདག་ཁ་རུའི་ཁྲལ་པ་ཉེར་གསུམ་དང་ཆོས་རྗེ་སྨོན་འཛིན་པའི་མཆོད་གཞི་ཡང་ཕུལ་ཏེ་ཇི་སྲིད་ནམ་གནས་བར་མི་འགྱུར་བའི་ཐམ་ཀ་དང་བཅས་དཔལ་ལྡན་འབྲུག་པའི་མཆོད་གཞིས་སུ་ཕུལ། ཡང་སྨད་མདོ་ཁམས་སུ་སྡེ་དགེའི་རྒྱལ་པོ་སངས་རྒྱས་བསྟན་འཕེལ་གྱིས་ལྷོ་འབྲུག་པའི་བླ་མ་ཞུ་དགོས་ཚུལ་ཕོ་ཉ་ལན་གཉིས་སུ་བྱུང་བ་ལྟར་ཆོས་རྗེ་ངག་དབང་རྒྱལ་མཚན་བྱོན་ནས་ལོ་བརྒྱད་ཀྱི་བར་དུ་འགྲོ་དོན་མཛད། ཡང་རྒྱ་མཚམས་ཤར་ཨམ་བ་ཏ་ལ་ནས་ནུབ་དྷ་ལིང་ཀོ་ཁྲིའི་བར་རྒྱ་ཞིང་ཁག་བཅོ་བརྒྱད་ལ་རྒྱ་དྲུང་ཤར་ནུབ་སོགས་ཏེ་འབྲུག་གཞུང་གི་ཆབ་སྲིད་མངའ་ཐང་མཐའ་རྒྱས་སུ་གྱུར་ཏོ། །དེའི་ཚེ་གཞན་སྡེའི་ཚོགས་ལྷག་པར་ཞེ་སྡང་ཞིང་སྟོབས་ཅི་ཡོད་པས་འགྲན་ཀྱང་མ་ཐུབ་པའི་ཚེ། གཙང་གི་རྒྱལ་པོ་ལ་དམག་རོགས་དགོས་ཚུལ་ནན་ཆེར་ཞུ་བར་བྱས་མོད། དེའང་གཙང་སྡེ་སྲིད་ཕུན་ཚོགས་རྣམ་རྒྱལ་རྗེ་ཉིད་ཀྱི་སྐུ་དགྲ་ངོ་མ་ཡིན་པས་སྔར་ནས་བསྒྲལ་ཟིན། ད་ལྟ་གཙང་སྡེ་སྲིད་ཀུན་དགའ་རབ་བརྟན་དང༌། ཞབས་དྲུང་རིན་པོ་ཆེ་ཉིད་ནི་ཐུགས་ནང་ཤིན་ཏུ་དག་ཅིང་ཁོང་རང་གི་ཐེད་ནས་ཀྱང་ཁ་ཞེ་མེད་པའི་བཤགས་འབུལ་ཡང་ཡང་ཕུལ་བ་དང༌། ཇོ་ནང་རྗེ་བཙུན་ཏཱ་ར་ནཱ་ཐས་ཀྱང༌། འབྲུག་པ་རྡོ་རྗེ་འཛིན་པ་ཆེན་པོ་ཆོས་སྐྱོང་ལ་མངའ་བརྙེས་པ་ཡིན་པས། དགོངས་པ་དང་མ་འགལ་བ་ལེགས་པའི་ཚུལ་གསོལ་བར་མཛད་ཅིང༌། དཔལ་ས་སྐྱ་པ་མཐུ་སྟོབས་དབང་པོས། མཆོད་ཡོན་ལེགས་སྦྱོར་གྱི་དགོངས་པ་བཟང་པོ་གཏོད་ཅིང༌། ཕན་ཚུན་ལེགས་སྦྱོར་གྱི་ཕོ་ཉ་འགྲུལ་ཏེ་དག་ཚངས་འབུལ་བ་དང༌། ཡང་རྗེ་ཉིད་དགུང་གྲངས་ཞེ་དྲུག་བཞེས་པ་ས་ཡོས་ལ་སླར་ཡང་བླ་མ་ཁག་ལྔ་ཡིད་ཀྱི་བརྣག་པ་མ་རྫོགས་པར་གཙང་གི་རྒྱལ་པོ་ལ་རམ་ཟླར་སྦྲོན་ཞིང་དམག་དཔུང་ནན་གྱིས་ཞུ་བར་བྱས། དེའི་ཚེ་གཙང་གི་རྒྱལ་པོས་རང་སྲིད་ཀྱི་ངོ་སྲུང་ཙམ་མ་གཏོགས། ཆོས་རྗེ་འབྲུག་པའི་བསྟན་པ་ལ་གནོད་པའི་དམག་རྒྱབ་ན། བླ་མའི་ཐུགས་རྗེ་དང་ཆོས་སྐྱོང་གི་མཐུ་ལ་བདོ་མི་ཚུགས་པ་མངོན་སུམ་དུ་གྲུབ། རང་གི་ཚེ་དང་རྒྱལ་སྲིད་ལ་གནོད་པར་བསམ་ནས། དམག་དཔོན་དམག་ལས་པ་རྣམས་ལ། ཆོས་རྗེ་འབྲུག་པའི་བསྟན་པ་ལ་གནོད་ཚབས་སུ་འགྲོ་བར་མི་བྱེད་ཅིང༌། ཞི་བའི་བཟླུམས་བྱུང་ན་བཀའ་ཅི་གསུངས་སྒྲུབ་པར་མངགས་ཤིང༌། དམག་བཏང་བ་ན་རྗེ་ཉིད་ལྕགས་རིའི་མགོན་ཁང་དུ་ཕེབས་ཏེ། ཆོས་སྐྱོང་དང་མི་ལབ་པ་བཞིན་བཀའ་བསྩལ། ཕྱག་ནས་གནང་བ་དང༌། གློ་བུར་སྤྱན་གཟིགས་ཐམས་ཅད་འགུལ་ཞིང་བསྐྱོད་པའི་ཟིལ་དཔག་ཏུ་མེད་པ་བྱུང༌། ནུབ་ཅིག་ལྕགས་རིའི་མགོན་ཁང་ནས་བཙོ་ཆེན་པོ་མེ་ཟིལ་འཐོར་བ་བཞིན་དུ་སོང་ནས། བོད་དམག་གི་སྒར་དུ་བབས་པས། དམག་དཔོན་སོགས་ཐམས་ཅད་འཇིགས་ཏེ། ཆོས་རྗེ་འབྲུག་པའི་མཚན་ནས་བརྗོད་ཅིང༌། སྐྱབས་སུ་འགྲོ་ལ་ཕྱག་འཚལ་བར་བྱེད་པའི་གཏམ་བོད་དུ་སླེབས་སོ། །དེ་ནས་མཆོད་ཡོན་དགོངས་པ་ནང་མཐུན་གྱི་ངོས་ནས་དམག་ལོག་ཀྱང༌། ལམ་དུ་རླུང་དང་ཁ་བ་བུ་ཡུག་ཆེན་པོས་མི་མང་པོ་ཤི་བས། ཆོས་རྗེ་འབྲུག་པས་ཇོ་མོ་ལྷ་རི་ལ་སོགས་པའི་ལྷོ་བོད་མཚམས་ཀྱི་གཞི་བདག་རྣམས་ལ་བཀའ་བསྒོས་ཏེ། གནམ་ས་ཁ་སྦྱོར་བའི་ཆོ་འཕྲུལ་བཏང་བ་ཡིན་པར་འདུག་ཅེས་གྲགས་སོ། །དེ་སྐབས་འབྲུག་པ་ཕར་ཕྱོགས་ལ་བྱད་ཁའི་མཐུ་རྟགས་ཆེར་བྱུང་སྟེ། དཔག་བསམ་དབང་པོའི་སྐུ་གཟུགས་ཤེད་ཤོར་ཞིང༌། བར་བར་དུ་ལྕགས་སྒྲོག་གིས་བསྡམས་པའི་ཐུགས་ཉམས་བྱུང་བ་དང༌། ཀོང་པོ་གཏེར་བཏོན་འཇའ་ཚོན་སྙིང་པོ་ལ་སྲུང་འཁོར་ཞུ་བར་མཛད་དུས་ལྷོ་ནས་ངག་གནོན་བྱུང་ཞེས་ཁོང་རང་རྣམས་ཀྱིས་བརྗོད་པར་བྱེད་ཅིང༌། དཔག་བསམ་དབང་པོ་མགྲོན་གཉེར་ཞིག་དང་བླ་མ་ངན་འཐབ་ཀྱིས་གྲི་ཁ་ལ་གཤེགས་པ་དེ་འཕྲལ་རྗེ་ཉིད་ཀྱིས་མཁྱེན་ཅིང་ཡོངས་སུ་གྲགས་པས། ང་ནི་འདྲ་མིན་སྤྲུལ་སྐུའི་གཤེད་ཅེས་དང༌། །ང་ནུས་བཟློག་པའི་མཐུ་ཆེན་སུ། །ཞེས་གསུངས་ཤིང༌། ཁྲིམས་ས་སོགས་སུ་ཡོངས་གྲགས་ལ། པདྨ་དཀར་པོའི་སྐྱེ་བ་སུ་ཡིན་པ་དེ་བསྡད་ཡོང༌། མ་ཡིན་པ་དེ་ཤི་འགྲོ་ལྟོས་ཤིག་ཅེས་དང༌། བདེན་བརྫུན་ཡེ་ཤེས་མགོན་པོས་ཤན་ཕྱེ་ཡོང་ཞེས་གསུང་བ་མངོན་དུ་གྱུར། གཞན་ཡང་གཙང་གི་རྒྱལ་པོས་རྗེ་ཉིད་བོད་དུ་ལན་གཅིག་བྱོན་ཐུབ་ན་ངེད་རང་གིས་གདན་འདྲེན་ཞུ་རྒྱུ་ཡིན་ཞེས་ཞུ་ཡིག་ཕུལ་འདུག་ཀྱང༌། བྱ་རོག་གདོང་ཅན་གྱིས་ལམ་རིང་པོ་ནས་འཁོར་བའི་ཚུལ་གྱིས་གཙང་གི་རྒྱལ་སྲིད་འཇིག་པའི་དམག་འོང་བ་དང༌། རྗེ་ཉིད་བོད་དུ་ཆིབས་ཁ་མི་བསྒྱུར་བར་ལྷོར་བཞུགས་པར་གསོལ་བ་བཏབ། གང་གི་ཚེ་གཙང་པས་ལྷོ་ཁ་བཞི་བཀའ་འབངས་སུ་ཕུལ་ནས་འཁོན་གཅུགས་སྦྱངས་ཚུལ་གྱི་ཞུ་རྟེན་རིམ་པར་འབྱོར་བས་ནང་དབྱེན་གཞི་མེད་དུ་བཟླུམས་པའི་མཐུན་ལམ་བསྩལ། རྗེ་ཀརྨ་པ་ཆོས་དབྱིངས་རྡོ་རྗེས་ཀྱང་དཀར་བརྒྱུད་ནང་མཐུན་གྱི་དགོངས་པ་གཏད། ཞྭ་མཐོན་མཐིང་གི་ཅོད་པན་འཛིན་པ་བཅུའི། །གྲངས་སུ་བླ་མ་ཡི་འདྲེན་པ་ང༌། །ལར་སྐྱེ་བ་འདི་ཁས་ཐ་མ་ཡིན། །གསུངས་པ་སོགས་ཀྱང་རྗེ་ཉིད་ཀྱི་སྙན་དུ་ཕུལ་ཏེ། སྤྱན་རས་གཟིགས་བཅུ་གཅིག་ཞལ་གྱི་སྤར་ཕྱག་བཟོ་ངོ་མཚར་ཅན་ཡང་གནང་སྟེ། ཀརྨ་པ་རིམ་བྱོན་གྱི་སྐུ་འཕྲེང་ཡང་ཉིད་དུ་མི་སྡུད་པར་སེམས་ཅན་གྱི་དོན་མཛད་པར་བསྐུལ་བའི་ལེགས་སྐྱེས་ཀྱང་ཕུལ་བ་གནང་ངོ༌། །དེ་ནས་སྐྱབས་མགོན་གོང་མ་ཉིད་རང་དབང་འདུས་ཕོ་བྲང་དང༌། གདུང་བརྒྱུད་ངག་དབང་འཇམ་དཔལ་དང་སྡེ་པ་དབུ་མཛད་སྤུངས་ཐང་དུ་བཞུགས་པ་ལ། ལྷོ་དང་བོད་འདྲེས་མའི་དམག་དཔུང་གིས་དབང་རྫོང་དང་སྤུངས་ཐང་གི་ཉེར་སྐོར་དུ་དམག་སྒར་བཅས་ཏེ་ཡུན་རིང་དུ་བསྡད་པས། རྗེ་ཉིད་ཀྱི་གསུང་ལས། ཁོང་སྤུངས་ཐང་ལ་བཞུགས་མི་ཚོ་བྲེད་དངངས་རེ་འདུག་གིས། ཁོ་བོས་ཐབས་ཤིག་བྱ་ཡི་གསུང་སྟེ། སྟོད་སེངྒེ་རྣམ་རྒྱལ་གྱི་སྲས་རྒྱལ་པོ་བསྟན་འཛིན་ལ་ཕྱག་མདུད་གཅིག་དང༌། དཔུང་གཞན་མ་རྣམས་ལ་སྙིང་ཀར་ལྗགས་སྔགས་རེ་གནང་ནས་བཏང་བས། ཕྱིའི་དམག་མི་ཚོས་ཁྲབ་ཅན་མའི་དཔུང་ཆེན་པོར་མཐོང་སྟེ་བྲོས་པས། སྤུངས་ཐང་གི་དམག་རྣམས་ཀྱང་འཇིགས་ཤིང་རྐང་པ་ལམ་བར་དུ་མི་ཚུད་པར་བཏང་ནས་བྲོས་སོ། །དེས་སྔ་དགྲ་ལག་བརྡར་གཙང་པའི་ཆབ་སྲིད་རྫོགས། དེ་ནས་རྗེ་ཉིད་དགུང་གྲངས་ཞེ་བརྒྱད་བཞེས་པའི་ཐོག་དང༌། སྤྱི་ལོ་༡༦༤༡པ་རབ་བྱུང་བཅུ་གཅིག་པའི་ལྕགས་སྦྲུལ་ལ་ལྷ་པའི་གདན་ས་རྡོ་རྔོན་རྫོང་ཕྱག་ཏུ་འབྱོར་ནས་རྡོ་རྗེ་འཇིགས་བྱེད་ཀྱི་སྒོ་ནས་བགེགས་བསྐྲད་རབ་གནས་མཛད་དེ་གདན་སར་བསྒྱུར། བཀྲ་ཤིས་ཆོས་ཀྱི་ཕོ་བྲང་ཞེས་མཚན་གསོལ་ནས་གདན་སའི་གཙོ་བོ་ཕན་ཚུན་གཉིས་སུ་བཀར། དེ་བཞིན་གོང་གསལ་བླ་མ་ཁག་ལྔའི་གདན་ས་མ་ལག་དང་བཅས་པར་རྩིས་བཞེས་ནས་ཉིན་རེ་བཞིན་མངའ་ཐང་ཇེ་རྒྱས་སུ་གྱུར། ཡང་རྗེ་ཉིད་དགུང་གྲངས་ཞེ་དགུ་བཞེས་པའི་ཐོག་དང༌། སྤྱི་ལོ་༡༦༤༢པ་རབ་བྱུང་འདིའི་ཆུ་རྟ་ལ་སྔར་སྡེ་པ་སྐྱིད་ཤོད་པའི་བཀའ་བློན་ཕྱིས་སུ་གཙང་པའི་ཕྱག་མཛོད་པ་ནགས་སོ་ཨའུས་གཡོ་འཕྲུལ་གྱིས། སྡེ་པ་སྐྱིད་ཤོད་པའི་སྲས་བྱང་རྫོང་ཁར་ཡོད་པ་དང་ནང་གྲོས་བསྟུན་སོག་པའི་རྒྱལ་པོ་དང་ལག་སྦྲེལ་ཏེ། སོག་དམག་སྡིངས་ཅན་བཏོན་ནས་བོད་དབུས་གཙང་གི་ལྗོངས་ཐམས་ཅད་ཡི་དྭགས་དང་གཤིན་རྗེའི་གྲོང་ལྟ་བུར་བསྒྱུར་ཞིང༌། སྡེ་སྲིད་གཙང་པ་རྗེ་བློན་བཅས་རྒྱལ་སྲིད་ལས་ཕབ་སྟེ་གཡུལ་ངོར་དམག་མི་སྟོང་དང་ཁྲི་ཀག་ལང་གི་བར་དུ་བསད་པ་སོགས་མཚོན་གྱི་བསྐལ་པ་ལྟར་བསྒྱུར་ཞིང༌། དུས་སྐབས་དེ་ནས་བརྩམས་བོད་གངས་ཅན་སྤྱིའི་བླ་མར་འབྲས་སྤུངས་སྤྲུལ་པའི་སྐུ་རྒྱལ་བ་ལྔ་པ་ཉིད་རྒྱ་ནག་རྒྱལ་པོའི་ལུང་གིས་བསྐོས་ཤིང་སྡེ་སྲིད་ཁྲིར་ནང་སོ་ཨའུ་དང་སོག་རྒྱལ་བསྟན་འཛིན་ཆོས་རྒྱལ་ཐུན་མོང་དུ་བྱེད་པ་སྣང་ངོ༌། །དུས་སྐབས་དེར་སྡེ་སྲིད་གཙང་པའི་དབུ་བླ་མཁན་རིན་པོ་ཆེ་འཇམ་དབྱངས་དཔལ་ལྡན་རྒྱ་མཚོར་གྲགས་པ་ཡང་བོད་ཡུལ་ཕྱོགས་སུ་བཞུགས་བདེ་བར་མ་གྱུར་ཏེ། ཁོང་གི་ཡབ་དེ་ཉིད་ཆོས་རྗེ་འབྲུག་པའི་བསྟན་པའི་སྦྱིན་བདག་གཙོ་བོ་ཡིན་པའི་ཞལ་འདྲིས་ལ་བརྟེན། སྐུ་འཁོར་ཉུང་ངུ་དང་བཅས་དགོན་ལ་ཡག་ཕྱོགས་ནས་བྱོན་ཏེ། རིམ་གྱིས་སྤུངས་ཐང་ལ་སྐྱབས་མགོན་ངག་དབང་རྣམ་རྒྱལ་གྱི་སྤྱན་སྔར་ཕེབས། ཕྱག་རྟེན་དུ་རྒྱན་དྲུག་མཆོག་གཉིས་ཀྱི་གསེར་ཐང༌། གནས་བཅུའི་ཐང་ཀ རྒྱ་སྦུབས་དངོས་གཙང༌། དཀྱིལ་ཆོག་རྡོ་རྗེ་ཕྲེང་བའི་ཐང་ཀ་ད་ལྟ་བདེ་མཆོག་དགུན་ཟླ་འབྲིང་པོའི་མཆོད་གྲལ་དུ་བཤམས་པ་དེ་སོགས་ཁྱད་ནོར་མང་པོ་ཕུལ་བས། རྗེ་ཉིད་ཀྱང་ཐུགས་ལྷག་པར་དགྱེས་པའི་གསུང་འཕྲོས་བཅས་ཉིན་རེ་ཞབས་པད་དུ་བཅར་ནས་བཞུགས་ཤིང༌། སྐབས་ཤིག་རྗེའི་བཀའ་ལས། སྔར་ནས་འདིར་མཚན་ཉིད་ཀྱི་བཤད་གྲྭ་ཞིག་འཛུགས་དགོས་སྙམ་པ་ཡོད་ཅིང༌། དེ་ཡང་ཀུན་མཁྱེན་པདྨ་དཀར་པོས་མཛད་པའི་མཚན་ཉིད་ཀྱི་ཡིག་ཆ་རྣམས་ཀྱང་རྒྱས་པར་བྱ་བའི་ཆེད་ཡིན་པ་སོགས་གསུངས་ནས། དེའི་སློབ་དཔོན་ཡང་མཁན་ཆེན་ཉིད་ལ་མཛད་དུ་གཞུག་པའི་དགོངས་པ་གཏད་དོ། །དེ་ལྟ་ན་ཡང་བར་གྱི་མཚམས་སྦྱོར་བའི་དབང་ལས་སྟབས་འགྲིགས་མ་བྱུང་ཞིང༌། མཁན་ཆེན་ཉིད་ཀྱང་དབེན་པ་ཁོ་ནར་ཐུགས་ཕྱོགས་པས་བར་འགར་སྐུ་ཞབས་སུ་འོང་ཆོག་པ་དང༌། རྒྱུན་དུ་དབེན་གནས་གང་བདེར་བསྡད་ཆོག་པའི་དགོངས་ཡང་ནན་ཆེར་ཞུ་བ་བཞིན་གནང་མོད་ནའང༌། དངོས་དང་བརྒྱུད་ནས་ལྷོ་ནང་འདིར་བསྟན་པའི་གསལ་བྱེད་ཁོང་དང་འདྲ་བ་མ་བྱུང་ངོ༌། །དེར་སྔར་རྗེ་ཉིད་སྐུ་གཞོན་ནུའི་དུས་སུ་གསེར་མདོག་ཅན་གྱི་གྲྭ་སར་བྱོན་པ་ན། དགེ་བཤེས་ཤིག་གིས་རིགས་ལུང་བཏང་བ་གཟིགས་ནས་ཐུགས་ལ་ཤིན་ཏུ་འཐད་པ་བྱུང་བར་བརྟེན། གསེར་མདོག་ཅན་དུ་བཀའ་ཤོག་གནང་བས། ཁུ་ཁུ་སློབ་དཔོན་བྱ་བ་ཞིག་བྱོན་པ་དེ་ལས་རྗེ་རང་ཉིད་ཡང་བསྡུས་རར་རིགས་ལུང་སོགས་གསན་པ་གནང་བས་བརྡ་ཙམ་གྱིས་མཁྱེན་ཅིང༌། གཞུང་ལུགས་དག་ལ་རིགས་ལམ་དྲངས་པའི་བཤད་པ་མཛད་ཚེ་ཡུན་རིང་སྦྱངས་པའི་མཁས་པ་དག་གིས་ཀྱང་འགྲན་མི་བཟོད་པ་ཉིད་དོ། །དེར་གྲྭ་སྡེ་ནས་བློ་གསལ་འགའ་བཏུས་ཏེ་སློབ་དཔོན་པ་དེ་ལ་གཏད་ནས་སློབ་དུ་བཅུག་པས་དགེ་བཤེས་ཀུན་ཤེས་སོགས་བྱུང༌། དུས་ཕྱིས་འབྲས་ཡུལ་སྐྱེད་ཚལ་ནས་དགེ་བཤེས་ཀུན་དགའ་ནོར་བཟང་ཡང་འབྱོར་བ་ཡིན་ནོ། །དེ་ནས་ཡང་ཇི་སྐད་དུ། སེམས་ཅན་ལས་ངན་སྤྱོད་པ་ལ། །སངས་རྒྱས་ཀྱིས་ཀྱང་ཅི་བྱར་ཡོད། །གསུང་བ་བཞིན་བོད་ཀྱི་བླ་སྡེའི་གཡོ་ཐབས་དང་སོག་དམག་གི་དཔོན་པོ་དགེ་སོག་པོ་ཨོ་རོད་དག་ཀྱང་སྔར་དམག་དཔུང་ལས་ཡང་ཡང་རྒྱལ་བའི་སྟོབས་དང་ང་རྒྱལ་ལང་ཤོར་གྱི་དབང་ལས། ད་དུང་ཡང་ཡུལ་ལྷོ་ཕྱོགས་ཀྱི་རྒྱུད་ཐམས་ཅད་མངའ་འབངས་སུ་བསྡུ་བའི་བསམ་ངན་གྱིས་ད་དགྲ་དངོས་སུ་ལང་སྟེ་དགེ་ལྡན་པའི་དཔུང་ཆེན་ལན་གསུམ་གྱི་འཁྲུགས་འགོ་ཚུགས། དཔུང་ཆེན་དང་པོའི་སྐབས། གཡོ་ཐབས་ཀྱིས་ཀ་ཝང་རྫོང་བསླུས་ཀྱང༌། ཆེར་མ་གནོད་ཅིང་འཁྲིས་ལ་བསྙད་པའི་དམག་དཔུང་ཆེན་པོ་འོངས་ནས། གོ་ཁྲབ་སྟོང་ཕྲག་མང་པོ་དང༌། མེ་མདའ་ལ་སོགས་པའི་མཚོན་ཆ་དང༌། གུར་ཆེན་དག་དང༌། རྟ་དྲེལ་ལ་སོགས་པ་དཔག་ཏུ་མེད་པ་རྩིས་བཞེས་ཤིང༌། ཐུགས་བརྩེས་དམག་དཔོན་རྣམས་ཤི་ཆད་མེད་པར་གཏེའུར་གཟུང༌། དམག་བྱིངས་རྣམས་ལྷོ་བོད་ཀྱི་བར་ལ་སྐྱེལ་མི་བཅས་རང་ཡུལ་དུ་བདེ་བར་སློག་ཀྱང༌། ལམ་དུ་མི་ཚུད་པ་ཙམ་གྱིས་འཇིགས་སྐྲག་ཏུ་གྱུར། དམག་མི་ཐམས་ཅད་ཁ་འཆམ་པར་ཅི་བྱས་ཀྱང་ཆོས་རྗེ་འབྲུག་པའི་མཐུ་ལ་བསྡོ་མ་ཚུགས་ཤིང་གླགས་མ་རྙེད་པ་ཡིན་ཞེས། རྒྱ་བོད་ཧོར་གསུམ་ཐམས་ཅད་དུ་འབྲུག་པ་མཐུ་སྟོབས་ཆེ་བའི་སྙན་གྲགས་ཀྱིས་ཁྱབ་པར་གྱུར། ཡང་དེའི་ཚེ་མགོན་དབང་སྒྲུབ་མཆོད་ཐོག་མར་གནང་བའི་སྐབས་རྫོང་གི་བདེ་བ་ཡངས་ཕྱི་མར། ལྷོ་མོན་ཁ་བཞིའི་སྐྱེ་བོ་འདུས་པའི་དབུས། རྗེ་རང་ཉིད་འཆམ་དཔོན་མཛད་ཅིང༌། ཡེ་ཤེས་མགོན་པོའི་རུ་མཚོན་རྩེ་གསུམ་མེ་རིས་འབར་བའི་བ་དན་སྤྲིན་ནག་འཁྲིགས་པ་ལྟར་ཕྱག་གིས་གཟུང་ཞིང་བཏེག་ནས། ལས་མགོན་སྡེ་བཞི། སྒོ་མཚམས་ཀྱི་ལྷ་མོ། སྡེ་བརྒྱད་མགོན་པོ་རྣམས་ཀྱི་འཆམ། རྡོ་རྗེ་མངོན་སྤྱོད་རྣམ་པར་རོལ་པའི་ཏིང་ངེ་འཛིན་གྱི་རྣམ་རོལ་ཆེན་པོས། དཔལ་འབྲུག་པའི་བསྟན་པ་ལ་གནག་པའི་དགྲ་བོ་རྣམས་ཀྱི་མིང་བྱང་ལིངྒ་དྲག་པོའི་ཕཊ་སྒྲ་ཆེན་པོས་བཞེས་པར་གནང་བས། ཉེ་འཁོར་ན་གནས་པ་ཐམས་ཅད་འཇིགས་ཤིང་སྐྱི་གཡའི་ཟིལ་ཆེན་པོ་གཡས་སོ། །དེའི་ཆོ་འཕྲུལ་ཟླ་བ་ནས་གཙང་མཁན་ཆེན་རིན་པོ་ཆེས་གསོལ་བ་བཏབ་སྟེ་བདེ་མཆོག་དང་མགོན་པོའི་དབང་གི་སྒོ་ཕྱེ་ནས་ཟབ་ཆོས་མང་པོ་གནང་ཞིང༌། རིམ་པར་སྤང་རི་ཟམ་པའི་མགོན་ཁང་དུ་འཇོག་པ་གནང་རྒྱུའི་མགོན་པོའི་སྐུ་བཞེངས་པའི་ཚེ་དང༌། སྤུངས་ཐང་དུ་མགོན་ཁང་ཆེན་མོ་ཞིག་བཞེངས་པའི་ཐུགས་རྩིས་ཡིན་ཡང༌། ལྷ་བཟོ་བ་དཀོན་པའི་ཚུལ་གསུང་བ་ན། མཁན་རིན་པོ་ཆེས། སྤྲུལ་སྐུ་རྫིང་གི་ལོ་རྒྱུས་ཞུས་པས། ཐུགས་ཤིན་ཏུ་དགྱེས་ཤིང་འཕྲལ་དུ་འབོད་མི་བཏང༌། དེས་ཀྱང་མཁན་རིན་པོ་ཆེ་ཡང་བྱོན་འདུག་པས་ཤིན་ཏུ་ཡང་སྤྲོ་བ་བྱུང་ཞིང་གསུང་སྟེ་འཕྲལ་དུ་བྱོན། དེ་ལ་དེ་བརྟེན་གྱི་ཡོན་ཏན་མཁན་མང་པོ་འདུས་པར་གྱུར་ཏེ། དཔེར་ན་མཚོ་ཆེན་པོ་ལ་ངང་པ་གཅིག་འཁོར་ཞིང་ཆགས་ན་ངང་པའི་ཚོགས་གཞན་ཡང་ངང་གིས་འདུ་བ་བཞིན་དུ། བྲིས་འབུར་གཉིས་ཀྱི་འདུ་བྱེད་ལ་མཁས་པ་སྤྲུལ་སྐུ་མགོན་པོ། ལྷའི་རི་མོ་ལ་ཕུལ་དུ་ཕྱིན་པ་ར་ལུང་གི་སྤྲུལ་སྐུ་ཕུན་ཚོགས། ཡི་གེའི་འདུ་བྱེད་ལ་འགྲན་ཟླ་མེད་པ་དྲུང་ཡིག་གཟིམ་ཆེན་པ་སོགས་བཟོ་རིག་ལ་མཁས་པ་རྣམས་ཀྱང་རིམ་པར་འབྱོར་བས་གདན་ས་ཕན་ཚུན་ལ་སོགས་པའི་སྐུ་གསུང་ཐུགས་ཀྱི་རྟེན་རིམ་པར་མཛད་པ་ཐམས་ཅད་གཞན་ལས་ཁྱད་པར་དུ་འཕགས་པ་བྱུང༌། མགོན་ཁང་ཆེན་མོ་འདིའི་རྟེན་བཞེངས་གནང་བའི་འགོ་བརྩམས་པ་ན། གཙང་མཁན་རིན་པོ་ཆེ་ནས། ཡེ་ཤེས་མགོན་པོའི་ཕྱག་མཚན་མི་རྟ་བཅུ་གསུམ་དུས་གཅིག་ལ་བསད་པའི་རལ་གྲི་གསེར་ཚགས་ཀྱི་འཆང་ཟུང་ཅན་ཞིག་འབུལ་བས། དྲག་པོའི་འཕྲིན་ལས་ཐོགས་མེད་དུ་འགྲུབ་པའི་རྟེན་འབྲེལ་བཟང་པོར་དགོངས་ཤིང༌། ཡང་དེ་དུས་མགོན་པོའི་སྲོག་འཁོར་དུ་དགོས་པའི་གྲི་སྙིང་གི་བཅའ་གཞི་གནང་བ་ན། མགོན་པོའི་ཆོ་ག་ཞིག་གི་སྐབས་དཔལ་ལྡན་མགོན་པོའི་བར་གདངས་ནས་ཡུན་ཤིན་ཏུ་རིང་པོའི་བར་ཕྱག་ངལ་བ་མེད་པ་རོལ་མོ་དྲག་ཏུ་བརྡུངས་པ་དང་སྤྱན་མིག་ལྟ་སྟངས་མཛད་པས་ཟིལ་གཡོས་ཤིང༌། ཅི་ཡིན་ཐེ་ཚོམ་དུ་གྱུར་པ་ན། བྱ་རོག་གདོང་ཅན་གྱིས་མི་གཅིག་ཁྲིད་འོང་ནས་འཆམས་སྟབས་དང་བསྲེས་ནས་བསྒྲལ་སོང་གསུང༌། ནང་པར་དགོན་ཕྱོགས་སུ་དགེ་ལྡན་པའི་དམག་དཔོན་གཅིག་བསད་པའི་གྲི་སྙིང་གཏམ་སྙན་དང་བཅས་ཏེ་ཕུལ། དེ་བཞིན་དུ་མགོན་པོའི་རྟེན་རྫས་བསྒྲུབ་དཀའ་བ་རྣམས་བྱ་རོག་གདོང་ཅན་ལ་བཅོལ་ཡོད། བྱ་རོག་གདོང་ཅན་གྱིས་སྒྲུབ་པར་བྱེད་ཡོང་གསུང་ཞིང༌། རིམ་པར་དཔལ་ཡེ་ཤེས་མགོན་པོའི་ཐུགས་གསུང་སྐུའི་ལྷ་ཚོགས་སྣང་སྲིད་དམ་ཅན་རྒྱ་མཚོའི་དཀྱིལ་འཁོར་ཚང་མ། རྒྱ་བོད་ཀུན་ན་སྔར་མ་གྲགས་པའི་དགོན་ཁང་ཆེན་མོ་འདི་བཞེངས་གྲུབ་པའི་སྐབས། མགོན་པོ་གཙོ་བོ་ཉིད་བཞུགས་ཁང་དུ་བཅུག་པའི་ཚེ། སྒྲ་དང་ལྟས་ཆེན་པོ་བྱུང་བས། དེའི་ཚེ་རྗེ་ཉིད་ཐུགས་ལྷག་པར་དགྱེས་ཏེ། འོ་དེ་རང་ཡིན་གསུང༌། ཐུགས་དགྱེས་ཚོར་ཆེན་པོ་གནང༌། དེ་ནས་རབ་ཏུ་གནས་པ་དང་གཏང་རག་གི་དགའ་སྟོན་ཉིན་ཞག་མང་པོའི་བར་དུ་གནང་བར་མཛད་དོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ལས། དབུས་གཞུང་གི་རྫོང་ཁག་བཏབ་ཚུལ་མདོ་ཙམ་བསྟན་པའི་སྐབས་ཏེ་ལེའུ་དྲུག་པའོ།། ༈ །།གཉིས་པ་ཕྱོགས་ཀྱི་རྫོང་ཁག་བཏབ་ཚུལ་ལ་གཉིས། ནུབ་ཕྱོགས་ཀྱི་རྫོང་ཁག་བཏབ་ཚུལ་དང༌། ཤར་ཕྱོགས་ཀྱི་རྫོང་ཁག་བཏབ་ཚུལ་ལོ། དང་པོ་ནུབ་ཕྱོགས་ཀྱི་རྫོང་ཁག་བཏབ་ཚུལ་ནི། དེ་ནས་ཡང་རྗེ་ཉིད་དགུང་གྲངས་ང་གཅིག་བཞེས་པའི་ཤིང་སྤྲེལ་ལ་རྗེའི་བཀའ་ལས། སྔོན་པདྨ་དཀར་པོའི་དུས་སྔགས་རྙིང་མ་ལ་དགོངས་བཞེད་ཆེར་ཡོད་པ་དང༌། སློབ་དཔོན་པདྨ་འབྱུང་གནས་ཀྱིས་ཞལ་གཟིགས་ཤིང༌། རྫོགས་པ་ཆེན་པོའི་ཟབ་ཆོས་གནང་བ་ཐུགས་ཉམས་སུ་བཞེས་པའི་རྒྱུན་བཟང་པོ་མངའ་བ་མ་ཟད། རིག་འཛིན་ཞིག་པོ་གླིང་པ་ནས་ལྷག་པར་འབྲེལ་ཆགས་ཤིང་གཏེར་ཆོས་རྣམས་ཀྱི་བཀའ་འབབས། ཁྱད་པར་ངེད་ལ་ཡང་གུ་རུ་ཞི་བ་དང༌། དྲག་པོའི་བཀའ་བབ་སྟེ་བསྙེན་སྒྲུབ་རྟགས་འཐོན་པ་བྱུང༌། སྐབས་འདིར་ཡང་ཨོ་རྒྱན་རིན་པོ་ཆེར་ལུང་བསྟན་ཞུ་བར་མཛད་ཅིང༌། ལུང་བསྟན་ཐོབ་ནས་ཤར་ཀོང་པོའི་ཡུལ་ནས་གཏེར་བཏོན་སངས་རྒྱས་གླིང་པའི་གདུང་དང་ཆོས་བརྒྱུད་འཛིན་པ་སློབ་དཔོན་རིག་འཛིན་སྙིང་པོ་གདན་དྲངས་ཏེ། བླ་མ་དགོངས་པ་འདུས་པའི་ཆོས་འཁོར་སོགས་ཟབ་ཆོས་དཔག་ཏུ་མེད་པ་ཞིག་གཞན་ཕན་གྱི་དགོངས་པས་གསན་པ་ཡིན་ཞེས་གསུངས། དུས་སྐབས་དེ་ནང་བོད་ནས་རི་བོ་དགེ་ལྡན་པའི་སྡེ་སྲིད་བསོད་ནམས་ཆོས་འཕེལ་ལམ་ནང་སོ་ཨ་འུར་གྲགས་པས་དཔུང་ཆེན་སྔ་མ་བཅུག་ནས་ཡོད་པའི་སྐབས་དེར། རྗེ་རིག་འཛིན་སྙིང་པོའི་ཕྱག་གཡོག་ཅིག་ལ་རྩེ་མར་ཕབ་པས་ཆོས་སྐྱོང་ཆེན་པོའི་ཕྱག་ཏུ་རལ་གྲི་ཕབ་སྟེ་བྱུང་བས། ཉེ་འཁོར་གྱི་མི་གཞན་རྣམས་ལྟ་ཅི་སྡེ་པ་དབུ་མཛད་ཀྱང་དེར་བཞུགས་མ་ནུས། ཞབས་དྲུང་རིན་པོ་ཆེར་ཕྱག་གསུམ། རིག་འཛིན་སྙིང་པོར་ཕྱག་ཕབ་བྱས། ཁྲག་ཟངས་རྐྱན་གང་གསོལ་མཐར། བསྟན་པ་སྤྱི་སྒོས་ཀྱི་ལུང་བསྟན། ལྷག་པར་རི་བོ་དགེ་ལྡན་པའི་དམག་དཔུང་གིས་འབྲུག་བསྟན་ལ་གླགས་མི་རྙེད་ཅིང་གོ་ཁྲབ་དང་མཚོན་ཆའི་རིགས་འབུལ་བས་གྲོགས་སུ་འགྱུར་ཚུལ་སོགས་ཞུས་པ་ལྟར་ལོ་ངོ་གསུམ་གྱི་བར་བསྡད་ཀྱང་ཁོ་རང་གི་མི་ནོར་ཟད་ཅིང་མཐར་ཆོས་སྐྱོང་གི་མཐུ་དང་ས་སྐྱོང་དགྲ་འཐབ་ལ་མཁས་པས། བོད་ཀྱི་དཔོན་འགོ་ཐམས་ཅད་རིམ་པར་བཙོན་དུ་བཟུང༌། དམག་བྱིངས་རྣམས་རིག་འཛིན་སྙིང་པོས་ཞུས་ངོར་རང་ཡུལ་དུ་བདེ་བར་སློག དེའི་ཚེ་ནང་སོ་ཨ་འུས་གཡོ་ཐབས་བྱས་ངེད་རང་བོད་ཀྱི་འབྲུག་པའི་དབུ་ཆེན་རྣམས་འདིར་རྗེའི་སྐུ་ཞབས་སུ་བརྫངས་ནས་ཆིངས་སྣ་སྦྲེལ་བར་ཞུས་པ་བཞིན། གདན་ས་སྤུངས་ཐང་གི་འདུ་ཁང་ཆེན་མོའི་མདུན་དུ་སེངྒེའི་ཁྲི་ལ་ཞབས་དྲུང་རིན་པོ་ཆེ་ཉིད་རང་ཕེབས། དེར་སྡེ་པ་དབུ་མཛད་དང༌། གཉེར་པ་གཡང་འཛིན་གཉིས་ཀྱིས་མགྲོན་གཉེར་བྱས། སྒར་གཞུང་གི་དམག་དཔོན་ནང་སོ་དངོས་གྲུབ་དང༌། གཙང་གི་མདའ་དཔོན་བཀྲས་སྒང་ནས་ཀྱིས་གཙོས་སྡེ་དཔོན་ཚོའི་གོ་ཁྲབ་དང་མཚོན་ཆ་རྣམས་རིམ་པར་འབུལ་ཞིང༌། དེ་ལས་དམག་དཔོན་གཉིས་ཀའི་གོ་ཁྲབ་མཚོན་ཆ་འཁོར་གསུམ་བཅས་པ་རྣམས་རྟེན་འབྲེལ་གྱི་ཆེ་བར་དགོངས་ཏེ་མགོན་ཁང་དུ་མགོན་པོ་ཉིད་ཀྱི་བཞུགས་གདན་ལ་ཕུལ་ཞིང༌། གཞན་དགེ་སོག་ཨོ་རོད་ཀྱི་བསེ་ཁྲབ་དང༌། སྡེ་པ་འདོས་ཆུང་སོགས་དམག་དཔོན་དང་ལྡིང་དཔོན་དྲག་ཤོས་ཚོའི་གོ་ཁྲབ་ནི་ད་ལྟ་མགོན་པོའི་དབང་ཆོག་སྐབས་སྤྱན་གཟིགས་སུ་བསྒྲིགས་པ་འདི་དག་ཡིན་ལ། དེ་ནས་མགོན་ཁང་འདིའི་མཚན་ཡང་གཡུལ་རྒྱལ་མགོན་ཁང་ཆེན་མོར་གསོལ་ཏེ་མཐའ་བཞི་ལས་རྣམ་པར་རྒྱལ་བའི་རྒྱལ་མཚན་དར་འཕྱར་དུང་འབུད་གཏང་རག་དགའ་སྟོན་གྱི་གཏམ་སྙན་རྣམས་བོད་གཞུང་དུ་མ་ཟད་ཁམས་ཕྱོགས་དང་ཧོར་སོགས་རྒྱ་དཀར་ནག་སོགས་འཛམ་གླིང་གི་ཕྱོགས་ཀུན་ཏུ་གྲགས་སོ། །དེར་བོད་དུ་དགེ་ལྡན་ཕྱོགས་ཀྱི་བླ་དཔོན་ཐམས་ཅད་མྱ་ངན་གྱི་མཚོར་བྱིང་ཞིང༌། བདེན་བརྫུན་ལྟ་བའི་ཆེད་དུ་ནང་སོ་ནོར་བུ་ཡང་ཕག་རིར་ཐུག་འོངས་པས་ཤེས་ཏེ་ལོག ངེད་རང་འབྲུག་པ་ལ་དཀར་བའི་བོད་ཀྱི་སྐྱེ་བོ་ཕོ་མོ་ཚོས། བླ་མ་ལྷོ་རུ་བཞུགས་འདུག །འབུལ་བ་ལྷོ་ལ་རྒྱབ་སོང༌། །དངོས་གྲུབ་འབྲུག་པས་བསྡུས་འདུག །ནོར་བུས་བྱ་ར་བྱས་སོ། །ཞེས་པའི་ཚིག་འདི་དག་གླུ་དབྱངས་སུ་འཐེན་པས་བོད་ཡུལ་ཀུན་ཏུ་གྲགས། དེ་ནས་དཔོན་འགོ་རྣམས་གནང་སྦྱིན་དང་བཅས་བདེ་བར་བོད་དུ་འབྱོར་ནས། ནང་སོ་དངོས་གྲུབ་པས་སྔར་གྱི་ལེ་ལན་དུ་གདན་ས་ར་ལུང་གི་རྩིས་ལེན་ལ་སླེབ། དེ་དུས་གདན་སའི་གཉེར་པ་འབྲུག་རྣམ་རྒྱལ་ཡིན་པས། ཁོང་གིས་དངོས་གྲུབ་པས་བཟང་མི་བསམ་པ་ཤེས་ནས་རྩིས་སྤྲོད་བྱས་པའི་མཐར་བྲོས་ཏེ་སྤུངས་ཐང་དུ་འབྱོར་ཞིང༌། དེ་ཡང་ལྷོ་འདིར་མགྲོན་གཉེར་གྱི་ཐོག་མར་ཨོ་ལོ་ཕྱུག་པོ། གཉེར་པ་གཡང་འཛིན། གཉེར་པ་ཨ་ཅོ། དེ་ནས་གཉེར་པ་འབྲུག་རྣམ་རྒྱལ་མགྲོན་གཉེར་དུ་བཀོད་པས་བསྟན་པའི་འཕྲིན་ལས་པར་གྱུར་པ་ཡིན་ནོ། །ཡང་རྗེ་ཉིད་དགུང་གྲངས་ང་གཉིས་བཞེས་པའི་ཤིང་བྱ་ལ་བླ་མ་དགོངས་པ་འདུས་པའི་སྒྲུབ་ཆེན་དང་རིལ་སྒྲུབ་གནང་བའི་དགོངས་པ་གཏད་དེ། སློབ་དཔོན་རིག་འཛིན་སྙིང་པོ་བཅས་སྤ་གྲོའི་ཕྱོགས་ལ་ཆིབས་སྒྱུར་གནང༌། དེ་ནས་ས་དཔྱད་གཟིགས་ཚེ་ཧཱུཾ་རལ་བྲག་འདི་སྟག་ཚང༌། ཆུ་མོ་ཕུག རྫོང་བྲག་ལ་སོགས་གནས་མང་པོའི་དཀྱིལ་དུ་འདུག་པས་མཆོག་ཏུ་དགེ་བར་དགོངས་ཤིང༌། དེར་བྱོན་ནས་བཞུགས་སྒར་ཕབ། ས་ཆ་དེ་བླ་མ་ཧཱུཾ་རལ་པ་ཚོའི་ཡིན་འདུག་ཀྱང༌། གཟར་ཆེན་ཆོས་རྗེ་རྡོ་རྗེ་རྒྱལ་པོ་དང་བླ་མ་ཧཱུཾ་རལ་པ་ཚོ་མཆོད་གཞི་དང་སྦྱིན་བདག་གི་སྐོར་ལས་སྡེ་གཟར་གཡོམས་པའི་རྐྱེན་གྱིས་ཧཱུཾ་རལ་བླ་མ་བསམ་གཏན་ཁུ་དབོན་གཉིས་ཀྱིས་ཧཱུཾ་རལ་རྫོང་རྗེ་བླ་མའི་ཕྱག་ཏུ་ཕུལ་བའི་རྟེན་འབྲེལ་གྱིས། གཞི་བདག་ཧཱུཾ་རལ་མགོན་པོས་སྤ་ལུང་ཆུའི་མགོ་ཞབས་ཐམས་ཅད་མངའ་འབངས་སུ་ཕུལ། སྤ་གྲོའི་ཕྱོགས་སུ་ཆོས་སྲིད་འཛུགས་པའི་འགོ་བརྩམས་ཏེ། གནས་དེ་ཉིད་དུ་རྫོང་རྙིང་པ་ཐོག་སོ་ལྔ་པ་དེ་བཤིག་ནས་ལྟོ་འཕྱེའི་བརྟག་པ་སོགས་ས་ཆོག་སྟ་གོན་བགེགས་སྐྲོད་ནས་བརྩམས་ལུགས་གཉིས་འཁོར་ལོ་བསྒྱུར་བའི་ཕོ་བྲང་གི་གཞི་བཏིང་ཞིང༌། རིང་པོར་མ་ཐོགས་པར་གྲུབ་སྟེ་གདན་ས་ཆེན་པོ་འབྲུག་རིན་ཆེན་སྤུངས་ཞེས་མིང་དུ་གནང་བ་དང་ལྷན་ཅིག རྟེན་འབྲེལ་ལ་དགོངས་ནས་རབ་སྟོན་དང་འབྲེལ་བླ་མ་དགོངས་འདུས་ཀྱི་སྒྲུབ་ཆེན་རིལ་སྒྲུབ་བཅས་ཐུགས་སྤྲོ་བ་ཆེན་པོས་མཛད། འབྲུག་ནུབ་ཕྱོགས་ཀྱི་མི་སེར་རྣམས་ལ་ཆོས་སྲིད་ཀྱི་ལམ་སྟོན་མཛད་པ་ཞབས་དྲུང་རིན་པོ་ཆེ་རང་དང་རྣམ་དབྱེར་མེད་པའི་སྐུ་ཚབ་སྤ་གྲོའི་སྤྱི་བླའམ་དཔོན་སློབ་དང་པོ་སྤྱི་ལོ་༡༦༤༥དང་རབ་བྱུང་༡༡པའི་ཤིང་བྱ་ལོར་ཞབས་དྲུང་རང་དང་ཡབ་གཅིག་པ་ཆོས་རྗེ་ལ་སྔོན་པ་བསྟན་འཛིན་འབྲུག་སྒྲ་བསྐོས། དེས་རིན་སྤུངས་རྫོང་གི་ལས་ཚར་ཕྱིན་པའི་སྐབས་ནས་བཟུང༌། སྔོན་གཙང་པའི་གཡུལ་ལས་རྒྱལ་བའི་སྒར་ཤུལ་དུ་རྒྱལ་ཁ་འབྲུག་པས་ཐོབ་པའི་རྟེན་འབྲེལ་དུ་སྤ་གྲོ་འབྲུག་རྒྱལ་རྫོང་བཏབ་ནས་འབྲུག་རྫོང་པ་གསར་དུ་བསྐོས་ནས་བཙན་སྟོ་གླིང་དྲུག་མངའ་འོག་ཏུ་འདུ། གཞན་ཡང་ཧད་དུམ་འཆོང་རྫོང་བཏབ་སྟེ་ཧད་དྲུང་པ་བསྐོས། གསང་སྦས་རིན་ཆེན་རྫོང་བཏབ་སྟེ་གསང་སྦས་གཉེར་པ་བསྐོས། དྷ་ལི་ཀོ་ཊི་རྫོང་བཏབ་སྟེ་དྷ་ལི་རྫོང་དཔོན་བསྐོས། རྡོ་སྒར་རྡོར་སྦིས་རྫོང་བཏབ་སྟེ་རྡོར་སྦིས་དཔོན་སློབ་བསྐོས། གདུང་ན་རྫོང་བཏབ་སྟེ་གདུང་གཉེར་པ་བསྐོས་པ་སོགས་ཡུལ་ཕྱོགས་སོ་སོའི་ས་གནད་ཀྱི་མེ་བཙའ་ལྟ་བུའི་རྫོང་ཁག་རྣམས་ཀྱང་ལ་ལ་བཏབ་ཟིན། ལ་ལ་འདེབས་བཞིན་པ་དང༌། ལ་ལ་གདབ་རྒྱུའི་བཀའ་འདོམས་མཛད། ཡང་རྗེ་ཉིད་དགུང་གྲངས་ང་གསུམ་བཞེས་པའི་མེ་ཁྱི་ལ་སློབ་དཔོན་པདྨའི་སྒྲུབ་གནས་ཀུན་གྱི་གཙོ་བོ་སྟག་ཚང་དཔལ་ཕུག་ཏུ་བྱོན་པར་དགོངས་ཙ་ན། ཐུགས་དམ་འོད་གསལ་གྱི་གཟིགས་སྣང་ལ་མི་ནག་པོ་ཞིག་བྱུང་ནས་སྟག་ཚང་གི་གནས་འདི་ཁྱོད་ལ་འབུལ། འདི་ཁྱེད་ཀྱིས་བཟུང་ན་སུས་ཀྱང་འཕྲོག་པར་མི་འགྱུར་བའི་ཕྲིན་ལས་ངེད་ཀྱི་སྒྲུབ་ཟེར་ནས་སོང་བ་གཟིགས། སང་སྐུ་འཁོར་རྣམས་ལ་དེ་རིང་ངེད་རྩར་འོང་མི་བྱུང་ན་མ་བཀག་པར་གཏོང་ཞིག་གསུངས། སྟག་ཚང་སྐུ་གཉེར་པ་ཕྱག་མཇལ་སྒོག་སྔོན་ཆག་པ་ཞིག་ཁྱེར་ཏེ་འོངས་པ་བདག་མེད་དུ་ལུས་པར། ཞབས་ནས་མི་མ་བྱུང་ངམ་གསུངས། སྤྲང་པོ་ཞིག་སྒོ་དྲུང་ན་ཡོད་ཞུས་པས་ད་ལྟ་ཐོངས་གསུང་སྟེ་བཅར། ཁྱོད་ག་ནས་ཡིན་གསུངས་པས། སྟག་ཚང་ནས་ཡིན་ཞུས། དེར་ད་ལྟ་སྡོད་མཁན་སུ་ཡོད་སོགས་གསུངས། ཀཿཐོག་པའི་གྲྭ་རིགས་འགའ་ཡོད་ཅེས་རྒྱུ་མཚན་རྒྱས་པར་ཞུས། ཞབས་ནས་རས་དཀར་གྱི་དར་ཅོག་འདོམ་གང་ཙམ་ཞིག་གནང་ནས་འདི་ཁྱེར་ལ་གནས་ཀྱི་རྩེ་མོར་འཕྱར་ཏེ་ཁུག་དྲག་པོ་ལན་གསུམ་བརྒྱག་ལ་དུས་དེ་རིང་ནས་སྟག་ཚང་གནས་འདི་ངག་དབང་རྣམ་རྒྱལ་གྱིས་དབང་བ་ཡིན་པས་དགའ་གུས་རྣམས་སྔར་བཞིན་སྡོད་ལུགས་དང༌། མི་རངས་པ་རྣམས་ད་ལྟ་རང་འགྲོ་ཆས་གྱིས་ཟེར་བ་རྣམས་མ་བརྗེད་པར་ང་རོ་ཆེན་པོ་སྒྲོགས་ཤིག་ཅེས་བཀའ་བསྩལ་བ་བཞིན་སྟག་ཚང་གི་སྒྲུབ་སྡེ་ཐམས་ཅད་བླ་མའི་ཕྱག་ཏུ་འབྱོར། གནས་དེ་ཡང་ཨོ་རྒྱན་རིན་པོ་ཆེའི་ལུང་བསྟན་ལས། སྟག་ཚང་དང་པོར་དར་ཞིང་བར་དུ་རྒུདཿ ཐ་མར་རྡོ་རྗེ་འཛིན་པ་གཅིག་གིས་བདགཿ ཅེས་གསུངས་པའི་ལུང་དོན་ལྟར། དང་པོ་བླ་མ་ཀཿཐོག་པས་ཨོ་རྒྱན་རྩེ་མོར་གདན་ས་བཏབ་སྟེ་གསང་ཆེན་རྙིང་མའི་བསྟན་པ་དར་ཞིང་རྒྱས་པ་བྱུང་བ་དང༌། བར་དུ་དེའི་བསྟན་པ་སྣུམ་ཟད་ཀྱི་མར་མེ་ལྟར་གྱུར་པ་དང༌། ཐ་མར་རྡོ་རྗེ་འཛིན་པ་གཅིག་གིས་བདག་ཅེས་རྗེ་བླ་མར་ལུང་བསྟན་པ་ལྟར། སྟག་ཚང་གི་སྒྲུབ་སྡེ་ཐམས་ཅད་ཕྱག་ཏུ་བཞེས། སྦྱིན་པ་རྒྱལ་མཚན་གདན་འཛིན་དུ་བསྐོ་བཞག་གནང༌། དཔལ་ཕུག་ཏུ་གཙུག་ལག་ཁང་གདབ་རྒྱུའི་དགོངས་གཏད་མཛད་ཀྱང་རིན་སྤུངས་ཀྱི་ལས་ཚར་མ་ཕྱིན་པས་སྐབས་མ་ཤར། རྗེ་ཉིད་ཀྱི་བཀའ་ལས་རིག་འཛིན་ཆེན་པོ་པདྨ་འབྱུང་གནས་ཀྱིས་བྱིན་གྱིས་རླབས་པ་ཞིག་ཡིན་སྙམ་པ་ཡོད་ཅེས་དང༌། གླང་ཆེན་དཔལ་གྱི་སེངྒེའི་སྐུ་གདུང་མཆོད་རྟེན་འོག་ན་མཐའ་དམག་ཟློག་པའི་དྲག་སྔགས་ཀྱི་གཏེར་ཡོད་པའི་ལུང་བསྟན་ཁ་བྱང་ཕྱག་ཏུ་བྱུང་བས་དུས་སྐབས་ཤིག་འགྲིགས་ན་འདོན་རྒྱུ་ཡིན་གསུང་ཞིང༌། དེ་ལྟ་བུའི་ཞལ་གཟིགས་ལུང་བསྟན་མང་དུ་བྱུང་རིགས་རྣམས་ཐུགས་སྒམ་པས་མ་གསུངས་ཀྱང༌། ལུང་ལས། དུ་བ་ལས་ནི་མེར་ཤེས་དང༌། །ཆུ་སྐྱར་ལས་ནི་ཆུ་བཞིན་དུ། །བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་གསུངས་པ་ལྟར། ལུང་རིགས་ཡིད་ཆེས་ཀྱི་དད་པས་རྗེས་སུ་དཔག་པ་ལས་གྲུབ་སྟེ། རིག་འཛིན་ཡོངས་འདུས་ཀྱི་ལུང་ལས་ཀྱང༌། ཨོ་རྒྱན་ང་དང་རྟག་ཏུ་བཀའ་བགྲོས་མཛད། །དེ་དང་སུ་འཕྲད་བདེ་བ་ཅན་དུ་སྐྱེ། །ཞེས་གསུངས་པས་ཀྱང་མཚོན་ནུས་སོ། །དེ་དག་གི་ཚེ་ཕུར་པའི་སྨན་ཆེན་རཱ་ས་ཡ་ན་དང༌། དགོངས་འདུས་རིལ་སྒྲུབ་ཀྱི་ཁུངས་དང་ངོ་མཚར་བའི་ལོ་རྒྱུས་འདི་ལྟར་གསུངས་ཏེ། སྟོན་པ་ཤཱཀྱའི་རྒྱལ་པོ་ཉིད་ཀྱི་སྐུ་དངོས་ཀྱིས་གདུལ་བྱའི་རེ་བ་སྐོང་བར་མཛད་ནས། དེ་བཞིན་གཤེགས་པ་ཉིད་ཀྱི་གདུལ་བྱ་ནི་མཐའ་ཡས་མུ་མེད་པ་ཡིན་པས་སྤྲུལ་པ་ཡང་སྤྲུལ་གྱིས་འཁོར་བ་མ་སྟོངས་ཀྱི་བར་འགྲོ་བའི་དོན་མཛད་པ་ནི། སངས་རྒྱས་མྱ་ངན་ཡོངས་མི་འདའ། །ཆོས་ཀྱང་ནུབ་པར་མི་འགྱུར་ཞིང༌། །ཞེས་བཤད་པ་དང༌། དུས་ཀྱི་འཁོར་ལོ་ལས། སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོར་གསུངས་པ་སོགས་ཐེག་པ་ཆེན་པོ་རྣམས་ཀྱི་སྤྱོད་ཡུལ་དུ་གྱུར་པ་ཡིན་ཞིང༌། སྟོན་པ་ཉིད་རྩྭ་ཅན་དུ་མྱ་ངན་ལས་འདས་པའི་ཚུལ་བསྟན་ནས། སླར་ཨོ་རྒྱན་གྱི་ཡུལ་གྱི་སའི་ཆ། དྲི་མེད་མདངས་ལྡན་གྱི་མཚོ་དཀྱིལ་དུ་པདྨ་ལས་བརྫུས་ཏེ་སྐྱེས་ནས་བྱོན་པ། མཚན་བརྗོད་ལས། དཔལ་ལྡན་སངས་རྒྱས་པདྨ་སྐྱེས། །ཀུན་མཁྱེན་ཡེ་ཤེས་མཛོད་འཛིན་པ། །ཞེས་ཉིད་རང་གིས་ལུང་བསྟན་པ་དང༌། འཇམ་དཔལ་རྩ་བའི་རྒྱུད་སོགས་མཐའ་དག་ལས་གསལ་ཞིང༌། སློབ་དཔོན་ཆེན་པོ་དེ་ཉིད་ཀྱིས། དམ་རྫས་ཨ་མྲྀ་ཏ་ལ་གཞི་མཛད་ནས། རོལ་པ་ཆེན་པོ། མྱོང་གྲོལ་ཆེན་མོ་སོགས་དང༌། རྒྱུད་ཕལ་ཆེར་ལས་སྐྱེ་བ་བདུན་པའི་མཚན་ཉིད་བསྟན་ནས་ཟོས་པས་གྲོལ་བར་བཤད་པ་བཞིན། སྐྱེ་བདུན་ལོ་རྒྱུས་དང་བཅས་པ་སློབ་དཔོན་ཉིད་ཀྱིས་བསྒྲུབ་པ་མང་པོ་མཛད་པ་ནི་སྔ་འགྱུར་གྱི་ལོ་རྒྱུས། གཏེར་བཏོན་ཚད་ལྡན་རྣམས་ཀྱི་ཤོག་སེར་ནས་བྱུང་བ་དང༌། དམ་རྫས་ཀྱི་གཏའ་གཏེར་དུ་སྦས་པ་དེང་སང་གི་བར་དུ་ཕྱུང་བ་དང༌། སླར་སྐལ་བ་ཅན་ལ་ཕྱུང་རྒྱུ་ཡང་གཏེར་དུ་བཞུགས་ཤིང༌། ལོག་ལྟ་ཅན་འགའ་ཞིག་གི་བློར་ཤོང་དཀའ་བར་གདའ། གསང་སྔགས་ཕྱི་འགྱུར་གྱི་རྒྱུད་རྣམས་སུའང༌། བདེ་མཆོག་རྩ་བའི་རྒྱུད་དང༌། བརྟག་གཉིས། མཧཱ་མ་ཡ། གདན་བཞི། གསང་འདུས་སོགས། བླ་མེད་རྒྱུད་ཕལ་ཆེར་དུ་ཤ་ལྔ་བདུད་རྩི་ལྔ་བརྟེན་པར་བཤད་ཅིང༌། གང་ཟག་གིས་སྒྲུབ་པའང་ནུས་ལྡན་རྣམས་ཀྱི་ཆོ་ག་སོགས་ལ་བརྟེན་མི་དགོས་པར་བྱིན་གྱིས་བརླབས་པ་ཙམ་གྱིས་ཨ་མྲྀ་ཏར་འགྱུར་བ་ནི། རྗེ་བཙུན་ཏིལླི་པས་ནཱ་རོ་ལ་དྲི་ཆེན་གྱིས་ཐོད་པ་བཀང་ནས་གནང་བས་རོ་ཕུན་སུམ་ཚོགས་པར་བྱུང་བ་དང༌། རྒྱ་གར་གྱི་གྲུབ་ཐོབ་རྣམས་ཀྱིས་དུར་ཁྲོད་ནས་རོ་བླངས་ཏེ་ཚོགས་ཀྱི་འཁོར་ལོ་བརྟེན་པ་ནི་བགྲང་བ་ལས་འདས་པ་དང༌། ལོ་དྲིལ་ནག་པོ་ཏིལླི་ནཱ་རོ་སོགས་ཀྱིས་བདེ་མཆོག་གི་རྒྱ་གཞུང་དུ་བདུད་རྩིའི་སྒྲུབ་ཐབས་ཡོངས་སུ་བསྟན་ཞིང༌། དེའི་ཕྱག་ལེན་རྗེ་བཙུན་མར་པ་ནས་ཁོ་བོའི་རྗེ་བླ་མའི་བར་ཟམ་མ་ཆད་པར་གནང་བ་ནི་དམ་རྫས་ཀྱི་གཏའ་མ་ཉམས་པར་བཞུགས་པས། དཀྱིལ་ཆོག་སྒྲུབ་ཆེན་གྱི་དུས། བདུད་རྩི་ཁོལ་བ་དང༌། ལུད་པ་དང༌། འོད་འཕྲོ་བ་སོགས་དངོས་སུ་ཀུན་གྱི་མིག་ལམ་དུ་བབ་ཅིང༌། བདུད་རྩིའི་སྒྲུབ་པའང༌། ཆོས་རྗེ་གཙང་པ་རྒྱ་རས་དང་རྗེ་ཀུན་དགའ་སེངྒེས་མཛད་པ་དང༌། ངག་དབང་ཆོས་ཀྱི་རྒྱལ་པོས་མཁའ་སྤྱོད་རིལ་སྔོན་མ། རྗེ་ཆོས་ཀྱི་གྲགས་པའི་རིལ་དམར། ཀུན་མཁྱེན་འབྲུག་པའི་འཇའ་ཚོན་སོགས་ཀྱང་ཨ་མྲྀ་ཏའི་སྒྲུབ་པ་ཁོ་ནར་སྣང་ཞིང༌། ཁྱད་པར་དམ་རྫས་སྔ་ཕྱི་ཐམས་ཅད་ཕྱོགས་གཅིག་ཏུ་འདྲིལ་བ་ནི། རྗེ་མི་ཕམ་ཆོས་ཀྱི་རྒྱལ་པོ་དང༌། རིག་འཛིན་ཞིག་པོ་གླིང་པས། གདན་ས་ཆེན་པོ་ར་ལུང་དུ། སྒྲུབ་ཆེན་བཀའ་བརྒྱད་འཁོར་བ་ལས་སྒྲོལ་སོགས་ཀྱི་སྒྲུབ་ཆེན་གནང་བ་དང༌། བདག་གི་རྗེ་བླ་མས་གཞོང་ཁང་དུ་སྐུ་མཚམས་ཀྱི་ཁོག་ཏུ་གནང་བའི་མཁའ་སྤྱོད་རིལ་བུ་སོགས་ཕྱག་ལེན་ཟམ་མ་ཆད་ཅིང༌། སྤྱིར་གསང་སྔགས་གསར་རྙིང་ཞེས་འགྱུར་སྔ་ཕྱིའི་ཁྱད་པར་ཙམ་ལས་བསྐྱེད་རྫོགས་ལ་ཁྱད་པར་མ་བཤད་ཀྱང༌། དེང་སང་ཕན་ཚུན་གཉིས་ཀར་གཉིས་འཛིན་གྱི་ཞགས་པས་དམ་པོར་བཅིངས་པ་མང་བའི་དབང་གིས་ཕྱོགས་མི་གཅིག་པ་འདྲ་ཞིག་སྣང་ཡང༌། ཁོ་བོས་སེམས་ཅན་ལ་ཕན་ཐོགས་པ་དང༌། སངས་རྒྱས་ཀྱི་བསྟན་པ་མི་ཉམས་པར་བྱ་བ་དང༌། སྙིགས་དུས་མཐའ་དམག་གི་འཇིགས་པ་ལ་ཕན་པའི་ཕྱིར། སློབ་དཔོན་ཉིད་ཀྱིས་སྟག་ཚང་སོགས་གནས་ཆེན་རྣམས་སུ། བླ་མ་དགོངས་པ་འདུས་པའི་སྒྲུབ་ཆེན་འཛུགས་དགོས་པར་ལུང་བསྟན་པ་དང༌། དཀོན་མཆོག་ལ་གསོལ་བ་བཏབ་པ་རྨི་ལམ་དུ་གནང་བ་ཐོབ་པ་ལྟར་བསྒྲུབས་ཏེ་གྲུབ་པའི་རྟགས་ནི། ལྟོ་ཕྱེའི་ལྟོ་བ་བསླང་བ་ནས་བཟུང༌། དངོས་གཞི་མ་ཚུགས་ཀྱི་བར་ཡུལ་གྱི་མཐའ་ཐམས་ཅད་སྤྲིན་དཀར་འདུས་འདྲ་བ་དང༌། ནམ་མཁའ་འཇའ་དཀར་གྱིས་གང་བ་རྒྱུན་དུ་དང༌། དངོས་གཞི་ཚུགས་པའི་ཉིན་གཉིས་པ་ནས་དཀྱིལ་འཁོར་ལ་འོད་སྔོན་པོ་རྡོ་རྗེ་དྲྭ་བས་བསྐོར་བ་མིག་དམན་པས་མཐོང་བ་དང༌། ཉིན་གསུམ་པ་ལ་འོད་ལྔའི་དཀྱིལ་དུ་བྱ་འཇོལ་མའི་ཚུལ་དུ་མཁའ་འགྲོ་སྨན་ལྷ་བབ་པར་མཐོང་ཞིང༌། ཉིན་གསུམ་པ་ནས་ལྔ་པའི་བར་ཉིན་ལྔས་སྔར་འདྲ་བ་ལ་མཚན་མོ་བདུད་རྩིའི་འོད་ཀྱིས་ལུང་པ་ཁེངས་པ་ཐམས་ཅད་ཀྱིས་མངོན་སུམ་དུ་གྱུར་པ་དང༌། མིག་དམན་པས་དཀྱིལ་འཁོར་ཐམས་ཅད་འོད་ཟེར་ལྔའི་གོང་བུར་མཐོང་ཞིང༌། མདུན་བསྐྱེད་ཀྱི་འཛབ་བཟླ་དུས། ངེད་དཔོན་སློབ་ཀྱང་དཀྱིལ་འཁོར་གྱི་འོད་ཀྱི་དྲྭ་བའི་སྦུབས་སུ་ཆུད་པ་དང༌། ལོངས་སྤྱོད་རྫོགས་སྐུའི་རྒྱན་ཆ་ལུགས་འཆང་བ་སོགས་སུ་མཐོང་འདུག་ཅིང༌། ཉིན་དྲུག་པ་ནས་ཐམས་ཅད་ཀྱིས་མངོན་སུམ་དུ་གྱུར་པ་ལ་ནམ་མཁའ་འཇའ་ཁ་དོག་ལྔ་ལྡན་གྱི་གུར་དང༌། དུད་པ་སྔོ་མདངས་སུ་འཁྱིལ་བ་དང༌། འོད་དང་སྒྲ་ཆེན་པོ་ལན་གཉིས་སུ་བསྒྲགས་པ་དང༌། མིག་དམན་པས་མཁའ་འགྲོ་སྨན་ལྷ་རྣམས་ཕུག་རོན་རིགས་ལྔ་མང་པོའི་ཚུལ་དུ་དཀྱིལ་འཁོར་ལ་ཐིམ་པ་དང༌། དགོངས་ཁ་གཏེར་སྲུང་སོགས་སྲུང་མ་འཇིག་རྟེན་པ་ཐམས་ཅད་མངོན་སུམ་དུ་མཐོང་བས་བྲེད་དངངས་ཀྱིས་དྲན་པ་སྟོར་བ་ཙམ་བྱུང་སོང་ཞིང༌། གཞུང་ནས་བཤད་པ་ལྟར་དུ་ཉུ་ལེ་མས་བདུད་རྩི་བརྐུ་བར་ཡོང་ནས་སྐྲོད་དགོས་པ་ཡང་ཡང་བྱུང་ཞིང༌། དངོས་གྲུབ་ལེན་དུས་ཀྱི་ཚིག་དང་ནམ་ལངས་པ་དུས་མཉམ་པའི་རྟེན་འབྲེལ་ཕུན་སུམ་ཚོགས་པ་དང༌། བདུད་རྩི་ཞལ་ཕྱེ་དུས་དྲི་བཟང་པོས་ཁྱབ་པ་དང༌། རིལ་བུ་སྐམ་པོ་འོད་དང་ལྡན་པ་ལ་བདུད་རྩིའི་ཟིལ་པས་དར་རློན་པར་བང་ཞིང་ཁ་དོག་འགྱུར་བ་བརྗིད་ས་ལེ་སྦྲམ་དང་མཉམ་པ་སོགས་རྟགས་བཟང་པོ་བསམ་གྱིས་མི་ཁྱབ་ཅིང༌། སྒྲུབ་པ་དང་ཚེས་བཅུ་ཆེན་པོ་དུས་འགྲིག་པའི་ཚེས་བཅུའི་ཚོགས་འཁོར་བྱིན་རླབས་ཀྱི་དུས་ནས་བརྩམས། བླ་མ་དགོངས་འདུས་ཀྱི་བཀའ་དབང་ཚང་མ་མ་རྫོགས་ཀྱི་བར། གནམ་གཤིས་གོང་དང་འདྲ་བ། སྤྱན་འདྲེན་བྱིན་དབབ་སོགས་དུས་དུས་སུ་སྐྱི་བུན་པའི་ཟིལ་ཆེན་པོ་དང༌། བདག་རང་ལའང་མཐོང་སྣང་ཡད་ཡུད་ཕྲན་བུ་བྱུང་བ་དང༌། སློབ་དཔོན་རིག་འཛིན་སྙིང་པོ་འདི་ཉིད་ཀྱང་སློབ་དཔོན་ཉིད་ཀྱི་སྒྱུ་མའི་གར་རོ་སྙམ་པ་དང༌། ཁོ་བོ་ཡང་རིག་འཛིན་ཆེན་པོ་རྣམས་ཀྱིས་བྱིན་གྱིས་བརླབས་སོ་སྙམ་པའི་དགའ་སྤྲོ་མཐའ་ཡས་སོ། །དེ་དག་གི་གཏའ་ཕབ་གདུང་དང་རིལ་བསྲེལ་ཁྱད་པར་ཅན་རྣམས་ཀྱི་དཀར་ཆག་ནི་རྣམ་ཐར་ཆེན་མོ་ལས་གསལ་བ་བཞིན་ནོ། །སྐབས་དེ་དག་གི་ཚེ་སྟག་ཚང་གནས་ཀྱི་བཤད་པ་ཡང་འདི་སྐད་ཅེས་གསུངས་ཏེ། གནམ་འཁོར་ལོ་རྩིབས་བརྒྱད་དུ་འདུག་པ། ས་པདྨ་འདབ་བརྒྱད་དུ་འདུག་པ། དབུས་རི་དཔལ་ཆེན་རྡོ་རྗེ་གཞོན་ནུ་འགྱིངས་པ་འདྲ་བའི་རྐེད་པར་གསང་ཕུག ཙིཏྟ་དམར་པོར་མཆོད་གུར་ཕུབ་པ་འདྲ་བ་ན། ཟབ་གཏེར་དཔག་ཏུ་མེད་པས་གང་བ། གཡས་ན་ཁྲོ་ཆེན་བདུད་རྩི་འཁྱིལ་བས། སྒྲིབ་གཉིས་དག་བྱེད་ཀྱི་བདུད་རྩིའི་ཆུ་རྒྱུན་དྲག་པོ་དར་དཀར་དཔྱངས་པ་ལྟར་བབ་ཅིང༌། བདུད་རྩིའི་ཟེར་མ་ལས་ཁྲོ་ཆུང་གྲངས་མེད་པ་འཕྲོས་པས། གདོན་བགེགས་སྐྲག་ཅིང་རེངས་པར་མཛད་པ། དག་པ་མཁའ་སྤྱོད་དཔལ་གྱི་རི་བོ་དང་དབྱེར་མ་མཆིས་པའི་རི་ངོགས་སུ། ངོ་མཚར་རྨད་བྱུང་པདྨ་ཉིད་ཀྱི་སྒྲུབ་ཕུག བདེ་ཆེན་གསང་བ་ཡེ་ཤེས་མཚོ་རྒྱལ་གྱི་སྒྲུབ་ཁང་ཞབས་རྗེས་མཐོང་བ་དོན་ལྡན་དང༌། གཡོན་ཕྱོགས་སུ་རྡོ་རྗེ་གྲོ་ལོད་སྐུ་དངོས་གསལ་བར་བཞུགས་པའི་ཕུག་ཆེན་འོད་ཟེར་རབ་འབར་དང༌། དངོས་གྲུབ་ཀུན་འབྱུང་བདུད་རྩིའི་ཆུ་མིག གུ་རུའི་སྐུ་རྗེས་མཐོང་གྲོལ་མཆོག་གི་གནས་འོད་ཟེར་ཕུག་དང༌། ཀ་ལི་ཕུག་དང་ཕག་མོ་ཕུག་སོགས་ངོ་མཚར་ཅན་དང་ཆོས་རྒྱལ་ཕུག་ཏུ་མ་དག་སྐྱེ་འགྲོ་སྒྲིབ་པ་ཅན་རྣམས་ཚར་གཅོད་རྗེས་སུ་འཛིན་ཕྱིར་འཆི་བདག་གཤིན་རྗེའི་ཕོ་བྲང་འཇིགས་རུང་ལས་ཀྱི་ཕོ་ཉའི་གཟུགས་དངོས་སུ་འཆར་བ་དང༌། གཞན་ཡང་ལྷོ་བླ་རེ་བྲེས་པ་འདྲ་བ། ནུབ་བསྐྱབ་པ། བྱང་གདེངས་པ། ཤར་ལྷོ་ནས་རི་ཟངས་ཀྱི་ཝ་མོ་འཐུར་ལ་རྒྱུགས་པ་འདྲ་བ་འདུག་པ། ནུབ་བྱང་ནས་ལས་ཀྱི་གིང་ཆེན་མི་རེངས་སྐྱ་བོའམ་སོག་པོ་ཁྲོས་པ་འདྲ་བ། བྱང་ཤར་ནས་རེ་མ་ཏི་དྲེའུ་རྟ་རྐང་གསུམ་ལ་ཆིབས་པ་ལྟར་ཡོད་པ། ལྷོ་ནུབ་ནས་བསེ་མོ་ཞུབ་ཅན་ཆས་སུ་བཅུག་པ་ལྟར་འདུག་པ། མདོར་ན་ཕྱི་ནང་ཐམས་ཅད་རྡོ་རྗེ་ཕུར་པའི་དཀྱིལ་འཁོར་དུ་བཀྲ་ལམ་མེར་གསལ་བ། ཐོས་པས་མོས་གུས་སྐྱེ་བ། མཐོང་བས་སྡིག་སྒྲིབ་དག་པ། བསྡད་པས་བྱང་ཆུབ་ཐོབ་པ། སྒྲུབ་པས་དངོས་གྲུབ་ཐམས་ཅད་ལ་དབང་བའི་གནས་མཆོག་དམ་པ་དེ་ཉིད་ལ་གུས་པས་མཆོད་གསོལ་བགྱིད་ན། ཚེ་གཅིག་རིག་འཛིན་གྱི་ས་ལ་འཁོད་པར་འགྱུར་བས་ན། ཀུན་གྱིས་གུས་པས་བཏུད་ཅིག་ཅེས་གསུངས་ཤིང་བརྡ་སྤྲོད་པར་གནང༌། དེ་ནས་སླར་ཕེབས་ལམ་དུ་གཟར་ཆེན་དགོན་པར་ཆོས་རྗེ་རྡོ་རྗེ་རྒྱལ་པོས་གདན་འདྲེན་ཞུས་ཏེ་སྔ་ཕྱི་བར་ཀུན་ཏུ་འབུལ་ཆེན་དག་དང་ཁ་ཞེ་མེད་པའི་ཕྱག་ཕྱིད་ཞུ་བས། རྗེ་ཉིད་ནས་ཀྱང་ཆོས་འཇིག་རྟེན་གང་ལའང་ཐུགས་ཀྱི་སྲས་སུ་བཟུང༌། ཁྱོད་ཀྱི་མི་རྒྱུད་ཀྱིས་ངའི་བསྟན་པ་ལ་ཕན་ཐོགས་པ་འོང་བས་ཆོས་རྗེའི་སྲས་དམ་ཆོས་པད་དཀར་ཡང་འདུས་སྡེའི་ཁྲོད་དུ་འཛུགས་དགོས་པའི་བཀའ་མོལ་གནང༌། རིམ་པར་སྤ་གྲོའི་དགོན་གནས་ཡུལ་ཕྱོགས་ཐམས་ཅད་དུ་བརྩེ་བའི་སྤྱན་གྱིས་གཟིགས་ཤིང་ཞབས་ཀྱིས་བཅར་བཞིན་པའི་ངོས་ནས། དམ་རྫས་ཀྱི་གཏེར་དག་ཀྱང་འབྲས་ལའི་ཕྱོགས་དང་ཉེ་བའི་གོང་དཀར་བྲག་ཏུ་སྦས་པར་མཛད་ཅེས་གྲགས། དད་གུས་ཀྱིས་མཇལ་ཕྱག་ཞུ་བ་དང་དངོས་པོའི་ཡོ་བྱད་འབུལ་བ་རྣམས་ཀྱང་ཚོགས་ཀྱི་ཞིང་དུ་བཞེས་ཤིང༌། རང་རང་སོ་སོར་དབང་ཆོས་བྱིན་རླབས་ཀྱི་འབྲེལ་བས་སྐལ་བ་བཟང་པོར་བྱས་ཏེ་གུ་རུ་རིག་འཛིན་སྙིང་པོ་དང་ཐབས་ཅིག་པར་སྤུངས་ཐང་བདེ་བ་ཆེན་པོའི་ཕོ་བྲང་དུ་ཕེབས། མི་རིང་བ་རིག་འཛིན་སྙིང་པོ་སྐུ་འཁོར་དང་བཅས་པ་ཡང་བསྙེན་བཀུར་སྲི་ཞུ་ཕུན་སུམ་ཚོགས་པར་ཞུས་ཏེ་སླར་བྱོན། བོད་དམག་ཚོ་ཡང་བཙོན་ལས་བཏང་སྟེ་གནང་སྦྱིན་དང་བཅས་བདེ་བར་སློག་པའི་བཀའ་དྲིན་མཛད་དོ། །དེ་ནས་མགར་སའི་ཕྱོགས་ནི་དགེ་ལྡན་པས་བསྲུང་སྟེ་དམག་འཁྲུགས་ཀྱིས་ཤི་བསད་ཡང་ཡང་བྱས་པའི་མཐར་བླ་མཆོད་ཡོན་བདག་དང་བཅས་པ་ཡུལ་ནས་འཐོན། རྒྱལ་ཁ་འབྲུག་པས་ཐོབ་སྟེ་མགར་ས་བཀྲ་ཤིས་མཐོང་སྨོན་གྱི་རྫོང་བཏབ། མི་ཚབ་ཀྱི་རིགས་ཚོ་ཆེན་ལས་འཐུ་ཞིང་བཅུག་པ་ཡིན་ནོ། །དེ་བཞིན་གླིང་གཞི་བཟང་པོའི་ལོགས་ལའང་ཕར་ཤི་ཚུར་འགྱེལ་ཁྲག་དམར་རྦ་ཀློང་མང་དུ་འཁྲུགས་པའི་མཐར་རྒྱལ་ཁ་འབྲུག་པས་ཐོབ་སྟེ་གླིང་གཞི་གཡུལ་རྒྱལ་རྫོང་བཏབ་པར་མཛད་དོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ལས། ནུབ་ཕྱོགས་ཀྱི་རྫོང་ཁག་ཆེ་ཆུང་རིམ་པར་བཏབ་ཚུལ་མདོ་ཙམ་བསྟན་པའི་སྐབས་ཏེ་ལེའུ་བདུན་པའོ།། ༈ །།གཉིས་པ་ཤར་ཕྱོགས་ཀྱི་རྫོང་ཁག་དྲུག་བཏབ་ཚུལ་ལས་བརྩམས་ཏེ་སྨོས་ན། སྔོན་ཞབས་དྲུང་རིན་པོ་ཆེ་མ་བྱོན་པའི་གོང་དུ་ཉི་མ་ཤར་ཕྱོགས་ཀྱི་ཡུལ་ཁམས་རྣམས་སུ་རྒྱལ་པོ་གཅིག་གིས་དབང་བསྒྱུར་བ་དང་ཆོས་སྲིད་ལུགས་གཅིག་གིས་ཁྱབ་པ་སོགས་མེད་པས་ཡུལ་ཚན་དུམ་བུར་བཅད་དེ་ནང་འཁྲུགས་འཐབ་རྩོད་རྒྱུན་མི་ཆད་པར་ཡུལ་ཁམས་བདེ་སྐྱིད་མེད་པར་གནས་པ་དང༌། བུམ་ཐང་ཁུལ་དུ་ཨུ་ར་བོད་ལྷའི་གདུང་ལས་མཆེད་པ་གདུང་གྲགས་པ་དབང་ཕྱུག་གི་བརྒྱུད་པ་ཆུ་སྨད་གདུང་དང༌། རྒྱལ་རྩ་དོམ་ཁའི་གདུང་སོགས་དང༌། ལ་ཡགས་ཆོས་རྒྱལ་གྱི་གདུང་ལས་མཆེད་པ་དུར་པའི་གདུང་དང༌། ངང་པའི་གདུང་སོགས་མང་དུ་ཡོད་ཀྱང་ཕྱིས་ཆོས་འཁོར་སྡེ་པས་བུམ་ཐང་སྡེ་བཞི་བཙན་དབང་དུ་སྡུད་དེ་སྡུག་སྦྱོར་བཏང་བ་དང༌། དེ་བཞིན་དུ་ཤར་ཕྱོགས་སུ་སྐྱིད་ལིང་རྒྱལ་པོ་དབང་ཆེན། ཕག་གདུང་རྒྱལ་པོ་དགའ་བ། ཡང་རྩེའི་རྒྱལ་པོ་འཇིགས་གྲགས་སོགས་ལུང་པ་རེ་ལ་རྒྱལ་པོ་རེ། ལུང་ཕྲན་རེ་ལ་རྒྱལ་ཕྲན་རེ་བྱས་ཏེ་འཐབ་རྩོད་རྒྱུན་མི་ཆད་པར་ཡོད་པའི་སྐབས་དེར་རྗེ་ཉིད་དགུང་གྲངས་ང་བཞི་དང་སྤྱི་ལོ་༡༦༤༧དང་རབ་བྱུང་༡༡པའི་མེ་ཕག་གི་ལོར་ཆོས་རྩེའི་སྤྱི་བླའམ་ཀྲོང་གསར་དཔོན་སློབ་དང་པོ་ཆོས་རྒྱལ་མི་འགྱུར་བརྟན་པ་དེ་ཡང་ཆོས་སྲིད་གང་གི་ཐེད་མཁྱེན་རབ་དང་ཐུགས་བསྐྱེད་དཔའ་རྩལ་བརླིང་བ་སོགས་མཚུངས་པ་མེད་པ་དེ་འབྲུག་ཤར་ཕྱོགས་ཀྱི་མི་མང་ཡོངས་ལ་ཞབས་དྲུང་རང་གི་སྐུ་ཚབ་ཏུ་བདག་རྐྱེན་གནང་སྟེ་ཀྲོང་གསར་དཔོན་སློབ་ཏུ་བསྐོས། འབྲུག་ཆེན་གོང་མ་ངག་གི་དབང་ཕྱུག་གི་གདན་ས་ཆོས་འཁོར་རབ་རྩེའི་རྫོང་རྒྱ་བསྐྱེད་དེ་མང་སྡེ་ཚོ་བཞིའི་སྦྱིན་བདག་རྣམས་ལས་ལ་བཀོལ་ཏེ་ཀྲོང་གསར་རྫོང་གསར་འདེབས་མཛད། དེ་བཞིན་ཤར་ཕྱོགས་ཀྱི་ཡུལ་ཕྱོགས་རྣམས་སུའང་སོ་སོའི་ཆོས་ལུགས་ཁ་ཡར་རེ་མ་གཏོགས་མེད་པས་འབྲུག་ལུང་དཀར་འབྱམས་སུ་གཏོང་བར་དགོངས་ཀྱང༌། བུམ་ཐང་ཆོས་འཁོར་སྡེ་པ་ཀུན་ཐུབ་ཟེར་བ་ཤིན་ཏུ་དབང་ཆེ་བས། ཀྲོང་གསར་དཔོན་སློབ་ཀྱིས་མ་ནོན་པར་ཡོད་པའི་ཚེ། ཤར་ཕྱོགས་ནས་བླ་མ་རྣམ་སྲས་ཟེར་བ་དེ་ཁ་ལིང་རྒྱལ་པོ་བདེ་བ་དང་མ་མཐུན་པར་ཞབས་དྲུང་རིན་པོ་ཆེར་སྐྱབས་བཅོལ་ཞུ་བར་འོངས་ནས་ཞལ་མཇལ་བ་ཙམ་གྱིས་མི་ཕྱེད་པའི་དད་པ་བསྐྱེད་དེ་ཅི་གསུང་བཀའ་བཞིན་སྒྲུབ་པར་ཁས་བླངས། རྗེ་བླ་མས་ངའི་བསྟན་པ་ཤར་ཕྱོགས་སུ་དར་བའི་ལུང་བསྟན་ཁྱོད་ལ་ཡོད་པས་བསྟན་པ་མཐའ་རྒྱས་སུ་གཏོང་བའི་སྙིང་སྟོབས་བསྐྱེད་ཅིག་ཅེས་བཀའ་གནང་བ་བཞིན་ཆོས་རྩེར་སོང་ནས། དཔོན་སློབ་མི་འགྱུར་བརྟན་པ་དང་མཇལ། བཀའ་གྲོས་མཛད་དུས་ཤར་ཕྱོགས་ཀྱི་རྒྱལ་ཁབ་དབང་དུ་འདུ་བ་ལ་ཞི་བས་མི་ཐུལ་དྲག་པོའི་དམག་གིས་འདུལ་དགོས་ཟེར་གཞུང་ནས་ཤར་དར་བརྒྱད་དང་ཝང་ཚོ་ཆེན་བརྒྱད་ཀྱི་དམག་ཞུས་ཏེ་ཀྲོང་གསར་ཆ་འོག་གི་དམག་དང་བཅས་ཆོས་འཁོར་སྟོད་དུ་སོང་ནས། ཆོས་འཁོར་སྡེ་པ་བཅོམ་ནས་བུམ་ཐང་སྡེ་བཞི་མངའ་འོག་ཏུ་བསྡུས་བུམ་ཐང་དུ་བྱ་དཀར་གཡུལ་རྒྱལ་རྫོང་བཞེངས་ཏེ་རྫོང་དཔོན་གཉེར་པ་ལོང་བ་ཟེར་བ་དེ་བསྐོས། མི་རྣམས་ཀྱིས་འདི་ནི་མི་ལོང་བ་རྐང་པ་ཞ་བ་ཡིན་པས་དཔོན་པོ་མི་འོང་ཟེར་དུས། མི་འགྱུར་བརྟན་པས། སྔོན་བུམ་ཐང་ལྕགས་མཁར་དུ་སིནྡྷུ་རཱ་ཛ་ཞེས་བྱུང་ལ། གུ་རུ་རིན་པོ་ཆེས་མ་འོངས་པ་ན་མིག་ལོང་བ་རྐང་པ་ཞ་བར་སྐྱེས་ནས་བུམ་ཐང་འདི་དབང་སྒྱུར་བའི་དཔོན་དུ་འགྱུར་རོ། །ཞེས་ལུང་བསྟན་ཡོད་གསུངས་པས་ཀུན་ཡིད་ཆེས་སོ། །དེ་སྐབས་བུམ་ཐང་གཏམ་གཞི་ཆོས་རྗེ་རྣམས་ཀྱང་འཁོར་སྡེ་པའི་ཕྱོགས་སུ་གཏོགས་པའི་དབང་གིས་གཏམ་གཞིར་བཞུགས་པའི་གཏེར་ཆེན་པདྨ་གླིང་པའི་སྐུ་གདུང་རིན་པོ་ཆེ་ཡང་གཞུང་དུ་གདན་འདྲེན་ཞུས། དེ་ནས་ཀུར་སྟོད་དུ་རག་སའི་དཔོན་ལྷ་བུ་ཟེར་བ་གཅིག་ཡོད་པ་དེ་སྐྱིད་གླིང་དཔོན་དབང་ཆེན་དར་མ་དང༌། ཕག་གདུང་རྒྱལ་པོ་དགའ་བ་གཉིས་ཀྱིས་བསད་པས། ལྷ་བུའི་བློན་པོ་རྣམས་ཀྱིས་ཀྲོང་གསར་དཔོན་སློབ་ཆོས་རྒྱལ་མི་འགྱུར་བརྟན་པར་དཔུང་རོགས་ཞུས་པ་ལྟར་ཀྲོང་གསར་དཔོན་སློབ་ཀྱི་དམག་དཔུང་ཀུར་སྟོད་དུ་བཏང་ནས་ཁོང་གཉིས་དང་དམག་འཐབ་པས་འབྲུག་གཞུང་གིས་རྒྱལ་ཁ་ཐོབ། དཔོན་གཉིས་དང་འགོ་དཔོན་རྣམས་བརྩོན་དུ་བཟུང༌། ཀུར་སྟོད་མདོ་བཞི་མངའ་འོག་ཏུ་བསྡུས་ཏེ། གླེང་གླེང་ཟེར་བའི་ས་ཆ་དེར་ལྷུན་གྲུབ་རྩེའི་རྫོང་བཏབ་ནས་དཔལ་ལྡན་འབྲུག་པའི་ཆོས་སྲིད་བཙུགས། འབྲུག་ཕུན་ཚོགས་ཟེར་བ་དེ་རྫོང་དཔོན་དུ་བསྐོས། དེ་ནས་གཞུང་གི་དམག་དཔུང་ཁོ་ལོང་ཕྱོགས་སུ་ཁ་གཏད་དེ་སོང་བས། དེ་ཁུལ་གྱི་མི་ཐམས་ཅད་ཀྱིས་མགོ་སྒུར་གྱིས་བབས་ཞུ་དམག་རྒྱབ་མ་དགོས་པར་འབྲུག་གཞུང་གི་མངའ་འབངས་སུ་བཙུགས་ཏེ། དོང་བསྟིར་ཟེར་བའི་སར་ཡང་རྩེ་ཚོ་ལྔ་ལས་ལ་བཀོལ་ཏེ་བཀྲ་ཤིས་ཡང་རྩེ་རྫོང་བཏབ། སྐབས་དེར་སྟོང་ཕུའི་རྒྱལ་པོས་ཤུགས་བཙོང་སྟེ་གཞོང་སྒར་པ་རྣམས་སྟོང་ཕུའི་རྒྱལ་པོར་མ་རངས་པར་གཞུང་གི་དམག་དཔུང་ཞུ་བར་འོངས་པ་བཞིན་གཞུང་གི་དམག་སྟོང་ཕུའི་ཕྱོགས་སུ་བསྐྱོད་སྐབས་སྟོང་ཕུའི་རྒྱལ་པོས་དམག་བཤམས་འདུག་ཀྱང༌། གཞུང་དམག་འགྲོ་བའི་ཞོར་ལ་སྟོང་ཕུའི་དམག་རྩ་བརླག་བཏང་ནས་གཞུང་དམག་གཞོང་སྒར་དུ་སླེབ་པས། སྔ་ཚང་ཕྱི་ཚང་གི་རྒྱལ་བློན་ཐམས་ཅད་འབྲུག་གཞུང་ལ་མགོ་བསྒུར་གྱིས་མངའ་འོག་ཏུ་བཅུག གཞོང་སྒར་རྫོང་གཞུང་དམག་གིས་རྩིས་ལེན་ཏེ་རྫོང་རྒྱ་བསྐྱེད་དེ་གསར་དུ་བཏབ། དེ་ནས་གཞུང་གི་དམག་དཔུང་གཞོང་སྒར་ནས་སྐྱེངས་ཁར་བརྒྱུད་བཀྲ་ཤིས་སྒང་ཕྱོགས་སུ་བསྐྱོད་དེ། འབྲུག་པར་ངོ་ལོག་སྟེ་བོད་དགའ་ལྡན་ཕོ་བྲང་པར་སྐྱབས་བཅོལ་ཞུས་པའི་རྒྱལ་པོ་ཚེ་དབང་རྣམ་ཀྱང་དབང་མེད་དུ་འབྲུག་གཞུང་ལ་སྐྱབས་ཞུར་བྱུང་བ་བཞིན་ཆོས་རྗེ་འབྲུག་པའི་མངའ་འབངས་སུ་བཞག་བཀྲ་ཤིས་སྒང་རྫོང་བཏབ། དེ་ནས་དམག་དཔོན་བླ་མ་རྣམ་སྲས་དཔུང་དང་བཅས་པ་གཞོང་སྒར་ནས་སྟུང་ལ་སྦིས་བརྒྱུད་སོང་ནས་འཁན་རིགས་རྣམ་གསུམ་ཐམས་ཅད་འབྲུག་གཞུང་གི་མངའ་ཁོངས་སུ་བཅུག་སྟེ། གཞལ་མ་སྒང་རྫོང་རྩིས་ལེན་ནས་རྫོང་གསར་པ་བཏབ། ཀྲོང་གསར་དཔོན་སློབ་ཀྱི་དམར་དཔོན་དབུ་མཛད་དམ་ཆོས་རབ་རྒྱས་དང་བླ་མ་རྣམ་སྲས་གཉིས་དམག་དཔུང་དང་བཅས་པས་ཤར་ཕྱོགས་ཀྱི་རྒྱལ་ཕྲན་རྣམས་དབང་དུ་བསྡུས་ཏེ་ཀྲོང་གསར་རྫོང་དུ་དཔོན་སློབ་ཆོས་རྒྱལ་མི་འགྱུར་བརྟན་པའི་ཞབས་སར་འབྱོར་ཏེ་ཤར་ཕྱོགས་ཀྱི་ཡུལ་ཁམས་ཐམས་ཅད་དགའ་ལྡན་ཕོ་བྲང་པས་དབང་བསྒྱུར་བྱས་སྟབས་ཕྱིན་ཆད་ཇི་ལྟར་ཡོང་མ་ངེས་པས་ཁོང་གཉིས་ཀྱི་སྐབས་དེ་ནས་བཟུང་འབྲུག་གཞུང་ལ་ཁྲལ་བབ་འབུལ་དགོས་པའི་བཀའ་དཔྱད་དེ་བཀོད་དེ་དཔོན་སློབ་ལ་ཕུལ་བས། དཔོན་སློབ་ཀྱང༌། དམག་དཔོན་གཉིས་ཀྱིས་བྱས་རྗེས་ལ་ཐུགས་མཉེས་ཤིན་ཏུ་ཆེ་བ་བྱུང་གཟེངས་བསྟོད་དབུགས་དབྱུང་གི་བདག་རྐྱེན་དང་གནང་སྦྱིན་བཟང་པོའི་དགའ་སྟོན་རྒྱ་ཆེན་པོ་མཛད། ཤར་ཕྱོགས་སུ་དཔལ་ལྡན་འབྲུག་པའི་ལུགས་གཉིས་ཀྱི་བསྟན་སྲིད་སྤེལ་བ་ལ་བླ་མ་རྣམ་སྲས་དང་དབུ་མཛད་དམ་ཆོས་རབ་རྒྱས་གཉིས་རྫོང་ཁག་དྲུག་བཏབ་པ་སྟེ་བྱ་དཀར་རྫོང་གི་ཆ་འོག་བུམ་ཐང་སྡེ་བཞི། ལྷུན་རྫོང་ཆ་འོག་ཀུར་སྟོད་མདོ་བཞི། བཀྲ་ཤིས་ཡང་རྩེ་ཆ་འོག་ཡང་རྩེ་ཚོ་ལྔ། བཀྲ་ཤིས་སྒང་རྫོང་གི་ཆ་འོག་བཀྲ་ཤིས་སྒང་ཚོ་བཅུ། མོང་སྒར་ཆ་འོག་གཞོང་སྒར་ཚོ་བདུན། གཞལ་སྒང་ཆ་འོག་འཁན་རིགས་རྣམ་གསུམ་བཅས་ཤར་ཕྱོགས་ཀྱི་རྫོང་ཁག་ཆ་འོག་དང་བཅས་པ་ཐམས་ཅད་དཔལ་ལྡན་འབྲུག་པའི་མངའ་ཞབས་སུ་བསྡུ་བའི་བཀའ་དྲིན་མཛད། སྔོན་ཤར་ཕྱོགས་ཀྱི་ལུང་པ་རྣམས་སུ། རྒྱལ་པོ་གཅིག་གིས་དབང་མ་བསྒྱུར་བའི་སྟབས་ཀྱིས། སོ་སོའི་ལུང་པར་རང་རང་གི་སྟོབས་འབྱོར་མངའ་ཐང་ལ་མགུ་ནས། ང་ཆེ་ང་དྲག་སྙམ་པའི་ང་རྒྱལ་གྱིས་དྲེགས་པས། གཅིག་འོག་གཅིག་མ་འཛུལ་བ་ཡོད་པ་འདི་ལྟ་སྟེ། བུམ་ཐང་དུ་ཆོས་འཁོར་སྡེ་པ། ཀུར་སྟོད་དུ་རག་སའི་དཔོན་པོ་ལྷ་བུ། སྐྱི་ལིང་དཔོན་པོ་དབང་ཆེན་དར་མ། ཕག་གདུང་རྒྱལ་པོ་དགའ་བ། སྟོང་ཕུ་རྒྱལ་པོ་གུ་ཡང༌། སྔ་ཚང་རྒྱལ་པོ་དར་འཇམ། ཕྱི་ཚང་རྒྱལ་པོ་ཟླ་བ། གཞོང་སྒར་ཆོས་མཛད་དཀར་པོ་གདུང༌། བ་གེང་རྒྱལ་པོ་རྡོ་རི། གཅེན་མཁར་རྒྱལ་པོ་སངས་རྒྱས། རྩེང་མི་རྒྱལ་པོ་སྟོབས་ལྡན། སྡོམ་མཁར་རྒྱལ་པོ་ཚེ་རིང༌། བཀྲ་ཤིས་སྒང་རྒྱལ་པོ་ཚེ་དབང༌། གྲོང་སྟོད་རྒྱལ་པོ་ལྷ་ལྔ། རྐང་ལུང་རྒྱལ་པོ་ཕོ་བྲང་ཨ་ཆི་ཕ་སྤད། ཁ་ལིང་རྒྱལ་པོ་དེ་ཝ། མེ་རག་བླ་མ་ནག་སེང༌། ཉ་མཁར་གདུང༌། གུང་གདུང་རྒྱལ་པོ། རེ་ཕས་བླ་མ་རྒྱལ་མཚན་སོགས་རྒྱལ་ཕྲན་མང་དུ་ཡོད་པ་རྣམས་འཁྲུགས་རྩོད་ཀྱི་ངང་དུ་ཡོད་པ་ལ། ཆོས་ཀྱི་རྒྱལ་པོ་ཞབས་དྲུང་ངག་དབང་རྣམ་རྒྱལ་གྱིས་ལུང་བསྟན་ཏེ། དཔོན་སློབ་མི་འགྱུར་བརྟན་པ། བླ་མ་རྣམ་སྲས། དབུ་མཛད་དམ་ཆོས་རབ་རྒྱས། བཀའ་བློན་ནོར་བུ། སྐུ་དྲུང་པད་དཀར་ཆོས་འཕེལ་རྣམས་ཀྱི་སྙིང་སྟོབས་དང་སྒྱུ་རྩལ་དུ་མའི་འཕྲུལ་གྱིས་དམག་དཔུང་གི་སྒར་ཆེན་བཏེགས་ཏེ། ཤར་ཕྱོགས་འཁོར་ལོ་རྩིབས་བརྒྱད་ཀྱི་རྒྱལ་ཁམས་ཐམས་ཅད་རིམ་གྱིས་ཆོས་རྗེ་དཔལ་ལྡན་འབྲུག་པའི་མངའ་འོག་ཏུ་བཅུག་སྟེ་རྫོང་ཆེན་བཏབ། ཆོས་རྗེ་འབྲུག་པའི་མངའ་ཞབས་སུ་འཛུལ་མ་ཉན་པ། ཀུ་རེ་ལུང་ནས་རྒྱལ་པོ་དགའ་བ། དཔོན་ཆེན་དར་མ། ཁ་ལིང་རྒྱལ་པོ། སྟོང་ཕུ་རྒྱལ་པོ། རྐང་ལུང་རྒྱལ་པོ། ཉ་མཁར་གདུང༌། གུང་གདུང་རྒྱལ་པོ། རེ་ཕས་བླ་མ་རྒྱལ་མཚན་སོགས་ཐམས་ཅད་བཙོན་དུ་བཟུང༌། རྫོང་གཞི་རྣམས་ལ་རྫོང་དཔོན་རེ་བསྐོས་ཏེ་ཆོས་རྗེ་དཔལ་ལྡན་འབྲུག་པའི་ཆོས་སྲིད་ལུགས་གཉིས་ཀྱི་བསྟན་པ་ཕྱོགས་ཐམས་ཅད་དུ་དར་ཞིང་རྒྱས་པར་མཛད། ཕན་ཚུན་འཐབ་པའི་འཁྲུགས་རྩོད་ཐམས་ཅད་རྒྱུན་ཆད། ཕྱོགས་མཐའ་དག་ནས་ལས་སྒོའི་ཁ་ཕྱེ་ནས་ཟས་ནོར་ལོངས་སྤྱོད་ཀྱི་དཔལ་འབྱོར་གོང་དུ་འཕེལ། བཙོན་དུ་བཞག་པ་རྣམས་ཀྱང་སྔར་བྱས་ལ་འགྱོད་སེམས་དང༌། ཕྱིན་ཆད་ཆོས་རྗེ་འབྲུག་པའི་བཀའ་ཁྲིམས་དང་ལེན་ཞབས་ཕྱིད་ཅི་འབྱོར་སྨྲེ་ངག་ཞུ་བ་ལས་དགོངས་ཡངས་བཀའ་དྲིན་བསྐྱངས་ཏེ། སོ་སོའི་ཡུལ་དུ་ཁང་གཞི་ནོར་རྫས་དང་བཅས་པ་གནང་ནས་བདེ་སྐྱིད་ཀྱི་དཔལ་ལ་ལོངས་སྤྱོད་དེ་སྡོད་རྒྱུ་བྱུང་བ་ཡིན། དུས་དེ་ཡན་ཆད་དུ་ཁ་བཞི་ལྷོའི་རྒྱལ་ཁབ་འདི་ཡུལ་གྱི་མིང་ལྷོ་མོན་དང༌། ལྷོ་རོང༌། མིའི་མིང་ལ་མོན་བུ་དང༌། མོན་པ་ཟེར་བ་ཡིན། དེ་ཚུན་ཆད་ནས་ཡུལ་གྱི་མིང་ལ་འབྲུག་ཡུལ། མིའི་མིང་ལ་འབྲུག་པ་ཟེར་བའི་མིང་དང༌། གཞུང་དཔལ་ལྡན་འབྲུག་པ་ཕྱོགས་ལས་རྣམ་རྒྱལ་ཞེས་འཛམ་བུ་གླིང་གི་ཕྱོགས་ཀུན་ཏུ་གྲགས་པའི་རང་དབང་རང་བཙན་གྱི་རྒྱལ་ཁབ་འདི་བྱུང་བ་ཡིན་ནོ། །ཡང་དེ་དང་དུས་མཚུངས་སུ་དར་དཀར་གྱི་ཡུལ་ལུང་དེ་ནི་མཐའ་མཚམས་མོན་གྱི་ཡུལ་དུ་སོང་བས། དེར་གནས་པའི་མི་རྣམས་ཀྱང་བརྐུ་ཇག་འཕྲོག་གསུམ་གྱི་ལྟོ་གོས་འཚོ་བ་ཙམ་དང༌། རི་ཀླུངས་ཐམས་ཅད་ཨར་ཇག་གི་ཚང་བཅའ་ཞིང༌། གྲོང་དང་དགོན་པ་ལམ་དུ་ཞུགས་པའི་འགྲུལ་པ་ཡན་ཆད་ལ་འཕྲོག་བཅོམ་བྱས་ཏེ་ལུང་པ་བདེ་སྐྱིད་མེད་པར། ལུང་པའི་མི་རྣམས་ཀྱིས་ཞབས་དྲུང་རིན་པོ་ཆེ་ལ་སྐྱབས་བསྐུལ་ཞུས་པ་ལྟར། ཞབས་དྲུང་རིན་པོ་ཆེའི་ཞབས་ནས། གཞུང་མགྲོན་གཉེར་པ་འབྲུག་རྣམ་རྒྱལ་དང༌། དཔའ་རྩལ་ཅན་གྱི་དམག་མི་གོ་ལག་ཆ་དང་བཅས་དར་དཀར་ནང་བཏང་བ་བཞིན། གཞུང་མགྲོན་གཉེར་གྱིས་དར་དཀར་དང་ཡུལ་སྤྱིར་གནོད་རྐྱེན་བྱེད་པོ་ཨར་ཇག་རྣམས་རྩ་བརླག་ཏུ་བཏང་སྟེ་དར་དཀར་ཡུལ་ཕྱོགས་དེ་དཔལ་ལྡན་འབྲུག་པའི་མངའ་འོག་ཏུ་བསྡུས་ཏེ་ས་གནས་དེ་ནི་མཐའ་མཚམས་དང་འབྲེལ་བས་གལ་ཆེ་བར་གཟིགས་ཏེ་སྤྱི་ལོ་༡༦༤༩ དང་རབ་བྱུང་༡༡པའི་ས་གླང་ལ་དར་དཀར་བཀྲ་ཤིས་གཡང་རྩེའི་རྫོང་བཏབ། ཡང་ས་ཕོ་བྱི་ལོའི་སྐབས་ཤིག་ཏུ་བོད་ཀྱི་ཡར་ལྷ་ཤམ་པོའི་ལུང་བསྟན་ལས། ནཱ་རོའི་སྤྲུལ་པ་ངག་དབང་རྣམས་རྒྱལ་གྱིས། །ལྟ་སྒོམ་སྤྱོད་འབྲས་བཞི་ཡི་སྒོ་དག་ནས། །སྣང་སྲིད་ཁམས་གསུམ་དབང་དུ་སྡུད་པ་ལ། །འདྲེན་ཆུང་བོད་ཀྱི་བརྙས་སུ་ག་ལ་འགྱུར། །ཁྲབ་ཆེན་དག་ལ་གད་བདར་མཁས་ན་ཡང༌། །ངན་སྔགས་དུག་མདའ་བསྟེན་པ་ག་ལ་སྲིད། །འཇིག་རྟེན་ལྷ་ལ་གསོལ་མཆོད་རེམས་ན་ཡང༌། །ཡེ་ཤེས་ལྷ་ཡི་བཀའ་ཆད་ག་ལ་བཟློག །སྲ་ཞིང་མཁྲེགས་པ་རྡོ་རྗེ་ཕ་ལམ་ལ། །མཚོན་ཆ་རྣོ་ཡང་འཇིག་པ་ག་ལ་སྲིད། །བུ་ཆུང་དཔུང་གི་དམག་རྣམས་སྙིང་རེ་རྗེ། །དགེ་བྱས་སྡིག་བྱས་མི་རྣམས་ཐམས་ཅད་ཀུན། །བསད་ཀྱང་ངན་སོང་གསུམ་དུ་ག་ལ་གཏོང༌། །རྡོ་རྗེ་འཆང་ཉིད་ཡིན་ངེས་དབུགས་བསྙུང་བཞེས། །གླང་གི་ལོ་ལ་འགོང་པོ་སྤུན་དགུ་པོ། །སྨོན་ལམ་དབང་གིས་ཐམས་ཅད་སྒྲོལ་བར་ནུས། །ཕག་གི་ལོ་ལ་རྒྱལ་སྲས་ཐུགས་རྗེ་མྱུར། །སྐལ་ངན་བོད་འབངས་མི་རྣམས་སྙིང་རེ་རྗེ། །ཞེས་འབྱུང་བ་ལྟར། བོད་འབངས་སྤྱིའི་ལས་ངན་ཐོག་ཏུ་བབས་པས། རྗེ་ཉིད་དགུང་གྲངས་ང་དྲུག་བཞེས་པའི་འགལ་བ་ས་གླང་གི་ལོར་ནང་སོ་ཨ་འུར་དགེ་ལྡན་པའི་དཔུང་ཆེན་གཉིས་པ་དམག་དཔུང་སྔ་མ་ལས་ཀྱང་སྟོབས་ཆེ་བར་བརྫངས་ནས། སྒྱོགས་དང་མེའི་འཁྲུལ་འཁོར་མང་པོས་ཟླ་བ་གསུམ་བཞིའི་བར་དུ་གནོད་པ་གང་ཚུགས་བསྐྱལ་ཡང༌། དགོངས་འདུས་ལས་བཤད་པའི་རྒྱལ་ཆེན་བཞིའི་ཐོ་འཛུགས་མཛད་དེ་རྡོ་རྗེ་ཕ་ལམ་གྱི་བྲག་ལ་ཆུ་ཤིང་གི་མདུང་གིས་བཏབ་པ་ལྟར་སོང་ནས་གནོད་མ་ཚུགས་པའི་ཁར། དམག་རྣམས་བྲོས་སྟབས་སུ་ལོག་པ་ན། ཆོས་སྐྱོང་དང་སྡེ་བརྒྱད་ཀྱིས་རྒྱུད་བསྐུལ་བའི་རྣམ་པས། བོད་ཀྱི་སྒར་ཤུལ་རྣམས་ལ་ཁོ་རང་ཚོས་མེ་བཙུགས་པས་གློ་བུར་དུ་དུད་སྤྲིན་ཆེན་པོ་གཡོས་ཏེ་འབྲུག་པའི་དམག་གིས་གདེང་དུ་སླེབ་འདུག་ཅེས། བརྡབས་ཆེན་པོ་ཕོག་ནས་བོད་ཀྱི་དམག་དཔུང་རྣམས་ལམ་དུ་མི་ཚུད་པ་ལྟ་བུར་གཅིག་ལ་གཅིག་ཐོགས་ནས་འགྱེལ་བཞིན་དུ་གོ་མཚོན་དང་རྒྱགས་ཕྱེ་ཐམས་ཅད་སྐྱུར་ནས་མགོ་བོ་འགས་པ་ཙམ་དུ་བྲོས་པར་གྱུར། གོ་ཁྲབ་མེ་མདའ་ལ་སོགས་པའི་མཚོན་ཆའི་འབུལ་བ་སྟོབས་ཆེན་ཕྱག་མཛོད་དུ་འབྱོར། དེ་ཡན་ཆད་བོད་ཀྱི་དཔུང་ཆེན་ལན་གྲངས་ལྔ་ཙམ་བྱུང་བར་སྣང་མོད། ནམ་ཡང་བླ་མའི་རྫུ་འཕྲུལ་དང་ཆོས་སྐྱོང་གི་མཐུས་དམག་བྱིངས་རྣམས་བྲོས་ཏེ་སྲོག་ལ་ཉེས་ཞོད་མ་བྱུང་ཡང༌། འབྲུག་བསྟན་ལ་ཞེ་ཕུག་གཏིང་ནས་གནག་པའི་སྡང་དགྲ་དམག་དཔོན་འགའ་ཞིག་མཚོན་ཆའི་ཁར་དུས་ཀྱི་མཐའ་བསྡུངས་ཏེ་མགོ་ལག་ནག་པོ་ཆེན་པོ་ལྕམ་དྲལ་དགྱེས་པའི་བསྐངས་རྫས་སུ་བཀོད། དེ་བཞིན་རང་ཤེད་ངོམས་ཏེ་དཔའ་རྒོད་བརླང་པོར་སྤྱོད་པ་དག་ཀྱང༌། བག་བཞི་ས་ལ་ཕབ་ནས་གོ་མཚོན་སྐྱེས་སུ་འབུལ་བའི་བྱ་མ་རྟ་བཞིན་འབྱོར་བ་རྣམས། རེ་ཞིག་དགོས་དབང་གིས་ཁྲིམས་མུན་དུ་འཛུགས་ཀྱང་སླར་གནང་སྦྱིན་བཅས་ཏེ་བདེ་བར་སློག གཞན་སྡེ་ལྷ་མིན་འཇུག་པ་བཀྱེ་བའི་བྱེད་པོ་བླ་དཔོན་དག་ཀྱང་ཁ་སྐྱེངས་སུ་མཛད། ཕྱིན་ཆད་བསྟན་པ་འདི་ལ་སྡང་སེམས་ཀྱིས་གླགས་ལྟ་མཁན་བྱུང་ཡང་ཕུགས་སུ་གནོད་མི་ཚུགས་པར་ཞལ་གྱིས་བཞེས། དམག་དཔོན་དང་ལྡིང་དཔོན་ཐམས་ཅད་བཙོན་དུ་བཟུང༌། གཡུལ་ལས་རྣམ་པར་རྒྱལ་བའི་དགའ་སྟོན་ཆོས་སྐྱོང་གི་གཏང་རག་ཆེན་པོ་མཛད་དོ། །དེ་ནི་མགོན་པོའི་རྒྱུད་ལས། དཔལ་ལྡན་ནག་པོ་ཆེན་པོ་ནི། །འདིས་ནི་ལྷ་མིན་འདུས་པ་ཡི། །གཡུལ་ལས་རྒྱལ་བར་བྱེད་པ་ཡིན། །ལྷ་སྲིན་སྡེ་བརྒྱད་མ་ལུས་པས། །མཆོད་འོས་གཙོ་བོར་གྱུར་པ་ཡིན། །ཅེས་དང༌། རྗེ་རང་ཉིད་ཀྱིས་ཀྱང༌། བདུད་དཔུང་འཇོམས་པའི་དཔའ་བོ་ང༌། །ང་ནུས་བཟློག་པའི་མཐུ་ཆེན་སུ། །ཞེས་བཀའ་བསྩལ་བ་ལྟར་རོ། །དེ་ཡང་རྗེ་ཉིད་ནི་ཕྱི་ལྟར་མི་བསྲུན་དགྲ་སྡེ་འགྲན་མཁན་གྱི་རིགས་ལ་གཏུམ་ཆེན་བཟོད་པར་དཀའ་བའི་ཚུལ་བསྟན་ཡང༌། ནང་དུ་སྙིང་རྗེའི་བདག་ཉིད་ཅན་ཡིན་པས་བོད་ཀྱི་དཔོན་པོ་བཙོན་དུ་ཚུད་པ་ཐམས་ཅད་གནང་སྦྱིན་དང་བཅས་རང་ཡུལ་དུ་གཏོང་བར་མཛད་དོ། །དུས་དེའི་ཚེ་སྐུ་ཞབས་སྤུངས་ཐང་དུ་མགོན་མང་སྒྲུབ་མཆོད་ཆེན་མོ་འཛུགས་པ་དང་བསྟུན། སྡེ་སྲིད་དབུ་མཛད་ཆེན་པོས་རང་གི་ཕ་ནོར་སིལ་སྙན་རྒྱ་མོ་ཆུ་བརྡུངས་མ། ད་ལྟ་དཀྱིལ་འཁོར་གྱི་ལྷོའི་ཕྱོགས་ན་རྒྱས་པའི་མཆོད་རྫས་སུ་ཡོད་པའི་དུང་དཀར་གཡས་འཁྱིལ་སོགས་འབུལ་བར་བྱས་སོ། །དེར་མགོན་པོ་ལྷ་མངས་ཀྱི་སྒྲུབ་མཆོད་ཆེན་མོ་གྲོལ་ནས་རྡུལ་ཚོན་གྱི་དཀྱིལ་འཁོར་སྔར་ལས་མདངས་ལྷག་པར་གསལ་བ་སོགས་རྟགས་མཚན་བཟང་ཞིང༌། གཙོ་བོའི་སྒྲུབ་ཐོད་ལ་རྗེ་མི་ཕམ་ཆོས་རྒྱལ་གྱི་དབུ་ཐོད་དང༌། མགོན་པོ་བཀའ་བརྒྱད་སོ་སོར་སྒྲུབ་ཐོད་ཁྱད་པར་ཅན་ཡོད་པའི་ཐོད་པའི་བདུད་རྩི་རྣམས་འཁོལ་ཞིང་ཝུ་འཕྲེང་ཟེགས་མ་འཐོར་བཞིན་དུ། རྗེ་ཉིད་ནས་སྒྲུབ་སྡེའི་གསུང་ཆོག་པ་སྤྱི་དང་ཞབས་འབྲིང་དུ་གནས་པ་ཐམས་ཅད་ལ་གནང་སྟེ་སྐལ་བ་ཤིན་ཏུ་བཟང་པོར་བྱས་ཤིང༌། ད་ཕྱིན་ཆད་དཔལ་ལྡན་འབྲུག་པའི་བསྟན་པ་ལ་ཕ་རོལ་གྱི་གནོད་པ་མེད་པར་ཡར་འཕེལ་དུ་འགྱུར་བའི་ཞལ་བཞེས་ཀྱང་གནང་ངོ༌། །ཕྱིས་ནས་དགེ་ལྡན་པའི་དམག་ཡོང་མི་ནུས་སམ་ཞུས་པས། ཚོད་མེད་པས་ད་རུང་ཡོང༌། ངེད་རང་ལ་གནོད་ནི་མི་ཚུགས། ད་བྱུང་ན་གོ་མཚོན་གྱིས་ལངས་པ་འདུག་པས་ཇ་དང་དར་དགོས་རྒྱུ་ཡིན་གསུངས་པ། འཕྲལ་བཞད་གད་ཀྱི་ཚུལ་དུ་གསུངས་ཀྱང་ཕུགས་སུ་ལུང་བསྟན་ལྟར་གྱུར་ཏེ། ཕྱིས་སྡེ་སྲིད་གཉིས་པའི་སྐབས་དགེ་སོག་གི་དཔུང་ཆེན་གསུམ་པ་བྱུང་བ་དང༌། ཡང་སྡེ་སྲིད་གསུམ་པའི་སྐབས་བོད་ཀྱི་སྡེ་སྲིད་བློ་བཟང་སྦྱིན་པའི་དམག་འོངས་པ་དང༌། ཡང་སྡེ་སྲིད་བརྒྱད་པའི་སྐབས་སོག་པོ་ལྷ་བཟང་གི་དམག་འོངས་པ་དང༌། ཡང་སྡེ་སྲིད་བཅུ་པའི་སྐབས་དཀར་སྦིས་དོན་གྲུབ་ཀྱིས་བོད་ཀྱི་སྡེ་སྲིད་བསོད་ནམས་སྟོབས་རྒྱས་ལ་རྒྱབ་དཔུང་ཞུས་ཏེ་དམག་ལན་གསུམ་དུ་འོངས་མོད། ནམ་ཡང་དཔལ་ལྡན་འབྲུག་པའི་བསྟན་པ་ལ་གནོད་མི་ཚུགས་པར་ཞལ་གྱིས་བཞེས་པས་མ་འོངས་ལུང་བསྟན་དངོས་སུ་གྱུར། ཡང་རྗེ་ཉིད་དགུང་གྲངས་ང་བདུན་བཞེས་པའི་ལྕགས་སྟག་ནས་བཟུང་སྐབས་དེ་དང་སྔ་ཕྱི་བར་གྱི་དམག་ཏུ་འཆི་བ་རྣམས་ཀྱི་དོན་དུ། བྱེ་བ་མཆོད་རྟེན་གྱི་ཕྱག་ལས་རྩོལ་བ་ཆེན་པོས་ལྷ་བརྒྱ་དང་བཅོ་ལྔའི་སྐུ་སྤར་ངོ་མཚར་ཅན་སྒྲུབ་ཅིང་ཕྱག་ཚྭ་གནང་བས་ཉིན་མཚན་སྦྲེལ་བའི་བརྩོན་འགྲུས་ཆེན་པོའང་མཛད་དོ། །དེར་ཐུགས་དམ་བྱེ་བ་མཆོད་རྟེན་གྱི་ཕྱག་ལས་ལ་བར་ཆད་སེལ་ཞིང་སྲུང་འཁོར་གྱི་རྟེན་དུ། གཟུངས་པ་རྣམས་ལ་ཨོ་རྒྱན་རིན་པོ་ཆེའི་སྐུ་འདྲ་གཏེར་བྱོན་མ་རེ་ཡང་གནང་ཞིང༌། གཟུངས་པ་རྣམས་ཀྱི་གཙོ་འཛིན་སློབ་དཔོན་བསྐོས། དགོངས་འདུས་ལས་བྱང་མེ་ཏོག་ཕྲེང་མཛེས་ཀྱི་ཆོག་ཁྲིགས་ཁྱེར་བདེ་བཀོད་པ་ལའང་བར་གཅོད་གཡུལ་རྒྱལ་ཞེས་པའི་མཚན་གསོལ་མཛད་ནས། ཨོ་རྒྱན་ཚེས་བཅུའི་མཆོད་པའང་བགྱིད་དུ་བསྩལ་ཏོ། །གང་གི་ཚེ་རྗེ་ཉིད་ཆུ་ཕུའི་ཆབ་ཚན་ལ་ཕེབས་ཞོར་རྫ་སྤུངས་ཕྱུག་པོའི་ཁྱིམ་དུ་གདན་འདྲེན་ཞུ་ནས། འབྲུ་ནོར་ལ་སོགས་པའི་དངོས་སྤྱད་དཔག་མེད་འབུལ་ཞིང་ཚེ་དབང་བྱིན་རླབས་ཀྱི་འབྲེལ་བ་བཀའ་དྲིན་དུ་བསྩལ། རིམ་པར་ཚྭ་ཆུའི་རྫིང་དུ་སྐུ་ངལ་བརྟེན་པའི་ཚེ་ཐུགས་དམ་འོད་གསལ་གྱི་ཉམས་ལ། གུ་རུ་པདྨ་ཉིད་ཀྱིས་བྲག་ཉི་ཟླ་ཁ་སྦྱོར་གྱི་བར་དུ་ཚེ་བཅུའི་སྐལ་བ་ཡོད་པའི་ལུང་བསྟན་དང་བྱིན་གྱིས་བརླབས་པའི་སྣང་བ་ཐོབ། ཅི་ཞིག་ན་ཞབས་འབྲིང་བ་དག་དང་བཅས་ཕེབས་ཤིང་བཙལ་བ་ན། གང་ན་ཡོད་དགོངས་ཏེ་རྡོ་བ་ཆེན་པོའི་ངོས་དག་ཕྱག་འཛུབ་ཀྱིས་དྲས་པའི་རྗེས་ནི་ད་ལྟའང་མཇལ་དུ་ཡོད། སླར་སྤུངས་ཐང་འཁོར་ལོའི་མགོན་གྱི་ཕོ་བྲང་དུ་ཕེབས་ཏེ་བདེ་བར་བཞུགས། དུས་སྐབས་དེ་དག་གི་ཚེ་ཀུན་མཁྱེན་ཞབས་ཀྱིས། གནོད་པ་བགྱིས་ཀྱང་ཕན་བདེའི་རྒྱུར་འགྱུར་བ། །འབྲེལ་ཚད་དོན་དང་ལྡན་དེར་ཕྱག་འཚལ་ལོ། །ཞེས་གསུངས་པ་ལྟར། འདིར་ཆིབས་ཁ་བསྒྱུར་བ་ནས་བཟུང་ད་ལྟའི་བར་གྱི་བཟང་འབྲེལ་དང་ངན་འབྲེལ་ཐོགས་པ་རྣམས་ཀྱི་དོན་དུ་དཔལ་འཁོར་ལོ་སྡོམ་པ་དྲིལ་བུ་ལྷ་ལྔའི་དཀྱིལ་འཁོར་འབྲུ་ཚོན་ལས་བཞེངས་ཏེ་ལྷན་སྐྱེས་དུང་འཕྱུར་ཆེན་མོ་རྗེ་ཉིད་རང་ཚོགས་དབུར་ཕེབས་ནས་ཟླ་བའི་རིང་ལ་ཤིན་ཏུ་རྩོལ་བ་ཆེན་པོས་བསྙེན་པའི་སྐབས། བཞུགས་ཁྲིའི་སྟེང་ནས་དཔལ་འཁོར་ལོ་སྡོམ་པ་ཞལ་གཟིགས་ཤིང་མཆོག་ཐུན་དངོས་གྲུབ་རྒྱ་ཆེར་བསྩལ་བའི་ཚུལ། རྗེ་ཉིད་ནས་མ་གསུངས་ནའང་སྐྱེས་ཆེན་འགའི་ཉམས་སྣང་ལ་གཟིགས་པའི་ལོ་རྒྱུས་དང༌། ཡང་ལ་ལ་ཞིག་གིས་དཀྱིལ་འཁོར་དུ་འཇའ་འོད་སྣ་ལྔའི་གུར་ཕུབ་པ་དང༌། ཉིན་རེ་བཞིན་བྱ་འཇོལ་མོ་བཞིན་རྒྱ་ཐོང་ནས་འོང་སྟེ་དཀྱིལ་འཁོར་དུ་ཞུགས་ཤིང༌། སླར་ཕྱིར་འཐོན་པ་ནི་མ་མཐོང་ཞེས་གྲགས་ལ། དེར་རིལ་སྒྲུབ་མཛད་པ་རྣམས་ཀྱང་ལྷན་སྐྱེས་རིལ་བུ་ཞེས་དེང་སང་གི་བར་ཡང་བྱིན་རླབས་ཆེ་བར་བསྔགས་ཤིང༌། དེ་ནས་དགེ་འདུན་སྡེའི་ནང་དུ་ཡང་ལྷན་སྐྱེས་ཀྱི་རྒྱུན་གཏོར་བཙུགས་ཏེ་དུས་རྒྱུན་ཐུགས་དམ་གྱི་ལྷར་ཉམས་སུ་བཞེས་དགོས་པའི་བཀའ་རྒྱ་གནང་ངོ༌། །དེ་ཡང་ལུགས་གཉིས་བསྟན་པའི་ཕྲིན་ལས་ཀྱི་ཁུར་ཕྲག་གོང་དུ་བཞེས་པའི་ཚུལ་མཐའ་དག་ནི་བརྗོད་ཀྱིས་མི་ལང་ཞིང༌། གཙོ་བོ་བསྟན་རྩ་དགེ་འདུན་གྱི་སྡེའི་འཛིན་སྐྱོང་སྤེལ་བ། དོན་གཉེར་གྱི་གྲྭ་བུ་སློབ་ཚོ་ལ་དབང་དང་བཀའ་ཆོས། བསྐྱེད་རྫོགས་ཆོ་གའི་རྣམ་གཞག གར་ཐིག་དབྱངས་གསུམ། ཡི་གེ་འབྲི་ཀློག དཔེ་ཆ་པར་བརྐོས། ལྷ་ཁང་མགོན་ཁང་གསར་བཞེངས། བཀའ་འགྱུར་དང་བསྟན་འགྱུར་གསར་བཞེངས། ཕྱོགས་སོ་སོའི་རྫོང་ཁག་དང་ཆོས་གཞིས་བཅད། བོད་དམག་སོགས་ཕྱིའི་དགྲ་འདུལ་དང༌། ནང་གི་གཉེན་སྐྱོང་དང་བསྲུང་སྐྱོབ་མེལ་ཚེ། འཇིག་རྟེན་པའི་ཟས་ནོར་ཡོངས་སྒོ་ཐམས་ཅད་དཀོན་མཆོག་མཆོད་པའི་རྒྱུར་བསྔོ་བ། བསྟན་དགྲ་འདུག་པ་ཅན་གྱི་རིགས་ཐབས་དང་མངོན་སྤྱོད་ཀྱི་སྒོ་ནས་ཚར་གཅོད་མཛད་པ་སོགས། མདོར་ན་ལྷོ་ཁྲིམས་མེད་ལ་ཁྲིམས་དང་རྫ་ལུང་མེད་ལ་ལུང་འདོགས་ནས་ཕན་བདེའི་ལམ་བཟང་མཆོག་ལ་འགོད་པའི་བཀའ་དྲིན་མཛད་པ་དེ་དག་གི་གོ་རིམ་ཀྱང་ཉི་གཅིག་གཉིས་སོགས་མ་ཡིན་པར། རྟག་པ་རྒྱུན་གྱི་འཁོར་ལོར་ཕྲིན་ལས་བཞིའི་རྣམ་པར་ཐར་པ་དུས་གཅིག་ལ་སྒྱུར་བ་ཡིན་པས་ན། རྗེ་འདིའི་མཛད་པའི་མཐའ་དང་གྲངས་ནི་སུས་ཀྱང་ཤེས་བརྗོད་ཀྱི་ཡུལ་ལས་འདས་པས་ངེས་པར་གཏན་ཚིགས་སུ་བསྒྲུབ་པར་དཀའོ། །དེ་ཚུལ་ཉིད་ཀྱང༌། ངེད་རང་འབྲུག་པ་ཟེར་བའི་ཚིག་འདི་མ་ཕོད་པར་བརྟེན་སྐྱིད་ཆོས་དང་སྙོམས་ལས་སྡོད་མ་མྱོང་གསུང་བ་དང༌། ངེད་འདིར་བྱེ་བ་མཆོད་རྟེན་གྱི་ལས་གཞི་ཆེ་བས། སྡེ་སྲིད་དབུ་འཛད་དྲུང་དམ་ཆོས་ཁྱེད་གཉིས་ཀྱིས་ནང་གི་སྒྲིག་རྣམ་གཞག་དང༌། རྟེན་མཆོད་རྫས་ཀྱི་རིགས་དང་མཆོད་རྫས་སྤྱན་གཟིགས་བསྐང་རྫས་སྒྲུབ་རྫས་སོགས་གསར་སྒྲུབ་བྱ་དགོས་པ་རྣམས་གང་ཅིའི་ཐད་ནས་བྱ་བ་རླབས་ཆེན་པོ་བགྱིད་དགོས་ཞེས་བཀའ་བསྩལ་བར་མཛོད་དོ། །དུས་སྐབས་དེ་ནས་བཟུང་དཔལ་ལྡན་འབྲུག་པའི་བསྟན་པ་ཡར་འཕེལ་གྱི་འགོ་ཚུགས་ཏེ། ཉིན་རེ་བཞིན་ལྷོའི་ཡུལ་གྲུ་མཐའ་དག་མངའ་འོག་ཏུ་བསྡུས་ཟིན་པའི་རྟགས་དང༌། ཕྱི་ནང་རྟེན་འབྲེལ་མཚུངས་པའི་དབང་ལས། དུས་དེའི་ཚེ་དགུན་ཡང་གནམ་འབྲུག་དང་ས་འབྲུག་གི་སྒྲ་ཆེན་པོ་ཡང་བྱུང་ཞིང༌། རིག་འཛིན་ཡོངས་འདུས་ཀྱི་ལུང་བསྟན་ལས། དབུས་གཙང་ལྷོའི་ཕྱོགས་སུ་འབྲུག་བཞིན་གྲགས། །ཞེས་གསུངས་པ་ལྟར། དཔལ་ལྡན་འབྲུག་པའི་བསྟན་པ་དབྱར་གྱི་མཚོ་ལྟར་འཕེལ་ཞིང་རྒྱས་པའི་ལེགས་སོ་བཀྲ་ཤིས་ཀྱི་ཞལ་དཀར་འབུལ་བ་ལ། ཐོག་མར་གངས་ཅན་བསྟན་པའི་བྱེད་པོ་དཔལ་ལྡན་ས་སྐྱ་པ་སོགས་དབུས་གཙང་གི་བླ་དཔོན་སྐྱེ་བོའི་ཚོགས་དང༌། མངའ་རིས་དང་མདོ་ཁམས་ཕྱོགས་ནས་ཀྱང་དད་འབུལ་མང་པོ་རིམ་པས་འོང་ཞིང་རྒྱ་གྷ་ཊི་ཁའི་རཱ་ཛ་པདྨ་ཎ་རན་གྱིས་ཀྱང་འབུལ་ཆེན་གཉིས་པ་ཕུལ་ཞིང༌། ཕྱིས་སྐུ་མཚམས་ཀྱི་སྐབས་ལའང་འབུལ་ཆེན་གཏོས་ཆེ་བ་ཕུལ་བ་ཡིན་ནོ། །གཞན་ཡང་རྒྱ་གར་དང༌། བལ་པོའི་རྒྱལ་པོ་དག་ཀྱང་ཕུད་དུད་ཀྱི་སྐྱེས་འབུལ་ཚན་དང་བཅས་པའི་ཚུལ་མང་པོ་བརྗོད་ཀྱིས་མི་ལང་བ་དང༌། ཁྱད་པར་སྨན་ལྗོངས་ཁ་བཞི་ལྷོའི་རྒྱལ་ཁམས་འདིའི་ཤར་ཕྱོགས་གནམ་འཁོར་ལོ་རྩིབས་བརྒྱད་ཀྱི་འོག་ཁ་ལིང་གདུང་ཚ་ཁ་ནས་རྒྱ་མཚམས་ལས་བརྒལ་བ་ཚུན་ཆད་ནས་དང༌། ལྷོ་བཀྲ་ཤིས་རྟགས་བརྒྱད་དར་དཀར་ནང་ཞེས་པའི་ཡུལ་ནས། རྒྱ་ཆུ་བ་རཱ་ཛ་དང༌། རྒྱ་གར་བྱེ་མ་གླིང་གི་བར་ནས་དང༌། ནུབ་རིན་ཆེན་སྣ་བདུན་སྤུངས་པའི་བང་མཛོད་ཕག་རི་དྷ་ལི་ཁ་ཚུན་ཆད་ནས་དང༌། བྱང་བཀྲ་ཤིས་མཐོང་སྨོན་ནས་དབུས་གཙང་དྭགས་ཀོང་མདོ་ཁམས་རྒྱ་ནག་པོའི་བར་གྱི་ཁྱད་ནོར་བསམ་གྱིས་མི་ཁྱབ་པ་སོགས། རང་རང་སོ་སོའི་ཡུལ་ཕྱོགས་ན་ཡོད་པའི་ལོངས་སྤྱོད་ཀྱི་འབུལ་ཚན་རིས་སུ་བཅད་པ་ལོ་དང་ཟླ་བའི་བར་དུས་དུས་སུ་བརྒྱ་འབུལ་དང་སྟོང་འབུལ་ཆེན་པོ་དག་འབུལ་བའང་བྱས་སོ། །དེ་སྐབས་དེར་བདག་ཅག་གི་སྐྱབས་མགོན་རིན་པོ་ཆེ་དཔལ་ངག་གི་དབང་པོ་རྣམ་པར་རྒྱལ་བའི་ཞབས་ཉིད་ནི་ཁ་བཞི་ལྷོའི་རྒྱལ་ཁམས་སུ་མ་ཟད་ཁམས་གསུམ་ས་དགུ་དང་བཅས་པ་སྲིད་གསུམ་དབང་དུ་འདུ་བའི་རྟེན་འབྲེལ་མངོན་པར་གཟིགས་པས། གང་གི་ཐུགས་ཀྱི་གསང་བའང་བདེ་ཆེན་དཔྱིད་ཀྱི་རོལ་རྩེ་མ་འགག་རྣམ་པར་རོལ་པའི་དུས་འདའ་ཞིང༌། དེ་ལྟ་བས་ན་རྒྱལ་སྐུའི་མཆོད་སྡོང་ཡང་མཚན་དཔེའི་གཟི་འོད་རབ་ཏུ་འབར་ཞིང་གསེར་གྱི་ལྕག་མ་ལྟ་བུའི་ཞལ་རྒྱན་ཐུགས་ཀར་འཁྱིལ་བ། ཕྱག་གཡས་པའི་མཐེ་བོང་ལ་དུང་དཀར་གཡས་འཁྱིལ། ཚེམས་ལ་ཐུབ་པའི་སྐུ་དང་བྱང་ཆུབ་མཆོད་རྟེན་རང་བྱོན་གསལ་ལ་དོད་པ་ཡོད་ཅིང༌། ལན་གཅིག་གསང་བའི་རྡོ་རྗེའང་རྡེའུ་བསགས་ཀྱི་ཚུལ་དུ་སྤོས་པ་ལས། མཐར་དཔལ་མགོན་ཡབ་ཡུམ་གྱི་སྐུ་རང་བྱོན་དུ་འཐོན་པའི་ཚུལ་དང༌། དབུ་སྐྲ་རེ་རེ་ལའང་དཔའ་བོ་མཁའ་འགྲོ་བྱེ་བ་འབུམ་སྡེས་འཁྲིལ་ཞིང༌། སྤྱན་གྱིས་རྟ་རྔའི་བུག་པ་ཕྲ་མོའང་གཟིགས་ཤིང་ཕ་རོལ་གྱི་སེམས་རྒྱུད་སོགས་དུས་གསུམ་ས་ལེར་མཁྱེན་པའི་སྒྲིབ་བྲལ་ཡེ་ཤེས་ཀྱི་ཕུང་པོ་ཅན། བར་བར་དུ་ཞལ་གྱི་སྒོ་ནས་འོད་ཟེར་སྣ་ཚོགས་འཕྲོ་བ་སོགས་མཆོད་འོས་རྒྱ་མཚོའི་ཡོན་ཏན་ཀུན་གྱིས་མཛེས་བཞིན་པར། སྤུངས་ཐང་བདེ་བ་ཆེན་པོའི་ཕོ་བྲང་དུ་འཇིགས་བྲལ་སེངྒེའི་ཁྲི་ལ་ཆོས་ཀྱི་འཁོར་ལོའི་ཕྱག་རྒྱ་བཅིངས་པ་སྔོན་དུ་འགྲོ་བས་བཞུགས་པར་སྣང་ལ། ཇི་སྐད་དུ། དཔའ་བོ་ཆེན་པོ་གར་སྐྱེས་པར། །ཕུན་སུམ་ཚོགས་ལྡན་འབྱོར་གྱུར་ཅིང༌། །ཞེས་དང༌། ཕྱོགས་བཅུ་ནམ་མཁའི་མཐར་ཐུག་པར། །ཆོས་ཀྱི་རྒྱལ་མཚན་ལེགས་པར་འཛུགས། །ཞེས་པ་ལྟར། དགེ་འདུན་འདུས་པའི་སྡེར་རྒྱལ་དབང་ཀུན་མཁྱེན་པདྨ་དཀར་པོ་ནས་བརྒྱུད་པའི་དབང་བརྒྱུད་མན་ངག་གི་རིགས་ཡོངས་སུ་རྫོགས་པའི་ཆོས་ཀྱི་འཁོར་ལོ་རྒྱ་ཆེན་པོར་བསྐོར། གཞན་ཡང་སྔོན་དང་ཕྱིས་སུ་ཙཱ་རིའི་རྡོར་འཛིན་གངས་རིའི་རྡོར་འཛིན་སོགས་བྱོན་དུས་དབང་ཁྲིད་མན་ངག་རྫོགས་པ་ལན་གསུམ་བཞིའི་བར་དུ་གནང་བ་དང༌། སྐབས་སྐབས་སུ་འདི་ལྟ་བུའི་ལྗགས་བཤད་ཀྱང་དགེ་འདུན་གྱི་སྡེར་ཚོགས་གཏམ་མཛད་དེ། བླ་མ་གཞན་གྱི་གྲྭ་པ་ཡིན་ན་དབང་བཀའ་ཆོས་འདི་ལྟ་བུ་ཞིག་ཞུ་དགོས་ཞེས་བླ་མ་ལ་གསོལ་བ་བཏབ་པ་ཡིན། ངའི་གྲྭ་སློབ་ཚོ་ལ་ངེད་རང་ནས་ཁོང་པ་ལ་དབང་ཆོས་འདི་དང་འདི་མ་སོང་བས་འདི་དག་སྦྱིན་དགོས་པ་ཡོད་པས་མཚོད་བྱས་བཤད་པ་མ་གཏོགས། དབང་བཀའ་ཆོས་ལ་གསོལ་བ་བཏབ་མཁན་རང་མེད་སོགས་ཐུགས་བརྩེ་བའི་ཞལ་གདམས་ཀྱང་གནང་བར་མཛད་དོ། །ཡང་དུས་དེའི་ཚེ་རྗེ་ཉིད་ཐུགས་རྗེ་ཆེན་པོའི་ངོ་བོར་བཞུགས་པའི་བྱིན་རླབས་ཀྱི་ཉམས་གཙང་མཁན་ཆེན་གྱི་མནལ་ལམ་དུ་སྤུངས་ཐང་བདེ་བ་ཆེན་པོའི་ཕོ་བྲང་གི་སྟེང་ཕྱོགས་ཀྱི་ནམ་མཁའ་ལ་འཇའ་སྤྲིན་ཁ་དོག་སྣ་ལྔའི་མདངས་ལས་སྤྱན་རས་གཟིགས་ཞལ་གཅིག་ཕྱག་བཞི་པའི་སྐུའི་གཟུགས་བརྙན་གསལ་བའི་རྨི་ལམ་དང༌། མདུན་གྱི་ཆུ་བོ་རླུང་གིས་བསྐྱོད་པའི་སྒྲ་སྐྱེ་བོའི་ཚོགས་མང་པོས་མ་ཎི་བགྲང་སྐད་ལྟ་བུར་མཚན་མོ་ཕལ་ཆེར་བྱུང་བ་རང་གི་ཡིད་ཤེས་བསླད་པ་དང་དབང་ཤེས་འཁྲུལ་པའི་སྣང་བ་ཡིན་ཀྱང་དད་པའི་བསྐུལ་མར་གྱུར་ལ། ནུབ་གཅིག་ཁྱིམ་ཆེན་པོ་གཅིག་གི་ནང་བྱ་རོག་ཆེ་ཞིང་སྣུམ་པ་མང་པོའི་ཚོགས་འདུས་པ་རྨིས། ནང་པར་སྐུ་གཞོགས་ན་བྱ་གདོང་ཕྲིན་ལས་ཀྱི་གཏོར་མ་མང་པོ་བཞེངས་པ་མཐོང་སྟེ། ཡེ་ཤེས་མགོན་པོ་ལ་མངའ་བརྙེས་པའི་ངེས་ཤེས་སྐྱེས། ཡང་སྐབས་ཤིག་མགོན་པོ་ཕྱག་བཞི་པའི་འཇིམ་སྐུ་ཆེན་པོ་གཅིག་གི་མདུན་རྗེ་ཉིད་ཕྱག་རྔ་དྲག་ཏུ་བརྡུང་ཞིང་བསྐང་གསོ་མཛད་པ་ན། རྗེ་ཉིད་ཕྱག་བཞི་ཡོད་པར་མཐོང་བའི་རྨི་ལམ་ཡང་མཐོང་ཞིང༌། ཡེ་ཤེས་མགོན་པོ་རྣམས་ཀྱི་སྙིང་པོ་ཡེ་ཤེས་ཀྱི་བདུད་རྩི་ཁོལ་བཞིན་པ་མང་པོ་འདུས་ཚོགས་ཐམས་ཅད་ལ་ངོམས་པར་གནང་ཞིང་བྱིན་གྱིས་བརླབས་པ་ཡང་མཐོང་ངོ་ཞེས་གསུངས་སོ། །དེ་ལྟར་མཐུ་ཆེན་ཆོས་ཀྱི་རྒྱལ་པོ་འདི་ཉིད་ཀྱིས་ཕྲིན་ལས་རྣམ་བཞིའི་སྒོ་འབུམ་ཕྲག་དུས་གཅིག་ལ་འབྱེད་དེ། དང་པོ་ལུགས་གཉིས་གསེར་གྱི་འཁོར་ལོ་མཚན་དུ་བཞེས། གཉིས་པ་དམ་པའི་ཆོས་ཀྱི་འཁོར་ལོས་གདུལ་བྱ་རྗེས་སུ་བཟུང༌། གསུམ་པ་བྱ་བ་ལས་ཀྱི་འཁོར་ལོས་གཙུག་ལག་ཁང་མང་དུ་བརྩིགས། བཞི་པ་ཚར་གཅོད་རྗེས་འཛིན་གྱི་འཁོར་ལོས་བོད་ཀྱི་དཔུང་ཆེན་ཡང་ཡང་བཅོམ། ལྔ་པ་བཤད་དང་སྒྲུབ་པའི་འཁོར་ལོས་དགེ་འདུན་གྱི་དགེ་ཆེན་པོ་བཙུགས། དྲུག་པ་ཐབས་མཁས་པའི་འཁོར་ལོས་ཆོས་དང་སྲིད་ཀྱི་ལེགས་ཚོགས་དགུང་དུ་སྤེལ། བདུན་པ་བསོད་ནམས་དགེ་བའི་འཁོལ་ལོས་འཇིག་རྟེན་བདེ་བར་བཀོད། བརྒྱད་པ་རང་དོན་རྟོགས་པའི་འཁོར་ལོས་འབྲེལ་ཚད་དོན་ལྡན་པར་མཛད། དགུ་པ་རླབས་ཆེན་སྤྱོད་པའི་འཁོར་ལོས་རྒྱལ་ཁམས་ཆོས་ཀྱི་གླིང་དུ་བསྒྱུར། བཅུ་པ་དོན་གཉིས་གྲུབ་པའི་འཁོར་ལོས་བསྟན་པ་མཐའ་རྒྱས་སུ་འགྱུར་བ་སྟེ། དེ་བཞིན་གཤེགས་པའི་འཁོར་ལོ་བཅུ་དང་ཆོས་ཀྱི་རྒྱལ་པོའི་འཁོར་ལོ་བཅུ་ཟུང་དུ་འབྲེལ་བའི་སྒོ་ནས། མི་བསླུན་ཀླ་ཀློས་གང་བའི་ལྷོ་རོང་འདི་ཉིད་གསང་ཆེན་འོག་མིན་ཞིང་དང་མཚུངས་པར་རྒྱལ་ཁབ་ཆོས་ཀྱི་གླིང་དུ་བསྒྱུར་ཟིན་པའི་སྐབས་དེར། བཀྲ་ཤིས་ལེགས་སོའི་མེ་ཏོག་རིམ་པར་འཐོར་བའི་དགའ་སྟོན་ལ་སྤྱོད་པའི་ཚེ། འཆི་མེད་གྲོང་གི་ལྷ་བུ་གཞོན་ནུ་རྣམས་ཀྱང་དགའ་བའི་ཚལ་དུ་རྩེ་བའི་གཡེང་བ་སྤངས་ཏེ། ལྗོངས་འདིར་ཤིས་བརྗོད་ཀྱི་མེ་ཏོག་ཆར་དུ་བསྙིལ་ཞིང་དགེ་མཚན་རྣམ་པར་གླེང་བའི་སྒྲ་དབྱངས་འོག་མིན་གྱི་བར་དུ་ཁྱབ་པར་བྱེད་དོ། །དེ་ལྟར་སྔོན་མཐའ་འཁོབ་མོན་གྱི་ཡུལ་དུ་བགྲངས་པའི་གླིང་འདིའང་དེ་ནས་བཟུང་ཆོས་མིང་རྒྱལ་ཁབ་དང་མི་རབས་ལ་ཆགས་པ་ལས། འབྲུག་པ་ཞེས་ཐོགས་པའི་གསེར་གྱི་རྣ་རྒྱན་གཅིག་པུས་འཛམ་གླིང་རྒྱལ་ཁབ་ཀུན་གྱི་རྣ་ལུང་དུ་དཔྱངས་པའི་ངོ་མཚར་ཅན་གྱི་མིང་སྙན་པོ་ཐོབ་པ་སོགས་ཕན་པ་དང་བདེ་བའི་བཀའ་དྲིན་ཟླ་མེད་དུ་མཛད་ཟིན་ཏོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ལས། ཤར་ཕྱོགས་ཀྱི་རྫོང་ཁག་དྲུག་བཏབ་ཚུལ་མདོ་ཙམ་བསྟན་པའི་སྐབས་ཏེ་ལེའུ་བརྒྱད་པའོ།། ༈ །།གསུམ་པ་མཐར་ཐུགས་དམ་ལ་བཞུགས་ཚུལ་ནི། དེ་ནས་སློབ་དཔོན་ཆེན་པོ་པདྨ་འབྱུང་གནས་ཀྱིས་རྗེ་ཉིད་རིམ་གཉིས་རྣལ་འབྱོར་ལ་བཞུགས་ན་མཐའ་དམག་བཟློག་ཅིང་བསྟན་པ་འཕེལ་རྒྱས་ཡོང་བའི་ལུང་གིས་བསྐུལ་ཞིང༌། དཔལ་མགོན་ལྕམ་དྲལ་ཆོས་སྲུང་དྲེགས་པ་སྡེ་བརྒྱད་ཀྱི་ཚོགས་དང་བཅས་པས་ཀྱང་དེ་ལྟར་དུ་གསོལ་བ་བཏབ་པར་བརྟེན་ཐུགས་དམ་ལ་བཞུགས་པར་དགོངས་ཏེ། སྤྱི་ལོ་༡༦༥༡དང་རབ་བྱུང་༡༡པའི་ལྕགས་ཡོས་ཧོར་ཟླ་གསུམ་པའི་ཡར་ངོ་ཚེས་བཅུའི་དུས་ཆེན་ལ། བདག་ཅག་གི་སྐྱབས་མགོན་གོང་མ་ཞབས་དྲུང་རིན་པོ་ཆེ་དེ་ཉིད་སྐུ་མཚམས་ལ་བཞུགས་པའི་སྐབས་དེར་བཀའ་ལས། ད་ལམ་ཕྱི་ནང་གི་བཀའ་བློན་ལས་འཛིན་རྣམས་དང༌། གྲྭ་ཚང་གི་གནས་བརྟན་དབུ་མཛད་ཆོས་ཁྲིམས་སོགས་ཆེ་བགྲེས་དག་དང༌། གྲྭ་པ་དམངས་མང་སོགས་སྤྱི་སྒོས་ཐམས་ཅད་ལ་ངེད་རང་ངོས་ནས་ལོ་རྒྱུས་ཤིག་བྱེད་དགོས་རྒྱུ་ཡིན་ཡང་ཁམས་ཀྱིས་མི་ལྕོགས་པ་འདུག་པས། དབུ་མཛད་ཁྱོད་ཀྱིས་སོ་སོ་ལ་དེ་ལུགས་བཀོད་འདོམས་ཁྱབ་པར་བྱེད་དགོས་ཞེས་བསྟན་པའི་བྱ་བ་ཕྲ་རགས་ཐམས་ཅད་བསླབ་སྟོན་ཞིབ་ལ་རྒྱས་པ་དང༌། འདས་མ་འོངས་ཀྱི་ལོ་རྒྱུས་མཐའ་རྒྱས་དང་བཅས་པའི་ཞལ་ཆེམས་ལུང་བསྟན་ཞིབ་པར་བསྩལ་ནས་སྐུ་མཚམས་འོད་གསལ་ཆེན་པོའི་ཏིང་ངེ་འཛིན་གྱི་རྣལ་འབྱོར་ལ་བཞུགས་སོ། །དེ་ནས་ནང་ཆོས་སྲིད་དགེ་འདུན་པའི་སྒྲིག་ལམ་དང་ཆོས་སྤྱོད་ཀྱི་མཛད་སྒོ་ཐམས་ཅད་བདག་གིར་བཞེས་པ་ནི། རྗེ་དྲུང་པ་དམ་ཆོས་རྒྱལ་མཚན་དང༌། ཕྱིའི་རྒྱལ་སྲིད་ཀྱི་འཛིན་སྐྱོང་དང་བཀའ་ཁྲིམས་ཀྱི་མཛད་སྒོ་ཐམས་ཅད་བདག་གིར་བཞེས་པ་ནི་སྡེ་སྲིད་དབུ་མཛད་ཆེན་མོ་སྟེ། དེ་ལ་ཐོག་མར་ཞབས་དྲུང་རིན་པོ་ཆེ་སྐུ་མཚམས་བཅད་རྒྱར་བཞུགས་ནས་ཟླ་བ་གསུམ་ཙམ་སོང་མཚམས་སུ། སྡེ་པ་དབུ་མཛད་ཆེན་མོས་ལྷོ་ཁ་བཞིའི་ཕྱོགས་ཀྱི་སྤྱི་བླ་རྫོང་སྡོད་ཆེ་ཕྲ་རྣམས་དང༌། ནང་གི་བཀའ་བློན་སྣ་ཆེན་པོ་ཆེར་གཏོགས་པ་རྣམས་དང༌། གཞན་ཡང་སྟོད་མངའ་རིས་དབུས་གཙང་ཁམས་ཀོང་བལ་པོ་སོགས་ཀྱི་དབུ་ཆེ་སྐུ་སྐྱེད་དཔོན་པོ་སྐུ་ཚབ་གཉེར་པ་ལས་འཛིན་སོགས་བླང་དཔོན་ཕྲ་རགས་ཐམས་ཅད་ལ་བཞུགས་གྲལ་རྒྱས་པ་ཞིག་མཛད་ནས། དེར་སྡེ་པས་ད་ལམ་ཐམས་ཅད་ལ་བསླབ་སྟོན་ཞུ་རྒྱུའི་དོན་ལ། དུས་གསུམ་མཁྱེན་པ་བླ་མ་རིན་པོ་ཆེ་བྱེ་བ་མཆོད་ཀྱི་ཕྱག་ལས་སོགས་བྱ་བ་ཆེ་བཞག་ཆུང་བོར་བྱས་སྐུ་མཚམས་བཅད་རྒྱ་དམ་པོར་བཞུགས་པ་འདི་ཡང༌། སྤྱིར་སློབ་དཔོན་ཆེན་པོ་པདྨའི་ལུང་བསྟན་ལས་སྒྲུབ་པ་ལ་བཞུགས་ན་སྐུ་ཚེའི་རྟེན་འབྲེལ་འགྲིག་པར་གསུངས་པ་དང༌། ཡང་སྒོས་བླ་མ་ཡི་དམ་མཁའ་འགྲོ་ཆོས་སྐྱོང་རྣམས་ཀྱིས་ད་ལམ་བཅད་རྒྱར་བཞུགས་ན་ཕྲིན་ལས་མཐའ་རྒྱས་སུ་འགྱུར་ཞིང༌། བསྟན་པ་དང་སེམས་ཅན་ལ་ཡང་ཕན་བདེ་རྒྱ་ཆེར་འབྱུང་བའི་མཚན་ལྟས་ཡང་ཡང་གཟིགས་པའི་རྐྱེན་གྱིས་འཕྲལ་མྱུར་བཅད་རྒྱ་མཛད་དགོས་བྱུང་བ་ཡིན་ཞིང༌། དེར་བླ་མ་རིན་པོ་ཆེའི་བཀའ་ཕེབས་ལ། ངེད་ད་ལམ་མཚམས་དམ་པོ་ཞིག་མ་བཅད་ཀ་མེད་བྱུང་བས། མཚམས་འདི་གྲོལ་བའི་དུས་དང་ཚོད་ངེད་རང་གི་བརྟག་པ་དང་བསྟུན་ནས་བྱེད་པ་མ་གཏོགས། དབུ་མཛད་རང་གིས་གཙོས་ལས་འཛིན་དབུ་ཆེ་གྲྭ་པ་སྦྱིན་བདག་སོགས་ངོ་ཆེ་ཆུང་སུའི་ཞུས་དབང་དུ་ཡང་མི་ཡོང་བས་ངེད་ཀྱི་བཅད་རྒྱའི་གེགས་སུ་འགྲོ་བའི་ཞུ་སྦྱོར་སོགས་གཏན་ནས་མ་བྱེད་པར་སོ་སོའི་གཉེར་ཁ་དང་བསྟུན་པའི་ངེད་ཀྱི་བསྟན་པ་སྙིང་ལ་བཅང་པའི་བསམ་ཁུར་ཡང་དག་བགྱི་བའི་བཀོད་ཁྱབ་མཛོད། ཅེས་པ་འདི་བཞིན་ཕེབས་བྱུང་བ་སྔར་ནས་ཞུ་དགོས་རྒྱུར་གདའ་ཡང༌། ངེད་ཀྱི་བསམ་པ་སྐུ་མཚམས་ཅུང་ཟད་ཡངས་པའི་གསོལ་བ་ཞིག་བཏབ་ཚུགས་ན་སྙམ་པའི་རེ་བས་ཅུང་འགྱངས་ཙམ་བྱེད་པ་ཡིན་ཡང༌། རེ་ཞིག་མཚན་ལྟས་དང་བསྟུན་ལོ་ཡུན་རིང་ཙམ་བཞུགས་པ་འདྲ་བས། དེ་བར་ཕྱི་ནང་གསང་གསུམ་གང་ལ་ཡང་ངེད་རང་འབྲུག་པའི་དབུ་ཆེར་གྱུར་པ་དང་ལས་སྣེ་འཛིན་པའི་འགན་ཡོད་རྣམས་ཨ་ཅང་ཆེ་འབྲུག་པའི་ཆོས་བརྒྱུད་འཛིན་པ་རྣམས་དང༌། ལྟོ་གོས་ཆོས་གསུམ་གྱིས་འཚོ་བའི་གྲྭ་སློབ་སྦྱིན་བདག་བཅས་པ་ཐམས་ཅད་ཀྱིས་ཀྱང་འཕྱར་པོ་ཆེ་གྲུ་བཞི་ནས་བཏེག་པའི་དཔལ་ལྡན་འབྲུག་པའི་བསྟན་པའི་ལ་རྒྱར་འབད་པ་ལ་བསམ་མཐུན་གྲུ་ནང་གི་མི་བཞིན་འདུན་པ་གཅིག་བསྒྲིལ་གྱི་ཐུགས་བསམ་རྣམ་དག་བསྐྱེད་དགོས་ཚུལ་སོགས་ལུགས་གཉིས་ཀྱིས་བྱ་བ་ཕྲ་རགས་ཐམས་ཅད་དང༌། རྫོང་སྡོད་ལས་སྣེ་ཆེ་ཆུང་གི་བླ་དཔོན་སོ་སོ་ནས་དཀོན་མཆོག་མཆོད་པའི་ཡོད་དང་དགེ་འདུན་གྱི་འཚོ་ཆས་སོགས་འཐུས་མི་འཐུས་རྣམས་བཀའ་བཀོད་ཞིབ་རྒྱས་མཛད། མ་འཐུས་པའི་རིགས་བསྟན་པའི་སྦྱིན་བདག་རྣམས་ལས་དབང་ཡོན་ཐོ་རྒྱབ་ཀྱི་ཁྲ་དེབ་བགྱིས་ཏེ་འབུལ་རྒྱུ་ཡིན་གསུངས་སོ། །ཡང་དེ་སྔོན་སྐྱབས་མགོན་གོང་མ་ཞལ་བཞུགས་དུས་སྡེ་སྲིད་གཙང་པས་བོད་ཀྱི་དཔུང་ཆེན་དམག་ཐེངས་གསུམ་དང༌། དེ་ནས་འབྲས་སྤུངས་ལྔ་པ་དང་ནང་སོ་ཨའུ། སོག་པའི་རྒྱལ་པོ་ལྷན་ཅིག་པས་དཔུང་ཕྲན་ཞིག་དང་དཔུང་ཆེན་ལན་གཉིས་བརྫངས་ཀྱང་གླགས་མ་རྙེད་པའི་ཁར་རང་ཕྱོགས་མི་ནོར་བཅས་བརླག་པའི་སེམས་ཕམ་ཡིད་འཁུང་ཞེ་བརྣག་དང༌། བོད་འབངས་ཁྲི་སྐོར་བཅུ་གསུམ་དམག་གིས། ལྷོ་འབྲུག་པའི་མི་གཅིག་ལ་མ་ཐུབ་ཅེས་གྲགས་པའང་བཟློག་པའི་ཆེད་དུ། འབྲས་སྤུངས་ལྔ་པ་རང་གིས་བཀོད་པའི་བོད་ཀྱི་སྡེ་སྲིད་སྦྱིན་པས་ཡུན་རིང་དུ་གཡུལ་བཤོམས་ཀྱི་གྲབས་སྒྲིག་ཅིང་ལྷོ་རོང་འོག་ཏུ་བསྡུ་བའི་བསམ་པས། སོག་དམག་དང་བོད་དམག་འདྲེས་མའི་དཔུང་ཆེན་གསུམ་པ་སྔར་བས་ཀྱང་གཏོས་ཆེ་བ་བཅུག་པའི་འགོ་བརྩམ། དེ་དུས་རྗེ་ཉིད་ཐུགས་དམ་ལ་བཞུགས་ནས་མི་ལོ་ལྔ་ཙམ་སོང་བའི་གསེར་འཕྱང་མེ་མོ་བྱ་ལོ་ལ། གཞི་ཁ་རྩེའི་སྡེ་བདག་ནང་སོ་ནོར་བུ་དང༌། གཙང་མདའ་དཔོན་བཀྲས་སྒང་ནས་གཉིས་ཀྱིས་དགེ་ལྡན་པའི་དཔུང་གི་རྒྱབ་གཟུང༌། སྤ་གྲོ་ཕྱོགས་ནས་དམག་དཔོན་སྒམ་པོ་ནས། བཀྲ་ཤིས་བརྩེགས་པ། དགོན་བླ་མ་བདེ་མཆོག་མགོན་པོ་སོགས་དང༌། འབྲོག་གླིང་གཞིའི་ཕྱོགས་ནས་གོང་དཀར་དྲུང་ཡིག་ཚར་གུར་ནས་སོགས་དང༌། བུམ་ཐང་ཕྱོགས་ནས་སྡེ་པ་བསོད་ནམས་དབང་རྒྱལ། གདུང་ནག་པོ་སོགས་དང༌། བཀྲ་ཤིས་སྒང་ནས་ལྷ་རྒྱ་རས་པ་སོགས་དང༌། ཕག་རི་ནས་སྐྱ་གུར་ནས་ལ་སོགས་པ་སོག་དམག་གི་དཔུང་ཆེན་པོས་ས་གཞི་རི་ལུང་ཐམས་ཅད་བཀང་སྟེ། ཟླ་བ་དགུ་ལྷག་པའི་བར་དགྲ་ཐབས་ཀྱི་གཡོ་འཕྲུལ་རྣམ་པ་མང་པོས་ཉིན་མཚན་ཁོར་ཡུག་ཏུ་གནོད་ཅིང་འཚེ་བར་བྱས་ཀྱང་གླགས་མ་རྙེད་ཅིང༌། ཁ་ལིང་གདུང་ཚང་ལ་སོགས་པའི་ཡུལ་གྲུ་མང་པོར་ཡང་འཐབ་རྩོད་ཆེན་པོ་བྱུང་སྟེ། བོད་ཀྱི་མི་དང་དུད་འགྲོ་གྲངས་ཀྱིས་མི་ཆོད་པར་རང་རོ་རང་གིས་སྐྱེལ་དུ་འོངས་པ་ལྟ་བུ་སྙིང་རྗེའི་གནས་སུ་གྱུར། དེ་སྐབས་སོས་པ་དཔལ་འབྱོར་གྱི་བུ་མོ་རྣལ་འབྱོར་མ་ཞིག་ཡོད་པ་དེ་ལ་དགེ་སྙེན་ཆེན་པོ་བརླབས་ནས་ཁུག་དྲག་པོ་བརྒྱག་སྟེ་འདི་སྐད་ཅེས། རྗེ་དཔལ་ལྡན་འབྲུག་པའི་བསྟན་འཛིན་གྱི། །ང་བཀའ་ཉན་ཇག་པ་མེ་ལེན་ཡིན། །མགོན་སྤྲུལ་པའི་སྐྱེས་མཆོག་རིན་པོ་ཆེའི། །མཐུ་རྒུས་པའི་མེ་ལྕེ་དབལ་ཚ་བས། །དཔལ་འབྲུག་བསྟན་ཕྱོགས་ལ་བརྡེག་གཟས་ཤིང༌། །ཡོངས་འགྲོ་བའི་བདེ་སྐྱིད་ཕྲོག་བྱེད་པའི། །ཁོང་དགེ་ལྡན་སྟོབས་ཀྱིས་དྲེགས་པ་ཡིས། །དཔུང་ས་གཞི་གང་བའི་གཡུལ་གཤོམས་ཀྱང༌། །དུས་ལོ་ཟླའི་ཡུན་འགྱངས་མི་བསྒུག་པར། །འཕྲལ་སང་དང་གནངས་ཀྱི་དུས་དག་ལ། །རྟགས་མཚན་མ་མྱུར་དུ་སྟོན་ལ་ལྟོས། །ཞེས་ལུང་བསྟན་པ་ལྟར། མཐར་དཔུང་སྣའི་གཙོ་བོ་སྒམ་པོ་ནས་སོགས་འགའ་ཞིག་མཐར་བྱེད་དུ་བཏང་ཞིང༌། སྡེ་དཔོན་བཀྲ་ཤིས་བརྩེགས་པ་སོགས་དཔོན་འགོ་སུམ་ཅུ། ལྡིང་དཔོན་དྲུག་ཅུ། འབངས་འཁོར་སུམ་བརྒྱ་ལྷག་ཙམ་བརྩོན་དུ་བཟུང༌། དགོན་བླ་མ་བྲོས་པས་གཟའ་གདོང་ཐུག་དང་ཕྲད་ནས་ཕྲལ་དུ་གྲོང༌། དཔུང་རྣམས་ཕལ་ཆེར་རི་དྭགས་རྒྱར་ཆུད་པ་ལྟར་བྲོས་ས་དང་ཡིབ་ས་མེད་ཅིང་ནམ་ཟླའི་ཚད་པས་གདུང་ནས་ཤི་བ་སོགས་བྱ་དཀའི་ལས་ལ་ཐུག་པར་བརྟེན། དཔལ་ལྡན་ས་སྐྱ་པ་ཆེན་པོ་བསོད་ནམས་དབང་ཕྱུག་ངོ་ཆེན་དུ་སྦྲན་པའི་སྐྱབས་ཞུས་པའི་ཆིངས་སྣ་སྦྲེལ་ཏེ་འབྲུག་རིན་ཆེན་སྤུངས་ཀྱི་ཟམ་གདོང་དུ་ཕྱག་མཛོད་པ་ཨའུ་བཅས་ཞལ་འཛོམས་དབུ་རྩིས་གནང་བས་དགེ་འབྲུག་ལེ་ལམ་གྱི་ངོས་བོད་ཀྱི་ལྷ་འབངས་ཐམས་ཅད་འཆི་བའི་འཇིགས་པ་ལས་བཏང་སྟེ་གནང་སྦྱིན་དང་བཅས་བདེ་བར་རང་ཡུལ་དུ་ཕྱིན་པའི་བཀའ་དྲིན་མཛད་དོ། །དེ་ནས་མི་ལོ་སུམ་ཅུ་སོ་བདུན་ཙམ་དུ་བོད་དམག་མ་འཐོན་པར་གྲགས་ལ། ཡུལ་གངས་ཅན་ལྗོངས་ཁྲི་སྐོར་བཅུ་གསུམ་གྱི་དམག་དཔུང་ཆེན་པོ་ལྷགས་ཀྱང༌། ལོ་ལྔ་དྲུག་གི་བར་ལྷོ་བོད་ཀྱི་རི་སྟོང་རྣམས་སུ་དགོས་མེད་ཀྱི་རྫོང་མང་པོ་འདེབས་ཤིང་སྡོད་པ་མ་གཏོགས། ལྷོ་ནང་གི་རྫོང་དང་ཉེ་བའི་ཕྱོགས་སུ་འོང་མ་ནུས་པས། ལན་ཅིག་རྒོལ་བ་ཙམ་ལའང་མཐའི་འུ་ལག་པར་རའི་པགས་པ་གྱོན་པའི་མི་རེང་མང་པོས་ཕྱྭ་དང་ཁུས་བརྒྱབ་པ་ཙམ་ལ་དམག་མི་ཐམས་ཅད་སྐྲག་ཅིང་བུབ། དམག་དཔོན་དམག་ལས་པ་ལ་སོགས་པ་ཐམས་ཅད་བཙོན་དུ་ཚུད་པར་གྱུར་པ། ཆུ་བུར་མིག་གིས་དངོས་སུ་མ་མཐོང་ཡང་སྡེ་བརྒྱད་དྲེགས་པའི་དམག་གི་ཆོ་འཕྲུལ་དུ་ཐམས་ཅད་ཀྱིས་སྨྲ་བར་བྱེད་དོ། །མགོན་པོའི་རྒྱུད་ལས། བདུད་ཀྱི་རིགས་མ་ལུས་པ་ཕམ་ཞིང་སྐྲག་སྟེ་མགོ་བོ་འགས་པ་ཙམ་དུ་བྱེ་བར་གྱུར། རྒྱ་མཚོའི་མཐར་ཐུག་པ་ཡང་འབྱེར་བར་འགྱུར་པ་དང་མཐུན་པར་གྱུར་ནས། ཆོས་སྐྱོང་གི་གཏང་རག་དགའ་སྟོན་དར་འཕྱར་དུང་འབུད་བཅས་དགྱེས་ཤིང་སྤྲོ་བ་དང༌། སྐྱབས་མགོན་བླ་མ་རྡོ་རྗེ་འཆང་རིམ་གཉིས་ཀྱི་རྣལ་འབྱོར་ལ་བཞུགས་པའི་བྱིན་རླབས་ཀྱི་རྟགས་མཚན། ཆོས་སྐྱོང་བྲན་དུ་བཀོལ་བའི་ཟིལ་ཆེན་པོ་དགྲ་གཉེན་ཐམས་ཅད་ཡིད་ཆེས་ཀྱི་དད་པའི་གཏམ་སྙན་རྒྱ་བོད་ཧོར་གསུམ་ཀུན་ལ་འབྲུག་ལྟར་གྲགས་སོ། །དུས་མཐའ་འདིར་ལྷོ་རོང་དམུ་རྒོད་གདུག་པ་ཅན་གྱི་ཡུལ་འདིར་བོད་ནས་གྲུབ་མཐའ་སོ་སོའི་བླ་མ་མཁས་ཤིང་གྲུབ་པ་བརྙེས་པ་གྲགས་ལས་འདས་པ་མང་དུ་བྱོན་ཡང༌། ལྷོ་མོན་གྱི་གདུལ་བྱ་མ་རུངས་པ་དེ་དག་ང་ཆེ་ང་དྲག་སུས་ཀྱང་འདུལ་བའི་སྐབས་མ་བྱུང་བ་ལ། ཞབས་དྲུང་རིན་པོ་ཆེ་ནས་ཐབས་མཁས་ཐུགས་རྗེ་ཆེན་པོས་རྗེས་སུ་བཟུང་ནས་ལུགས་གཉིས་ཁྲིམས་ཀྱི་བཀའ་སྲོལ་བཟང་པོ་བཙུགས་ཏེ་ཆོས་ཀྱི་རྒྱལ་སྲིད་ཆོས་བཞིན་དུ་སྐྱོང་བ་ལ། གཞན་དག་བསམ་ངན་སྦྱོར་རྩུབ་འཆང་བའི་རིགས་ལྷོ་ནས་བླ་མ་ཁག་ལྔ་དང༌། བོད་ནས་སྡེ་སྲིད་གཙང་པས་གཙོས་སོ་སྐྱེས་ཕལ་པ་གཞན་ལྟ་ཅི། རྒྱལ་བ་ལྔ་པ་ཆེན་པོས་ཀྱང་ལྷོ་འབྲུག་པ་ངག་དབང་རྣམ་རྒྱལ་གྱི་འཕྲིན་ལས་ལ་མ་རངས་པར། རྡོར་བྲག་རིག་འཛིན་ཆེན་པོའི་རྣམ་ཐར་སོགས་སུ་ལུང་བསྟན་བརྫུན་པར་བཅོས་པ་སོགས་འགོག་བྱེད་ཀྱི་ཐབས་ཇི་ལྟར་མཛད་ཀྱང༌། འཆར་ཀའི་ཉི་མ་སྤར་མོས་འགེབ་ཏུ་མེད་པར་རྗེ་བླ་མའི་འཕྲིན་ལས་འགོག་པར་མ་གྱུར་པའི་ཚེ། དགེ་ལྡན་དཔུང་ཆེན་ཡང་ཡང་བཙུགས་ཀྱང་གླགས་མ་རྙེད་པའི་ཞེ་འཁོན་གྱིས་བོད་ཀྱི་སྔགས་པ་མང་པོ་བཀུག་སྟེ་མནན་སྲེག་འཕང་བ་ལ་སོགས་པའི་ལས་སྦྱོར་ངན་པ་ཇི་ཙམ་བྱས་ཀྱང་རྗེ་བླ་མའི་བ་སྤུ་ཙམ་ཡང་གཡོ་བར་མ་ནུས་པའི་ཁར་སྔགས་པ་ཕལ་ཆེར་རང་གཤེད་རང་ཕོག་ཏུ་སོང་བའི་ལོ་རྒྱུས་ཡོད་དེ། དེ་སྔར་སྔགས་མཁན་ཞིག་གི་རྨི་ལམ་དུ་མི་ནག་པོ་བྱའི་མགོ་ཅན་ཞིག་འོངས་ནས། ཁྱོད་ཀྱིས་ང་ཡང་ཡང་བོད་ནས་ཡོང་བ་ཡིན་ད་ཅི་བྱེད་ཟེར་ཞིང་ཁོ་བོའི་གདོང་ལས་མཆུ་ཐོག་བརྒྱབ་པར་རྨིས། གཉིད་སད་པ་ན་གློ་བུར་དུ་ཁོ་བོའི་གདོང་སྐྲང་ཞིང་སྦོས་ནས་རྨར་སོང༌། ཐབས་གང་གིས་ཀྱང་མ་བཟློག་པར་ཤི་བས་བསྐུལ་བ་པོ་དག་ཀྱང་ཞལ་སྐྱེངས་ཤིང་བག་ཁུམ་པར་གྱུར། བོད་ནས་གཞན་དག་གིས་འབུལ་བའི་ཞུ་ཤོག་ལས་ཀྱང༌། གྲུབ་གཉིས་ཐུགས་ལ་སྨིན་པའི་དྲག་སྔགས་ཀྱི། །རྟ་གདོང་མེ་ལྕེ་འབར་བའི་གདེངས་ཁ་ཡིས། །འཐུང་བར་མི་སྤོབས་བསྟན་དགྲ་དུག་ཅན་མཚོ། །སྟོང་གསུམ་འཇིག་རྟེན་གར་ཡང་ཡོད་མ་ཡིན། །དེ་ཕྱིར་རྗེ་ཉིད་པདྨ་ཀཱ་ར་འམ། །མཐུ་སྟོབས་རྡོ་རྗེ་འཛིན་པ་གང་ཞིག་ཅེས། །སོམ་ཉིའི་འཁྱོག་ལ་ཡུན་རིང་དཔྱངས་པའི་མཐར། །ཆོས་རྒྱལ་ཁྱོད་ཉིད་ཁོ་ནར་ངེས་པ་རྙེད། །ཅེས་ཞུས་པ་ལྟར། མ་རུངས་བདུད་དཔུང་འཇོམས་པའི་དཔའ་བོ་མཐུ་ཆེན་ཆོས་ཀྱི་རྒྱལ་པོ་ཞེས་ཡོངས་སུ་གྲགས་པའི་མཚན་སྙན་སྲིད་པའི་ཁོང་ན་ཁྱབ་པར་གྱུར། དེ་བཞིན་དུ་རྗེའི་ཞལ་ནས། ཕྱིས་ཀྱང་ངའི་རྗེས་འཇུག་རྣམས་ལ་མཐུ་མ་བཏང་དཀོར་བཏང་ཞེས་གསུངས་ཏེ། ངའི་བསྟན་པ་ནམ་གནས་ཀྱི་བར་ངའི་མཐུ་སྟོབས་ཀྱི་ཟིལ་ཡང་རྒྱུན་མི་ཆད་པར་འབྱུང་བས་ཡིད་ཆེས་པར་བྱ། དཀོར་ནི་དགེ་འདུན་གྱི་རྙེད་པ་དང་བཀུར་སྟི་ཡིན་མོད་ཀྱི། འོན་ཀྱང་ཆོས་སྤྱོད་ཀྱི་བྱ་བ་ལ་ལྷུར་བརྩོན་བགྱིས་ཏེ་ཞུ་ཐུབ་པར་ཞིག་མ་བྱས་ན། དཀོར་ནག་པོ་སྲོག་གི་སྤུ་གྲི་ཡིན། །ཟོས་དྲག་ན་ཐར་པའི་སྲོག་རྩ་གཅོད། །ཅེས་ཀྱང་གསུངས་སོ། །ཚུལ་དེ་དག་ཀྱང་གནས་སྐབས་སུ་འཇིག་རྟེན་རྒྱལ་སྲིད་ཀྱི་བྱ་བ་འདྲར་སྣང་མོད། ཡང་དག་པར་ན་རྒྱལ་བ་ཞི་ཁྲོ་རབ་འབྱམས་ཧེ་རུ་ཀའི་རིགས་ཀྱི་ཕྲིན་ལས་སྣ་ཚོགས་ལ་འཇུག་པ་རྡོ་རྗེ་མངོན་སྤྱོད་རྣམ་པར་རོལ་པ་ལས། སེམས་ཅན་གྱི་ཚོགས་ཆེན་པོ་ངན་སོང་ལས་ཡོངས་སུ་སྒྲོལ་བའི་རྒྱུ་དང་རྐྱེན་གྱི་བསྐུལ་མ་ཐབས་ལ་མཁས་པའི་མཛད་པ་བླ་ན་མེད་པའོ། །ཚུལ་དེ་ཡང་སེམས་ཅན་སྤྱི་མཐུན་གྱི་ལས་ཀྱི་རྣམ་པར་སྨིན་པ་ནི་སངས་རྒྱས་རྣམས་ཀྱིས་ཀྱང་བཀག་མི་ནུས་ཏེ། སྔོན་ཐུབ་པ་ཆེན་པོའི་སྤྱན་སྔར། རྒྱལ་པོ་འཕགས་སྐྱེས་པོས་ཤཱཀྱའི་རིགས་བརྒྱད་ཁྲི་ལ་སོགས་པ་བཀུམ་པ་བཞིན་ནོ། །དོན་གྱི་གཙོ་བོ་སྐྱེས་བུ་དམ་པ་དག་དང་ངན་འབྲེལ་ཐོབ་པས་ཀྱང་མཐར་བྱང་ཆུབ་ཀྱི་རྒྱུར་འགྲོ་བ་སྟེ། སྔོན་གནོད་སྦྱིན་ཤ་ཟ་སྤུན་ལྔ་དང༌། རྒྱལ་པོ་བྱམས་པའི་སྟོབས་བཞིན་ལགས་པས། དེའི་ཕྱིར་ཁམས་གསུམ་ཆོས་ཀྱི་རྒྱལ་པོ་དཔལ་འབྲུག་པ་རིན་པོ་ཆེ་གདུང་འཛིན་སྤྲུལ་སྐུ་པད་དཀར་གསུམ་པ་གང་གི་ཕྱི་ནང་གསང་བའི་རྣམ་པར་ཐར་པ་མཛད་པའི་ཚུལ་གང་ལ་ཡང༌། བྱང་ཕྱོགས་བདེ་འབྱུང་གི་ཁྲིར་རྒྱལ་པོ་ཟླ་བ་བཟང་པོས་ཤམྦྷ་ལའི་རྒྱལ་ཁམས་སྐྱོང་བ་དང༌། རྔ་ཡབ་གླིང་དུ་འཆི་མེད་མགོན་པོ་མཚོ་སྐྱེས་རྡོ་རྗེས་སྲིན་པོ་ཁྲིམས་ལ་འགོད་པ་དང་རྣམ་པར་དབྱེ་བ་མེད་པའི་སྟོབས་དང་ཟིལ་མཚུངས་པ་མེད་པར་གྲགས་ཤིང༌། གྲགས་པ་ལྟར་སྣང་སྲིད་དབང་བསྒྱུར་རིག་འཛིན་དཔའ་བོ་མཁའ་འགྲོའི་ཚོགས་དཔོན་ཆོས་སྲུང་དམ་ཅན་རྒྱ་མཚོའི་ཡང་རྗེ་འཇིགས་བྱེད་ཆེན་པོ་ཧེ་རུ་ཀར་གྲུབ་པ་ཡིན་པས་མང་དུ་བརྗོད་ཅི་དགོས། སངས་རྒྱས་ཀུན་གྱི་བདག་ཉིན་གུ་རུ་རིན་པོ་ཆེས། །པདྨ་རྒྱལ་པོ་ཡེ་ཤེས་རོལ་པ་རྩལ། །ཞེས་སོགས་མཚན་གསོལ་ཞིང་རིགས་རུས་མཛད་པ་འཕྲིན་ལས་བཅས་བསྟན་པའི་མཐར། སྔགས་དང་ཕྱག་རྒྱའི་ཆོ་འཕྲུལ་རྒྱུན་ཆད་མེད། །ཨོ་རྒྱན་ང་དང་རྟག་ཏུ་བཀའ་བགྲོས་མཛད། །དེ་དང་སུ་ཕྲད་བདེ་བ་ཅན་དུ་སྐྱེས། །ཞེས་གཏེར་ཁ་གོང་འོག་ཐམས་ཅད་དུ་ཡང་ཡང་བསྔགས་ཤིང་ཆེད་དུ་བརྗོད་པ་ལྟར། སྐྱོབ་པ་གཞན་གྱིས་གདུལ་བར་དཀའ་བའི་ཞིང་ཁམས་འདིའི་གདུལ་བྱ་རྣམས་ཀྱི་ངོར། དངོས་དང་བརྒྱུད་པའི་སྒོ་ནས་ཇི་སྲིད་འཁོར་བ་མ་སྟོང་གི་བར་སེམས་ཅན་གྱི་ཁམས་ལ་ཕྲིན་ལས་རྒྱུན་མི་ཆད་པར་སྣང་བའི་ངོ་མཚར་ཅན་གྱི་མཛད་པ་འདི་ཀའོ། །དེ་ལྟར་བདག་ཅག་རྣམས་ཀྱི་སྐྱབས་མགོན་རིན་པོ་ཆེ་རྒྱལ་སྲས་ངག་དབང་རྣམ་པར་རྒྱལ་བའི་ཞབས་དེ་ཉིད་དགུང་གྲངས་ཉེར་གསུམ་ལ་ལྷོར་ཆིབས་ཁ་བསྒྱུར། དེ་ནས་ང་བརྒྱད་ཀྱི་བར་མི་ལོ་སུམ་ཅུ་སོ་ལྔ་ཙམ་གྱི་བར་དུ་གཞན་དོན་གྱི་ཕྲིན་ལས་རླབས་ཆེན་མཛད་ནས་སྐུ་མཚམས་རིམ་གཉིས་རྣལ་འབྱོར་ལ་བཞུགས། དེ་ནས་ད་ལྟ་རབ་བྱུང་བཅུ་བདུན་པའི་མེ་ཡོས་ལོ་འདི་ཡན་ཆད་ལ་རང་ལུགས་མཐུ་ཆེན་ཆོས་ཀྱི་རྒྱལ་པོའི་འདས་ལོ་སུམ་བརྒྱ་སུམ་ཅུ་སོ་དྲུག་སོང་བ་ཡིན་ནོ། །དེ་ལྟར་རང་རེའི་ལྗོངས་འདིར་ཆོས་སྲིད་གང་ཡང་གཞན་དྲིང་མི་འཇོག་པར་འབྲུག་རྒྱལ་ཁབ་རང་དབང་རང་བཙན་དུ་མཛད་གནང་བའི་ཕྱིར་རྒྱལ་ཁབ་གཞན་གྱི་ལམ་ལུགས་དང་མཐུན་པར་རང་ལུགས་ཀྱི་འདས་ལོ་ཆ་འཇོག་མཛད་ན་བླ་མའི་སྐུ་དྲིན་དྲན་པའི་དགོས་པ་ཡོད་དོ། །ཞེས་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་བསྡུས་པ་ལས། ཐུགས་དམ་ལ་བཞུགས་པའི་མཛད་རྣམ་མདོ་ཙམ་བསྟན་པའི་སྐབས་ཏེ་ལེའུ་དགུ་པ་རྫོགས་སོ།། ༈ །།གསུམ་པ་ཐ་མར་དགེ་བ་མཇུག་དོན་རྩོམ་བྱང་དང་བསྔོ་སྨོན་གྱི་རིམ་པ་ནི། དེ་ལྟར་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་རྣམ་ཐར་རྒྱ་མཚོའི་སྙིང་པོ་ཞེས་བྱ་བ་འདི་ཡང༌། ཞབས་དྲུང་རིན་པོ་ཆེ་ཐུགས་དམ་ཟུང་འཇུག་ཆེན་པོའི་དབྱིངས་སུ་བཞུགས་པའི་འདས་ལོ་སུམ་བརྒྱ་སོ་དྲུག་དང༌། སྤྱི་ལོ་༡༩༨༧དང་རབ་ལོ་༩༦༡པ་རབ་བྱུང་བཅུ་བདུན་པའི་མེ་ཡོས་ལོར། རང་རེའི་ལྷོ་ལྗོངས་ཡོངས་ཀྱི་གཙུག་ནོར་འབྲུག་རྒྱལ་བཞི་པ་འཇིགས་མེད་སེངྒེ་དབང་ཕྱུག་ཞབས་ཀྱི་བཀའ་ནན་གསེར་གྱི་རི་དབང་ལྟ་བུ་ལྡོག་མེད་སྤྱི་བོར་ཕེབས་པར་བརྟེན། དུས་ཞབས་ཀྱི་ཆོས་སྨྲ་བ་ཤཱཀྱའི་བཙུན་པ་དགེ་འདུན་རིན་ཆེན་པས་རང་གནས་གྲོ་ལུང་རི་ཁྲོད་དུ་སྦྱར་བ་འདིས་ཀྱང་དཔལ་ལྡན་འབྲུག་པའི་བསྟན་པ་མི་ཉམས་ཡུན་དུ་གནས་པའི་རྒྱུར་གྱུར་ཅིག། །།སླར་སྨྲས་པ། བསླུ་མེད་དཀོན་མཆོག་རིན་ཆེན་རྩ་བ་གསུམ། །ཁྱད་པར་བསྟན་སྲུང་མཧཱ་ཀཱ་ལའི་ཚོགས། །བདག་ལ་བརྩེར་དགོངས་བདག་གིས་སྨོན་པ་འདི། །གེགས་མེད་ཡིད་བཞིན་འགྲུབ་པའི་མཐུན་འགྱུར་མཛོད། །ཕན་བདེའི་ལེགས་ཚོགས་མ་ལུས་འབྱུང་བའི་གཞི། །ཐུབ་བསྟན་ནོར་འཛིན་སྤྱི་དང་ཁྱད་པར་དུ། །སྨན་ལྗོངས་ས་ཡི་ཐིག་ལེར་ཁྱབ་པ་ཡི། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །རྒྱལ་བས་ལུང་བསྟན་དྭགས་པོ་བཀའ་བརྒྱུད་ཀྱི། །བསྟན་པ་ཡོངས་རྫོགས་རིང་ལུགས་སྙིང་པོའི་བཅུད། །སྒྲུབ་བརྒྱུད་བསྟན་པའི་བཀའ་བབ་ཉིད་གྱུར་པ། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །སྤྱན་རས་གཟིགས་དབང་བརྒྱད་ཅུ་རྩ་བཞི་ཡིས། །སྙིང་པོའི་བསྟན་པ་གསལ་བར་ཞལ་འཆེ་བཞིན། །སྤྲུལ་པའི་གདུང་འཛིན་ནོར་བུའི་ཕྲེང་ཚོགས་ཀྱིས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །མཁས་གྲུབ་རིན་ཆེན་འབྱུང་གནས་རྒྱ་མཚོ་ཆེར། །མདོ་སྔགས་ཆོས་ཀྱི་ཆུ་ཀླུང་ཀུན་འདུས་ཤིང༌། །བཤད་སྒྲུབ་འཛིན་སྐྱོང་སྤེལ་བའི་རླབས་ཆེན་གྱིས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །སྡེ་སྣོད་སྲོག་ཤིང་རྒྱུད་སྡེ་ནོར་བུའི་ཏོག །སྒྲ་ཚད་རིག་པའི་གོས་བཟང་ཤམ་བུ་ཅན། །ཡོངས་རྫོགས་བསྟན་པའི་རྒྱལ་མཚན་མཁའ་ལ་བསྒྲེང༌། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ཐོས་བསམ་རྒྱ་མཚོའི་སྐ་རགས་ཅན་བསྐོར་ཞིང༌། །འཆད་རྩོད་རྩོམ་པའི་སྣ་ཞགས་རིང་དུ་བསྐྱོད། །མཁྱེན་བརྩེ་ནུས་པའི་ཁོག་ལག་ཡོངས་སུ་རྫོགས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །མཁས་གྲུབ་བྱེ་བའི་རལ་ཀླུང་ནས་དྲངས་པའི། །རྡོ་རྗེ་འཆང་གི་དགོངས་དོན་བདུད་རྩིའི་རྒྱུན། །རྟོག་གེའི་དུག་ཆུས་རང་བཟོས་མ་རྙོག་པར། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །བྱིན་རླབས་འཕོ་བའི་དབང་གིས་རྒྱུད་སྦྱངས་ཤིང༌། །ཆིག་ཆོག་གནས་ལུགས་ཕྱག་རྒྱ་ཆེན་པོའི་དོན། །ཉམས་བཞེས་བསྟར་ལ་གཞན་དྲིང་མི་འཇོག་པར། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །རྟོགས་པ་དོན་གྱི་མན་ངག་ལ་བརྟེན་ནས། །ལྷན་ཅིག་སྐྱེས་སྦྱོར་ཟབ་མོའི་ཉམས་ལེན་གྱིས། །རྣལ་འབྱོར་བཞི་ཡི་རྟོགས་པ་ཚད་དུ་ཕྱིན། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །གདམས་ངག་སྡོང་པོ་གསུམ་དྲིལ་ཁང་བཟང་དུ། །སེམས་ཀྱི་རྡོ་རྗེར་རྩེན་པའི་ཟླ་བཞིན་མས། །གཞན་སྡེའི་བསྟན་པ་འཕྲོག་པའི་རྣམ་འགྱུར་གྱིས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ལྟ་བས་ཤེས་བྱའི་དེ་ཉིད་རྟོགས་པས་མཁས། །སྒོམ་པས་ཉོན་མོངས་རང་ཞིར་སོང་བས་བཙུན། །སྤྱོད་པས་རང་དོན་ཡིད་བྱེད་ཟད་པས་བཟང༌། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ཕྱི་ལྟར་བསླབ་གསུམ་གཙང་མའི་རྒྱན་གྱིས་མཛེས། །ནང་ལྟར་རིམ་གཉིས་ཟབ་མོས་ཐུགས་རྒྱུད་སྨིན། །གསང་བ་རང་བཞིན་ཤེས་པའི་གནད་ཀྱིས་གྲོལ། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །མཐུ་ཆེན་བླ་མའི་བཀའ་ཁྲིམས་ལུགས་གཉིས་ཀྱི། །གཤོག་རླབས་འབར་བས་ཚུལ་མིན་མཐར་བྱེད་པའི། །བསྟན་སྲུང་མཁའ་ལྡིང་ནག་པོའི་དྲག་ཤུལ་གྱིས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །བསྔགས་འོས་ཡོན་ཏན་གཡས་སུ་འཁྱིལ་བའི་དུང༌། །སྙན་གྲགས་སྐྱེ་བ་ལྔ་པའི་སྒྲ་དབྱངས་ཀྱིས། །རྫོགས་ལྡན་གསར་པའི་ལང་ཚོ་མགྲོན་ཁུག་སྟེ། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ཐུགས་མཐུན་ཁྲིམས་གཙང་འདུས་སྡེ་རྒྱ་མཚོའི་འཇིང༌། །གསུམ་ལྡན་ནོར་བུར་ཀླུ་དབང་ཇི་སྙེད་ཀྱིས། །བསྙེན་བཀུར་གདེངས་ཀའི་རྩེ་མོར་རྟག་མཆོད་ནས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ལྷག་བསམ་ཉིན་མོར་བྱེད་པའི་སྣང་བ་ཡིས། །བསྟན་པའི་པད་ཚལ་བཞད་པའི་དྲི་བསུང་གིས། །བློ་གསལ་སྦྲང་རྩིར་སྤྱོད་པའི་ཚོགས་འདུས་ནས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ཀློག་སྤོང་འདབ་ཟུང་རྒྱས་པའི་རོལ་རྩེད་ཀྱིས། །མཁས་དང་གྲུབ་པའི་བླ་ན་ལྡིང་བཞིན་དུ། །བསྟན་འཛིན་བུང་བས་ས་ཆེན་ཀུན་ཁྱབ་སྟེ། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །བསྟན་པ་རིན་ཆེན་མཆོག་ལྟར་སྣང་བའི་མཐུས། །ནད་མུག་འཁྲུགས་རྩོད་སྨག་རུམ་ཀུན་ཞི་ནས། །ཆར་ཆུ་དུས་འབེབས་ལོ་ཕྱུགས་རྟག་ཏུ་ལེགས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །ཆོས་ཀྱི་རྒྱལ་སྲིད་ཆོས་བཞིན་སྐྱོང་བ་ཡི། །མི་དབང་ཆབ་སྲིད་མངའ་ཐང་དགུང་དུ་འཕྱུར། །འབངས་རྣམས་བདེ་སྐྱིད་དཔལ་ལ་ལོངས་སྤྱོད་ནས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག །དཀོན་མཆོག་རྩ་གསུམ་རྒྱ་མཚོའི་ཐུགས་རྗེ་དང༌། །ཆོས་ཅན་ཆོས་ཉིད་ཟབ་མོའི་བདེན་སྟོབས་དང༌། །བདག་ཅག་ལྷག་བསམ་རྣམ་པར་དག་པའི་མཐུས། །དཔལ་ལྡན་འབྲུག་པའི་བསྟན་པ་རྒྱས་གྱུར་ཅིག། །།སརྦ་མངྒ་ལཾ།